
EDITORIAL 


CINE ESTE BISERICA? 


Pr. Conf. Dr. Wilhelm Dancă 
Institutul Teologic Romano-Catolic, laşi 


Dialogul ecumenic bilateral între Biserica Catolică şi Biserica Ortodoxă are 
o vechime de peste patruzeci de ani. În acest interval de timp, comisiile mixte 
formate din teologi catolici şi ortodocşi s-au concentrat asupra a ceea uneşte şi 
a ceea ce separă Bisericile noastre, elaborând documente importante, punând 
în relief probleme fundamentale, cu scopul de a pregăti calea acceptării adevă- 
rului în caritate. Dar desfăşurarea dialogului nu a fost uniformă: uneori s-a 
întrerupt brusc, alteori s-a îndepărtat de la scopul propus, considerându-se 
oportună din când în când o pauză de asimilare şi de reflecţie. Faptul că docu- 
mentele oficiale nu au fost receptate şi nu au devenit patrimoniu de credință 
pentru poporul lui Dumnezeu în ansamblul lui a constituit una din cauzele prin- 
cipale care au dus la întreruperea sau amânarea dialogului ecumenic. Treptat, 
s-a ajuns la concluzia că, în dialogul ecumenic, ceva ar trebui schimbat, iar 
această schimbare ar trebui să aibă în vedere două direcţii de acţiune, fiindcă, 
pe de o parte, se simte nevoia de a populariza conţinutul documentelor în aşa 
fel încât să ajungă într-un limbaj uman şi la cei care nu participă direct la ase- 
menea întâlniri, iar, pe de alta, aprofundarea unităţii în act dintre cele două Bi- 
serici conduce la asumarea unor atitudini ecumenice specifice. În fine, chiar 
dacă paşii nu au fost mereu hotărâți, important e faptul că un drum împreună 
s-a făcut. 

Recapitulând itinerarul ecumenic parcurs, putem spune că dialogul dintre ca- 
tolici şi ortodocşi (mai exact ortodocşii calcedonieni) cuprinde trei etape: dia- 
logul carității (1958-1980), dialogul teologic în legătură cu ceea ce ne uneşte 
(1980-1993) şi dialogul pe unele problemele fundamentale (1993- prezent). 

Dialogul carităţii sau al prieteniei regăsite se caracterizează prin mai multe 
gesturi simbolice şi scrieri semnificative în direcţia deschiderii ecumenice. Din- 
tre gesturile simbolice, amintim abrogarea excomunicărilor din 1054 care s-a 
făcut în 7 decembrie 1965, iar dintre scrierile importante cu caracter ecumenic 
remarcăm aprobarea decretului conciliar Unitatis redintegratio din 21 noiembrie 
1964. 

Dialogul teologic a avut ca roade următoarele documente: Taina Bisericii 
şi a Euharistiei în lumina misterului Sfintei Treimi (München 1982); Credinţă, 

sacramente şi unitatea Bisericii (Bari 1987); Sacramentul hirotonirii în struc- 
tura sacramentală a Bisericii, îndeosebi importanța succesiunii apostolice în 
sfințirea şi unitatea poporului lui Dumnezeu (Valamo 1988); Uniatismul, metodă 
de unire a trecutului şi căutarea actuală a comuniunii depline (Balamand 
1993). Documentul de la Balamand a modificat intenția originară a dialogului 
teologic, care îşi propunea două lucruri: în primul rând, să sublinieze ceea ce 
uneşte şi, abia apoi, să trateze despre ceea ce desparte. Această ruptură de nivel 
din dialogul teologic se datorează unor critici mai vechi şi mai noi, dar nerezol- 
vate, cum ar fi uniatismul şi prozelitismul, de soluționarea cărora se pare că de- 
pinde continuarea dialogului. 

Dintre problemele fundamentale ce urmează să primească o soluţie, amintim 
formularea Filioque în raport cu taina trinitară, care a fost comentată şi tratată 
deja într-un document de către Biserica Catolică!, rolul succesorului lui Petru 
în raport cu structura comunională a Bisericii, care este problema cea mai im- 
portantă acum în discuţie, dogmele mariane din al doilea mileniu întru cât au 
fost promulgate de autoritatea episcopului Romei şi sunt formulate ca atare. 

Privind de sus drumul străbătut, se observă firul roşu ce traversează etapele 
dialogului ecumenic, şi anume caritatea; din iubire unii faţă de alţii, creştinii 
separați timp de un mileniu şi-au făcut cunoscută propria concepţie despre Bi- 
serică (Miinchen), despre credinţa în Dumnezeu şi sacramente (Bari), despre 
hirotonire şi succesiunea apostolică (Valamo), care este în ochii lor modelul şi 
metoda unității (Balamand). Aceste documente constituie o importantă bază 
comună de dialog pe calea luminată de Duhul Sfânt către unirea deplină în di- 
versitatea esenţială şi legitimă din punct de vedere teologic şi eclezial?. 

Referitor la paşii ce-ar trebui făcuţi de acum încolo, remarcăm, întâi de toate, 
urgenţa angajării în divulgarea conţinutului documentelor. lată ce spune Sfântul 
Părinte loan Paul al II-lea în enciclica Ut unum sint: „avem o sarcină nouă de 
împlinit, aceea de a accepta rezultatele obţinute până acum. Ele nu pot rămâne 
la nivelul afirmațiilor comisiilor bilaterale, ci trebuie să devină un patrimoniu 
comun. Pentru a ajunge la aceasta şi pentru a întări astfel legăturile de comuni- 
une, e necesar un serios examen care trebuie să implice poporul lui Dumnezeu 
în ansamblul său” (nr. 80). Pentru ca „acest proces... să dea rezultate favorabile, 
e necesar ca şi concluziile sale să fie difuzate corespunzător” (nr. 81). 


! Cf. „Le tradizioni greca e latina a riguardo della processione dello Spirito Santo”, 
L'Osservatore Romano (13 septembrie 1995) 5. 
2 Cf. G. BRUNI, Ouale ecclesiologia?, Paoline, Milano 1999, 9-11. 


EDITORIAL: CINE ESTE BISERICA? 9 


Nu este locul aici să vorbim despre modalitățile de difuzare a rezultatelor 
obţinute în cadrul dialogurilor bilaterale. Un lucru totuşi poate fi anticipat: fără 
pasiune ecumenică, fără fantezie ecumenică, chiar şi programele cele mai lucrate 
care vin de sus sau de la centru rămân litere moarte. În sensul acesta, mai multă 
implicare se aşteaptă de la cei care au primit misiunea de a-i forma pe alții: 
ierarhi, profesori de teologie, preoţi şi laici angajaţi în învățământul bisericesc. 
Şi, tot în legătură cu acest aspect, credem că întâlnirile dintre ierarhii sau repre- 
zentanţii celor două Biserici în prezenţa credincioşilor de ambele confesiuni au 
un rol benefic, de aceea nu trebuie să înceteze; ținând cont de simţul poporului 
credincios din fiecare Biserică, se pare că ele trebuie să fie mai dese. Apoi, din 
perspectiva mentalului românesc, care este impregnat de simboluri, putem spune 
că asemenea gesturi grăbesc apropierea timpului în care va fi posibilă unitatea 
în Dumnezeu Tatăl, cu Isus Cristos, prin Duhul Sfânt. Semnele acestui timp 
binecuvântat se pot citi în roadele Duhului: „dragoste, bucurie, pace, răbdare, 
bunăvoință, bunătate, încredere, blândeţe, cumpătare” (Gal 5,22-23). Spunea 
papa loan Paul al II-lea în Orientale lumen (nr. 28): „Să dea Dumnezeu ca tim- 
pul şi spaţiul să se micşoreze”. Cu siguranţă, vizita pontificală în România a 
scurtat timpul şi spaţiul în vederea luării unor decizii cât priveşte comuniunea 
deplină, aşa după cum reiese şi din interviurile pe care revista noastră le publică 
în acest număr. 

Cât priveşte aprofundarea unităţii în act, supunem analizei şi reflecției două 
atitudini, care fac parte din condiţiile de posibilitate ale dialogului în viitor. 

Prima atitudine care trebuie asumată de partenerii dialogului ecumenic este 
„realismul deschis”. Este vorba de recunoaşterea a ceea ce „acum este posibil” 
ŞI, în măsura în care se realizează efectiv, susține continuarea dialogului. Lucrul 
acesta se realizează prin dialog teologic, care momentan este amenințat de două 
riscuri. Mai întâi, dialogul doctrinal riscă să devină un surogat al drumului către 
unitate. De multe ori s-a observat, chiar şi la noi, că putem sta de vorbă liniștiți, 
frăţeşte despre viaţa interioară a Sfintei Treimi, despre coexistenţa celor două 
naturi în persoana Mântuitorului Isus Cristos, că putem adapta unele rugăciuni 
sau formule liturgice în funcţie de locul unde are loc celebrarea, dar toate se 
schimbă, şi aproape radical, când este vorba de structura organizatorică a Bise- 
ricilor, care e percepută ca ceva esenţial în a defini identitatea confesională’. În 
al doilea rând, este riscantă ideea conformă căreia obţinerea consensului de 
doctrină ar putea conduce la reconcilierea între Biserici. Totuşi, aşa cum la 


3 Cf. J.O. BEozzo — C. RUGGIERI, „Editoriale”, Conc. 3 (2001) 13-28. 

despărțirea Bisericii nu au contribuit numai punctele de vedere diferite asupra 
aceleiaşi doctrine, tot la fel acum simpla depăşire a divergenţelor doctrinale nu 
este suficientă pentru atingerea unităţii. De fapt, majoritatea diviziunilor din 
trecut au fost rezultatul neînțelegerilor. 

În relaţiile ecumenice, „realismul deschis” se bazează pe această convingere: 
unitatea dintre Biserici, deşi incompletă, este deja în act. Aici nu este vorba 
despre unitatea Bisericii, caracteristica dogmatică pe care o mărturisim în Crez, 
ci despre unitatea dintre Biserici, care nu este recunoscută în practică. Credinţa 
unică în Isus Cristos, numeroase elemente comune cât priveşte viaţa creştină, 
cultul, doctrina, disciplina, chiar şi structura organizatorică a Bisericii ne dau 
voie să vorbim despre o unitate în act, in process. Întâlnirile ecumenice ar tre- 
bui să recunoască elementele comune şi să favorizeze creşterea unităţii în act. 
Având în vedere această primă atitudine, numărul de faţă al revistei noastre 
propune spre reflecţie patru contribuţii cu caracter biblic, dogmatic şi social: 
„Începutul Bisericii după Faptele Apostolilor”, „Biserica lui Cristos însufleţită 
de Duhul Sfânt”, „Sinodalitatea şi/sau conciliaritatea: expresie a unităţii şi cato- 
licităţii Bisericii”, „Biserica şi şcoala: rolul lor în educaţie”. 

A doua atitudine necesară continuării dialogului ecumenic este rezultatul unei 
raportări corecte la trecut. Rămânând în preajma terminologiei de mai sus, 
definim această atitudine ca „realism istoric”, voind să spunem că privirea spre 
trecut nu trebuie să conducă la idealizarea istoriei creştine, în speţă când e vorba 
de primele secole din istoria Bisericii, lăsând de înţeles că astăzi ar fi posibilă 
repetarea pur şi simplu a formelor de viaţă eclezială din trecut. Istoria nu este 
un timp pierdut în zadar. „Realismul istoric” ar trebui să dea roade în două di- 
recţii. Mai întâi, trebuie să caute adecvarea formelor de viaţă bisericească la 
exigenţele unităţii în act dintre Biserici, care ar putea să trăiască diversitatea 
proprie în „unitate reconciliată”. Raportarea reală la trecut arată că tocmai în 
istoria Bisericii au existat forme organizatorice, structuri ecleziale mult mai 
deschise decât astăzi. Apoi, „realismul istoric” reafirmă un principiu herme- 
neutic, recunoscut unanim în formula propusă de card. Joseph Ratzinger: „Deşi 
nu ne este îngăduit să punem sub tăcere istoria şi să refacem drumul de secole, 
totuşi este permis să afirmăm că astăzi nu poate fi imposibil din punct de vedere 
creştin ceea ce a fost posibil timp de un mileniu”. Modul cum trebuie interpretat 
acest principiu hermeneutic în raport cu expresia „Biserici surori” este 


4 J, RATZINGER, Theologische Prinzipienlehre. Bausteine zur Fundamentaltheologie, 
München 1982, 209, citat de J.O. Beozzo — G. RUGGIERI, „Editoriale”, 20. 

prezentat în paginile revistei noastre chiar de card. Ratzinger, care ne-a oferit 
dreptul de a traduce şi publica o conferință despre „Eclesiologia din Lumen 
gentium”, ţinută în februarie 2000. 

Asumarea acestor două atitudini ar conduce la eliminarea multor neînţe- 
legeri cu privire la natura Bisericii, care nu se confundă cu structura Bisericii, 
cu modul ei de organizare, aşa cum lasă de înţeles autorii unui editorial din re- 
vista Concilium (3/2001) ce poartă ca titlu „Per una strutturazione ecumenica 
delle Chiese” („Pentru o structurare ecumenică a Bisericilor”). Nu vrem să facem 
polemică teologică cu această revistă prestigioasă, printre ai cărei membri 
fondatori este şi actualul cardinal Joseph Ratzinger, pe atunci profesor de teolo- 
gie, dar un lucru trebuie spus, cu totul respectul cuvenit, şi anume că rezolvarea 
problemelor fundamentale în discuţie nu este posibilă dacă nu se ţine cont şi de 
noțiunile de gramatică şi de terminologie teologică. 

După cum se poate vedea, Bisericile ajung relativ uşor la un acord când este 
vorba de a defini „ce este Biserica” şi de a fixa care este „finalitatea Bisericii”. 
Astfel, se spune că Biserica este „poporul lui Dumnezeu”, „trupul lui Cristos”, 
„templul Duhului Sfânt”, care se bucură de privilegiul anticipării împărăției lui 
Dumnezeu în cult (liturgia), are misiunea de a vesti lumii Evanghelia (mărturia) 
şi de a fi de folos oamenilor în nevoi (diaconia). Însă când se trece la formu- 
larea unei propoziţii de tipul „Biserica este Biserica Ortodoxă din laşi” sau „Bi- 
serica este Biserica Catolică din Iaşi”, adică atunci când se trece de la subiect 
la predicatul propoziției, este mult mai greu de a ajunge la un consens. 

Din punct de vedere doctrinal, Biserica Catolică şi Biserica Ortodoxă sunt 
de acord că „Biserica universală se află în întregime în fiecare Biserică parti- 
culară” (H. de Lubac), însă, în practică, Biserica Catolică subliniază necesitatea 
garantării vizibile a unităţii (succesorul sfântului Petru) şi tinde în mod dialectic 
către elementul spiritual, pe când Biserica Ortodoxă insistă asupra caracterului 
spiritual şi se orientează dialectic către elementul uman. Aşadar, atât pentru ca- 
tolici cât şi pentru ortodocşi este vorba de o tensiune între elementul uman şi 
elementul spiritual, diferenţa constând în aceea că punctul de pornire dintr-o 
Biserică devine punct de sosire pentru cealaltă Biserică. În acest context, invita- 
ţia Sfântului Părinte loan Paul al II-lea de a reformula modalitățile de exercitare 
a ministerlului petrin este bazată pe o problemă reală, nu falsă, nu creată artifi- 
cial, fiindcă atât la ortodocşi cât şi la catolici se caută armonia dintre elementul 
spiritual şi cel uman. Fiind o problemă reală, ea poate primi o soluţie. Oricum, 
răspunsul la întrebarea „cine este Biserica?” trebuie să aibă în vedere şi situaţia 
istorică în care ne aflăm acum, după cum se spune adesea, marcată de seculari- 
zare şi indiferenţă religioasă. Această situaţie nouă în raport cu istoria omului 

pe pământ influenţează şi conştiinţa de sine a Bisericii, astfel încât răspunsul 
la întrebarea „cine este Biserica?” se poate da nu privind la propria comunitate 
din care se face parte, ci la Acela care este lumina omului şi a popoarelor, la Isus 
Cristos. În acest sens, răspunsul la întrebarea noastră iniţială este o întrebare 
mai adâncă: „va mai afla oare Fiului omului credinţa pe pământ, când va veni?” 
(Le 18,8). În definitiv, conştiinţa de sine a Bisericii este şi o chestiune de privire. 


IMN LA DEDICAREA BISERICII! 
Oficiul lecturii 
Christe, cunctorum 


Te rugăm, îndreaptă-ţi, Doamne, faţa binevoitoare 
Spre acest lăcaş de rugă, azi gătit de sărbătoare, 
Şi priveşte cu-ndurare la mulțimile creştine 

Care intră azi într-însul cu gând bun să se închine 


Loc mai sfânt decât acesta pe pământ nu este altul 
Căci într-însul locuiește Împăratul, Prea Înaltul; 
Este poarta mântuirii, este scara minunată, 

Cea pe care Patriarhul a văzut-o-n vis odată. 


Este staulul în care vin oiţele răzlețe 

Şi îşi află adăpostul, este sala de ospeţe 

Unde tainele primite pentru viaţă sunt merinde, 
Este locul de-ngrijire pentru inimi suferinde. 


Nu-ndrăznim să-i trecem pragul căci e casa cea mai sfântă; 
Cutezăm să-ţi cerem totuşi: Doamne, bine ne cuvântă. 

De la slugile-ţi smerite care cântă şi se-nchină 

Nu-ţi întoarce Milostive, faţa blândă şi senină. 


Preamărire şi-nchinare ţie, veşnicule Tată. 

Ție, Fiule, mărire îţi aducem totodată. 

Să-ţi aducă tot pământul slavă Duhule Preasfinte, 
Tu ce eşti îmbrăţişarea şi iubirea lor fierbinte. 


! Cf. Jubilate Deo. Imnurile breviarului roman (traducere din limba latină şi prelucrare de 
Pr. Claudiu Dumea), Ars Longa, laşi 1997, 320. 


DESPRE ECLEZIOLOGIA CONSTITUȚIEI 
LUMEN GENTIUM' 


Card. Joseph Ratzinger 
Prefect al Congregaţiei pentru Doctrina Credinței, Vatican 


În timpul pregătirii Conciliului al II-lea din Vatican, dar şi în timpul lucră- 
rilor Conciliului, cardinalul Frings mi-a povestit de mai multe ori o întâmplare 
scurtă, care, evident, îl impresionase foarte mult. Papa loan al XXIII-lea nu fi- 
xase nici o temă anume pentru Conciliu, în schimb îi invitase pe episcopii lumii 
să propună prioritățile lor, astfel încât, din experienţele vii ale Bisericii univer- 
sale, să rezulte tematica de care ar fi trebuit să se ocupe Conciliul. S-a discutat 
şi în Conferinţa Episcopală Germană problema temelor ce ar fi trebuit propuse 
pentru adunarea Episcopilor. Nu numai în Germania, dar, practic, în toată Bise- 
rica Catolică, circula ideea că tema ar fi trebuit să fie Biserica: întrerupt înainte 
de vreme din cauza războiului franco-german, Conciliul I din Vatican nu a reuşit 
să ducă la bun sfârşit sinteza sa ecleziologică, dar a lăsat totuşi un capitol aparte 


! Acest text este versiunea românească a conferinţei pe care cardinalul Joseph Ratzinger a 
tinut-o în ziua de 27 februarie 2 000 la congresul internaţional despre actualizarea conciliului 
ecumenic Vatican al II-lea, congres organizat de comitetul Marelui Jubileu al anului 2000. 
Dreptul de a publica conferinţa a fost obţinut chiar de la autorul ei, în urma scrisorii adresate 
în acest sens. Traducere din italiană de W. Dancă. Redăm în continuare răspunsul formulat de 
secretarul particular al cardinalului J. Ratzinger: 

16 giugno 2001 


Rev.mo Don Wili Danca, 

A seguito della Sua richiesta di poter pubblicare sulla rivista „Dialog Teologic” il commento 
del Cardinale Joseph Ratzinger su Lumen gentium, tradotto in romeno, Le comunico, che Sua 
Eminenza è d'accordo. 

Sua Eminenza ha letto con piacere le notizie in merito alla Vostra rivista nel contesto del 
dialogo fra cattolici e ortodossi in Romania e Vi invia i suoi migliori auguri per un sempre più 
proficuo lavoro ecumenico. 

Voglia gradire distinti saluti, in comunione di preghiera. 

Mons. Josef Clemens 
Segretario Particolare 
Rev.mo 
Don Wili Danca 

despre ecleziologie. Preluarea firului de atunci şi căutarea în felul acesta a unei 
viziuni globale despre Biserică părea să fie misiunea urgentă a iminentului 
Conciliu al II-lea din Vatican. 

Lucrul acesta era cumva în legătură şi cu atmosfera culturală a epocii: sfâr- 
şitul primului război mondial adusese cu sine o profundă schimbare teologică. 
Teologia liberală orientată într-un mod cu totul individualist s-a stins de la sine, 
o nouă sensibilitate faţă de Biserică a apărut iarăşi. 

Nu doar Romano Guardini vorbea despre trezirea Bisericii în suflete; epis- 
copul evanghelic Otto Dibelius inventase formula „secolul Bisericii”, iar Karl 
Barth dădea dogmaticii sale întemeiată pe tradiţii reformate titlul programatic 
de Kirchliche Dogmatik (Dogmatica eclezială): dogmatica presupune Biserica, 
aşa spune el; ea nu există fără Biserică. Printre membrii Conferinţei Episcopale 
Germane de atunci era destul de precumpănitor consensul în legătură cu faptul 
că Biserica trebuia să fie tema. Bătrânul episcop Buchbergher de Regensburg, 
iniţiator al celor zece volume Lexikon für Theologie und Kirche, astăzi la a treia 
ediție, stimat şi renumit nu doar în dieceza lui, ceru cuvântul — aşa îmi povestea 
arhiepiscopul de Köln — şi spuse: „Dragi fraţi, la Conciliu voi trebuie să vorbiţi 
înainte de toate despre Dumnezeu. Aceasta este tema cea mai importantă”. E- 
piscopii au rămas uimiţi; nu se puteau ascunde în faţa gravităţii acestui cuvânt. 

În mod firesc, nu puteau hotărî să propună pur şi simplu tema lui Dumnezeu. 
Dar cel puţin o nelinişte interioară a rămas în cardinalul Frings, care se întreba 
mereu cum am putea realiza o asemenea necesitate. 

Momentul acesta a revenit în mintea mea, când am citit textul conferinţei cu 
care Johann Baptist Metz se retrăgea în 1993 de la catedra lui din Miinster. Din 
acest discurs important aş vrea să citez cel puţin câteva propoziţii semnifica- 
tive: „Criza, care a lovit creştinismul european, nu mai este în mod primordial 
sau cel puţin exclusiv o criză eclezială... Criza este mai adâncă: rădăcinile sale 
nu se află doar în situaţia Bisericii: criza a devenit o criză de Dumnezeu”. „În 
mod schematic s-ar putea spune: religia, da — Dumnezeu, nu; acest „nu” nu se 
înţelege în sensul categoric al marilor ateisme. Nu mai există mari ateisme. 
Ateismul de astăzi poate, de fapt, să reia vorbirea despre Dumnezeu — în mod 
distrat sau liniştit — fără să-l înţeleagă cu adevărat”. „Şi Biserica are o concepţie 
proprie despre imunizare împotriva crizei de Dumnezeu. Ea nu mai vorbeşte 
astăzi — ca, de exemplu, cum mai era la Conciliul I din Vatican — despre Dum- 
nezeu, ci numai — ca, de exemplu, la ultimul Conciliu — despre Dumnezeul 
vestit prin mijlocirea Bisericii. Criza de Dumnezeu este cifrată în mod eclezio- 
logic”. Cuvinte de felul acesta rostite de creatorul teologiei politice trebuie să 
ne facă atenţi. Ele ne amintesc, înainte de toate, şi pe bună dreptate că Conciliul 

al II-lea din Vatican nu a fost doar un conciliu ecleziologic, ci, în primul rând, 
şi, mai ales, o vorbire despre Dumnezeu, iar lucrul acesta nu are incidenţă doar 
în interiorul creştinismului, ci e îndreptat către lume — despre acel Dumnezeu 
care este Dumnezeul tuturor, care îi mântuieşte pe toţi şi tuturor le este accesi- 
bil. Oare Vatican al II-lea, aşa cum Metz pare să spună, a cules doar jumătate 
din moştenirea precedentului Conciliu? O conferinţă, care este consacrată ecle- 
ziologiei Conciliului, trebuie evident să-şi pună această întrebare. 

Aş vrea să anticip imediat teza mea de fond: Vatican al II-lea voia, în mod 
clar, să introducă şi să subordoneze discursul despre Biserică discursului despre 
Dumnezeu, voia să propună o ecleziologie în sens propriu-zis teo-logic, dar re- 
ceptarea Conciliului până acum a neglijat această caracteristică calificantă fa- 
vorizând alte afirmaţii ecleziologice izolate, s-a concentrat asupra unor cuvinte 
cu un ecou imediat şi astfel a rămas în spatele marilor perspective ale părinţilor 
conciliari. Ceva asemănător se poate spune în legătură cu primul text, pe care 
Vatican al II-lea l-a elaborat: Constituţia despre sacra liturgie. Faptul că era si- 
tuată la început, în principiu, avea motive pragmatice. Dar privind acum retro- 
spectiv, trebuie spus că, în arhitectura Conciliului, lucrul acesta are un sens pre- 
cis: la început se află adoraţia. Şi deci Dumnezeu. Acest început corespunde 
cuvântului din Regula benedictină: „Operi Dei nihil praeponatur”. Constituţia 
despre Biserică, care vine după, este al doilea text al Conciliului şi trebuie con- 
siderat ca fiind legat în mod intim de primul. Biserica se lasă călăuzită de rugă- 
ciune, de misiunea de a-l slăvi pe Dumnezeu. Ecleziologia are de-a face prin 
natura sa cu liturgia. Şi apoi este chiar logic ca a treia Constituţie să vorbească 
despre Cuvântul lui Dumnezeu, care adună Biserica şi o reînnoieşte în toate 
timpurile. A patra Constituţie arată cum slăvirea lui Dumnezeu se propune în 
viaţa activă, cum lumina primită de la Dumnezeu este dusă în lume şi numai 
astfel devine în întregime slăvirea lui Dumnezeu. În istoria posteonciliară, cu 
siguranţă Constituţia despre liturgie nu a mai fost înțeleasă pornind de la această 
prioritate fundamentală a adoraţiei, ci, mai degrabă, ca o carte de reţete despre 
ceea ce putem face cu liturgia. Între timp, creatorilor de liturgie pare-se că le-a 
ieşit din cap faptul că, ocupați cum sunt sub presiunea lipsei de timp, trebuie 
să reflecteze asupra modalităţilor prin care liturgia poate fi făcută mai atrăgă- 
toare, mai comunicativă, implicând activ mai multă lume, faptul că liturgia este 
„făcută” pentru Dumnezeu şi nu pentru noi înşine. Cu cât o facem mai mult 
pentru noi înşine, cu atât mai puţin atrage, fiindcă toţi văd clar că esenţialul se 
pierde tot mai mult. 

Cât priveşte ecleziologia din Lumen gentium, au rămas înainte de toate în 
conştiinţă câteva cuvinte cheie: ideea de Popor al lui Dumnezeu, colegialitatea 

episcopilor ca reevaluare a slujirii Episcopului în raport cu primatul papei, 
reevaluarea Bisericilor locale în raport cu Biserica universală, deschiderea 
ecumenică a conceptului de Biserică şi deschiderea faţă de alte religii; în fine 
chestiunea statutului specific al Bisericii Catolice, care se exprimă în formula 
după care Biserica una, sfântă, catolică şi apostolică, despre care vorbeşte Crezul, 
„subsistit in Ecclesia catholica”: deocamdată nu traduc această formulă renu- 
mită, pentru că ea — după cum era de prevăzut — a fost explicată în modalităţi 
foarte contradictorii — de la ideea că exprimă unicitatea Bisericii Catolice unită 
în jurul papei până la ideea că desemnează o echivalare cu toate celelalte Bi- 
serici creştine, iar Biserica Catolică ar fi abandonat pretenţia ei de ceva specific. 
Într-o primă fază de receptare a Conciliului, împreună cu tema Colegialităţii, 
dominant a fost conceptul de popor al lui Dumnezeu care, fiind înţeles în grabă 
şi global, pornindu-se de la uzul lingvistic al cuvântului popor din ştiinţele poli- 
tice în general, s-a ajuns să fie folosit de teologia eliberării în sens marxist, adică 
poporul este ceea ce se opune claselor dominante şi, mai în general sau mai 
global, poporul este suveran, iar acum trebuie aplicat şi în Biserică. Lucrul 
acesta a dat naştere la dezbateri vii cât priveşte structurile în cadrul cărora con- 
ceptul a fost interpretat în funcţie de situaţiile date din occident ca „democra- 
tizare” sau din orient ca „democraţii populare”. Treptat, acest „foc de artificii 
al cuvintelor” (N. Lohfink) care înconjura conceptul de popor al lui Dumnezeu 
s-a stins, în principal fiindcă aceste jocuri de putere s-au golit de la sine şi tre- 
buiau să lase locul muncii obişnuite în consiliile parohiale pe de o parte, iar pe 
de alta, fiindcă o solidă muncă teologică a arătat în mod incontestabil lipsa de 
temei a unor asemenea politicizări ale unui concept care provine dintr-un do- 
meniu complet diferit. De exemplu, în urma unor analize exegetice atente, bi- 
blistul de la Bochum, Werner Berg afirmă: „În ciuda numărului mic de locuri, 
care conţin expresia popor al lui Dumnezeu — din acest punct de vedere popor 
al lui Dumnezeu este un concept biblic destul de rar — se poate vedea totuşi ceva 
comun: expresia popor al lui Dumnezeu exprimă rudenia cu Dumnezeu, relaţia 
cu Dumnezeu, legătura dintre Dumnezeu şi acela care este desemnat drept popor 
al lui Dumnezeu, deci o direcţie verticală”. 

Expresia nu prea poate fi folosită în descrierea structurii ierarhice a acestei 
comunităţi, mai ales când „poporul lui Dumnezeu” este prezentat ca „partea 
opusă” slujitorilor constituiți ierarhic... Pornind de la semnificaţia sa biblică, 
expresia nu poate fi folosită nici pentru a exprima un strigăt de protest împo- 
triva slujitorilor ierarhici: „Noi suntem poporul lui Dumnezeu”. Profesorul de 
teologie fundamentală de la Paderborn, Joseph Meyer zu Schlochtern, încheie 
rezumatul discuţiei despre conceptul de popor al lui Dumnezeu arătând că 

sfârşitul capitolului pe această temă din Constituţia despre Biserică a Conci- 
liului al II-lea din Vatican „pune în lumină structura trinitară ca temei al deter- 
minării ultime a Bisericii”. Astfel, discuţia ajunge la esenţial: Biserica nu există 
prin sine, ci ar trebui să fie instrumentul lui Dumnezeu, pentru a-i aduce pe oa- 
meni la el, pentru a pregăti momentul în care „Dumnezeu va fi totul în toți” 
(Cor 15,28). 

Tocmai conceptul de Dumnezeu a fost lăsat deoparte în „focul de artificii” 
din jurul acestei expresii şi în felul acesta şi-a pierdut semnificația. De fapt, o 
Biserică, care există numai prin sine, este de prisos. Iar lumea observă imediat 
lucrul acesta. Criza Bisericii, aşa după cum se oglindeşte în conceptul de popor 
al lui Dumnezeu, este „criza de Dumnezeu”; ea rezultă din abandonarea esenţi- 
alului. Ceea ce rămâne este doar o luptă pentru putere. Aşa ceva există din belşug 
în altă parte în lume, pentru aşa ceva nu este nevoie de Biserică. 

Cu siguranţă, se poate spune că începând cu Sinodul extraordinar din 1985, 
care trebuia să facă un fel de bilanţ ai celor douăzeci de ani postconciliari, o 
nouă încercare îşi face loc şi care vrea să rezume ansamblul ecleziologiei conci- 
liare într-un concept de bază: ecleziologia de comuniune. Am salutat cu bucurie 
această nouă recentrare a ecleziologiei şi am încercat de asemenea după puterile 
mele să o pregătesc. Oricum, trebuie să recunoaştem întâi de toate că termenul 
communio în Conciliu nu are o poziţie centrală. Totuşi, dacă este înţeles corect, 
el poate servi ca sinteză a elementelor esenţiale ale ecleziologiei conciliare. 
Toate elementele esenţiale ale conceptului creştin de communio le găsim în pa- 
sajul cunoscut din //n 1,3, care poate fi considerat criteriul de referință pentru 
corecta înţelegere creştină a cuvântului communio: „Ceea ce am văzut şi am 
auzit, vă vestim şi vouă, ca şi voi să fiţi în împărtăşire cu noi. lar împărtăşirea 
noastră este cu Tatăl şi cu Fiul său în Isus Cristos. Acestea dar vi le scriem ca 
bucuria voastră să fie deplină”. Aici se vede de unde porneşte communio: întâl- 
nirea cu Fiul lui Dumnezeu, Isus Cristos, care în vestirea Bisericii vine la oa- 
meni. Astfel, ia naştere acea comuniune dintre oameni care se întemeiază pe 
comuniunea cu Dumnezeul unu şi întreit. 

La comuniunea cu Dumnezeu se poate ajunge prin acea realizare a comuni- 
unii lui Dumnezeu cu oamenii, care este Cristos în persoană; întâlnirea cu 
Cristos creează comuniune cu el însuşi şi deci cu Tatăl în Duhul Sfânt; pornind 
de aici, el îi uneşte pe oameni între ei. Toate acestea au ca finalitate bucuria de- 
plină: Biserica poartă în sine o dinamică escatologică. În expresia bucurie 
deplină se observă referinţa la discursul de rămas bun al lui Isus, deci la misterul 
pascal şi la revenirea Domnului în apariţiile pascale, care se îndreaptă către re- 
venirea lui finală în lumea cea nouă: „Voi vă veţi întrista, dar întristarea voastră 

se va preface în bucurie... vă voi revedea şi vi se va bucura inima... Cereţi, şi 
veţi primi, ca bucuria voastră să fie deplină” (In 16,20.22.24). Dacă se compară 
ultima propoziţie citată cu textul din Lc 11,13 — invitaţia la rugăciune —, e clar 
că „bucuria” şi „Duhul Sfânt” sunt echivalente şi că în spatele cuvântului bucu- 
rie din 11n 1,3 se ascunde Duhul Sfânt care aici nu este menţionat în mod ex- 
pres. Aşadar, pornind de la acest ambient biblic, cuvântul communio are un ca- 
racter teologic, cristologic, istorico-salvific şi ecleziologic. Deci, poartă în sine 
şi dimensiunea sacramentală, care în Paul apare în mod foarte clar: „Nu este 
oare potirul binecuvântat, pe care-l binecuvântăm, împărtăşirea cu sângele lui 
Cristos? Pâinea ce o rupem, nu este oare împărtăşirea cu corpul lui Cristos? 
Deoarece una este pâinea, noi toţi suntem un singur corp, căci toţi suntem păr- 
taşi la această singură pâine” (/Cor 10,16ş.u.). Pornind din interiorul ei, ecle- 
ziologia de comuniune este o ecleziologie euharistică. Astfel, ea se situează 
destul de aproape de ecleziologia euharistică, pe care teologii ortodocşi au dez- 
voltat-o într-un mod convingător în secolul nostru. În ea, ecleziologia devine 
mai concretă şi, în acelaşi timp, rămâne totuşi complet spirituală, transcendentă 
şi escatologică. 

În Euharistie, Cristos prezent în pâine şi în vin şi dăruindu-se mereu din nou, 
zideşte Biserica ca trup al său, şi prin mijlocirea trupului său de înviere ne 
uneşte cu Dumnezeu unul şi întreit şi între noi. Euharistia se celebrează în dife- 
rite locuri şi totuşi este în acelaşi timp mereu universală, pentru că există un 
singur Cristos şi un singur trup al lui Cristos. Euharistia include slujirea sacer- 
dotală a ceea ce se numeşte repraesentatio Christi şi, prin urmare, cuvântul 
communio pune în lumină legătura slujirii, sinteza dintre unu şi multiplu. 
Astfel, se poate spune fără îndoială că acest concept poartă în sine o sinteză 
ecleziologică, care uneşte discursul despre Biserică cu discursul despre Dumne- 
zeu şi cu viaţa din Dumnezeu şi cu Dumnezeu, o sinteză, care reia toate inten- 
tiile esenţiale ale ecleziologiei Conciliului al II-lea din Vatican şi le leagă între 
ele într-un mod justificat. 

Datorită acestor motive eram recunoscător şi mulțumit când Sinodul din 
1985 a adus în centrul reflecției conceptul de communio. Dar anii următori au 
arătat că nici un cuvânt nu este protejat de înţelegeri răuvoitoare, chiar nici cel 
mai bun şi cel mai adânc. În măsura în care communio a devenit un slogan ief- 
tin, cuvântul a fost aplatizat şi deformat. Ca şi în cazul conceptului de „popor 
al lui Dumnezeu” şi aici trebuia semnalată o progresivă orizontalizare, părăsirea 
conceptului de Dumnezeu. Ecleziologia comuniunii a început să fie redusă la 
tema relaţiei dintre Biserica locală şi Biserica universală care, la rândul ei, a 

căzut din nou şi mai mult în problema distribuirii competenţelor care revin 
uneia sau alteia. 

În mod natural, s-a răspândit din nou tema egalităţii, după care numai în 
communio ar putea să fie egalitate deplină. În felul acesta, s-a ajuns iarăşi la 
discuţia ucenicilor în legătură cu cel care să fie mai mare, care, evident, în nici 
o generaţie nu vrea să se potolească. Marcu se referă la ea cu mai multă insis- 
tență. În drumul spre Ierusalim, Isus le-a vorbit pentru a treia oară ucenicilor 
despre apropiata lui pătimire. Ajunşi la Cafarnaum, i-a întrebat despre ce discu- 
tau între ei pe drum. „Dar ei tăceau”, pentru că vorbiseră despre cine să fie mai 
mare — un fel de discuţie despre primat (Mc 9,33-37). Nu este la fel şi astăzi? 
În timp ce Domnul se îndreaptă spre pătimirea sa, în timp ce Biserica suferă şi, 
în ea, el însuşi suferă, noi ne oprim la tema noastră dragă, discutând despre 
drepturile noastre de întâietate. Şi dacă el ar veni printre noi şi ne-ar întreba 
despre ce am vorbit, cât ar trebui să roşim şi să tăcem. 

Lucrul acesta nu înseamnă că în Biserică nu trebuie să vorbim despre orân- 
duirea justă cu privire la încredințarea responsabilităţilor. Şi, cu siguranţă, vor 
exista mereu dezechilibre, care necesită corectări. În mod natural, se poate veri- 
fica un centralism roman exorbitant, care trebuie indicat ca atare şi apoi purificat. 
Dar asemenea chestiuni nu pot distrage atenţia de la misiunea adevărată şi spe- 
cifică a Bisericii: Biserica nu trebuie să vorbească în primul rând despre ea 
însăşi, ci despre Dumnezeu; ca lucrul acesta să aibă loc aşa cum se cuvine, în 
interiorul Bisericii există şi reproşuri ce trebuie orientate în direcția corelării 
discursului despre Dumnezeu cu cel despre slujirea comună. În concluzie, nu 
la întâmplare revine în tradiţia evanghelică în diferite contexte cuvântul lui Isus 
după care cel din urmă va fi cel dintâi şi cel dintâi cel din urmă — ca o oglindă, 
care îi priveşte pe toți. 

În faţa reducţionismului, care s-a verificat după 1985 cu privire la conceptul 
de communio, Congregația pentru Doctrina Credinței a considerat necesar să 
pregătească o „Scrisoare către Episcopii Bisericii Catolice despre unele aspecte 
ale Bisericii înţeleasă ca şi comuniune”, ce a fost publicată cu data de 28 iunie 
1992. Deoarece pentru unii teologi, care ţin să se facă remarcaţi cu orice preţ, 
pare să fi devenit o datorie aprecierea negativă a documentelor Congregaţiei 
pentru Doctrina Credinței, peste acest text a căzut o ploaie grea de critici, de 
care s-a putut feri într-o măsură foarte mică. În mod deosebit a fost criticată 
afirmaţia că Biserica universală ar fi, în misterul ei esenţial, o realitate care, din 
punct de vedere ontologic şi temporal, precede Bisericile particulare. Acest as- 
pect în text era fundamentat pe scurt prin invocarea faptului că, pentru Sfinții 
Părinți, Biserica una şi unică precede crearea şi dă naştere Bisericilor 

particulare (9). Sfinţii Părinți continuă în felul acesta o teologie rabinică, care 
îşi reprezenta ca preexistente Tora şi Israelul: creația ar fi fost concepută ca să 
existe în ea un spaţiu pentru voinţa lui Dumnezeu; însă această voinţă avea 
nevoie de un popor care să trăiască voinţa lui Dumnezeu şi să facă din ea lu- 
mina lumii. Deoarece Sfinţii Părinţi erau convinşi de identitatea definitivă din- 
tre Biserică şi Israel, ei nu puteau să vadă în Biserică ceva de domeniul întâm- 
plării apărut în ultimul moment, ci recunoşteau în această reunificare a popoa- 
relor sub voinţa lui Dumnezeu teleologia interioară a creaţiei. Începând de la 
cristologie, imaginea se lărgeşte şi se adânceşte: istoria — iarăşi în legătură cu 
Vechiul Testament — este explicată ca istorie a iubirii dintre Dumnezeu şi om. 

Dumnezeu găseşte şi pregăteşte mireasa Fiului, unica mireasă, care este unica 
Biserică. Pornind de la cuvântul Genezei, după care bărbatul şi femeia vor de- 
veni „doi într-un singur trup” (Gen 2,24), imaginea miresei a fuzionat cu ideea 
Bisericii ca trup al lui Cristos, metaforă care, la rândul ei, provine din liturgia 
euharistică. Unicul trup al lui Cristos este pregătit, Cristos şi Biserica vor fi 
„doi într-un singur trup”, un trup, şi astfel „Dumnezeu va fi totul în toți”. 
Această întâietate ontologică a Bisericii universale, a Bisericii unice şi a trupului 
unic, a miresei unice, în raport cu înfăptuirile empirice concrete în fiecare Bise- 
rică particulară mi se pare atât de evidentă, încât cu greu pot înţelege obiecțiile 
la adresa ei. Mi se pare că ele sunt posibile numai dacă nu se vrea şi nu se 
reuşeşte nicidecum să se vadă marea Biserică gândită de Dumnezeu — probabil 
din disperare, din cauza insuficienţei sale pământeşti —; ea apare acum drept o 
fantezie teologică, rămânând în consecinţă doar imaginea empirică a Bisericilor 
în relaţia lor reciprocă şi în tensiunile lor. Dar lucrul acesta înseamnă că Bise- 
rica ca temă teologică este ştearsă. Dacă de acum înainte Biserica este văzută 
numai cu structurile ei umane, atunci, într-adevăr, nu rămâne decât dezolarea. 
Dar, în cazul acesta, nu se părăseşte doar ecleziologia Sfinţilor Părinţi, ci şi 
aceea a Noului Testament şi concepţia despre Israel din Vechiul Testament. Cât 
priveşte Noul Testament, nu trebuie să aşteptăm epistolele deutero-pauline şi 
Apocalipsul pentru a descoperi prioritatea ontologică a Bisericii universale — 
afirmată din nou de Congregația pentru Doctrina Credinței — în raport cu Bise- 
ricile particulare. În inima marilor Scrisori pauline, în Scrisoarea către Gala- 
teni, Apostolul ne vorbeşte despre Ierusalimul ceresc şi nu ca şi cum ar fi o mă- 
reţie escatologică, ci ca o realitate ce ne precede. „Ierusalimul de sus... este 
mama noastră” (Gal 4,26). În privinţa aceasta, H. Schlier subliniază faptul că 
pentru Paul, ca şi pentru tradiția iudaică din care se inspiră, lerusalimul de sus 
este noul eon. Dar pentru Apostol, acest eon nou este deja prezent „în Biserica 
creştină. Pentru el, aceasta este Ierusalimul ceresc în fiii e”. 

Dacă prioritatea ontologică a Bisericii unice nu poate fi negată în mod serios, 
nu la fel stau lucrurile referitor la precedența ei temporală care, fără îndoială, 
este mai grea. Scrisoarea Congregației pentru Doctrina Credinței face trimitere 
aici la imaginea sfântului Luca despre naşterea Bisericii în ziua de Rusalii prin 
lucrarea Duhului Sfânt. Nu discutăm aici chestiunea istoricității acestei relatări. 

Ceea ce contează este afirmația teologică, care îi este dragă sfântului Luca. 
Congregația pentru Doctrina Credinței atrage atenţia asupra faptului că Biserica 
îşi află începutul în comunitatea celor 120 adunaţi în jurul Mariei, îndeosebi în 
comunitatea reînnoită a celor 12, care nu sunt membrii unei Biserici locale, ci 
sunt apostolii ce vor duce Evanghelia până la marginile lumii. Pentru mai multă 
claritate, se poate adăuga faptul că ei fiind în număr de 12 reprezintă în acelaşi 
timp Israelul cel vechi şi cel nou, Israel unic al lui Dumnezeu, care în momentul 
de faţă — dar încă de la început era conţinut în mod fundamental în conceptul 
de popor al lui Dumnezeu — se răspândeşte la toate naţiunile şi întemeiază în 
toate popoarele un popor unic al lui Dumnezeu. 

Această referinţă este întărită de două elemente ulterioare: Biserica în mo- 
mentul naşterii sale vorbeşte deja în toate limbile. Sfinții Părinți ai Bisericii au 
interpretat corect această relatare a minunii limbilor ca o anticipare a catolici- 
tății — Biserica chiar din prima clipă este orientată kath 'olon — cuprinde univer- 
sul întreg. Acestui aspect îi corespunde faptul că sfântul Luca descrie mulțimea 
ascultătorilor ca pe nişte pelerini ce provin din toate părțile pământului, având 
la bază lista celor douăsprezece popoare, a cărei semnificaţie e aceea de a face 
aluzie la totalitatea auditoriului; Luca a îmbogăţit această listă a popoarelor 
elene cu un al treisprezecelea nume: romanii, prin care voia să sublinieze încă 
o dată ideea de Orbis. Nu se redă întru totul exact sensul textului Congregaţiei 
pentru Doctrina Credinței, când, în privinţa aceasta, Walter Kasper spune că, 
în realitate, comunitatea originară de la Ierusalim ar fi fost Biserica universală 
şi Biserica locală în acelaşi timp şi apoi continuă: „Cu siguranţă acest lucru re- 
prezintă o elaborare lucaniană; într-adevăr, din punct de vedere istoric existau 
probabil încă de la început mai multe comunităţi, în afară de comunitatea de la 
Ierusalim, erau comunităţi şi în Galileea”. Aici nu este vorba de problema, care 
pentru noi, în cele din urmă, nu poate fi rezolvată, când exact şi unde pentru 
prima dată au apărut primele comunităţi creştine, ci de începutul interior al Bi- 
sericii în timp, pe care Luca vrea să-l descrie şi pe care el, depăşind aspectul 
empiric, îl pune în legătură cu puterea Duhului Sfânt. Dar într-un chip deosebit 
nu se face dreptate relatării lucaniene, dacă se spune că acea „comunitate origi- 
nară de la Ierusalim” ar fi fost în acelaşi timp Biserica universală şi Biserica 
locală. Realitatea primordială în relatarea sfântului Luca nu este o comunitate 

originară ierusalimiteană, ci realitatea primordială este faptul că în cei doispre- 
zece Israelul cel vechi, care este unic, devine cel nou, iar acum, acest Israel unic 
al lui Dumnezeu prin intermediul minunii limbilor, şi înainte de a deveni repre- 
zentarea unei Biserici locale ierusalimitene, se prezintă ca unitate ce cuprinde 
toate timpurile şi toate locurile. În pelerinii prezenţi, care provin din toate po- 
poarele, ea implică imediat toate popoarele lumii. Poate nu trebuie să supraeva- 
luăm chestiunea precedenţei temporale a Bisericii universale pe care Luca în 
relatarea lui o propune cu claritate. Totuşi, este important faptul că Biserica în 
cei doisprezece se naşte din Duhul unic chiar de la început pentru toate popoa- 
rele şi, în consecinţă, chiar din prima clipă este orientată să se exprime în toate 
culturile şi în felul acesta să fie popor unic al lui Dumnezeu: nu o comunitate 
locală se lărgeşte lent, ci aluatul este orientat mereu spre întreg, având în sine 
caracterul universal chiar din prima clipă. 

Opoziția faţă de afirmaţiile precedenţei Bisericii universale în raport cu Bi- 
sericile particulare este din punct de vedere teologic greu de înţeles sau chiar 
de neînțeles. Se poate înţelege numai plecând de la o suspiciune care în rezumat 
a fost formulată astfel: „Formula devine total problematică, dacă unica Biserică 
universală se identifică tacit cu Biserica Romană, de facto cu papa şi curia. Dacă 
se întâmplă aşa ceva, atunci Scrisoarea Congregaţiei pentru Doctrina Credinței 
nu poate fi înțeleasă ca ajutor de clarificare a ecleziologiei comuniunii, ci trebuie 
înţeleasă ca părăsire a ei şi ca încercare de restaurare a centralismului roman”. 
În textul acesta, identificarea Bisericii universale cu papa şi curia este mai întâi 
introdusă ca ipoteză, ca pericol, iar apoi pare într-adevăr să fie atribuită Scrisorii 
Congregaţiei pentru Doctrina Credinței, care, în felul acesta, se prezintă ca 
restauraţie teologică şi deci îndepărtare de Conciliul al II-lea din Vatican. 

Acest salt de interpretare surprinde, dar reprezintă, fără îndoială, o suspiciune 
larg răspândită; ea dă glas unei acuze ce se aude peste tot în jur, şi exprimă bine 
şi o crescândă neputinţă de a-şi imagina ceva concret în spatele Bisericii uni- 
versale, în spatele Bisericii una, sfântă, catolică. Ca unic element de configurație 
rămân papa şi curia, şi dacă acestora li se acordă o treaptă prea înaltă din punct 
de vedere teologic, atunci apare sentimentul de ameninţare. 

După ceea ce doar în aparenţă este un excursus, ne găsim acum în mod con- 
cret în faţa chestiunii de interpretare a Conciliului. Întrebarea care ni se pune 
acum este următoarea: care este ideea propriu-zisă a Conciliului despre Biserica 
universală? Nu se poate spune, într-adevăr, că Scrisoarea Congregaţiei pentru 
Doctrina Credinței „identifică tacit Biserica universală cu Biserica romană, de 
facto cu papa şi curia”. Această ispită apare dacă mai întâi se identifică deja 
Biserica locală de la Ierusalim cu Biserica universală, dacă se reduce conceptul 

de Biserică la comunităţile ce apar empiric şi dacă se pierde din vedere pro- 
funzimea ei teologică. Merită să revenim cu aceste întrebări la textul propriu- 
zis al Conciliului. Îndată prima frază a Constituţiei despre Biserică lămureşte 
faptul că, pentru Conciliu, Biserica nu este o realitate închisă în ea însăşi, ci 
este văzută pornind de la Cristos: „Cristos este lumina neamurilor; de aceea 
Conciliul, întrunit în Duhul Sfânt, doreşte... să lumineze pe toţi oamenii cu lu- 
mina lui Cristos, care străluceşte pe chipul Bisericii”. În planul îndepărtat recu- 
noaştem imaginea prezentă în teologia Sfinţilor Părinţi, care vede Biserica ase- 
menea lunii, ce nu are de la sine lumina proprie, ci face trimitere la lumina 
soarelui Cristos. Ecleziologia arată că depinde de cristologie, este legată de ea. 
Însă, fiindcă nimeni nu poate vorbi corect despre Cristos, despre Fiul, fără ca 
în acelaşi timp să vorbească despre Tatăl şi fiindcă nu se poate vorbi corect 
despre Tatăl şi Fiul fără a fi gata de a-l asculta pe Duhul Sfânt, viziunea cristo- 
logică a Bisericii se amplifică în mod necesar într-o ecleziologie trinitară (LG 
2-4). Discursul despre Biserică este un discurs despre Dumnezeu, şi numai în 
felul acesta este corect. În această uvertură trinitară, care oferă cheia de lectură 
corectă a textului întreg, noi aflăm ce este Biserica una, sfântă pornind de la şi 
în toate realizările concrete istorice, ce înseamnă „Biserica universală”. Lucrul 
acesta se clarifică ceva mai departe când se prezintă dinamismul interior al 
Bisericii către împărăţia lui Dumnezeu. Tocmai fiindcă Biserica trebuie perce- 
pută teo-logic, ea se autotranscende mereu pe sine; ea este adunare în vederea 
împărăției, erupție în interiorul ei. Apoi, sunt prezentate pe scurt diverse imagini 
ale Bisericii, toate reprezentând unica Biserică, fie că se vorbeşte în termeni de 
mireasă, casa lui Dumnezeu, familia lui, templu, cetatea sfântă, mama noastră, 
Ierusalimul de sus, fie turma lui Dumnezeu etc. La sfârşit, lucrul acesta se con- 
cretizează mai mult. Primim un răspuns foarte practic la întrebarea: ce este 
aceasta? Ce este această unică Biserică universală care precede ontologic şi 
temporal Bisericile locale? Unde este? Unde se poate vedea că lucrează? Con- 
stituţia răspunde vorbindu-ne despre sacramente. Înainte de orice este Botezul: 
el este un eveniment trinitar, adică total teologic, mult mai mult decât o legătură 
socială cu Biserica locală, aşa după cum astăzi din păcate este atât de des fal- 
sificat. Botezul nu derivă dintr-o singură comunitate, ci în el ni se deschide 
poarta către unica Biserică, el este prezenţa Bisericii-una, şi poate să izvorască 
numai pornind de la ea — de la Ierusalimul de sus, de la mama cea nouă. În pri- 
vinţa aceasta, renumitul teolog ecumenic Vinzenz Pfnür a făcut recent urmă- 
toarea afirmaţie: botezul înseamnă inserarea „în unicul trup al lui Cristos des- 
chis pentru noi pe cruce (cf. £/2,16), în care ei... sunt botezați prin mijlocirea 
unicului Duh (/Cor 12,13), adică ceea ce este în mod esenţial mai mult decât 

non-vestirea baptismală în uz în multe locuri: am primit în comunitatea 
noastră”. 

Prin Botez noi devenim membre ale acestui trup unic, „ceea ce nu se înlo- 
cuieşte cu apartenenţa la o Biserică locală. Face parte din el mireasa unică şi 
episcopatul unic..., la care, după Ciprian, se participă numai prin comuniunea 
episcopilor”. Prin Botez, Biserica universală precede mereu Biserica locală şi 
o constituie. Pornind de aici, Scrisoarea Congregaţiei pentru Doctrina Credinței 
despre communio poate să spună că în Biserică nu există străini: fiecare este 
pretutindeni acasă la el şi nu doar oaspete. Mereu este Biserica unică, unică şi 
aceeaşi. Cine este botezat la Berlin, este în Biserica de la Roma, de la New York, 
de la Kinshasa, de la Bengalore sau din oricare alt loc ca la el acasă, ca în Bise- 
rica unde a fost botezat. Nu trebuie să se înregistreze din nou, Biserica este unică. 
Botezul vine de la ea şi dă naştere în ea. Cine vorbeşte despre botez, vorbeşte 
şi despre cuvântul lui Dumnezeu, care pentru Biserica întreagă este unul singur 
şi mereu o precede în toate locurile, o convoacă şi o zideşte. Acest cuvânt este 
deasupra Bisericii, dar nu mai puţin în ea, încredinţat ei ca subiect viu. Pentru 
a fi prezent în mod eficient în istorie, cuvântul lui Dumnezeu are nevoie de acest 
subiect, însă, la rândul lui, acest subiect nu subzistă fără puterea dătătoare de 
viaţă a cuvântului, care, înainte de orice, face din el un subiect. Când vorbim 
despre cuvântul lui Dumnezeu, ne referim şi la Crez, care se află în centrul eve- 
nimentului baptismal; el este modalitatea, prin care Biserica primeşte cuvântul, 
şi-l însuşeşte, într-un anumit fel, cuvânt şi răspuns în acelaşi timp. Şi aici Bise- 
rica universală este prezentă, Biserica unică, într-un mod destul de concret şi 
perceptibilă în acest loc. 

Textul conciliar trece de la Botez la Euharistice, în care Cristos îşi dăruieşte 
trupul şi, în felul acesta, ne face trupul lui. Acest trup este unic; astfel, din nou, 
Euharistia este pentru fiecare Biserică locală locul inserării în unicul Cristos, 
devenirea într-unul singur a tuturor acelora care se împărtăşesc în communio 
universală care uneşte cerul şi pământul, pe cei vii şi pe cei morţi, trecut, pre- 
zent şi viitor şi deschide veşnicia. Euharistia nu se naşte din Biserica locală şi 
nu se termină la ea. Ea manifestă mereu faptul că din afară Cristos vine la noi 
prin uşile închise; ea vine mereu la noi pornind din afară, de la întreg, de la tru- 
pul unic al lui Cristos şi ne conduce în interiorul lui. Acest extra nos al sacra- 
mentului se revelează şi în slujirea episcopului şi a preotului: afirmaţia că Eu- 
haristia are nevoie de sacramentul slujirii sacerdotale se bazează tocmai pe 
faptul că nici o comunitate nu-şi poate dărui ea singură Euharistia; ea trebuie 
să o primească pornind de la Domnul prin mijlocirea Bisericii unice. Succesi- 
unea apostolică, care constituie slujirea sacerdotală, implică în acelaşi timp 

aspectul sincronic şi cel diacronic al conceptului de Biserică: apartenenţa la 
ansamblul istoriei credinței începând de la apostoli şi rămânerea în comuniune 
cu toţi aceia care acceptă să fie adunaţi de Domnul în trupul lui. După cum se 
ştie, constituția despre Biserică a analizat slujirea episcopală în capitolul al 
treilea şi a clarificat semnificaţia ei pornind de la conceptul fundamental de 
collegium. Acest concept care apare doar sporadic în tradiţie serveşte la ilustra- 
rea unităţii interioare a slujirii episcopale. Episcop nu e cineva în mod izolat, 
ci prin apartenenţa la un trup, la un colegiu, care, la rândul lui, reprezintă colle- 
gium apostolorum în continuitatea lui istorică. În sensul acesta, slujirea episco- 
pală derivă din Biserica unică şi introduce în ea. Tocmai aici, se poate vedea 
că nu există, teologic vorbind, nici un fel de opoziţie între Biserica locală şi Bi- 
serica universală. Episcopul reprezintă în Biserica locală Biserica unică, şi el 
zideşte Biserica unică zidind Biserica locală şi activează darurile ei particulare 
pentru binele trupului întreg. Slujirea urmaşului lui Petru este un caz particular 
al slujirii episcopale şi este legată în mod deosebit de responsabilitatea faţă de 
unitatea Bisericii întregi. Dar această slujire a lui Petru şi răspunderea lui nu ar 
putea să existe, dacă nu ar exista mai întâi Biserica universală. Într-adevăr, s-ar 
mişca în gol şi ar reprezenta o pretenţie absurdă. Fără îndoială, corelarea justă 
a episcopatului şi a primatului trebuie să fie redescoperită continuu, chiar cu 
preţul oboselii şi al suferințelor. Însă această căutare este începută bine numai 
când este luată în seamă primordialitatea misiunii specifice a Bisericii şi este 
mereu orientată spre ea şi subordonată ei: adică misiunea de a-l duce pe Dum- 
nezeu la oameni, iar pe oameni la Dumnezeu. Scopul Bisericii este Evanghelia 
şi în jurul ei trebuie să se mişte. 

Ajuns aici, aş vrea să întrerup analiza conceptului de communio şi să iau din 
nou poziţie, pe scurt, faţă de punctul cel mai discutat din Lumen gentium: sem- 
nificaţia frazei deja menţionate din Lumen gentium 8, după care unica Biserică 
a lui Cristos, pe care o mărturisim în Simbol ca una, sfântă, catolică şi aposto- 
lică, „subzistă” în Biserica Catolică, şi este păstorită de Petru şi de episcopii în 
comuniune cu el. Congregația pentru Doctrina Credinței s-a simţit obligată în 
1985 să ia poziţie față de acest text foarte discutat din cauza unei cărți a lui 
Leonardo Boff, în care autorul susţinea teza conform căreia Biserica unică a lui 
Cristos subzistă în cea Catolico-romană şi tot la fel şi în alte Biserici creştine. 
Nu are rost să mai spun că precizările Congregaţiei pentru Doctrina Credinței 
au fost sufocate de critici înțepătoare şi apoi puse deoparte. În încercarea de a 
reflecta asupra locului unde ne aflăm astăzi cu privire la receptarea ecleziolo- 
giei conciliare, chestiunea interpretării lui subsistit este inevitabilă; de aseme- 
nea, în legătură cu această chestiune, singura poziţie oficială a magisteriului 

după Conciliu, adică amintita Notificare, nu poate fi trecută sub tăcere. Acum, 
după 15 ani, reiese cu mai multă claritate, ceea ce atunci nu se vedea, că nu era 
vorba doar de un singur autor de teologie, ci de o viziune despre Biserică care 
circulă cu diverse variaţiuni şi care şi astăzi este foarte actuală. Clarificarea din 
1985 a prezentat exact contextul tezei lui Boff la care ne-am referit deja pe 
scurt. Aceste aspecte particulare nu trebuie să le mai adâncim, pentru că altceva 
mai fundamental ne interesează. Teza al cărei reprezentant pe atunci era Boff 
s-ar putea caracteriza ca relativism ecleziologic. Ea îşi află justificarea în teoria 
conform căreia „Isus istoric” de unul singur nu s-ar fi gândit la o Biserică, şi 
deci cu atât mai puţin să o întemeieze. Biserica drept realitate istorică ar fi apărut 
numai după înviere, în procesul de pierdere a tensiunii escatologice, din cauza 
necesităților sociologice inevitabile ale instituționalizării, iar la început nici nu 
ar fi existat o Biserică universală „catolică”, ci numai diverse Biserici locale cu 
diverse teologii, diverse slujiri etc. Prin urmare, nici o Biserică instituțională 
nu ar putea să afirme că este acea Biserică una a lui Isus Cristos voită de Dum- 
nezeu însuşi; toate configurările instituționale sunt aşadar născute din necesități 
sociologice şi, în consecinţă, toate sunt lucrări omeneşti, care se pot sau chiar 
trebuie din nou schimbate în mod radical după noile împrejurări. Cât priveşte 
calitatea lor teologică, ele se deosebesc destul de secundar şi, de aceea, s-ar 
putea spune că în toate sau, oricum, cel puţin în multe dintre ele subzistă „Bise- 
rica unică a lui Cristos” — având în faţă o atare ipoteză, de la sine vine între- 
barea: cu ce drept o astfel de viziune poate vorbi pur şi simplu despre Biserica 
unică a lui Cristos? 

Dar tradiţia catolică a ales un alt punct de pornire: ea are încredere în evan- 
ghelişti, crede în ei. În cazul acesta, este evident faptul că Isus, cel ce a vestit 
împărăția lui Dumnezeu, a adunat în jurul lui ucenici care să o realizeze; el le-a 
dăruit nu doar cuvântul lui ca nouă interpretare a Vechiului Testament, ci în sa- 
cramentul Cinei de pe urmă le-a făcut drept cadou un nou centru unificator, 
prin mijlocirea căruia toţi cei ce să mărturisesc a fi creştini, într-un fel cu totul 
nou devin una cu el — de aceea, Paul a numit această comuniune drept a fi un 
singur trup cu Cristos, ca unitatea unui singur trup în Duh. De asemenea, este 
evident faptul că făgăduinţa Duhului Sfânt nu era o vestire vagă, ci se referea 
la realitatea Rusaliilor — deci faptul că Biserica nu a fost gândită şi făcută de 
oameni, ci a fost creată prin intermediul Duhului, este şi rămâne creatura Du- 
hului Sfânt. 

Prin urmare, instituire şi Duh se află în Biserică într-o relaţie foarte diferită 
de cea ce ar vrea să ne sugereze curentele de gândire menţionate mai sus. Insti- 
tuirea nu este pur şi simplu o structură ce se poate schimba sau dărâma după 

bunul plac, ce nu ar avea nimic de a face cu realitatea credinței ca atare. 
Această formă de corporalitate aparține Bisericii înseși. Biserica lui Cristos nu 
este ascunsă într-un mod greu de pătruns în spatele numeroaselor configurări 
umane, ci există realmente, ca Biserică adevărată şi specifică, ce se manifestă 
în mărturisirea de credinţă, în sacramente şi în succesiunea apostolică. 

Prin formula subsistit, Vatican al II-lea, în conformitate cu tradiţia catolică, 
voia să spună exact ceea ce e contrar „relativismului ecleziologic”: Biserica lui 
Isus Cristos există în mod real. El însuşi a voit-o, iar Duhul Sfânt o creează 
încontinuu începând de la Rusalii, în ciuda existenţei a tot felul de căderi ome- 
neşti, şi o susţine în identitatea sa esenţială. Instituirea nu este un fapt exterior 
inevitabil, lipsit de relevanţă sau chiar periculos din punct de vedere teologic, 
ci aparţine cât priveşte nucleul său esenţial aspectului concret al întrupării. 
Domnul îşi ţine cuvântul: „Porţile iadului nu o vor birui”. 

Aici mi se pare necesar să analizăm cu mai multă atenţie cuvântul subsistit. 
Prin această expresie, Conciliul se deosebeşte de formula lui Pius al XII-lea, 
care în enciclica Mystici Corporis Christi spunea: Biserica catolică „este” (est) 
unicul trup mistic al lui Cristos. Deosebirea dintre subsistit şi est constituie obi- 
ectul întregii probleme ecumenice. Cuvântul subsistit provine din filozofia antică 
ce s-a dezvoltat ulterior în timpul scolasticii. Lui îi corespunde cuvântul grec 
hypostasis, care în cristologie are un rol central, servind la descrierea unirii 
dintre natura divină şi natura umană în persoana lui Cristos. Subsistere este un 
caz special al verbului esse. Este fiinţa sub forma de subiect de sine stătător. 
Aici este vorba tocmai despre aşa ceva. Conciliul vrea să ne spună că Biserica 
lui Isus Cristos ca subiect concret în lumea aceasta poate fi întâlnită în Biserica 
Catolică. 

Lucrul acesta se poate întâmpla numai o singură dată, iar concepţia după 
care subsistit ar trebui multiplicat nu percepe tocmai ceea ce voia să spună cu- 
vântul în discuţie. Prin cuvântul subsistit, Conciliul voia să exprime caracterul 
singular şi nu cel repetabil al Bisericii Catolice: ca subiect, Biserica există în 
realitatea istorică. 

Însă diferenţa dintre subsistit şi est descrie drama diviziunii ecleziale. Deşi 
Biserica este numai una şi subzistă într-un subiect unic, iată că şi în afara aces- 
tui subiect există realităţi ecleziale — adevărate Biserici locale şi diverse comu- 
nităţi ecleziale. Deoarece păcatul este o contradicţie, această diferenţă dintre 
subsistit şi est nu se poate rezolva logic în mod deplin. În paradoxul diferenţei 
dintre caracterul singular şi concret al Bisericii pe de o parte şi existenţa unei 
realități ecleziale în afara subiectului unic pe de altă parte se oglindeşte contra- 
dicția păcatului omenesc, contradicția diviziunii. O astfel de diviziune este 

complet diferită de dialectica relativistă descrisă mai sus, în care diviziunea 
creştinilor îşi pierde aspectul ei dureros şi, practic, nu mai este vorba de o rup- 
tură ci doar de manifestarea mai multor variaţiuni pe o temă unică, în care toate 
variaţiunile într-un anumit fel au şi nu au dreptate. În realitate, nu există necesi- 
tatea intrinsecă a căutării unităţii, fiindcă, oricum, într-adevăr Biserica unică 
este pretutindeni şi nicăieri. Deci, creştinismul ar exista, practic, numai în core- 
larea dialectică a unor variaţiuni opuse. Ecumenismul constă în faptul că toți 
într-un anumit fel se recunosc reciproc, pentru că toţi ar fi doar fragmente ale 
realităţii creştine. Ecumenismul ar fi resemnarea la o dialectică relativistă, de- 
oarece Isus istoric ar aparţine trecutului şi adevărul rămâne, în orice caz, ascuns. 

Viziunea Conciliului este complet alta: faptul că în Biserica Catolică este 
prezent subsistit al subiectului unic, care e Biserica, nu este deloc meritul cato- 
licilor, ci numai lucrarea lui Dumnezeu, care durează, în ciuda lipsei continue 
de merite din partea subiectelor umane. Ele nu se pot mândri, ci doar pot admira 
fidelitatea lui Dumnezeu, ruşinându-se de păcatele proprii şi, în acelaşi timp, 
pot fi plini de recunoştinţă. Dar consecinţa păcatelor proprii este vizibilă: lumea 
întreagă vede spectacolul comunităţilor creştine divizate şi opuse una alteia, care 
îşi revendică reciproc pretențiilor lor de adevăr şi astfel, în aparenţă, zădărnicesc 
rugăciunea lui Cristos din ajunul pătimirii sale. Diviziunea ca realitate istorică 
este perceptibilă de către fiecare, în schimb, subzistenta Bisericii-una în figura 
concretă a Bisericii Catolice se poate percepe ca atare numai prin credinţă. 

Deoarece a observat paradoxul acesta, Conciliul al II-lea din Vatican a susţi- 
nut cu tărie că ecumenismul înseamnă datoria de a căuta unitatea adevărată şi, 
ca atare, a fost încredinţat Bisericii în viitor. 

Mă apropii de concluzie. Cine vrea să înţeleagă orientarea ecleziologiei con- 
ciliare nu poate trece cu vederea capitolele 4-7 din constituţie, în care se vo- 
rbeşte despre laici, despre chemarea universală la sfinţenie, despre călugări şi 
despre orientarea escatologică a Bisericii. În aceste capitole revine iarăşi în 
prim plan scopul intrinsec al Bisericii, ceea ce este mai esenţial în existenţa ei: 
este vorba de sfinţenie, de conformitatea cu Dumnezeu — ca să fie în lume loc 
pentru Dumnezeu, ca el să poată locui în ea şi astfel lumea să devină „împără- 
ţia” lui. Sfinţenia este ceva mai mult decât o calitate morală. Ea este locuirea 
lui Dumnezeu împreună cu oamenii, a oamenilor cu Dumnezeu, „cortul” lui 
Dumnezeu printre noi şi în mijlocul nostru (n 1,14). Este vorba de o nouă naş- 
tere — nu din trup şi sânge, ci din Dumnezeu (In 1,13). Orientarea către sfinţe- 
nie este identică cu orientarea escatologică; într-adevăr, acum, pornind de la 
mesajul lui Isus, această orientare este fundamentală pentru Biserică. Biserica 
există ca să devină locuinţă a lui Dumnezeu în lume şi astfel să fie „sfinţenie”: 

pentru aşa ceva trebuie să existe competiţie în Biserică, nu pentru un drept în 
plus sau în minus cât priveşte precedenţa, nu pentru ocuparea locurilor din faţă. 
Toate acestea sunt reluate încă odată şi sintetizate în capitolul ultim al Consti- 
tuţiei despre Biserică, unde se vorbeşte despre Maica Domnului. 

La prima vedere, introducerea mariologiei în ecleziologie, aşa cum a făcut 
Conciliul, ar putea să pară ceva mai degrabă întâmplător. Din punct de vedere 
istoric, este adevărat faptul că o majoritate destul de redusă a părinţilor conci- 
liari a hotărât să facă această introducere. Dar dintr-un punct de vedere mai in- 
terior, această hotărâre corespunde perfect orientării de ansamblu a constituţiei: 
numai dacă s-a înţeles această corelaţie, atunci s-a înţeles corect imaginea Bise- 
ricii, aşa cum şi Conciliul voia să o prezinte. În această hotărâre au fost fructifi- 
cate cercetările lui H. Rahner, A. Miller, R. Laurentin şi Karl Delahaye, graţie 
cărora mariologia şi ecleziologia au fost în acelaşi timp reînnoite şi adâncite. 
Mai ales Hugo Rahner a arătat într-un mod grandios şi pornind de la izvoare, 
că mariologia întreagă a fost gândită mai întâi şi structurată de Sfinţii Părinţi 
ca ecleziologie: Biserica este fecioară şi mamă, ea este zămislită fără păcat şi 
poartă greutatea istoriei, ea suferă şi totuşi este de pe acum înălțată la cer. Într-un 
ritm foarte lent, s-a revelat în cursul dezvoltării ulterioare că Biserica este anti- 
cipată în Maria, în Maria este personificată şi că, viceversa, Maria nu este un 
individ izolat închis în sine, ci poartă în sine misterul întreg al Bisericii. Per- 
soana nu este închisă în mod individualist şi comunitatea nu este înţeleasă în 
mod colectivist şi impersonal; ambele se suprapun una peste alta în mod inse- 
parabil. Lucrul acesta este valabil deja pentru femeia din Apocalips, aşa cum 
apare în capitolul 12: nu este corect să limităm această figură exclusiv în mod 
individualist la Maria, pentru că în ea este contemplat în acelaşi timp întregul 
popor al lui Dumnezeu, Israelul cel vechi şi cel nou care suferă şi în suferință 
este rodnic; dar nici nu este corect să o excludem din această imagine pe Maria, 
Maica Răscumpărătorului. 

În felul acesta, în suprapunerea dintre persoană şi comunitate, după cum le 
găsim în textul acesta, este anticipată deja legătura strânsă dintre Maria şi Bise- 
rică, care apoi a fost treptat dezvoltată în teologia Sfinților Părinţi şi, în cele din 
urmă, reluată de Conciliu. Faptul că mai târziu ambele s-au separat, faptul că 
Maria a fost văzută ca un individ plin de privilegii şi, în consecinţă, în raport 
cu noi, foarte departe, iar Biserica, la rândul ei, impersonală şi pur instituţio- 
nală, a dăunat în egală măsură atât mariologiei cât şi ecleziologiei. Aici operează 
diviziunile, pe care gândirea occidentală le-a subliniat în mod particular şi care 
au rațiunile lor serioase. Dar dacă vrem să înţelegem corect Biserica şi pe Maria, 
trebuie să revenim la momentul de dinaintea acestor diviziuni, pentru a putea 

înţelege natura supra individuală a persoanei şi suprainstituțională a comunității 
tocmai acolo unde persoana şi comunitatea sunt reconduse la originile lor por- 
nind de la puterea Domnului, a lui Adam cel nou. Viziunea mariană a Bisericii 
şi viziunea eclezială, istorico-salvifică a Mariei ne reconduc, în cele din urmă, 
la Cristos şi la Dumnezeul întreit, pentru că aici se manifestă ceea ce semnifică 
sfinţenia, ceea ce este locuinţa lui Dumnezeu în om şi în lume, ceea ce trebuie 
să înţelegem prin tensiunea „escatologică” a Bisericii. Astfel, numai capitolul 
despre Maria duce la îndeplinire ecleziologia conciliară şi ne reconduce la 
punctul său de pornire cristologic şi trinitar. 

Pentru a oferi un eşantion din teologia Sfinţilor Părinţi, aş vrea, în încheiere, 
să propun un text al sfântului Ambroziu, selectat de Hugo Rahner: 


Aşadar, staţi întemeiaţi pe terenul inimii voastre!... Ce înseamnă să stai, Apostolul 
ne-a spus, Moise a scris: „Locul pe care stai este pământ sfânt”. Nimeni nu stă, în 
afară de acela care stă întemeiat pe credinţă... şi un alt cuvânt scris spune: „Dar tu 
stai întemeiat în mine”. Tu stai întemeiat în mine, dacă stai în Biserică. Biserica 
este pământul sfânt, pe care noi trebuie să stăm... Aşadar, stai întemeiat, stai în Bi- 
serică. Stai bine întemeiat acolo unde vreau ca tu să fii, căci acolo rămân alături 
de tine. Unde este Biserica, acolo este locul fundamentat al inimii tale. Pe Biserică 
se sprijină temeliile sufletului tău. Într-adevăr, în Biserică ţi-am apărut ca odini- 
oară în rugul arzător. Tu eşti rugul, eu sunt focul. Foc în rug, eu sunt în trupul tău. 
Eu sunt foc, pentru a te ilumina; pentru a arde spinii păcatelor tale, pentru a-ţi dă- 
rui bunăvoința harului meu. 


IMN LA DEDICAREA BISERICII! 
Laude 
Angularis fundamentum 


După ce profeţii veacuri aşteptară, suspinară, 

A venit Cristos din ceruri. El e piatra unghiulară 
Ce-o primi Ierusalimul, ce s-a pus Cetăţii sfinte, 
E liantul ce uneşte cele două Legăminte. 

Orice om să intre poate, dacă-n el credinţa-i vie, 
În cetatea construită pe această temelie. 


Are turnuri minunate, are ziduri apărate 

Prea frumoasa, strălucita, sfânta Domnului cetate, 
E-mbrăcată parcă-n soare; n-ar putea să o măsoare 
Şi s-o-ntreacă în splendoare, alta mai strălucitoare. 
Fericirea-n ea domneşte, bucuria, voia bună, 

Zi şi noapte, fără preget, de cântarea ei răsună. 


Te rugăm, coboară, Doamne, întru mila ta cea mare 
În acest iubit de tine sfânt lăcaş de închinare. 

Când poporul ți se-nchină, tu ascultă-l cu plăcere, 
Darnic mâinile-ţi deschide, dăruieşte-i tot ce-ţi cere. 
Peste el cu bunătate pune-ţi mâinile-amândouă 

Ca din cer să vină haruri cum vin picurii de rouă. 


ÎI alină când suspină şi când plânge-n rugăciune 

Şi degrabă împlineşte-i ale lui dorințe bune. 

Din biserică fă, Doamne, paradisului tău tindă, 

Să găsească-n ea speranţă creatura suferindă. 

Şi atunci când va dispare trecătorul, efemerul, 

Pentru cei ce-o frecventează să-şi deschidă poarta cerul. 


Preamărire şi-nchinare ţie, veşnicule Tată. 

Ție, Fiule, mărire îţi aducem totodată. 

Să-ţi aducă tot pământul slavă Duhule Preasfinte, 
Tu ce eşti îmbrăţişarea şi iubirea lor fierbinte. 
Inefabilă Treime, pe vecie să te-adoare, 

Sfinţi şi îngeri laolaltă în a cerului splendoare. 


! Cf. Jubilate Deo, 321-322. 


ÎNCEPUTUL BISERICII DUPĂ FAPTELE APOSTOLILOR 


Pr. Conf. Alois Bulai 
Institutul Teologic Romano-Catolic, laşi 


Spaţiul acestei conferinţe nu ne permite să abordăm toată problematica va- 
riată, nuanţată şi, de multe ori, complexă pe care o presupune realitatea Bise- 
ricii în Faptele Apostolilor. De aceea, ne vom opri doar la patru aspecte: preci- 
zări terminologice, începuturile Bisericii, misiunea apostolilor şi viaţa primei 
comunităţi creştine aşa cum este prezentată în rezumatele care îi aparţin sfân- 
tului Luca. 


1. Precizări terminologice 


În dicționarele generale!, cuvântul Exkigoia are două semnificaţii: 

1. Adunare populară 

2. Biserică, 

din care primul sens este considerat ca profan, al doilea sens ca fiind biblic 
şi eclezial. 

Dintre acestea, Dicţionarul Liddel — Scott, fără ca să se depărteze prea mult 
de schema obişnuită, înregistrează şi semnificaţia termenului prezent în LXX 
şi, de aceea, dă următoarele sensuri: 

1. Adunare convocată în mod ordonat, mai puţin generală decât termenul 
OVAAGYOG. 

2 a. În LXX — comunitatea ebraică; 

2 b. În NT — Biserica înţeleasă ca fiind creştinii formând un tot unitar. 

Dicţionarele Noului Testament menţionează aceste semnificaţii dar disting 
în scrierile Noului Testament două accepţiuni noi: 

a. Biserica, în sens de comunitate universală; 

b. Comunitate, înţeleasă ca o unitate aparte, cu referinţă la comunitatea care 
se adună într-o casă. 


! Cf. V. MAGNIEN — M. LACROIX, Dictionaire grec-français, Librairie Berlin, Paris 1969, 
524. 
i Greek-English Lexicon, Clarendon Press, Oxford 1968, 509. 


34 DIALOG TEOLOGIC 7 (2001) 


Problema care se pune este aceea de a şti care a fost sensul originar, cel de 
Biserică universală sau cel de comunitate singulară, mai precis, dacă este vorba 
de o simplă asimilare a celor două semnificaţii sau dacă este vorba de o succe- 
siune în timp. F. Zorell” explică termenul în această ordine: Coetus religiosus... 
universitas eorum qui ad societatem religiosam a Christo institutam pertinent, 
e ecclesia aliqua particularis, i.e. alicuius regionis vel civitatis Christi fideles 
suo episcopo subditi, fere dioecesis. Preuschen-Bauer* distinge: comunitatea 
formată din creştinii care trăiesc într-un loc și, în sens universal, Biserica, în 
care intră toți credincioşii. De aceea, se face distincție între Ecclesia locală şi 
Ecclesia universală. Această distincție este reluată în mod diferit de dicționare 
pentru că sunt pasaje în care nu este chiar clar dacă este vorba de Biserică sau 
de comunitate. Aceste distincții sunt necesare nu atât pentru sensul lexicografic 
şi biblico-teologic, cât mai ales pentru nuanțele confesiunilor sau a tendințelor 
religioase pentru că (anglicanii, de exemplu, vorbesc despre ekkànota înţele- 
gând termenul ca unica Biserică sau „totalitatea creştinilor”. Protestanţii pozitivi 
înţeleg comunitatea universală, spre deosebire de protestanții liberali pentru 
care este vorba de comunităţile individuale, dar de multe ori persistă confuzia) 
toate aceste diferenţe se reflectă în traduceri şi în comentarii. 

Făcând acum legătură mai strictă cu folosirea lingvistică veterotestamentară 
pentru care Exkinoa indică tot ansamblul comunității poporului israelit, putem 
înţelege că termenul se referă la „comunitatea de mântuire neotestamentară” 
care apare, în primul rând, ca o comunitate universală, iar apoi, ca aceeaşi co- 
munitate neotestamentară de mântuire „într-o delimitare locală”. 

În LXX, cuvântul desemnează o adunare convocată pentru un gest religios, 
deseori de cult (de exemplu Dr 23; IRg 8; Ps 22,26). El corespunde ebraicului 
qahal, folosit mai ales de şcoala deuteronomistă pentru a desemna adunarea de 
la Horeb (Dr 4,10), din câmpiile Moabului (Dr 1,30) sau din pământul făgădu- 
inţei (Jos 8,35; Jud 20,2), iar de cărţile Cronicilor pentru a desemna adunarea 
liturgică a lui Israel din timpul regilor (/Cr 28,8; pentru timpul de după exil, 
cf. Neh 8,2). Dar dacă termenul Exkinona traduce întotdeauna termenul gahal, 
acesta din urmă este uneori redat şi de alte cuvinte, în special de ovvoyoyn care este 


3 Lexicon Graecum Novi Testamenti, Roma Biblical Institut Press 19785, 398-399. 

4 Citat de K.L. SCHMIDT, „Exkinow”, Theologisches Wörterbuch zum Neuen Testament 
(= ThWNT), Ed. G. Kittel, trad. italiană, IV, 1492. 

5 Cf. K.L. SCHMIDT, „Exkânsrww”, 1491-1494; Cf. M.C. MATURA, „Le qahal et son contexte 
cultuel”, în L'Eglise dans la Bible. Communications présentées à la XVII réunion annuelle 
de l'Acebac: Studia 13, 9-18. 

mai des folosit pentru a traduce termenul sacerdotal ‘edah. Alegerea lui Exkinoia 
făcută de LXX a fost influenţată de asonanţa qahal / Ecclesia, dar şi de sugestiile 
etimologice: acest termen provine din 'ex-koAgo (a chema din, a convoca), ce 
indică prin sine faptul că Israel, poporul lui Dumnezeu, era adunarea unor 
oameni chemaţi din inițiativa divină şi se întâlnea cu expresia sacerdotală în 
care se cuprindea ideea de chemare: xinrn ayia traducere literală a expresiei 
ebraice migra qodeş („adunare sfântă”, Ex 12,16; Lev 23,3; Num 29,1). 

Prima generaţie creştină, ştiindu-se noul popor al lui Dumnezeu (/Pr 2,10) 
prefigurat de „Biserica din pustiu” (Fap 7,38) a adoptat acest termen care, pro- 
venind din Scripturi, era foarte potrivit să o desemneze ca „Israelul lui Dumnezeu” 
(Gal 6,16; cf. Ap 7,4; Iac 1,1; Fil 3,3). 


2. Începuturile Bisericii 


Biserica a fost pregătită multă vreme de Dumnezeu. În sensul acesta, se vor- 
beşte despre Biserica de la Abraham, ba chiar de la Adam, întrucât Dumnezeu 
a pregătit adunarea fiilor săi risipiţi (n 11,51), iar Biserica este comunitatea 
oamenilor beneficiari ai mântuirii lui Isus Cristos (Fap 2,47), apărută la capătul 
planului divin de mântuire care culminează în această comunitate şi care a fost 
conceput „înainte de întemeierea lumii” (Ef 1,4). Intrând prin credinţă în Bise- 
rica lui Cristos, toate neamurile vor fi binecuvântate în Abraham (Gal 3,8-9 = 
Gen 12,3 LXX; cf. Ps 47,10). Între Israel, posteritatea după trup a patriarhilor, 
şi Biserică există deopotrivă ruptură şi continuitate. De aceea Noul Testament 
aplică noului popor al lui Dumnezeu numele celui vechi, dar folosindu-se de 
transpuneri şi contraste. Amândouă sunt Exkinow, însă cuvântul desemnează 
acum misterul necunoscut de Vechiul Testament, trupul lui Cristos (Ef 1,22- 
23), iar cultul adus lui Dumnezeu este în întregime spirituală. 

Biserica se naşte o dată cu Paştele lui Cristos, când el trece din această lume 
la Tatăl său (n 13,1). Cu Cristos eliberat din lanţurile morții şi devenit duh dă- 
tător de viaţă (/Cor 15,45) apare o omenire nouă, o creaţie nouă. Părinţii Bise- 
ricii au spus deseori că Biserica, noua Evă, s-a născut din coasta lui Cristos în 
timp ce dormea somnul morţii, după cum prima Evă ieşise din coasta lui Adam 
care adormise; sfântul evanghelist loan, dând mărturie despre străpungerea cu 


* P, TERNAN, „Biserică”, Vocabulaire de Theologie Biblique, ed. X. LEON-DUFOUR, du 
Cerf, Paris 19707, trad. română, ARCB, Bucureşti 2001, 62. 

7 P, TERNAN, „Biserică”, 62. 

8 Cf. P. TERNAN, „Biserică”, 62-63. 

sulița (In 19,34ş.u.), sugerează această imagine, dacă este adevărat că pentru 
el sângele şi apa simbolizează mai întâi jertfa lui Cristos şi Duhul care însufle- 
țeşte Biserica, şi apoi sacramentele Botezului şi Euharistiei, care îi transmit viaţa. 
Însă trupul Bisericii nu este viu decât dacă este trupul lui Cristos cel înviat, re- 
vărsând Duhul (Fap 2,32). Această revărsare a Duhului începe în ziua de Paşti 
(n 20,22), din momentul în care Isus suflă Duhul re-creator (In 20,22; cf. Gen 
1,2) asupra discipolilor adunaţi de el, conducătorii noului popor al lui Dumnezeu. 
Luca situează în ziua Rusaliilor, zi în care iudaismul comemora împlinirea Paş- 
telui şi darul Legământului, marea revărsare carismatică (Fap 2,4) în vederea 
mărturiei celor doisprezece (Fap 1,8) şi a manifestării publice a Bisericii. De 
aceea, Rusaliile constituie pentru ea ziua oficială de naştere şi reprezintă, într-un 
fel, pentru Biserică ceea ce fusese pentru Isus, zămislit de Duhul Sfânt (Le 
1,35: „Îngerul i-a spus: «Duhul Sfânt se va cobori peste tine şi puterea Celui 
Preaînalt te va umbri. De aceea şi Cel Sfânt care se va naşte din tine, Fiul lui 
Dumnezeu se va chema»”), ungerea conferită lui de acest Duh în zorii misiunii 
sale mesianice (Fap 10,38: „Cum Dumnezeu a uns cu Duhul Sfânt şi cu putere 
pe Isus din Nazaret care umbla din loc în loc, făcea bine şi vindeca pe toţi cei 
ce erau apăsaţi de diavol; căci Dumnezeu era cu el”; Mt 3,16: „De îndată ce a 
fost botezat, Isus a ieşit afară din apă. Şi în clipa aceea cerurile s-au deschis şi 
a văzut pe Duhul lui Dumnezeu coborându-se în chip de porumbel şi venind 
peste el”). 


3. Misiunea apostolilor: mărturia 


Din ziua de Rusalii, Biserica se va răspândi cu repeziciune prin forţa Du- 
hului Sfânt şi prin activitatea apostolilor. În cele două cărţi ale sfântului Luca, 
grupul celor Doisprezece discipoli ai lui Isus este prezentat a fi identic cu con- 
ceptul de apostoli. După Lc 6,13, Isus însuşi i-a numit apostoli pe cei Doispre- 
zece. Despre cei Doisprezece ca despre un grup fix de ucenici ai lui Isus vor- 
besc următoarele pasaje: Lc 8,1 („Curând după aceea Isus umbla din cetate în 
cetate şi din sat în sat şi propovăduia şi vestea Evanghelia împărăției lui Dum- 
nezeu. Cei doisprezece erau cu el”); Le 9,1.12 („Isus a chemat pe cei doisprezece 
ucenici ai săi, le-a dat putere şi stăpânire peste toţi demonii şi să vindece bolile. 
Fiindcă ziua era pe sfârşite, cei doisprezece s-au apropiat şi i-au zis: «Dă dru- 
mul mulţimii ca să se ducă prin satele şi cătunele de primprejur să găzduiască 
şi să caute de ale mâncării; pentru că aici suntem într-un loc pustiu»”); Fap 6,2 


” Cf. P. TERNAN, „Biserică”, 65. 

(„Cei Doisprezece au adunat mulțimea ucenicilor şi au zis: «Nu este potrivit 
pentru noi să lăsăm cuvântul lui Dumnezeu ca să slujim la mese»”.). Când din 
acest grup lipseşte Iuda, Luca vorbeşte de cei unsprezece (Le 24,9.33: „La în- 
toarcerea lor de la mormânt, au povestit toate aceste lucruri celor unsprezece 
şi tuturor celorlalți”; Fap 1,26: „Au tras la sorți şi sorțul a căzut pe Matia, care 
a fost numărat împreună cu cei unsprezece apostoli” etc.). Din analiza lexicală 
a scrierilor sfântului Luca apare cu claritate că termenii „martor”, „a da mărtu- 
rie”, „mărturie” au o semnificaţie aparte. Termenul „Mâprvc” apare în Luca de 
două ori iar în Faptele Apostolilor de 13 ori. În toate celelalte scrieri ale NT 
apare numai de 20 de ori. La origine, martorul este cel care atestă un fapt din 
experienţa proprie într-un ambient juridic, în special la tribunal'”. 

La fel ca în lumea greacă, şi în NT termenul poate să meargă dincolo de sen- 
sul strict juridic, pentru a indica martorul care din convingere dă mărturie despre 
unele lucruri care nu sunt empiric demonstrabile!!. În Luca, pornind de la Le 
11,48; Fap 6,13; 7,58, „martorul” este cel care dă mărturie despre Cristos, măr- 
turie care trebuie să se bazeze pe o experienţă proprie. Acest lucru se presupune 
pentru majoritatea cazurilor, dar nu întotdeauna. În timp ce după Luca, cei Doi- 
sprezece l-au văzut pe Isus în activitatea sa publică pe pământ şi înviat, despre 
Paul se poate spune că l-a văzut numai înviat. Nu este clar dacă Ştefan, pentru 
„viziunea lui Cristos” (Fap 6,55-56), poate fi numit martor. După Stratmann!?, 
Paul nu este „martor al faptelor asemenea apostolilor în sensul de a putea fi ga- 
rant al istoriei lui Cristos pe baza experienţei personale proprii”. El este totuşi 
un martor al adevărului. El acţionează ca un misionar dând mărturie de credinţa 
sa în Cristos. Rezultă, prin urmare, că, în aplicarea conceptului de „uáptoc” lui 
Paul, prevalează sensul de martor al adevărului în activitatea misionară. 

Regula că numai cei doisprezece sunt consideraţi martori ai lui Cristos are 
numai câteva excepţii Fap 22,15; 26,16 unde Paul este numit martor şi Fap 
22,20 unde Ştefan este numit martor. Aşadar, este justificat din punct de vedere 
metodologic să considerăm că sfântul Luca aplică de obicei şi cu precădere 
conceptul de martor în special celor Doisprezece!?. 


0 Cf. H. STRATHMANN, „MOpTVG, paptopno, paptopia, paptopiov”, în TAWNT, trad. 
italiană, VI, 1269-1391, în special 1273-1275.1292-1321. 

! Cf. H. STRATHMANN, „Moprvc...”, 1310-1328; G. SCHNEIDER, Die Apostelgeschichte, 
I-Teil, Einleitung. Kommentar zu kap. 1,1 — 8,40, Herder, Freiburg 1980, trad. italiană, Paideia, 
Brescia 1985, 306-307. 

2 „Maprwve”, 1328. 

3 Cf. SCHNEIDER, Die Apostolgeschichte, 307, în special nota 5. 

Dacă avem în vedere că Fap 1,8 („Ci voi veţi primi o putere când se va co- 
borî Duhul Sfânt peste voi, şi-mi veţi fi martori în Ierusalim, în toată Iudeea, 
în Samaria şi până la marginile pământului”) are un caracter programatic pentru 
structura globală a Faptelor Apostolilor, apar unele probleme cu privire la înţe- 
lesul conceptului „martor”. De fapt, nu cei Doisprezece au dus mesajul până 
la „marginile pământului”. Paul este cel care a făcut-o. Dacă sfântul Luca lasă 
să se înțeleagă chiar şi numai sporadic că îi atribuie şi lui Paul caracterul de 
Maprvc, cum poate să dezvolte un concept de martor, în sensul mărturiei ocu- 
lare atât de strict limitat la cei doisprezece apostoli? 

Este sigur că în Fap 1,8 Luca înţelege „până la marginile pământului” în 
sensul misiunii universale către păgâni (cf. Is 49,6; Lc 2,32; Fap 13,47). Însă 
nu este clar dacă prin „marginile pământului” Luca se gândeşte la Roma (făcând 
în felul acesta să coincidă programul din Fap 1,8 exact cu împlinirea lui în Fap 
28) sau dacă se referă la o răspândire succesivă de neoprit a mesajului lui 
Cristos, pornind de la Roma. În orice caz, după ceea ce ne relatează Faptele 
Apostolilor, nu cei Doisprezece au ajuns acest obiectiv. Probabil nici Paul, după 
modul de a vedea al lui Luca, nu a dus mesajul „până la marginile pământului”. 
Trebuie să ţinem cont că în Fap 1,8 li se spune celor Doisprezece că vor fi mar- 
tori în Ierusalim, în toată Iudeea şi Samaria; dar apoi nu se vorbeşte despre o 
mărturie „la marginile pământului”, ci se spune că mărturia apostolică va ajunge 
marginile pământului, probabil, în mod indirect. 

În F. ap 13,47, Paul este numit „lumina popoarelor” şi, paralel, „mântuire până 
la marginile pământului” (cf. Is 49,6); însă imaginea luminii folosită aici nu 
vrea să spună că Paul va ajunge fizic obiectivul său final. După sfântul Luca, 
misiunea specifică a lui Paul este aceea de a continua cauza celor doisprezece 
apostoli în lumea păgână. În acest rol, şi Paul este numit martor. În Fap 22,14- 
15, Anania îi spune lui Paul: „El mi-a zis: «Dumnezeul părinților noştri te-a 
ales să cunoşti voia lui, să vezi pe Cel Neprihănit, şi să auzi cuvinte din gura 
lui. Căci îi vei fi martor față de toţi oamenii pentru lucruri pe care le-ai văzut 
şi auziby”. Paul este, aşadar, martor ocular şi auricular. El l-a văzut şi l-a auzit 
pe Cristos. Cu toate acestea, este definit ca uaprvc, nu în acelaşi fel ca cei doi- 
sprezece apostoli care îl văzuseră şi-l auziseră pe Domnul deja înainte de Paşti. 
Paul primeşte misiunea specifică de a da mărturie înaintea tuturor oamenilor. 
Aşadar, aplicând lui Paul conceptul de martor, Luca este constrâns să-i extindă 
semnificaţia. Chiar şi cel care nu l-a cunoscut pe Cristos în timpul vieţii sale 
pe pământ poate să fie martorul său. El vrea să arate că mărturia apostolică este 
încă vie în Biserica timpului său şi aceasta prin Paul. El este veriga de legătură 

între „timpul apostolic” şi prezentul lui Luca, cel care reprezintă a treia gene- 
raţie creştină. 

Însă Luca a extins la Paul nu numai conceptul de martor, ci şi pe cel de apos- 
tol. Totuşi, în Fap 14,14, Paul şi Barnaba sunt numiţi apostoli nu în sens direct’. 
La Iconiu, oamenii erau împărțiți: „unii erau cu iudeii, alții cu apostolii”. Cine 
citeşte la prima vedere, vede în „iudei” pe iudeii care fuseseră menţionaţi mai 
înainte, care aveau sinagoga lor la Iconiu şi, prin urmare, în „apostoli” pe misi- 
onarii de care se vorbise în 13,50, adică Paul şi Barnaba. Este posibil, totuşi, 
ca aici, Luca să intenţioneze a spune că unii au format un partid pentru iudei şi 
alţii pentru cauza apostolilor. În felul acesta, cei care cred din Iconiu, ascultând 
de Paul şi Barnaba, se pun de partea apostolilor, adică de partea celor Doispre- 
zece. „Domnul” nu numai că este şi el de această parte, dar el însuşi „dă mărtu- 
rie pentru ei”, făcând ca misionarii să săvârşească minuni. 

Dar dacă nu suntem siguri că Luca le-a conferit şi lui Paul şi lui Barnaba titlul 
de apostol, în ceea ce priveşte calificativul de „„martori”, li-l atribuie cu siguranţă. 
Dacă nu pot fi dubii că ideea celor doisprezece apostoli ca martori ai lui Cristos 
este o concepţie propriu lucană, trebuie totuşi să considerăm că Luca nu a impus 
această concepţie a sa în mod violent şi împotriva oricărei tradiţii ”?. 

Fundamentul tradițional al pericopei despre alegerea lui Matia este contro- 
versat. Oricum, scena îi aparține lui Luca. Conceptul de apostol corespunde 
exact cu ceea ce Luca vrea, şi în altă parte, să indice martorul apostolic ce face 
parte din grupul celor Doisprezece. 

Se pune o întrebare: de ce se străduieşte Luca atât de mult pentru restabilirea 
numărului celor Doisprezece şi asta înainte de coborârea Duhului Sfânt la Ru- 
salii? Pentru unii comentatori alegerea lui Matia înseamnă expresia unei credinţe 
mesianice intacte faţă de Isus în cercul discipolilor săi între înălţare şi Rusalii. 
Nu trebuie uitat că o astfel de credinţă este exprimată cu ajutorul numărului 12. 

Integritatea numărului 12 depinde pe de o parte de conceptul de martor din 
Deutero-Isaia în care Israelul este considerat martor înaintea popoarelor de-a 
lungul istoriei. De aceea, numărul 12 trebuia să fie refăcut înainte de Rusalii. 
Coborârea Duhului asupra tuturor cere ca noul Israel reprezentat de cei Doi- 
sprezece să fie prezent în totalitate. Acest Israel primeşte Duhul şi se prezintă 
ca martor înaintea popoarelor pământului, prezente deja în mod potenţial în 


14 Pasajul nu este sigur pentru critica textuală. Poate că este de preferat lectio mai dificilă, 
aceea din textul „occidental” din care lipseşte denumirea de „apostoli”. Cf. G. SCHNEIDER, 
Apostolgeschichte, 315. 

15 Cf. G. SCHNEIDER, Apostolgeschichte, 315. 

iudeii din diaspora prezenţi la sărbătoare, pentru a da mărturie în favoarea lui 
Cristos. Pentru acest început al activităţii de martori care trebuie să aibă loc în 
mod necesar la Ierusalim, trebuie ca numărul celor Doisprezece să fie complet. 
După moartea lui Iacob (Fap 12,2) nu se mai pune problema de a completa nu- 
mărul“. 

De fapt, sfântul Luca nu expune o idee complet nouă când vorbeşte de cei 
Doisprezece apostoli. El nu are nevoie să impună această idee accentuând-o în 
chip deosebit. Iniţiativa sa este aceea de a lega această idee cu funcția de mar- 
tori pe care o au apostolii. Atribuindu-i lui Paul atât caracterul de martor cât şi, 
probabil, şi pe cel de apostol, el arată cu claritate continuitatea între cei Doi- 
sprezece şi marele misionar al păgânilor. În felul aceasta, este indicată şi exis- 
tenţa unei continuităţi între Isus şi prezentul Bisericii. Unicitatea celor Doispre- 
zece după Luca constă în legătura lor cu Isus al istoriei. Ei au făcut experiența 
lui ca martori oculari, de aceea predica lor nu e ceva adus de ei în lume, ci este 
continuarea misiunii lui Isus în istoria care continuă. În acelaşi timp, spunem 
că tradiția Bisericii despre Isus oferă o interpretare credibilă a evenimentului 
lui Cristos pentru faptul că este fondată pe mărturia apostolilor (Le 1,1-4): 


Fiindcă mulţi s-au apucat să alcătuiască o mărturisire amănunţită despre lucrurile 
care s-au petrecut printre noi, după cum ni le-au încredinţat cei ce le-au văzut cu 
ochii lor de la început, şi au ajuns slujitori ai cuvântului, am găsit şi eu cu cale, 
prea alesule Teofile, după ce am făcut cercetări cu de-amănuntul asupra tuturor 
acestor lucruri de la obârşia lor, să ţi le scriu în şir, unele după altele, ca să poţi 
cunoaşte astfel temeinicia învățăturilor pe care le-ai primit prin viu grai. 


Scopul lucrării sfântului Luca este tocmai acela de a retransmite această 
mărturie. Sfântul Luca ştie că între generaţia lui, pe de o parte, şi cea a lui Isus 
şi a celor doisprezece apostoli, pe de altă parte, există o distanţă istorică. De 
aceea, caută să le comunice cititorilor săi certitudinea care le poate fi dată. Cre- 
dibilitatea tradiţiei ecleziale despre Isus este garantată de cei doisprezece apos- 
toli a căror predicare continuă să fie vie în Biserică. Ei au fost martori ai lui 
Cristos. 

Dar faptul că Luca intenţionează să ofere cititorului garanţii nu înseamnă că 
el se gândeşte că credinţa creştină poate fi comunicată printr-o demonstraţie ra- 
țională şi istorică, fapt care este clar din două aspecte ale conceptului de măr- 
turie. Mărturia apostolilor se naşte şi este provocată de Duhul pe care martorii 


15 Cf, K.H. RENGSTORE, „Die Zuwabl des Matthias (apg 1,15 ss)”, StTh 15 (1961) 35-67; 
G. SCHNEIDER, Die Apostolgeschichte, 315-326. 

oculari l-au primit în ziua de Rusalii. Mărturia martorilor (inclusiv Paul şi Ştefan) 
este mărturia pentru Cristos în faţa unui public care opune rezistență. Însă rezis- 
tenţa care se concretizează în chip special în persecuții, constituie, în cele din 
urmă, o ocazie pentru a da mărturie şi a răspândi cauza Evangheliei în lume (cf. 
Le 21,13; Fap 8,4; 9,1-31; 11,19; 21,27-2,31)”. 


4. Viaţa primei comunităţi creştine 


Desigur, toată cartea Faptelor Apostolilor relatează viaţa primei comunităţi 
creştine. Ne vom opri numai asupra rezumatelor pe care le face sfântul Luca în: 


2,42-47 


Ei stăruiau în învățătura apostolilor, în legătura frăţească, în frângerea pâinii şi în 
rugăciuni. Fiecare era plin de frică şi prin apostoli se făceau multe minuni şi 
semne. Toţi cei care credeau erau împreună la un loc şi aveau toate de obşte. Îşi 
vindeau ogoarele şi averile şi banii îi împărțeau între toţi, după nevoile fiecăruia. 
Toţi împreună erau nelipsiți de la templu în fiecare zi, frângeau pâinea acasă şi 
luau hrana cu bucurie şi curăţie de inimă. Ei lăudau pe Dumnezeu şi erau plăcuţi 
înaintea întregului norod. Şi Domnul adăuga în fiecare zi la numărul lor pe cei care 
erau mântuiţi. 


4,32-35 


Mulțimea celor ce crezuseră era o inimă şi un suflet. Niciunul nu zicea că averile 
lui sunt ale lui, ci aveau toate de obşte. Apostolii mărturiseau cu multă putere 
despre învierea Domnului Isus. Şi un mare har era peste toţi. Căci nu era niciunul 
printre ei care să ducă lipsă; toţi cei ce aveau ogoare sau case le vindeau, aduceau 
preţul lucrurilor vândute, şi-l puneau la picioarele apostolilor; apoi se împărțea 
fiecăruia după cum avea nevoie. 


şi 5,12-16 


Prin mâinile apostolilor se făceau multe semne şi minuni în popor. Toţi stăteau îm- 
preună în pridvorul lui Solomon, şi niciunul din ceilalţi nu cuteza să se lipească 
de ei; dar poporul îi lăuda în gura mare. Numărul celor ce credeau în Domnul, 
bărbaţi şi femei, se mărea tot mai mult; până acolo că scoteau pe bolnavi chiar pe 
ulițe şi îi puneau pe paturi şi pe aşternuturi, pentru ca, atunci când va trece Petru, 
măcar umbra lui să treacă peste vreunul din ei. Mulțimea de asemenea alerga la 
Ierusalim, din cetăţile vecine şi aducea pe cei bolnavi şi pe cei chinuiţi de duhuri 
necurate: şi toţi se vindecau. 


17 Cf. G. SCHNEIDER, Die Apostolgeschichte, 311-320. 

Cu siguranţă, Luca însuşi este autorul acestor informaţii sumare. Ele conţin 
materiale disparate în care informaţiile se adună şi se împletesc. Funcţia acestor 
rezumate în interiorul compoziţiei este aceea de a lega între ele pasajele narative 
în formă episodică şi de a lăsa impresia unui timp petrecut între aceste eveni- 
mente. Din punct de vedere al conţinutului, pe autor îl interesează o descriere 
generală şi idealizată a comunităţii primare. 

Elementele comune în cele trei rezumate sunt următoarele: 

— semnele şi minunile săvârşite prin apostoli (2,43; 4,33; 5,12); 

— perseverența unanimă a creştinilor în templu, în porticul lui Solomon 
(2,44.46a; 5,12b); 

— uimirea lumii din exterior faţă de comunitatea creştină (2,43a.47a; 5,13); 

— creşterea comunităţii (2,47b; 5,14) 

— punerea bunurilor în comun; 

— bolnavii sunt aduşi la apostoli; 

-vine lume şi din împrejurimile Ierusalimului care aduce bolnavi ce-şi găsesc 
vindecarea. 

Prima informaţie pe care o avem despre prima comunitate din Ierusalim este 
aceea că toţi erau perseverenţi în învăţătura apostolilor şi comuniune, la frân- 
gerea pâinii şi la rugăciune. 

Jeremias’? susţine că cele patru expresii: învăţătura apostolilor, comuniunea, 
frângerea pâinii şi rugăciunile ar descrie desfăşurarea slujirii liturgice a comu- 
nităţii primare în toate fazele sale. Interpretarea acestei expresii trebuie să în- 
ceapă de la participiul npookaprepobvrec (erau perseverenţi). Această expresie 
arată că prin Botez, neofiţii şi-au asumat angajamente permanente. Este proba- 
bil că Luca voia să propună timpului său o imagine cu valoare de exemplu. 
Într-o inscripţie de mână de la Pantikapaeum de pe malul Mării Negre datată 
în jurul anului 80 se află un cuvânt rar npookaptephots care înseamnă vizitarea 
regulată a sinagogii. Acest lucru corespunde modului în care este folosit verbul 
npookaprepeiv în Faptele Apostolilor unde de multe ori înseamnă: „a aduce 
cult în mod regulat” (în 2,46 înseamnă cultul de la templu; în 1,14 înseamnă 
rugăciunea comună; în 6,4 înseamnă rugăciune şi slujirea cuvântului)”. Prin 
urmare, cele patru expresii pe care le întâlnim în două perechi şi depind direct 


18 Cf. J. JEREMIAS, Die Abendsmahlsworte Jesu, Goettingen 19674, trad. engleză SCM Press 
LTD, Londra 1966, 115-152. 

19 Singurele excepţii sunt în 8,13 şi 10,7 unde sensul cuvântului este de a se atașa de o 
persoană. 

de mpookaprepovvreg descriu succesiunea unei slujbe creştine timpurii: mai 
întâi, învăţătura apostolilor şi comuniunea (la masă), apoi frângerea pâinii şi ru- 
găciunile. Această concluzie este susținută de mai multe observaţii: 

1. Întâlnirile comunităţilor creştine timpurii începeau cu învățătura, lucru 
evidențiat direct de Fap 20,7-12: 


În ziua dintâi a săptămânii, când eram adunaţi pentru frângerea pâinii, Paul, care 
trebuia să plece a doua zi, le vorbi şi prelungi cuvântul până la miezul nopţii. Erau 
lămpi multe în încăperea de la etaj, unde eram adunaţi. Un tânăr, numit Eutih, care 
stătea aşezat pe fereastră , fu cuprins de un somn adânc, în timp ce Paul vorbea 
mereu. Biruit de somn, căzu de la al treilea etaj şi fu ridicat de jos mort. Paul co- 
borî, se plecă asupra lui şi luându-l în braţe zise: „Nu vă speriaţi, căci sufletul lui 
este în el”. Apoi urcă, rupse pâinea şi, după ce mâncă, mai vorbi îndelung până în 
Zori... 


şi indirect de îndemnul pentru îmbrățişarea sfântă pe care o găsim în mai multe 
scrisori ale Noului Testament (Rom 16,16; 1Cor 16,20; 2Cor 13,12; 1 Tes 5,26; 
1Pt 5,14). Acest îndemn arată clar că celebrarea cinei, introdusă de îmbrăţişarea 
sfântă urma îndată după lectura scrisorii (atunci când scrisoarea apostolică a 
luat locul învăţăturii apostolilor). 

2. Celebrarea se sfârşea cu psalmi şi rugăciuni, lucru evidenţiat în Fap 2,46-47 
şi confirmat de liturgiile euharistice din toată Biserica antică (Roma, Egipt, 
Africa), precum şi în mod indirect de rugăciunea de seară a comunităţii (Fap 
12,12). 

3. Contextul în care Fap 2,42 este plasat permite interpretarea expresiei în 
termenii cultului creştin timpuriu fără nici un fel de dificultate. După relatarea 
din 2,41 că la Rusalii au fost botezați 3000 de oameni, în 2,42 se adaugă că noii 
botezați luau parte în mod regulat la adunările comunității. 

4. Un ultim argument provine din faptul cum a ajuns să fie cunoscută Cina 
Domnului ca „frângerea pâinii” (Fap 2,42.46; 20,7.11). În iudaism, „frângerea 
pâinii” nu se referea niciodată la întreaga cină, ci numai la acţiunea de împărțire 
a pâinii sau la ritul cu care se deschidea cina. 

Dacă luăm în consideraţie cu atenţie cele patru expresii din Fapte (învăţătura 
apostolilor, xowovio, frângerea pâinii, rugăciunea) trebuie să ne punem 
următoarea întrebare: la ce se referă în mod exact kowovia atunci când termenul 
este folosit pentru a descrie o parte dintr-o întâlnire creştină pentru cult? Cineva 
ar putea să facă referință la Rom 15,26 unde kowowu este folosit în sens de 
contribuţie sau donaţie sau să se gândească la colecta pentru distribuţia zilnică 
(Fap 6,1) care avea loc după învățătura apostolilor. Însă poate e mai bine să fie 

tradus kowovia ca o „comuniune la masă”. Dacă această kowovwa din Fap 
2,42 se referă la ° Ayánn atunci „frângerea pâinii” trebuie să se refere la Euha- 
ristia care urmează (cf. Lc 24,35). Desemnarea „frângerii pâinii” era apropriată 
pentru Euharistie şi în conformitate cu folosirea expresiei în mod curent, întrucât 
aceasta nu se referea la o masă, ci, mai degrabă, consta într-un ritual cu care în- 
cepea masa. De aceea, trebuie să ajungem la concluzia că Cina Domnului ca frân- 
gere a pâinii a venit ca o consecinţă a separării Euharistiei de masa propriu-zisă. 
Dacă acest lucru este corect, atunci Faptele Apostolilor presupun cu adevărat 
această separare (20,11: Euharistia după miezul nopţii este evident)”. 

Prin õa”! (învăţătura apostolilor) Luca nu înţelege numai instruirea co- 
munităţii, ci se referă la toată predicarea apostolilor înțeleasă în sens normativ”. 
Trebuie să ne gândim la kowovia ca la comuniunea bunurilor şi la reuniunile 
de fiecare zi. Celelalte concepte menţionează activităţi particulare în care se 
concretizează viaţa comunităţii. 

Este accentuată perseverenţa „în fiecare zi”, lucru care, probabil, se referă 
numai la vizita de fiecare zi la templu (cf. 3,1). Perseverenţa cotidiană şi unanimă 
la templu se referă atât la liturgia rugăciunii (2,42; 3.1; Le 24,53), cât şi la pre- 
zenţa la învăţătura apostolilor (2,42; 4,2; 5,12.21.42). Menţionarea frângerii 
pâinii (cf. v. 42) katowov face aluzie la mesele proprii luate din casă în casă 
în locuinţele private. Credincioşii iau hrană cu veselie şi în simplitatea inimii. 
Ei îl preamăresc pe Dumnezeu şi se bucură de respectul întregului popor iudaic. 
Şi Domnul adăuga în fiecare zi la numărul lor persoane care primeau mântuirea. 
Participiul ootouevor lasă deschisă problema momentului precis al mântuirii, 
dar cel puţin lasă să se înţeleagă că pentru cei convertiți această mântuire despre 
care s-a vorbit în c. 2,2 1.40 a început deja. Expresia „în fiecare zi” dă ideea unei 
creşteri fără încetare a comunităţii. 

Privind în ansamblu situația comunităţii din Faptele Apostolilor, o parte 
destul de importantă a exegezei, începând deja din secolul trecut, vorbeşte des- 


% Această interpretare o găsim în J. JEREMIAS, Din Abendsmahlsworte Jesu, 118-121. 
Împotriva acestei interpretări se situează G. SCHNEIDER, Die Apostolgeschichte, 395-399; H. 
CONZELMANN, Die Apostolgeschichte, 19722, trad. engleză, Fortres Press, Philadelphia 1987, 
23; H. ZIMMERMANN, „Die Sammelberichte der Apostolgeschichte”, BZ 5 (1961) 71-82. 

21 În Luca, Didahe este vestirea către exterior. În Le 4,32 Didache îi aparţine lui Isus. În 
Fap 2,42 şi 5,28, la fel ca şi în 4,18, aparţine apostolilor. În 13,12 este „a Domnului” prin Paul. 
La fel şi verbul didasco are sensul de a vesti. 

% Cf. H. CONZELMANN, Die Apostolgeschichte, 23: „În menţionarea învățăturii apostolilor 
accentul este pus pe conţinut, tradiţia pe care Luca însuşi o transmite în cărţile sale”. 

pre o aşa-numită poziţie „protocatolică”* în scrierea sfântului Luca”. În timp 
ce pentru Kăsemann protocatolicismul lucan constă în „teoria tradiţiei şi a legi- 
timării”, pentru S. Schultz” protocatolică nu este numai prezentarea lucană a 
figurii, a istoriei şi a teologiei lui Paul, ci şi întreagă teologia celor două volume 
a lucrării sale. Această teză este dezvoltată în şase puncte specifice: 

1. Luca nu mai cunoaşte aşteptarea iminentă a Împărăției lui Dumnezeu; ca 
o consecinţă logică, el refuză teologia apocaliptică a creştinismului primar şi 
în locul acesteia apare „schematismul istoric” a cărui coloană vertebrală este 
constituită de ideea planului salvific al lui Dumnezeu. 

2. În felul acesta, se ajunge la o „deplasare tipic protocatolică”: în centru 
apare ecleziologia cu tradiţia şi succesiunea apostolică, chiar dacă Luca nu dez- 
voltă un sistem complet cu ierarhie clericală, slujire episcopală monarhică şi 
sacramentalism. 

3. Pentru prima dată, viaţa lui Isus este înţeleasă în mod logic ca un fenomen 
al istoriei trecute. 

4. Conceptului protocatolic de Biserică îi corespunde neînţelegerea mesa- 
jului paulin al îndreptăţirii. Îndreptăţirea se dobândeşte prin fapte meritorii. 

5. Opera sfântului Luca este „o iniţiativă antientuziastică”, a cărei intenţie 
antignostică este evidentă. 

6. În sfârşit, etica sfântului Luca este protocatolică întrucât conţinutul etic 
este prezentat în mod substanţial prin exigenţe şi învățături ale lui Isus. Jude- 
cata viitoare motivează conduita şi viaţa nu prin urgenţa şi apropierea ei, ci prin 
realitatea ei ineluctabilă. 

În descrierea „protocatolicismului” în sensul unui prim stadiu (nu a unui 
moment pregătitor), al principiilor teologice pe care Biserica mare universală 
din secolul al II-lea le-a precizat, mai avem următoarele caracteristici: o regula 
fidei foarte bine delimitată, oficii ministeriale fixate în mod stabil, distincția 
dintre preoţi şi laici, o interpretarea autoritativă a Sfintei Scripturi, concepția 
despre Biserică ca instituţie salvifică şi culegerea „scrierilor apostolice”. 

În sfârşit, putem spune, ca o concluzie a acestei prelegeri, că Faptele Apos- 
tolilor ne relatează istoria Bisericii în timpul anilor care au urmat după moartea 


% Termenul protocatolicism a fost folosit pentru prima dată înainte de primul război mon- 
dial pentru a caracteriza o epocă din istoria antică a Bisericii. 

” Iniţiatorul acestei poziţii este F.CH. BAUR şi Şcoala de la Tübingen. Reprezentanţii cei 
mai de seamă au fost: E. KĂSEMANN, Amt und Gemeinde im Neuen Testament, 1949; IDEM, 
Exegetische Versuche und Besinnungen etc; PH. VIELHAUER, Zum Paulinismus, 1950 etc. 

25 S, SCHULTZ, 

şi învierea Mântuitorului. Găsim aici întemeierea Bisericii începând de sub cruce 
şi ziua de Paşti până în ziua Rusaliilor prin coborârea Duhului Sfânt asupra 
apostolilor, investirea acestora cu o putere de la Duhul Sfânt pentru a da mărtu- 
rie despre Cristos în faţa tuturor oamenilor până la marginile pământului. 
Efectul predicării lor este constituit de convertiri şi de botezarea acelora care 
se deschid cuvântului. Aceştia iau parte cu asiduitate la învăţătura apostolilor, 
la frângerea pâinii, la rugăciunea comună şi trăiesc în caritate reciprocă, deve- 
nind semn şi provocare pentru cei din jur. 


Riassunto 


Il presente lavoro non intende esaurire tutti gli aspetti complessi della nascita e 
della strutturazione della Chiesa negli Atti. Esso parte dall'analisi della terminologia 
e dai dibattiti suscitati da questa negli ambiti teologici già noti. Presenta poi gli inizi 
della chiesa secondo gli Atti e analizza poi i sommari lucani (At 2,42-47; 4,32-35; 
5,12-16) sottolineando gli elementi fissi degli incontri dei cristiani. Sono dati che 
possono appoggiare |'ideea di un protocattolicesimo di Luca. 


IMN LA DEDICAREA BISERICII! 
Vespere 
Urbs lerusalem beata 


O cetate prea frumoasă eşti în cer Ierusalime, 

Eşti cetatea păcii sfinte şi-a extazelor sublime. 
Mâini divine, pricepute, te-au zidit cu măiestrie; 
Construită eşti din piatră, însă piatra este vie. 
Îngerii din înălţime, în iubirea lor aleasă, 
Împletitu-ţi-au cunună, te-au gătit ca pe-o mireasă. 


Stau pe ziduri, să vegheze, îngeri, duhuri pururi treze, 
Şi cetatea-i aur toată: ziduri, turnuri, metereze. 
Neatinsă de vreo pată, casta, gingaşa fecioară, 
Pregătită pentru nuntă, pe pământ din cer coboară, 
Strălucind cum nu pot ochii îndeajuns să o admire, 
Iar Cristos în cale-i iese, căci Cristos îi este mire. 


La cetatea minunată pe un singur drum se vine, 

Dum pavat, cum se cuvine, cu smaralde şi rubine. 

La intrarea în cetate e o poartă care are, 

Admirabil încrustate, şiruri de mărgăritare. 

Pe această poartă intră numai cei ce-n viață poartă 
Crucea Domnului, cu dânsul îndurând aceeaşi soartă. 


Suferinţa şi prigoana e ciocanul şi e dalta, 

Este mâna de maestru cum pe lume nu e alta 

Care taie, şlefuieşte, şi din suflete creştine 

Face pietre preţioase, netezite, drepte, fine, 

Ce fiind apoi zidite şi mereu adăugate, 

Fac din ce în ce să crească sfânta Domnului cetate. 


Preamărire şi-nchinare ţie, veşnicule Tată. 

Ție, Fiule, mărire îţi aducem totodată. 

Să-ţi aducă tot pământul slavă Duhule Preasfinte, 
Tu ce eşti îmbrăţişarea şi iubirea lor fierbinte. 
Inefabilă Treime, pe vecie să te-adore, 

Sfinţi şi îngeri laolaltă în a cerului splendoare. 


! Cf. Jubilate Deo, 323-324. 


BISERICA LUI CRISTOS, ÎNSUFLEȚITĂ DE DUHUL SFÂNT 


Pr. Gaşpal Cristian 
Asist. Univ. Institutul Teologic Romano-Catolic, laşi 


Efortul de a înţelege raportul vital dintre Duhul Sfânt şi Biserica însuflețită 
de el însuşi poate să pară o ambiţie prea mare sau o muncă inutilă. A înţelege 
prezenţa şi acţiunea salvifică a Duhului Sfânt în Biserică înseamnă un pas im- 
portant făcut în cunoaşterea teologiei şi a vieţii noastre. Duhul Sfânt este izvorul, 
premisa şi instrumentul cunoaşterii lui Dumnezeu şi a omului. 

Trăim în era Duhului Sfânt, din unicul eveniment al Rusaliilor, pe care 
Mângâietorul, Duhul adevărului, îl dezvoltă în Biserica lui Cristos până la Pa- 
rusie. Epoca noastră se prezintă a fi tot mai mult epoca Duhului Sfânt şi, de 
aceea, tema propusă pentru această expunere este o temă importantă şi de actu- 
alitate. 

După un timp de uitare a celei de-a treia persoane a divinității, s-a trecut în 
teologia contemporană la o redescoperire a pneumatologiei. „Marele Necunoscut” 
al teologiei este acum „Cel Apropiat” nouă, lumina şi calea care ne conduce la 
înţelegerea Sfintei Treimi şi a misterului sfintei Biserici. 

Tema propusă pentru această conferinţă este Duhul Sfânt — sufletul Bisericii. 
Dată fiind importanţa acestei teme, doresc prin articolul prezent să intru în di- 
namica Duhului Sfânt, pentru a înţelege mai bine misterul prezenţei şi misiunii 
sale în Biserică. 

Prin expunerea care urmează, nu intenţionez să fac o prezentare exhaustivă 
a tot ceea ce se poate spune despre Duhul Sfânt, ci să punctez doar unele aspecte 
care mi se par mai importante şi care ar putea constitui obiectul reflecției noas- 
tre şi al unor discuţii ulterioare. Pentru a înţelege raportul vital, esenţial care 
există între Duhul Sfânt şi Biserică, într-un prim moment, mă voi opri asupra 
modului în care Duhul Sfânt este co-institutorul Bisericii. Dacă Duhul Sfânt in- 
stituie împreună cu Cristos Biserica, tot el este şi cel care animează şi sfinţeşte 
Biserica. Duhul Sfânt este, aşadar, sufletul Bisericii şi instrumentul sfințirii 
Bisericii şi al membrilor acesteia. Voi încheia această scurtă expunere cu o re- 
flecție asupra necesităţii sfințirii şi reînnoirii Bisericii, semper reformanda. 

1. Duhul Sfânt co-instituie Biserica 


Biserica este divină, mai exact Biserica este trinitară, raportată, aşadar, în 
mod extrinsec şi intrinsec, la Sfânta Treime. 

Biserica este divină în mod extrinsec deoarece a fost voită de însuşi Dumnezeu 
şi a fost realizată de Fiul lui Dumnezeu, Isus Cristos, la plinătatea timpului, 
prin puterea Duhului Sfânt. Biserica este divină în mod intrinsec pentru că per- 
soanele Sfintei Treimi fac parte din însăşi natura sal. 

În acest context trinitar, înţelegem că Duhul Sfânt este unul dintre autorii 
principali ai Bisericii, este chiar autorul numărul unu, pentru că Biserica este 
prin definiție communio sanctorum, comunitate a celor sfinţi şi sfinţiţi de harul 
lui Isus Cristos prin opera Duhului Sfânt. De fapt, tot ceea ce priveşte harul, 
chiar dacă este rod al Sfintei Treimi, prin apropriere, aparține Duhului Sfânt. 

Biserica, în ceea ce priveşte originea şi viaţa sa, este rodul a două misiuni: 
misiunea Cuvântului şi misiunea Duhului Sfânt. Cuvântul şi Duhul Sfânt fac 
să existe o nouă creatură: sfânta Biserică. 

Sfântul Irineu, vorbind despre aceste două misiuni — a Cuvântului şi a Du- 
hului Sfânt, prin care ia naştere Biserica şi fiecare om, după chipul şi asemă- 
narea lui Dumnezeu, foloseşte imaginea poetică şi simbolică al celor două mâini 
ale lui Dumnezeu”. 

Împreună cu Isus, Duhul Sfânt este creatorul principal al Bisericii sale, este 
co-institutorul Bisericii, al fiinţei sale originare şi al întregii sale dezvoltări 
ulterioare. 

În ordinea cauzelor transcendente care privesc originea Bisericii, după Cristos 
şi prin inițiativa sa, intervine ca agent principal Duhul Sfânt. Până la coborârea 
sa la Rusalii, Biserica era prezentă doar în germen; Biserica ia naştere numai 
când Duhul Sfânt coboară asupra apostolilor în cenacol; numai atunci apostolii 
devin conştienţi în mod definitiv că formează noul popor al lui Dumnezeu, 
avându-l pe Cristos cap al trupului Mistic, iar pe Duhul Sfânt co-institutor”. 

Duhul Sfânt este 


divinul şi gloriosul Spirit, autor, conducător şi promotor al Biserici, este co-institu- 
torul unei realităţi prezente în structurile sale, în sacramentele sale, în ministerul 
transmis de la apostoli (succesiunea apostolică, aşadar). Duhul Sfânt este cel care 
luminează şi conduce Biserica în determinarea, trăirea sacramentelor, în perpe- 


! Cf. Y. CONGAR, Credo nello Spirito Santo, Queriniana, Brescia 1998, 220ş.u. 
? IRINEU DE LYON, Adversus Haereses, V, 6, 1; 28,4. 
3 Cf. G. B. MONDIN, La Chiesa, primizia del regno, EDB, Bologna, 1989, 200-202. 

tuarea succesiunii apostolice, în înţelegerea şi proclamarea sfintelor Scripturi, în 
discernerea, în sânul Bisericii, a funcţiilor instituţionale şi a diferitelor carisme 
particulare cu care trupul unic şi mistic al Cristos este îmbogăţit. 

Din cele spuse până acum, înţelegem că, o dată realizată opera răscumpărătoare 
a lui Isus în această lume, devine necesară prezenţa şi misiunea Bisericii. Dar 
această misiune salvifică a Bisericii este posibilă, pentru prima oară, numai după 
învierea şi înălțarea lui Isus, prin Duhul Sfânt trimis de el. Acţiunea de răscumpă- 
rare şi reconciliere a lui Isus devine eficientă şi rodnică numai prin opera Duhului 
Sfânt. Duhul Sfânt este cel care formează astfel bazele existenţei Bisericii şi o face 
pneumatică în esenţa sa; trebuie astfel să se admită că Biserica îi datorează Du- 
hului Sfânt viaţa şi sfinţenia sa, originea şi existenţa sa, forma sa şi subzistenţa sa, 
acelui Duh care din timpul şi prin glorificarea lui Cristos, primeşte şi desăvârşeşte, 
reuneşte şi conduce pe toţi credincioşii şi pe toţi cei renăscuţi din Botez”. 


Dacă Duhul sfânt este cel care co-instituie Biserica lui Cristos, să vedem acum 
raportul care există între Biserică şi Duhul Sfânt. 

Biserica antică avea o cunoaştere profundă a prezenţei Duhului Sfânt şi a 
eficacităţii misiunii sale în mijlocul membrilor săi. Această cunoştinţă pneuma- 
tologică şi salvifică este observată de Biserică nu numai în formele sale extraor- 
dinare (atunci atât de frecventă în carisme), dar şi ca un eveniment fundamental 
şi constant al vieţii creştine. Toată comunitatea se simţea copleşită de Duhul 
Sfânt (7 Cor 3,16); la fel, fiecare din membrii săi în parte (/Cor 6,19). Comuni- 
tatea discipolilor lui Cristos devine Biserică numai în virtutea Duhului Sfânt. 

Tertulian, pe la anul 200, şi, împreună cu el, Biserica antică exprimă în 
aceşti termeni unitatea dintre Duhul Sfânt şi Biserică: „Deoarece mărturia cre- 
dinţei şi garanția mântuirii au în comun unitatea celor trei Persoane, în mod ne- 
cesar se găseşte adăugată mijlocirea Bisericii. De fapt, unde sunt cele trei per- 
soane, Tatăl, Fiul şi Duhul Sfânt, acolo este şi Biserica, care este trupul celor 
trei”, 

Conciliul din Niceea adaugă, apoi, imediat după dogma despre Duhul Sfânt, 
adevărul de credință despre Biserică, una, sfântă, catolică şi apostolică. Sfântul 
Augustin uneşte Biserica Duhului Sfânt, numind-o „templul Duhului”. 

Părinţii şi teologii Bisericii au tratat pe larg despre Duhul Sfânt, nu numai 
în sine însuşi, dar şi ca instrument care unifică, sfințește, face apostolică şi ca- 
tolică Biserica. 


4 P, SCHNACKENBURG, La Chiesa nel Nuovo Testamento, 170-171. 
$ TERTULIAN, De baptismo, 6: CSEL 20, 206. 
€ AUGUSTIN DE HIPONA, De fide et symbolo: PL 40, 193. 

Biserica istorică şi vizibilă, al cărui creator permanent este Cristos, este sus- 
ținută de Duhul Sfânt care îi dă viaţă şi o face să crească deoarece este Trupul 
însuşi al lui Cristos. 

Dacă Duhul Sfânt este co-institutorul Bisericii, iar raportul dintre Duhul Sfânt 
şi Biserică este atât de strâns, atunci putem conclude cele spuse până acum 
împreună cu Irineu din Lyon. „Unde este Biserica, acolo este Duhul Sfânt; unde 


este Duhul lui Dumnezeu, acolo este Biserica şi toate harurile”. 


2. Duhul Sfânt — sufletul Bisericii 


Duhul Sfânt este sinteza iubirii Tatălui şi a Fiului, expresia dăruirii lor reci- 
proce; este iubirea infinită, care nu poate să nu iubească, se nu se comunice, să 
nu se dăruiască. Duhul Sfânt care este Iubirea prezentă în mod permanent, în 
toate momentele economiei salvifice, cea care reuşeşte să intre până în adâncul 
ființei noastre, pentru a împărţi cu noi bogăţia şi plinătatea sa. 

Duhul Sfânt prezent în Biserică ca şi sufletul în trup este mai mult decât su- 
fletul pentru întregul nostru trup şi pentru fiecare parte a acestuia; Duhul Sfânt 
este cel care însufleţeşte şi dă viaţă Bisericii şi fiinţei noastre; astfel, Duhul este 
vocea conştiinţei Bisericii şi a fiecărui membru al Bisericii, este lumina gân- 
durilor noastre, călăuza sentimentelor noastre cele mai bune. 

Sfinţii Părinţi şi Învăţătorii Bisericii au considerat că Duhul Sfânt este „su- 
fletul Bisericii”. 

Sfântul loan Crisostomul spune: „După cum într-un trup nu este decât un 
singur suflet care ţine unite toate membrele diferite ale trupului, tot astfel şi 
Duhul Sfânt în Biserică este cel care a fost dăruit pentru a uni pe cei care erau 
separați de diferenţele de rasă şi tradiţii”*. 

Sfântul Augustin foloseşte destul de des expresia „suflet al Bisericii”, refe- 
ritor la Duhul Sfânt, şi justifică această expresie demonstrând că Duhul Sfânt 
îndeplineşte în Biserică aceleaşi activităţi pe cere sufletul le îndeplineşte în tru- 
pul uman: 


Principiul spiritual care dă viaţă tuturor oamenilor, care dă viaţă fiecărui om în 
parte, se numeşte suflet. Observaţi ceea ce face sufletul în trupul său: el dă viaţă 
tuturor membrelor sale..., el este în acelaşi timp prezent în toate membrele sale şi 
în fiecare în parte pentru a le da viaţă. Misiunile membrelor sunt diferite, viaţa lor 
însă este unică. Aşa şi Biserica lui Dumnezeu: în unii sfinţi, Biserica săvârşeşte 


7 IRINEU DE LYON, Adversus Haereses, III, 38, 1-2. 
8 IOAN CRISOSTOMUL, Epistole, 9, 3. 

minuni, în alții propovăduieşte adevărul, în alții exaltă castitatea, în alţii valoarea 
căsătoriei, fiecare are un lucru de îndeplinit, dar toţi au aceeaşi viaţă, acelaşi duh. 
Duhul Sfânt este pentru trupul lui Cristos — Biserica — ceea ce este sufletul pentru 
trupul omului. Duhul Sfânt realizează în toată Biserica ceea ce sufletul realizează 
în toate membrele trupului. 


Sfântul Grigore cel Mare completează această reflecţie augustiniană în 
aceeaşi termeni: „După cum este doar un singur suflet care dă viaţă diferitelor 
membre ale trupului, tot astfel un singur Duh vivifică şi luminează Biserica 
întreagă”. 

În sfârşit, sfântul Toma de Aquino arată că „aşa cum omul nu are decât un 
suflet şi un singur trup, compus din diferite membre, tot astfel Biserica catolică 
nu formează decât un trup compus din diferite membre: singurul sufletul care 
vivifică acest trup este Duhul Sfânt”. 

Din tradiția patristică şi scolastică, formula „Duhul Sfânt-sufletul Bisericii” 
a fost asimilată de magisteriul Bisericii. Leon al XIII-lea, în enciclica Divinum 
illud munus, declară: „Cristos este capul Bisericii, Duhul Sfânt este sufletul Bi- 
sericii”. Pius al XII-lea, în Mystici corporis atribuie Duhului Sfânt activităţile 
proprii ale sufletului: 


Acestui Duh al lui Cristos i se atribuie pe bună dreptate unirea tuturor membrelor 
trupului între ele şi cu capul lor. El este principiul oricărei acţiuni vitale şi mân- 
tuitoare în diferite părți componente ale Trupului Mistic. Duhul Sfânt a fost trimis 
şi rămâne în Biserică — această realitate divino-uman, externă şi internă, care este 
trup şi spirit în acelaşi timp —, tocmai pentru a-i fi ca suflet şi lege supremă. 


Dar cum trebuie să înţelegem această frumoasă expresie „suflet al Bise- 
ricii”? Când vorbim despre Duhul Sfânt — suflet al Bisericii, departe de noi 
gândul că Duhul Sfânt întră în compoziţie cu Biserica precum sufletul uman 
(substanţă perfectă) intră în compoziţie cu trupul (substanţă imperfectă). 

Expresia „sufletul Bisericii” trebuie înţeleasă în mod analogic, iar acest sens 
analogic va trebui precizat în cele două accepţiuni normale: atribuirea extrin- 
secă şi proporționalitatea metaforică care se bazează pe ordinea cauzalităţii 
eficiente şi finale, singurele ordine de cauzalitate proprii Duhului Sfânt (în ra- 
port cu Biserica), şi trupului (în raport cu trupul). 

De aceea, Duhul Sfânt este suflet al Bisericii ca şi cauză eficientă, finală şi 
ca agent principal. 


” TOMA DE AQUINO, Summa theologiae, 2, 2, 183,2. 

Duhul Sfânt este suflet pentru Biserică ca şi cauză eficientă. Papa Paul al 
VI-lea îl numeşte „agent principal al trupului mistic”. Duhul Sfânt, de fapt, 
în ziua Rusaliilor, consacră, formează şi introduce Biserica în lume şi-i dăru- 
ieşte mijloacele de sfințire a sa şi a membrilor săi. 

Duhul Sfânt este sufletul Bisericii ca şi cauză finală. Biserica lui Cristos a 
fost creată pentru a primi vocea Duhului Sfânt, aşa cum trupul omului a fost 
creat pentru a primi viaţa sufletului. Considerat sub acest aspect, Duhul Sfânt 
este legea supremă, cauza finală, sufletul însuşi al Bisericii, prezent, cunoscut, 
posedat. 

Duhul Sfânt realizează în Biserică şi pentru Biserică, într-un mod perfect, 
cu capacitatea sa de comunicare şi dăruire (a iubirii infinite), ceea ce face su- 
fletul pentru trup, adică devine principiu al activităţii şi al comuniunii sale, 
„izvorul oricărui dar şi al oricărui har creat”!!, „cel care dă întregului trup viaţă 
şi unitate” (LG 7). 

Duhul Sfânt este sufletul dătător de viaţă, sfinţitor, unificator, şi pentru 
aceasta sufletul prezent în Biserică; Biserica devine astfel, în realitatea sa fizio- 
logică şi morfologică, operă şi instrument, semn şi mărturie a Duhului adevă- 
rului, edificiul şi creatura sa. 

Trei sunt funcțiunile sau activităţile prin care Biserica construieşte şi perpe- 
tuează misiunea lui Cristos, pentru a aduce lumină şi viaţă întregului creat: 
acţiunea profetică (sau de evanghelizare), acţiune liturgică şi acţiunea pastorală. 
Sufletul dătător de viaţă sau principiul viu, animator al acestor trei acţiuni este 
tocmai Duhul Sfânt. 

a) Duhul Sfânt este principiul intern, dinamic, istoric, care interpretează ade- 
vărul evanghelic, garantând transmiterea fidelă şi vitalitatea cuvântului. 

„Eu v-am făcut cunoscute acestea pe când eram împreună cu voi; dar Mân- 
gâietorul, Duhul Sfânt, pe care Tatăl îl va trimite în numele meu, el vă va învăţa 
tot adevărul şi vă va aminti tot ceea ce v-am spus eu” (In 14,25-26). 

Biserica realizează în acest mod, prin puterea Duhului Sfânt, opera sa pro- 
fetică, amintind şi proclamând, pe de o parte, ceea ce Cristos a spus şi ceea ce 
„noi am auzit” (In 13, 14.26), pentru ca să nu se îndepărteze de adevăr, iar, pe 
de altă parte, analizând în mod continuu în istorie acel Cuvânt pronunţat o 
singură dată, în aşa fel încât „să îl înţeleagă tot mai mult şi să îl aplice în mod 
mai deplin în viaţă” (LG 9). 


10 PAUL AL VI-LEA, Evangelium Nuntiandi, 15. 
!! Pius AL XII-LEA, Mystici Corporis, |, 7. 

b) Puterea Duhului Sfânt acționează în sacramente, în toate şi în fiecare în 
parte, realizând în liturgia Bisericii sfințirea poporului lui Dumnezeu şi aducând 
cultul cuvenit Sfintei Treimi. 

c) Duhul Sfânt cooperează mereu cu ierarhia Bisericii, constituită de însuşi 
Cristos, pentru a asigura validitatea acţiunilor sale principale, atât în păstorii ei, 
cât şi în credincioşii poporului condus de păstorul suprem, Cristos. Este acest 
Spirit inventiv, care trezeşte în Biserică orice tip de iniţiative şi de opere, de 
mişcări, fie de adaptare, fie de renovare sau reformă. Duhul Sfânt este cel care 
creează mereu în mod nou Biserica („Emite Spiritum tuum et creabuntur”)?. 

Duhul Sfânt nu este doar cel care dă viaţă Bisericii, nu este doar sufletul Bi- 
sericii, ci este şi un Duh sfinţitor. 


3. Duhul Sfânt — principiu de sfințire al Bisericii 


Biserica lui Cristos care este apostolică, adică conformă apostolilor, este şi 
sfântă şi sfințitoare. Dacă prima caracteristică — apostolică — se referă la dimen- 
siunea istorică, cea de-a doua caracteristică — sfântă — evocă în mod imediat di- 
mensiunea spirituală, supranaturală a Bisericii. 

Biserica este sfântă, întâi de toate, în virtutea inițiativei libere şi personale 
a lui Dumnezeu Tatăl care îi conferă calitatea de loc şi instrument al mântuirii. 
Principiul unităţii care constituie Biserica şi principiul sfințirii Bisericii sunt de 
ordin divin. Este Cristos, care prin botezul în moartea sa, face din toţi oamenii 
membre vii ale trupului său mistic şi este mereu el cel care, prin mijlocirea Du- 
hului Sfânt, sfinţeşte, dă viaţă şi îi face conştienţi pe toți membrii Trupului mis- 
tic să îndeplinească misiunea lor profetică, regală şi sacerdotală. 

Sfinţenia Bisericii, realizată prin puterea Duhului Sfânt, trebuie să fie înţe- 
leasă în sens subiectiv şi obiectiv. 

În sens obiectiv, Biserica este copleşită de Dumnezeu cu plinătatea mijloa- 
celor salvifice care o constituie sacrament de mântuire: cuvântul lui Dumnezeu, 
sacramentele, ministeriile, diferitele şi bogatele carisme cu care fiecare credin- 
cios şi Biserica întreagă sunt înzestrați. Cu aceste daruri, Duhul Sfânt continuă 
„reînnoirea” Bisericii lui Cristos: descoperă trecutul, analizează prezentul făcând 
un constant şi matur discernământ în raport cu celelalte biserici, proiectează po- 
porul lui Dumnezeu în viitor, spre realizarea deplină a făgăduinţelor făcute. Bi- 
serica realizează, din acest punct de vedere, comuniunea tuturor realităților 
sfinte şi sfințitoare. Aceste realităţi sunt daruri ale lui Dumnezeu, aparțin, 


12 Cf. A. BENI, La nostra Chiesa, Firenze 1981, 211-213. 

obiectiv, sferei de sfinţenie a lui Dumnezeu, independent de sfinţenia personală 
a creştinilor. 

În sens subiectiv, Biserica este şi communio sanctorum, comuniunea sfinţilor, 
întrucât creştinii au fost sfinţiţi de Dumnezeu prin Botez, devenind astfel po- 
porul ales al lui Dumnezeu. Darul sfinţeniei acordat creştinilor cere o conformi- 
tate din partea lor; toţi sunt chemaţi la sfinţenie, în mod comunitar şi personal. 
Această operă de sfințire a Bisericii şi a credincioşilor se realizează sub puterea 
Duhului Sfânt. Sfinţenia este, astfel, înţeleasă ca un dar din partea lui Dumnezeu 
şi ca un angajament din partea credinciosului. 

Duhul Sfânt a fost trimis pentru a sfinți Biserica în mod continuu şi constant, 
pentru a o reînviora, pentru a o reînnoi, pentru că Biserica lui Cristos „est sem- 
per reformanda”. 

Iată cum sintetizează Conciliul al II-lea din Vatican opera de sfințire a Bise- 
ricii prin puterea Duhului Sfânt. 


O dată împlinită lucrarea pe care Tatăl a încredinţat-o Fiului pe pământ, în ziua 
Rusaliilor a fost trimis Duhul Sfânt pentru a sfinţi necontenit Biserica şi astfel cei 
care cred să ajungă la Tatăl, prin Cristos, într-un singur Duh. El este Duhul vieţii, 
izvorul apei dătătoare de viaţă veşnică... Duhul locuieşte în Biserică şi în inimile 
credincioşilor ca într-un templu şi în ei se roagă şi dă mărturie despre înfiere. El 
călăuzeşte Biserica spre tot adevărul, o uneşte în comuniune şi slujire, o înzes- 
trează şi o conduce cu diferite haruri ierarhice şi carismatice şi o împodobește cu 
roadele sale. Prin puterea Evangheliei, o reînnoieşte fără încetare şi o duce la uni- 
rea desăvârşită cu Mirele ei (LG 4). 


Duhul Sfânt este, aşadar, principiu de sfințire al Bisericii şi mijloc de reali- 
zare a sfinţeniei, atât comunitar, cât şi personal, după porunca lui Dumnezeu. 
Biserica lui Cristos este sfântă şi sfințitoare, călăuzită de Duhul Sfânt, dar for- 
mată din oameni. 

Referitor la caracteristica sfințitoare a Bisericii, Noul Testament nu vorbeşte 
despre o Biserică „sfântă”, ci tratează despre Biserică în mod indirect, folosind 
termeni precum: „mireasă a lui Cristos” (Ef 5,26) sau „templul sfânt al lui 
Dumnezeu” (/Cor 3,16). 


3.1. Biserica — templul sfânt al lui Dumnezeu 


Sfântul Toma de Aquino consideră Biserica „sfântă” — (ca fiind) „adunarea 
tuturor credincioşilor”, unde fiecare credincios este un membru viu, activ al Bi- 
sericii însăşi. Templul lui Dumnezeu este sfânt, iar acest templu suntem noi, 
cei chemaţi la sfinţenie (cf. JCor 3,17). De aici, continuă doctorul angelic, 

expresia „templul lui Dumnezeu”, pentru că este format din toţi oamenii che- 
maţi la sfinţenie, căci prin Cristos putem să ne prezentăm Tatălui într-un singur 
Spirit. Astfel, nu vom mai fi străini, nici oaspeţi, ci vom fi concetăţeni ai sfin- 
ților şi familiari ai lui Dumnezeu, edificaţi pe temelia apostolilor şi a profeților, 
având ca piatră unghiulară pe însuşi Isus Cristos. 

Templul lui Dumnezeu, Trupul Mistic al lui Cristos, templul Duhului Sfânt, 
Biserica nu poate să nu beneficieze de sfinţenia sa. Duhul Sfânt care luminează 
şi conduce Biserica, este sfințenia în persoană”. Întreaga tradiţie greacă şi la- 
tină a Bisericii atribuie în mod unanim şi formal sfinţenia şi opera de sfințire 
a Duhului Sfânt în misiunea sa ca Persoană divină. 

Cultul creştin se realizează în Biserică, care este templul Duhului Sfânt al 
lui Dumnezeu, prin puterea apei vii care este Duhul Vieţii, credinţa se cele- 
brează în Botez şi iubirea în Euharistie. Liturgia Bisericii care cuprinde timpul 
şi spaţiul gloriei lui Dumnezeu, reuneşte întreg universul sub un singur cap — 
Cristos, în care au crezut credincioşii care au primit însemnul Duhului Sfânt 
(cf. Ef 1,11). 

Biserica este sfântă pentru că este formată în mod substanţial şi este vivifi- 
cată de sfânta Treime, de Dumnezeu (Tatăl, Fiul şi, în mod deosebit, Duhul 
Sfânt); dar ea este formată şi din adunarea credincioşilor, „pietre vii” (£/2,20), 
„neam sfânt”, „templu sfânt” (Rom 12,13; 1Pt 2,5; Ef2,21). Biserica, locuinţa 
lui Dumnezeu cel viu, este sacramentul mântuirii oamenilor. 


3.2. Biserica — mireasă 


Părinţii Bisericii, urmând tradiţia neotestamentară, au contemplat misterul 
legăturii nupţiale între Cristos şi Biserica sa (omenirea). Acest inefabil mister 
este, înainte de toate, o alegere a harului, printr-o chemare şi un răspuns, 
printr-un act de iubire clar: este decizia liberă a Cuvântului de a asuma natura 
noastră umană prin întruparea sa, realizând prin această legătură nupţială o 
perfectă purificare, fundamentată pe botezul şi pe moartea sa, comunicând 
astfel Spiritul său Bisericii. Pe temelia Botezului şi a Duhului Sfânt, Biserica 
— mireasă devine trupul lui Cristos şi formează cu el, în mod spiritual şi mis- 
terios (mistic) „o singură carne”. 

Biserica este mireasa lui Cristos prin alegerea sa plină de iubire, iar acest act 
nupţial a fost celebrat şi sigilat de Duhul Sfânt. Această unire, realizată prin 
membrii păcătoşi ai Bisericii, nu este pe deplin perfectă: Biserica este mireasă, 


13 GRIGORE DE NAZIANZ, Sermone, 25, 16. 

dar nu întru totul pură. Va trebui ca şi Biserica să trăiască un paşte al morţii şi 
al învierii prin puterea Duhului sfânt. Această legătură de iubire între mirele 
Cristos şi mireasa sa Biserica, prin sigiliul Duhului Sfânt, va fi perfectă doar 
escatologic, dar, deja acum, în Duhul Sfânt, pregustă primiţia completă a unirii 
glorioase: „şi am văzut cetatea sfântă, noul Ierusalim, coborând din cer, gata ca 
o mireasă împodobită pentru mirele ei” (4p 21,2). 


3.3. Biserica sfântă a păcătoşilor şi comuniunea sfinţilor 


Cum am afirmat deja, Biserica este izvor de unitate şi mijloc de sfințire, este 
templul Duhului Sfânt, dar constituit din oameni păcătoşi. Trăim între Geneză 
şi Apocalips, sub asistenţa Duhului Sfânt dăruit nouă ca primiţie. În viaţa noas- 
tră personală şi în viaţa Bisericii însăşi, există o luptă continuă între Spirit şi 
carne!*. Biserica are ca suflet pe Duhul Sfânt, „Marele Necunoscut”, pe lângă 
Cristos, dar deseori nu a citit şi nu a înţeles semnele timpului, s-a lăsat marcată 
de preocupări formaliste, de structuri de putere şi de imobilism. 

Afirmațiile tradiţionale referitoare la sfinţenia Bisericii se lovesc de o evi- 
denţă: existența păcătoşilor în sânul poporului sfânt al lui Dumnezeu. Păcatul 
este prezent în toți membrii Bisericii, căci nimeni nu se poate considera fără 
păcat. 

Conciliul al II-lea din Vatican, rezumând reflecţia constantă a întregii tradiţii 
a Bisericii, afirmă că Biserica este „sancta simul et semper purificanda”, o co- 
muniune de sfinţi şi, totodată, o comunitate de păcătoşi, este o casta meretrix, 
după paradoxalul gând al Sfinţilor Părinți. 


Concluzie 


Ținând cont de faptul că Biserica nu a realizat mereu idealul său de sfinţe- 
nie, a avut şi va avea nevoie mereu de un timp al înnoirii, un timp al reformei. 
Conciliul al II-lea din Vatican reprezintă o sinteză a acestor eforturi ale Bise- 
ricii, propunând, în acelaşi timp, o reînnoire comunitară şi o reformă structurală 
în toate domeniile, într-o continuă confruntare cu Evanghelia şi cu semnele 
timpului. Toate acestea, cu răbdare, umilinţă şi caritate, sub inspiraţia şi puterea 
Duhului Sfânt, pentru ca tot poporul lui Dumnezeu să crească în sfinţenie, până 
la împlinirea escatologică. 


14 Cf. Y. CONGAR, Credo nello Spirito Santo, 2625.u. 


58 DIALOG TEOLOGIC 7 (2001) 


Credem, aşadar, că, „în vreme ce Cristos, sfânt, nevinovat şi fără pată (Evr 
7,26) a venit pentru a ispăşi păcatele poporului (Evr 2,17), Biserica, incluzând 
în sânul ei oameni păcătoşi, deopotrivă sfântă şi având mereu nevoie de puri- 
ficare, vesteşte şi trăieşte necontenit pocăinţa şi reînnoirea” (LG 8). 

Duhul Sfânt este cel care se află înaintea noastră şi cheamă pe fiecare om şi 
întreaga Biserică către moştenirea deplină a Împărăției. El este cel care conduce 
cauza Evangheliei, trezind în Biserică, sub lumina sa, marile iniţiative reforma- 
toare, misiunea Bisericii, numeroasele opere şi reforme mereu înnoitoare. Tre- 
buie deci să ascultăm vocea Spiritului Sfânt, sufletul şi viaţa Sfintei Biserici, 
trebuie să colaborăm la opera Domnului, trebuie să percepem prezenţa sa şi să 
ne lăsăm transfigurați după imaginea sa. Biserica devine, în acest mod, o antici- 
pare a împărăției în care Dumnezeu va fi toate în toți. 


SINODALITATEA ŞI/SAU CONCILIARITATEA: 
EXPRESIE A UNITĂȚII ŞI CATOLICITĂȚII BISERICII 


Pr. Lect. Dr. Ştefan Lupu 
Institutul Teologic Romano-Catolic, laşi 


În cadrul acestui colocviu teologic, care are ca obiect de discuţii Biserica, 
am ales să prezint o temă foarte mult dezbătută în zilele noastre, atât în sânul 
fiecărei Biserici, cât şi în cadrul dialogului ecumenic. Este vorba despre sinoda- 
litate şi/sau conciliaritate ca expresie a unităţii şi catolicităţii Bisericii. Într-ade- 
văr, tema sinodalității şi/sau a conciliarităţii, deşi îşi afundă rădăcinile în prac- 
tica seculară a Bisericii, a cunoscut o nouă relevanţă în dezbaterile ecumenice 
actuale, propunându-se ca una dintre căile maestre! pentru refacerea unităţii 
Bisericilor creştine. Totuşi, trebuie să notăm că, sub conceptul de sinodalitate, 
se ascund diferite interpretări care au la bază o concepţie diferită despre natura 
şi unitatea Bisericii, în funcție de tradiţia din care provin respectivele Biserici. 

Etimologic, sinodalitatea şi/sau conciliaritatea derivă din termenul synodos/ 
concilium şi evocă faptul de a merge împreună pe acelaşi drum sau de a lua îm- 
preună o decizie, aşa cum fac episcopii atunci când se adună într-un sinod. Din 
punct de vedere teologic însă se impune o primă constatare, şi anume că sino- 
dalitatea şi/sau conciliaritatea nu se exprimă doar prin activitatea sinoadelor, 
ecumenice sau locale, ci este o dimensiune ontologică a constituţiei ecleziale. 
În sinodalitate şi/sau conciliaritate se manifestă, la nivelul formal al exercitării 
puterii ecleziale, principiul comuniunii. Acest principiu are însă o relevanță 
ecleziologică mult mai vastă decât sinodalitatea însăşi, deoarece cuprinde nu 
numai ministeriile în funcţia lor sacramentală şi jurisdicţională, ci întreaga 


! Dintre căile propuse de actuala dezbatere ecumenică referitoare la unitatea Bisericii, 
amintim: unitatea ca şi comuniune a Bisericilor locale; unitatea în diversitate; unitatea dife- 
renţiată în profesiunea de credinţă; unitatea în slujirea lumii; cf. A. MAFFEIS, „La discussione 
teologica attuale sull'unită della Chiesa”, Conc. 33/3 (1997) 47-60; P. NEUNER, Okumenische 
Theologie, Darmstadt 1997, 281-296; J.M.R. TILLARD, „«Konziliare Gemeinschaft», «ver- 
sâhnte Verschiedenheit», Communio-Ekklesiologie und Schwesterkirchen”, în Gemeinsamer 
Glaube und Strukturen der Gemeinschaft, Fs. Günther GaBmann, Frankfurt am Main 1991, 
135-156. 

realitate sacramentală a Bisericii, care, la nivel ontologic, este comuniune cu 
Dumnezeu şi cu oamenii, iar la nivel structural, comuniune a Bisericilor”. 

Pentru a avea o viziune completă a problemei, voi încerca să prezint, într-un 
prim punct, tema sinodalităţii în dezbaterea ecumenică actuală, după care voi 
prezenta aceeaşi temă din perspectiva teologului ortodox Dumitru Stăniloae şi, 
apoi, din perspectiva teologiei catolice, în special a constituției dogmatice 
Lumen gentium elaborată de Conciliul al II-lea din Vatican. 


1. Tema sinodalităţii şi/sau conciliarităţii 
în dezbaterea ecumenică actuală 


O interesantă evoluţie a avut-o tema sinodalităţii şi/sau conciliarităţii în 
sânul Consiliului Ecumenic al Bisericilor (CEB). Perspectiva unei „comuniuni 
conciliare” s-a impus în timpul celei de a III-a Conferinţe CEB de la New Delhi 
(1961), în cadrul discuţiilor referitoare la modelul organic al unităţii Bisericilor. 
Propunându-se acest model de unitate, se părea că Bisericile creştine tradiţio- 
nale nu mai aveau nici un loc legitim. Alternativa care se impunea era ecume- 
nismul în locul confesionalismului. În faţa protestelor ridicate de Bisericile 
creştine tradiţionale, care invocau în favoarea lor o istorie şi o tradiţie mai lun- 
gă decât cea pe care o avea CEB-ul, Conferinţa a aprobat un studiu cu privire 
la importanţa fenomenului conciliar pentru mişcarea ecumenică”. Studiul a fost 
încredinţat Comisiei Credinţă şi Constituţie (CCC), care l-a prezentat într-o 
schemă fundamentală la adunarea de la Aarhus din 1964. 

Întrucât fenomenul conciliar privea şi viaţa Bisericilor Ortodoxe, a fost 
avansată ideea de a constitui, în cadrul grupului de studiu, un seminar de studiu 
al Părinților orientali şi care să fie condus de teologi orientali şi occidentali. 
După întâlnirile de la Oxford din Anglia (1965) şi de la Bad Gastein din Austria 
(1966), CCC a aprobat, în sesiunea de lucru de la Bristol, documentul Impor- 
tanța fenomenului conciliar pentru mişcarea ecumenică”. Documentul, după 
ce scoate în evidenţă raportul dintre Biserică şi Conciliu în cele două perspec- 
tive de conciliaritate şi conciliu, examinează structura conciliilor şi încheie cu 
constatarea existenţei conciliarităţii în Biserica contemporană, dar care, fiind 
despărțită, nu este pregătită încă să trăiască în sens plenar conciliaritatea. De 


> Cf. E. CORECCO, „Sinodalită”, în NDT, 1446. 

3 Cf. A. KESHISHIAN, Conciliar Fellowship: A Common Goal, Geneva 1987. 

4 Cf. W.A. VISSER'T HOOFT, ed., Rapport de la Nouvelle Delhi, Londres 1962, 131. 
5 FOLET CONSTITUTION, Nouveauté dans l'oecumenisme, Taizé 1968, 83-98. 

aceea, mişcarea ecumenică se prezintă ca o mare posibilitate oferită Bisericilor 
de a se exprima cu privire la problemele care le despart. 

Câţiva ani mai târziu, adunarea CEB de la Uppsala (1968) a dezvoltat vizi- 
unea unei „comuniuni conciliare” a Bisericilor. După mai multe consultări, 
sinodalitatea şi/sau conciliaritatea a fost stabilită ca principiu structural, iar 
catolicitatea ca esență a Bisericii. Scopul pe care trebuiau să-l urmărească Bise- 
ricile era cel al unei Biserici care îşi manifestă catolicitatea, comuniunea uni- 
versală cu toate Bisericile, prin faptul că Bisericile locale, unite în mod organic, 
sunt legate între ele într-un mod „conciliar”. 

Studiul istorico-teologic despre concilii, promovat de CCC, a fost continuat 
la Louvain în 1971 cu un studiu despre Conciliul din Calcedon. Documentul, 
bazându-se pe documentele şi istoria marelui Conciliu, afirmă din nou că sino- 
dalitatea şi/sau conciliaritatea este esențială pentru viaţa Bisericii şi se mani- 
festă, în moduri diferite şi la diferite niveluri, în structurile ecleziale. Sinoda- 
litatea şi/sau conciliaritatea implică în plus unitatea Bisericii, deoarece 
conciliile sunt expresia unanimităţii a acelui consensus fidei din partea credin- 
cioşilor, care constituie Biserica una în celebrarea credinţei apostolice şi a 
Euharistiei. Tot la Louvain, CCC a hotărât să continue studierea raportului 
dintre sinodalitate şi/sau conciliaritate şi mişcarea ecumenică, datorită impor- 
tanţei sale pentru unitatea Bisericii şi cu scopul de furniza noi elemente pentru 
discuţia referitoare la posibilitatea unui viitor Conciliu ecumenic universal”. 

La adunarea Comitetului Central al CCC de la Addis Abeba din 1971 a fost 
discutată problema sinodalităţii şi/sau conciliarităţii Bisericii în raport cu pri- 
matul;, iar la întâlnirea CCC de la Salamanca (1973) sinodalitatea şi/sau conci- 
liaritatea a fost definită ca având o relaţie intimă cu unitatea Bisericii”, în sensul 
că Biserica una trebuie înţeleasă ca „o comuniune conciliară a Bisericilor lo- 
cale, ele însele unite în mod autentic”, care „îşi recunosc în mod reciproc mem- 
brii şi ministeriile”. În această comunitate „diferitele Biserici trebuie să caute 
să păstreze relaţii solide şi dinamice cu alte Biserici în cadrul reuniunilor 


6 FOIET CONSTITUTION, „Le Concile de Chalcedoine et sa signification”, Ist. 16 (1971) 326- 
336. 

7 CONSIGLIO ECUMENICO DELLE CHIESE, Unită della Chiesa e unită del genere umano, 
Bologna 1972, 459-464. 

8 FEDE E COSTITUZIONE, „Conciliarită e Primato”, I Regno 16 (1971) 6-7. 

? WORLD COUNCIL OF CHURCHES, What kind of unity. Consultation of Faith and Order, 
Geneva 1973. 

ecleziale convocate pe baza exigenţelor recerute de împlinirea vocației lor 
comune”. 

Tematica, dezbătută pe larg la Salamanca, a avut un ecou enorm în gândirea 
şi discuţiile care au urmat în sânul fiecărei Biserici şi a CEB-ului. S-a vorbit 
despre etape în vederea realizării unităţii vizibile a Bisericii, în conştientizarea 
de către Bisericile locale a unităţii deja existente între Biserici; despre recu- 
noaşterea reciprocă a eclezialităţii fiecărei comunităţi creştine din partea celor- 
lalte; despre angajamentul fiecărui creştin în vederea unei celebrări comune a 
Euharistiei; şi, în sfârşit, despre o angajare unitară a creştinilor, prin cuvânt şi 
faptă, în vederea evanghelizării'”. 

În acest sens s-a exprimat şi adunarea CEB de la Nairobi (1975)'!, care a 
precizat însă că sinodalitatea şi/sau conciliaritatea, din punctul său de vedere, 
nu înseamnă recunoaşterea modelului de unire organică, ci descrie, în principal, 
raportul dintre Bisericile locale. Acestea sunt autonome, diferite şi impregnate 
contextual de cultura şi condiţiile lor sociale. Între ele, Bisericile locale sunt 
unite ca într-o reţea de raporturi interecleziale, unitate descrisă tocmai ca o „co- 
muniune conciliară”. Dacă până acum, conceptul de sinodalitate şi/sau concilia- 
ritate a fost utilizat pentru a descrie raportul dintre Bisericile locale, în dezvol- 
tările ulterioare el a fost extins şi la viaţa comună din interiorul Bisericilor 
locale. 


2. Sinodalitatea şi/sau conciliaritatea 
din perspectiva teologului ortodox Dumitru Stăniloae 


Reacţiile teologiei ortodoxe faţă de această viziune au fost numeroase şi 
foarte aprinse. Deşi recunoşteau tema sinodalităţii şi/sau conciliarităţii ca fiind 
viziunea lor tradițională despre unitatea „Bisericilor surori”, teologii ortodocşi 
au scos în evidență ambiguitatea termenului „conciliaritate” şi s-au angajat să 
lămurească semnificaţia expresiei „catolicitate conciliară”?. De fapt, în per- 
spectiva ortodoxă, sinodalitatea şi/sau conciliaritatea exprimă adevărata natură 
a Bisericii”. Afirmația că natura Bisericii este sinodală nu trebuie însă să fie 


10 WORLD COUNCIL OF CHURCHES, „Councils. Conciliarity and genuinely Universal 
Council”, Study Encounter X/2 (1974). 

11 Cf. J. DESCHNER, „L’unità visibile, comunità conciliare”, I7 Regno 21 (1976) 76-79. 

12 Cf. N. LOSSKY, „Conciliarity of the Church”, în Gemeinsamer Glaube..., 117-122. 

13 Cf. B. BOBRINSKOY, „The continuity of the Church and Orthodoxy”, ER 16 (1963) 512- 
529; P. DUPREY, „La structure synodale de PÉglise dans la théologie orientale”, POC 20 
(1970) 123-145; V. LOSSKY, „La conscience catholique: Implications antropologiques du 

înţeleasă în sens simplist, ca şi cum Biserica Ortodoxă ar fi sinodală întrucât 
ia parte la sinoade, sau întrucât sinodul reprezintă autoritatea supremă a Bise- 
ricii sau, în sfârşit, întrucât viaţa ei doctrinală şi liturgică se fundamentează pe 
cele şapte Concilii ecumenice. 

Faptul că sinodalitatea şi/sau conciliaritatea reprezintă adevărata natură a Bi- 
sericii se exprimă concret printr-o serie de evenimente, cum ar fi vechiul obicei 
ca consacrarea episcopală să fie celebrată de mai mulţi episcopi sau acela că, 
la celebrarea Euharistiei, în timpul căreia este amintit numele episcopului local 
şi a întregului episcopat, se face mărturisirea de credinţă catolică într-un singur 
„gând şi Duh” şi se ia parte la „împărtăşirea sfinţilor”. 

În concepţia ortodoxă, aşadar, sinodalitatea este strâns legată de catolicitate. 
Mărturisirea unei singure credinţe nu înseamnă uniformitate, deoarece există 
multe moduri de mărturisire a unicei credinţe. De fapt, sinodalitatea, ca şi cato- 
licitatea, reprezintă pentru Ortodoxie o unitate în diversitate sau o diversitate 
în unitate. Ambele forme trebuie să fie folosite împreună. Prototipul acestei 
forme de unitate se găseşte în Sfânta Treime şi în teologia trinitară elaborată de 
Părinţii capadocieni. Calea ce trebuie urmată pentru a ajunge la ea este sfinţenia 
sau „îndumnezeirea”. 

Dintre teologii ortodocşi care au analizat tema sinodalităţii şi au propus-o 
drept cale de urmat pentru refacerea unităţii Bisericii cel mai reprezentativ mi 
se pare a fi Dumitru Stăniloae. În studiile sale, Stăniloae s-a preocupat mai pu- 
țin de aspectul istoric sau juridico-canonic al sinodalității, dar s-a concentrat 
mai mult asupra celui dogmatic, căutând să definească mai întâi fundamentul 
şi natura sinodalităţii, apoi să prezinte sinodalitatea episcopală ca expresie a 
comuniunii dintre Biserica locală şi Biserica universală şi, în sfârşit, să arate 
relevanța ecumenică a sinodalităţii în actuala dezbatere ecumenică cu privire 
la unitatea Bisericii!*. 


dogme de P'Eglise”, Cont. 42 (1963) 76-88; J. MEYENDORFF, Orthodoxie et Catholicite, Paris 
1965; A. SCRIMA, „Aperçu orthodoxe sur le sens oecuménique de l’Église”, LV 20 (1965) 439- 
503; S. ZANKOW, „Sobornost oder Katholizităt”, IKZ 52 (1962) 108-112. 

14 În cele ce urmează voi încerca să prezint în mod sintetic gândirea lui D. Stăniloae. Pentru 
o analiză mai amplă, trimit la teza mea de doctorat, Şt. Lupu, La sinodalită e/o conciliarită, 
espressione dell unità e della cattolicită della Chiesa in Dumitru Stăniloae (1903-1993), Roma 
1999. 

2.1. Fundamentul şi natura sinodalității ecleziale 


Vorbind despre sinodalitatea eclezială, Stăniloae afirmă că ea are un dublu 
fundament, natural şi teologic, şi că se manifestă ca o comuniune în Duhul 
Sfânt'*. Fundamentul natural al sinodalităţii ecleziale constă în faptul că ome- 
nirea a fost creată ca un „întreg” identic cât priveşte fiinţa, dar diferit cât pri- 
veşte persoanele care îl constituie. În acest context, Stăniloae subliniază legă- 
tura strânsă dintre creaţie şi economia mântuirii. Într-adevăr, dacă economia 
divină a mântuirii înseamnă extinderea relaţiilor trinitare în lume, aceasta pre- 
supune crearea lumii şi îl priveşte în special pe om. În acest sens, lumea este 
o parte a omului şi o condiţie pentru existenţa şi creşterea sa, precum şi pentru 
solidaritatea umană. Pe de altă parte, mântuirea omenirii se proiectează asupra 
lumii şi depinde de ea, în sensul că oamenii primesc harul divin prin elementele 
lumii, iar aceasta este destinată gloriei la care vor participa oamenii în împă- 
răția lui Dumnezeu. Din crearea omenirii, una cât priveşte fiinţa, dar diferită 
cât priveşte persoanele care o constituie, rezultă caracterul dialogic al fiinţei 
umane. Aceasta înseamnă că intercomunicabilitatea oamenilor este un fapt na- 
tural, necesar şi liber, care se manifestă în gruparea persoanelor umane în fa- 
milii şi naţiuni. 

Fundamentul teologic al sinodalităţii ecleziale rezultă din dogma Preasfintei 
Treimi şi din crearea omului după imaginea şi asemănarea lui Dumnezeu’. Cât 
priveşte dogma Preasfintei Treimi, Stăniloae subliniază că mărturisirea acestui 
mister de credinţă confirmă subzistenţa şi împlinirea persoanelor umane în co- 
muniunea trinitară, întrucât Sfânta Treime reprezintă fundamentul, forţa şi mo- 
delul comuniunii dintre oameni. Contemplarea misterului trinitar, apoi, stimu- 
lează reflecţia şi creşterea oamenilor în comuniunea divină, pentru că aceasta 
este o comuniune perfectă între persoane distincte care se pun reciproc în lumină 
una pe alta, care se dăruiesc total una alteia, care nu se consideră una pe cealaltă 
ca fiind un obiect. 

Omul are capacitatea de a participa la comuniunea trinitară, deoarece a fost 
creat după imaginea şi asemănarea lui Dumnezeu. Creat printr-un act special 
al lui Dumnezeu cu trup şi suflet, omul ocupă o poziție specială atât faţă de 


15 Cf. D. STĂNILOAE, „Natura sinodicităţii”, StTeol 29 (1977) 605-614. 

16 Cf. D. STĂNILOAE, Teologia Dogmatică ortodoxă, |, Bucureşti 1978, 282-418; IDEM, 
„Relaţiile treimice şi viaţa Bisericii”, Ort. 16 (1964) 503-525; IDEM, „Sfânta Treime, structura 
supremei iubiri”, StTeol 22 (1970) 165-178; IDEM, „Dumnezeu este iubire”, Ort. 23 (1971) 
366-402; IDEM, „Chipul lui Dumnezeu şi responsabilitatea lui în lume”, Ort. 25 (1973) 347- 
362. 

lume, cât şi faţă de Dumnezeu. Într-adevăr, dacă crearea lumii este o manifestare 
a bunătăţii divine care vrea să comunice altor fiinţe iubirea sa, participarea 
deplină a lumii la comuniunea trinitară se realizează prin dialogul cu omul. 
Dialogul omului cu Dumnezeu a fost făcut posibil de faptul că încă de la înce- 
put omul a fost creat ca „înrudit” cu Dumnezeu, datorită sufletului spiritual. 
Această „înrudire” se exprimă prin tema biblică a „imaginii”, care se referă la 
comuniunea omului cu Preasfânta Treime şi, prin urmare, indică o relaţie con- 
ştientă şi voluntară a fiinţei umane cu Dumnezeu. 

Trecând la descrierea naturii sinodalității ecleziale, Stăniloae subliniază, 
înainte de toate, că aceasta reprezintă deplina actualizare în Cristos şi în Bise- 
rică a sinodalităţii naturale, adică a „echilibrului sănătos” între unitatea naturii 
şi diversitatea persoanelor, echilibru care a fost „slăbit” de păcat. Întruparea 
Fiului lui Dumnezeu şi instituirea Bisericii nu au şters ordinea creaţiei, ci, dim- 
potrivă, tocmai aceste evenimente au oferit oamenilor capacitatea de a-şi dez- 
volta la maximum caracterul lor personal, pentru că, prin Duhul Sfânt, între ei 
s-a creat o unitate organică, în care fiecare îşi îndeplineşte misiunea în armonie 
cu ceilalţi pentru binele comun al întregului trup al Bisericii”. 

Unitatea organică şi simfonică a Bisericii, trupul mistic al lui Cristos, este 
aşadar rodul Duhului Sfânt". Într-adevăr, Duhul Sfânt, revărsând darurile sale 
asupra tuturor membrilor Bisericii, realizează comuniunea acestora şi creează 
în fiecare dintre ei conştiinţa apartenenţei la ceilalţi, în sensul că fiecare mem- 
bru al Bisericii este conştient de faptul că darul primit de la Duhul Sfânt este 
pentru binele întregului trup al Bisericii şi, pentru a-l face rodnic, are nevoie de 
darurile primite de ceilalți membri. Prin urmare, graţie prezenţei Duhului Sfânt 
în fiecare membru, Biserica este „catolică”, în timp ce prin varietatea darurilor 
complementare ale Duhului Sfânt, Biserica este un întreg armonic şi bine orân- 
duit. De aceea, sinodalitatea este expresia unității organice a trupului mistic al 
lui Cristos şi se manifestă ca şi comuniune în Duhul Sfânt. 


2.2. Sinodalitatea episcopală, expresie a comuniunii 
dintre Biserica locală şi Biserica universală 


Cât priveşte sinodalitatea episcopală, reflecţia lui D. Stăniloae s-a concen- 
trat mai întâi asupra raportului dintre Biserica locală şi Biserica universală, apoi 
asupra rolului pe care îl au ministeriile ecleziastice în viaţa sinodală a Bisericii 


17 Cf. D. STĂNILOAE, „Natura sinodicităţii”, 607ş.u. 
18 Cf. D. STĂNILOAE, „Sfântul Duh şi sobornicitatea Bisericii”, Ort. 19 (1967) 32-48. 

şi, în sfârşit, asupra autorităţii Bisericii în cunoaşterea şi interpretarea adevă- 
rului revelat. 

Raportul dintre Biserica locală şi Biserica universală a fost tratat de Stăni- 
loae în lumina viziunii ecleziologice tradiționale despre unitatea şi catolicitatea 
sinodală a Bisericii'”. Însă, înainte de a prezenta această concepție, el aduce o 
serie de critici la adresa ecleziologiei euharistice a lui A fanassieff” şi a eclezio- 
logiei euharistice universalist-primaţiale a lui Schmemann”. Prima susţinea că 
fiecare Biserică locală este Biserică plină întrucât este centrată pe episcopul 
care prezidează Euharistia şi, deci, comuniunea cu celelalte Biserici locale nu 
este esenţială pentru integritatea sa eclezială, în timp ce a doua deducea necesi- 
tatea unui primat pentru comuniunea dintre Bisericile locale. Concepţia orto- 
doxă tradiţională, în schimb, afirmă că Biserica este în acelaşi timp euharistică 
şi universală şi, prin urmare, fiecare Biserică locală se bucură de integritatea 
eclezială întrucât se află în comuniune cu Biserica universală. De aceea, toate 
Bisericile locale trăiesc într-o unitate sinodală şi între ele există o „egalitate 
simfonică” în păstrarea adevărului. 

Referindu-se la trăsăturile caracteristice ale acestei universalităţi sinodale 
a Bisericii, Stăniloae subliniază, mai întâi, integritatea eclezială a Bisericii 
locale, integritate care derivă din prezenţa integrală a Duhului Sfânt în ea, din 
profesiunea de credinţă apostolică şi din comuniunea cu Biserica universală. 
Al doilea aspect care caracterizează universalitatea Bisericii se referă la unitatea 
tuturor comunităţilor creştine în aceeaşi credinţă apostolică, credinţă care este 
constituită nu numai din doctrină, ci şi din sacramentele celebrate de ierarhie. 
Al treilea aspect priveşte posibilitatea excomunicării unei Biserici locale în 
cazul în care aceasta se îndepărtează de integritatea credinţei apostolice. În 
sfârşit, al patrulea aspect al universalității Bisericii afirmă demnitatea egală a 
tuturor Bisericilor locale. Dacă toate comunităţile euharistice episcopale se 
bucură de integritate eclezială, rezultă că nici una nu are o prioritate sau o 
superioritate permanentă de drept divin. Datorită dimensiunii umane a Bisericii, 


19 Cf. D. STĂNILOAE, „Biserica universală şi sobornicească”, Ort. 18 (1966) 167-198. 

2 Între diferitele studii ale acestui teolog ortodox amintim, M. AFANASSIEFF, „La doctrine 
de la primauté à la lumière de lPecclesiologie”; Ist. 4 (1957) 401-418; IDEM, „Le concile dans 
la théologie orthodoxe ruse”, Irén. 35 (1962) 316-339; IDEM, „L'infaillibilite de P'Eglise, du 
point de vue d'un théologien orthodoxe”, în L 'infăillibilite de l’Église, 1961, 183-201; IDEM, 
„L’Église qui préside dans l'amour”, în La Primaute de Pierre dans l’Église orthodoxe, Paris- 
Neuchâtel 1960; IDEM, „Una Sancta”, Irén. 36 (1963) 436-475. 

2! Acest tip de ecleziologie este prezentat în A. SCHMEMANN, „La notion de primauté dans 
Pecclssiologie orthodoxe”, în La Primaute de Pierre dans l’Église orthodoxe. 

o prioritate temporală şi prezidenţială a fost acordată episcopilor rezidenţi în 
centrele politice care aveau o origine apostolică, pentru soluţionarea proble- 
melor inerente existenţei sale în lume. 

Unitatea sinodală a Bisericii este asigurată de ierarhia ecleziastică”, ierarhie 
care se împarte în ierarhie sacramentală şi ierarhie jurisdicţională. Ierarhia sa- 
cramentală îşi are originea în sacramentul Preoţiei şi cuprinde trei grade funda- 
mentale: episcopatul, prezbiteratul şi diaconatul. Din aceste trei grade funda- 
mentale derivă ierarhia jurisdicțională care, pe lângă unele sarcini administra- 
tive, are misiunea de a păstra comuniunea între membrii ierarhiei sacramentale. 

Între ierarhia ecleziastică şi poporul eclezial există un raport de comuniune 
şi complementaritate. Comuniunea ierarhică se răspândeşte în mijlocul popo- 
rului eclezial, iar acesta completează cu slujirea sa funcţiile ierarhiei. În acest 
sens, complementaritatea dintre poporul eclezial şi ierarhie se manifestă în 
exerciţiul funcţiilor magisteriale, sacramentale şi pastorale ale celor trei grade 
fundamentale ale Preoţiei, în existenţa ministeriilor laicale şi în activităţile 
economico-administrative şi caritativo-sociale ale Bisericii. 

După Stăniloae, principiile teologice pe care se fundamentează sinodalitatea 
ierarhiei sunt trei: principiul comuniunii, principiul originii transcendente a 
ministeriului ecleziastic şi principiul complementarității dintre sinodalitatea 
episcopală şi sinodalitatea generală a Bisericii. 

Izvorul şi modelul comuniunii ierarhice este Preasfânta Treime. Comuniunea 
trinitară arată că principiul unităţii nu poate fi o singură persoană, ci comuniunea 
mai multor persoane. De aceea, unitatea Bisericii se prezintă ca o unitate de co- 
muniune, în care persoanele sunt adunate în respectul demnităţii şi libertăţii lor, 
în timp ce instituţia apare ca expresie a comuniunii lor, iar structurile sunt co- 
muniuni între persoane care îndeplinesc aceeaşi slujire. 

În al doilea rând, sinodalitatea ierarhiei se bazează pe originea transcendentă 
a ministeriului ei special în Biserică. Acest ministeriu special este triplu şi 
constă în vestirea Evangheliei lui Cristos, în sfințirea credincioşilor prin cele- 
brarea sacramentelor şi în conducerea spirituală şi pastorală a credincioşilor 
către împlinirea lor în Dumnezeu. Aceste trei funcții ale ministeriului ierarhic 
— care corespund, de fapt, celor trei funcţii ale lui Cristos Profet, Mare Preot şi 
Rege — converg, de fapt, într-una singură, adică lucrarea de sfințire a credin- 
cioşilor. Lucrarea de sfințire deosebeşte ierarhia ca o categorie de persoane ce 


2 Cf. D. STĂNILOAE, „Slujirile bisericeşti şi atribuţiile lor”, Ort. 22 (1970) 462-469; IDEM, 
„Temeiurile teologice ale ierarhiei şi ale sinodalităţii ei”, STeol 22 (1970) 165-178. 

au o consacrare specială, consacrare primită „de sus” prin sacramentul Preo- 
tiei. În acest mod, membrii ierarhiei devin instrumente ale transcendenţei di- 
vine şi au misiunea de a-i ridica pe credincioşi la comuniunea cu Dumnezeu. 
Lucrarea de sfințire a credincioşilor presupune însă comuniunea între toţi sluji- 
torii sacri, deoarece toţi participă la aceeaşi funcție sacerdotală a lui Cristos şi, 
apoi, misiunea lor constă în a-i aduna pe toţi oamenii în acelaşi Cristos. 

Complementaritatea dintre sinodalitatea episcopală şi sinodalitatea generală 
a Bisericii rezultă din faptul că aceste două comuniuni nu sunt separate sau pa- 
ralele, ci se află într-un raport de deschidere şi complementaritate între ele. 
Sinodalitatea episcopală are rolul de a stimula creşterea sinodalităţii generale 
a Bisericii, în timp ce aceasta, susținută de Duhul Sfânt, însufleţeşte cu iubirea 
sa sinodalitatea ierarhică. În acest sens, lucrarea de sfințire săvârşită de ierarhie 
este completată de contribuția credincioşilor care colaborează la vestirea Evan- 
gheliei, la celebrarea sacramentelor şi la conducerea pastorală. Complementa- 
ritatea dintre ministeriul ierarhiei şi celelalte ministerii din Biserică are un ca- 
racter special, pentru că, pe de o parte, ministeriul ierarhiei reprezintă funda- 
mentul din care izvorăsc celelalte ministerii şi, pe de altă parte, pentru că 
membrii ierarhiei sunt şi ei membri ai Bisericii care trebuie să lucreze pentru 
mântuirea lor personală. 

În sfârşit, autoritatea Bisericii rezultă din calitatea ei de trup mistic al lui 
Cristos în Duhul Sfânt şi se referă la capacitatea de cunoaştere şi păstrare fără 
schimbare a adevărului revelat, precum şi la capacitatea de a interpreta în mod 
autentic Sfânta Scriptură şi Tradiţia”. Capacitatea Bisericii de a cunoaşte ade- 
vărul nu se identifică însă cu aceea a lui Cristos, ci este o autoritate limitată, 
în sensul că adevărul de credinţă nu este o creaţie a ei, ci un dar pe care îl pri- 
meşte ca urmare a rugăciunii şi a căutării asidue. Acest fapt conferă Bisericii 
un sens de umilinţă şi de responsabilitate în faţa lui Cristos. Limita autorităţii 
Bisericii se manifestă în faptul că ea trebuie să ţină cont de Revelația care a cul- 
minat în Cristos şi a fost fixată în Sfânta Scriptură şi în Tradiţie şi implică 
prezenţa Duhului Sfânt, care o conduce în înţelegerea şi interpretarea adevă- 
rului revelat. Limitarea autorităţii Bisericii în cunoaşterea şi interpretarea ade- 
vărului revelat nu înseamnă însă şi o limitare a vieţii sale în Dumnezeu, ci toc- 
mai această limitare îi asigură autenticitatea vieţii sale în Dumnezeu. 

Din faptul că Biserica este trupul mistic al lui Cristos în Duhul Sfânt rezultă 
şi conştiinţa comună a credincioşilor, adică responsabilitatea comună faţă de 


% Cf. D. STĂNILOAE, „Autoritatea Bisericii”, SrTeol 16 (1964) 183-215. 

credinţa fiecăruia şi a tuturor, în faţa lui Dumnezeu şi a Bisericii. Într-adevăr, 
dacă credința este un element fundamental al vieţii creştine, întrucât deschide 
calea spre unirea cu Cristos prin Botez şi spre comuniunea cu Trupul şi Sângele 
său prin Euharistie, rezultă că membrii Bisericii trebuie să se simtă uniți întâi 
de toate în credinţă şi că prima lor preocupare trebuie să fie susţinerea reciprocă 
şi creşterea comună în credinţă. Responsabilitatea comună cât priveşte păstrarea 
credinţei nu şterge însă diferenţa dintre slujiri în Biserică: slujirile sacre au 
misiunea de a constata, pregăti şi propune credincioşilor credinţa, în special cu 
ocazia celebrării sacramentelor, în timp ce poporul eclezial are rolul de păzi 
credinţa Bisericii şi de a contribui, alături de slujitorii consacraţi, la înţelegerea 
şi găsirea formulelor celor mai potrivite pentru exprimarea adevărului de cre- 
dinţă. 

În acest sens, Stăniloae vorbeşte despre infailibilitatea Bisericii. De fapt, în 
concepţia ortodoxă, infailibilitatea se referă la capacitatea Bisericii de a păstra 
fără eroare credinţa apostolică, adică înţelegerea autentică a Revelaţiei. Această 
capacitate a Bisericii rezultă din faptul că, graţie darului Duhului Sfânt, ea tră- 
ieşte neschimbată plinătatea vieţii în Cristos. Infailibilitatea Bisericii se exercită 
în respectul faţă de Revelația cuprinsă în Scriptură şi Tradiţie şi constă în capa- 
citatea de a rămâne în adevăr şi în umilinţa de a i se supune fără să adauge 
ceva, ci să scoată la suprafaţă ceea ce este conţinut în ea. Adevărul păzit de Bi- 
serică este viaţa divină pusă la dispoziţia oamenilor pentru a le asigura creş- 
terea infinită în Dumnezeu. Rămânerea Bisericii în adevărul divin nu înseamnă 
fixism, ci, graţie asistenţei Duhului Sfânt, creştere continuă în înţelegerea Re- 
velaţiei. Criteriul infailibilităţii Bisericii este, aşadar, conformarea faţă de adevăr 
şi are ca subiect Biserica întreagă. 

După învăţătura ortodoxă, notează Stăniloae, infailibilitatea Bisericii se ma- 
nifestă prin ierarhie şi Sinodul ecumenic. Într-adevăr, episcopul este organul 
suprem în a cărui grijă a fost încredinţată credinţa poporului eclezial dintr-o 
dieceză. Această calitate a episcopului nu este o delegaţie specială dată de po- 
porul eclezial de fiecare dată, ci provine din alegerea şi consacrarea sa pentru 
o dieceză. Ca atare, el are misiunea de a veghea ca credinţa trăită în dieceza sa 
să fie identică cu credinţa trăită în toate celelalte dieceze. De aceea, el este şi 
organul de legătură dintre dieceza sa şi Biserica universală şi, prin urmare, 
trebuie să se afle într-o comuniune neîntreruptă cu toţi ceilalți episcopi. Comu- 
niunea dintre episcopi a luat forma sinoadelor locale, organizate pe provincii 
ecleziastice. La rândul lor, comuniunea dintre sinoadele locale era asigurată de 
mitropoliți, în calitate de preşedinţi ai sinoadelor locale. 

Sinoadele locale nu au capacitatea de a exprima credinţa în noi formule, ci 
doar de a supraveghea împreună ca credinţa să fie trăită corect în respectivele 
dieceze, în conformitate cu formulările precedente. Capacitatea de a exprima 
credinţa în noi formule revine Sinodului ecumenic, adică a sinodului întregii 
Biserici, când este absolut necesar şi pentru a salva unitatea Bisericii. Această 
capacitate a Sinodului ecumenic rezultă din faptul că episcopii participă la 
sinod nu în calitate delegaţi speciali ai diecezelor lor, ci în calitate de exponenţi 
şi păzitori supremi ai credinţei păstrate în diecezele lor. Caracterul infailibil al 
deciziilor luate de un Conciliu ecumenic şi deci obligativitatea lor pentru în- 
treaga Biserică rezultă din acordul dintre formula exprimată de ierarhie şi cre- 
dinţa apostolică păstrată de poporul eclezial. Receptarea deciziilor sinodale 
este făcută de poporul eclezial în mod tacit. 


2.3. Relevanţa ecumenică a sinodalităţii 


Cât priveşte, în sfârşit, relevanţa ecumenică a principiului sinodalității, ca 
şi cale maestră pentru refacerea unităţii Bisericii, Stăniloae s-a angajat nu 
numai în prezentarea relaţiilor ecumenice ale Bisericii Ortodoxe Române”, ci 
şi în definirea principiilor care trebuie să conducă apropierea dintre Bisericile 
creştine, precum şi în soluţionarea problemelor ridicate de dialogul ecumenic”. 

După el, coordonatele ecumenismului din punct de vedere ortodox sunt ur- 
mătoarele. Prima coordonată se referă la unirea tuturor Bisericilor în integri- 
tatea credinţei apostolice, credinţă trăită de Biserica nedespărțită a primului 
mileniu creştin. Unitatea catolico-sinodală a Bisericii este o unitate dogmatică, 
ce conciliază într-o tainică şi indisolubilă tensiune unitatea cu diversitatea. Prin 
urmare, a doua coordonată a ecumenismului se referă la unitatea dogmatică în 
diversitatea şi independenţa Bisericilor locale. În acest sens, unitatea Bisericilor 
se realizează prin unirea lor în adevărul revelat, şi nu printr-o unire de tip politic 
sau administrativ. În sfârşit, a treia coordonată constă în deschiderea Biseri- 
cilor faţă de lume. Motivul acestei deschideri derivă din faptul că Dumnezeu 
lucrează şi dincolo de frontierele vizibile ale Bisericii. Recunoscând că 
Dumnezeu lucrează nu numai prin intermediul Bisericii asupra lumii, ci şi prin 
intermediul lumii asupra Bisericii, Bisericile creştine înţeleg într-o lumină nouă 


24 Cf., între altele, D. STĂNILOAE, „Relaţiile ecumenice ale Bisericii Ortodoxe Române în 
ultimul sfert de veac”, Ort. 25 (1973) 166-175. 

25 Cf. D. STĂNILOAE, „Coordonatele ecumenismului din punct de vedere ortodox”, Ort. 19 
(1967) 494-540. 

nu numai Revelația, ci şi creația, întruparea Fiului lui Dumnezeu, dimensiunea 
cosmică a mântuirii, comunitatea umană și catolicitatea sinodală a Bisericii. În 
acest mod, se realizează şi o apropiere doctrinală între ele. 

În perspectiva acestor principii ecumenice, Stăniloae a prevăzut o ,„ catoli- 
citate deschisă”, înţeleasă ca deschidere dogmatică şi spirituală a Bisericilor 
creştine în vederea refacerii unităţii dintre ele”. La baza acestei „catolicităţi 
deschise” stă faptul că în Sfânta Scriptură există o diversitate de tradiții şi sem- 
nificații, diversitate ce provine din diversitatea acţiunilor lui Dumnezeu în isto- 
ria mântuirii. Dacă, în trecut, apropierea unilaterală de sensurile Scripturii a 
fost cauză de separare între creştini, apropierea catolico-sinodală de toate sen- 
surile Scripturii poate să devină astăzi punctul de întâlnire între toţi creştinii. 
Pentru a ajunge la acest punct de întâlnire, Bisericile creştine trebuie să evite 
ataşamentul unilateral faţă de unul dintre aceste sensuri, pentru că, de fapt, ele 
reprezintă doar realitatea „penultimă ”. Ceea ce Bisericile creştine trebuie să 
caute este, în schimb, realitatea „ultimă ”, adică pe Dumnezeul infinit de bogat 
şi care se manifestă în diferite moduri, dar care urmăreşte un singur scop: reca- 
pitularea tuturor lucrurilor în Cristos. De un mare ajutor pentru realizarea apro- 
pierii catolico-sinodale pot fi criticile reciproce pe care şi le fac Bisericile şi 
promovarea unui pluralism teologic sănătos. 


3. Sinodalitatea şi/sau conciliaritatea din perspectiva teologiei catolice 


Ecleziologia catolică”, care, timp de mai multe veacuri, a dezvoltat conceptul 


de universalitate şi de catolicitate mai mult în sensul extensiv al termenului, 
începând mai ales cu Conciliul al II-lea din Vatican, a început să vorbească 
despre sinodalitate şi/sau conciliaritate în contextul raportului dintre Biserica 
locală şi Biserica universală şi al celui dintre colegiul episcopal şi primatul 
papal. 


2% Cf. D. STĂNILOAE, „Sobornicitate deschisă”, Ort. 23 (1971) 165-180. 

27 Pentru această parte, m-am inspirat din W. AYMANS, Diritto canonico e comunione 
ecclesiale. Saggi di diritto canonico in prospettiva teologica, Torino 1993, 3-59. 

28 Cf. E. CORECCO, „Sinodalită”, în NDT, 1431-1456; GRUPPO TEOLOGICO MISTO, ed., Ecu- 
menismo in Italia. Conciliarità, Quaderni di V.M. Camaldoli, nr. 16 (1973); H. LEGRAND - J. 
MANZANARES — GARCIA Y GARCIA, ed., Chiese locali e cattolicità. Atti del Colloquio inter- 
nazionale di Salamanca (8-14 aprile 1996), Bologna 1998; PRO ORIENTE, ed., Konziliarität 
und Kollegialität als Strukturprinzipien der Kirche. 1. Theologische Konferenz, 06.07.1970 
in Wien, Innsbruck-Wien-München 1975; H.J. SCHULZ, „Église locale et Église universelle”, 
POC 31 (1981) 3-22. 

Cât priveşte raportul dintre Biserica locală şi Biserica universală, eclezio- 
logii catolici afirmă astăzi că semnificaţia teologică a Bisericii locale se funda- 
mentează în primul rând pe faptul că celebrarea Euharistiei, pe baza căreia se 
edifică Biserica, are loc într-o comunitate locală. În al doilea rând, noţiunea de 
Biserică locală se caracterizează prin legătura sa cu ministeriul pastoral al epis- 
copului care prezidează celebrarea euharistică, atât personal cât şi prin prezbiterii 
hirotoniți de el. În al treilea rând, Biserica locală desemnează o comunitate de 
Biserici diecezane care împărtăşesc o aceeaşi tradiție culturală, lingvistică şi 
etnică. De aceea, Biserica universală nu poate exista decât în şi din Bisericile 
locale şi nu poate fi edificată decât de ceea ce edifică Biserica locală, adică de 
credinţă şi sacramente. 

Bisericile locale sunt în comuniune între ele prin comuniunea episcopilor lor, 
care formează un „colegiu”. Noţiunea de colegiu pune accentul pe rolul, în ca- 
drul acestei comuniuni, a unui primus între episcopi. Din punct de vedere isto- 
ric, prima formă de realizare a comuniunii dintre episcopi a fost participarea 
mai multor episcopi la consacrarea unui alt episcop. O altă formă importantă 
de realizare a acestei comuniuni a fost sinodalitatea, care s-a manifestat mai 
ales în timpul Conciliilor ecumenice. Mitropoliţii şi patriarhii au un primat ju- 
ridic, fiecare în ordinea sa. În această ordine istorico-juridică, episcopul de 
Roma este primul dintre patriarhi, cel care salvgardează comuniunea, sinodali- 
tatea şi colegialitatea tuturor episcopilor. 


3.1. „Communio ecclesiarum”, lege constitutivă a unicei Biserici 


Cu termenul Ecclesia se indică atât Biserica universală, cât şi multele Bise- 
rici locale (particulare). Cu acest mod de exprimare, folosit deja de Biblie şi ur- 
mat de Conciliul al II-lea din Vatican, se indică o caracteristică a Bisericii şi a 
constituţiei sale, care exprimă articularea unicei Biserici într-o pluralitate de 
Biserici particulare şi de grupări de Biserici locale. Specificul acestei structuri 
ŞI, în special, raportul dintre Biserica universală şi Bisericile particulare împre- 
ună cu grupările lor constituie aspectele centrale ale communio ecclesiarum. 


3.1.1. Ecclesia în limbajul Conciliului al II-lea din Vatican 


Conciliul al II-lea din Vatican foloseşte cuvântul ecc/esia numai pentru Bi- 
serica structurată episcopal, fie că e vorba de Biserica prin excelenţă, Biserica 
universală, fie că e vorba de Bisericile particulare sau grupările lor. Acesta co- 
respunde şi limbajului cu care Conciliul vorbeşte despre creştinătatea separată 
de unitatea catolică, făcând distincţie între ecclesiae şi communitates eccle- 

siales”. Aici, criteriul determinant trebuie văzut în structura episcopală sau în 
succesiunea apostolică, care se află la baza acestei structuri“. Structura episco- 
pală este, pentru a spune aşa, punctul de sprijin vertical al comunităţii ecleziale 
sau configurarea verticală a communio ecclesiarum. Punctul de sprijin vertical, 
în sine, nu este suficient pentru o deplină configurare a Bisericii după concepţia 
catolică, însă, după limbajul Conciliului, este în măsură să păstreze în viaţă un 
„a fi Biserică”. Elementele fundamentale, constitutive ale Bisericii se păstrează 
şi în acele părți ale creştinătăţii care nu au structura episcopală. De aceea, Con- 


ciliul vorbeşte despre comunităţi ecleziale. 


3.1.2. Relaţia reciprocă dintre Biserica universală şi Bisericile particulare 


În contextul doctrinei despre colegiul episcopal, Conciliul al II-lea din Vati- 
can a adus o excelentă contribuţie la definirea raportului dintre Biserica univer- 
sală şi Bisericile particulare. Afirmația decisivă în acest sens se găseşte la arti- 
colul 23 din constituţia dogmatică despre Biserică. Contextul lasă să se înţe- 
leagă clar că Biserica particulară despre care se vorbeşte este Biserica 
particulară episcopală, adică, după limbajul tradiţional, dieceza. Despre aceste 
Biserici particulare se spune că ele sunt formate după imaginea Bisericii uni- 
versale (popor al lui Dumnezeu, trup al lui Cristos) şi că unica Biserică Cato- 
lică este constituită în ele şi plecând de la ele („in quibus et ex quibus una et 
unica Ecclesia catholica exsistit”, LG 23). Cu această afirmaţie, raportul dintre 
Biserica universală şi Bisericile particulare este exprimat într-o formulă extrem 
de concisă, care prezintă elemente compenetrante: unul intrinsec şi altul ex- 
trinsec. 

Elementul intrinsec semnifică faptul că Biserica universală se constituie în 
Bisericile particulare. În acest mod este indicată, mai întâi, o realitate mistică. 
Biserica universală primeşte, aşadar, o formă concretă în Biserica particulară, 
pentru că aici se realizează în mod concret misiunea una şi unică a Bisericii 
prin cuvânt şi sacrament. Biserica particulară este, într-un fel, forma vizibilă a 
Bisericii universale”. Aceasta este o afirmaţie plină de consecinţe, deoarece 
înseamnă că, în esenţă, Biserica universală, cât priveşte conţinutul realizării 


% Cf. LG 15,8; OE 4,12; UR 3,26; 3, 29; 3, 35; 4, 12; OT 16,36; AG 15, 33; GS 40, 33. 

30 CF. O. SAIER, „ Communio” in der Lehre des Zweiten Vatikanischen Konzils. Eine rechts- 
begriffliche Untersuchung, München 1970. 

31 Cf. K. RAHNER — J. RATZINGER, Episkopat und Primat, QD 11, Freiburg-Basel-Wien 
1961, 13-36. 

fundamentale a Bisericii prin cuvânt şi sacrament, nu merge mai departe de 
ceea ce se realizează prin misiunea eclezială a Bisericii particulare. 

Astăzi, oficiul Pontifului Roman este definit, mai ales, ca oficiul unității. Cu 
aceasta se evidențiază funcția formală a oficiului primaţial. Dar şi colegiul epis- 
copal, în ansamblul său, are o funcție formală. Când papa sau conciliul ecu- 
menic expun doctrina Bisericii, aceasta — ca şi conţinut — nu este altceva decât 
învățătura pe care o expune episcopul în propria Biserică particulară. Diferenţa 
constă doar în aspectul formal, de exemplu, cercul diferit al celor direct intere- 
saţi sau în gradul diferit al caracterului de obligaţie a doctrinei învăţate. Acelaşi 
lucru este valabil şi pentru celebrarea sacramentelor. Nu există sacramente care 
să aibă o natură eclezială doar universală. 

Dacă aici examinăm raportul dintre Biserica universală şi Biserica formală 
sub aspect formal, aceasta nu înseamnă că în joc sunt doar aspectele exterioare 
sau de importanţă secundară. Dimpotrivă, unitatea Bisericii nu este doar o pro- 
blemă organizatorică, ci este obiect de credinţă. În acest sens, aspectul formal 
al Bisericii nu este, pentru Biserica însăşi, mai puţin constitutiv pentru realizarea 
substanţială a misiunii ecleziale prin cuvânt şi sacrament. Se poate observa acest 
fapt şi sub aspect negativ. Dreptul canonic face mereu distincţie între eretici şi 
schismatici. Unul nu se separă mai puţin de unitatea Bisericii decât celălalt, 
însă unul o face cât priveşte aspectul substanţial al unităţii Bisericii, iar celălalt 
cât priveşte aspectul formal al comunităţii ecleziale”?. Când se absolutizează 
elementul intrinsec al respectivei formule ecleziologice, dând atenţie doar as- 
pectului substanțial al misiunii ecleziale, se ajunge inevitabil la o ecleziologie 
care, în Biserica particulară, descoperă o dimensiune complet autonomă. De 
fapt, diferitele Biserici particulare sunt juridic legate între ele, numai întrucât 
fac referinţă la aceeaşi origine. 

După expresiile Conciliului al II-lea din Vatican, ecleziologia catolică pune, 
alături de elementul intrinsec şi egal cu el, elementul extrinsec, în sensul că Bi- 
serica universală este constituită din Bisericile particulare. Desigur, Biserica 
universală — cât priveşte conţinutul său intrinsec şi integritatea dimensiunii sale 
juridice — este independentă de numărul Bisericilor particulare din care este 
constituită; însă, pentru dezvoltarea externă a Bisericii este important dacă apar 
noi Biserici particulare sau cele vechi dispar. Biserica universală creşte sau se 
micşorează în măsura în care creşte sau se micşorează numărul Bisericilor par- 
ticulare. 


3 Cf. Codul de drept canonic, can. 1325, 2. 

Cine izolează sau absolutizează acest element extrinsec al Bisericii blochează 
posibilitatea de a-i înţelege natura. Cine susține că Biserica universală este con- 
stituită doar din Bisericile particulare şi nu aminteşte că Biserica universală este 
constituită în acelaşi timp de Bisericile particulare ajunge în mod inevitabil la 
o imagine a Bisericii caracterizată nu numai de faptul că este limitată la aspecte 
pur exterioare, ci şi de faptul că, în practică, hipertrofiază Biserica universală 
la un singură dieceză universală, în care Bisericile particulare nu reprezintă alt- 
ceva decât diviziuni administrative organizate juridic pe motive practice. Acest 
sistem limitat ar putea fi definit ca un sistem monist. 

Prin urmare, scurta formulă ecleziologică „in quibus et ex quibus” este în 
măsură să evite două concepţii eronate despre Biserică, dacă se ţine cont de am- 
bele aspecte. Cine spune că Biserica se constituie în Bisericile particulare dizolvă 
Biserica universală în Bisericile particulare. În această perspectivă, Biserica 
universală îşi pierde propria existenţă reală şi se volatilizează într-o simplă idee. 
Cine spune că Biserica este constituită din Bisericile particulare pleacă de la 
elemente pur sociologice, care nu sunt adaptate pentru realitatea mistică a Bise- 
ricii*>. În această perspectivă, Biserica particulară se diluează în Biserica uni- 
versală. Scurta formulă ecleziologică se opune atât principiului autocefaliei, cât 
şi imaginii moniste despre Biserică ca o unică dieceză mondială. 

După expresia Conciliului, Biserica universală apare, aşadar, ca o realitate 
tensionată. Pe de o parte, Biserica universală există plenar, după propria natură, 
în orice Biserică particulară. Pe de altă parte, ea este constituită prin aceste Bi- 
serici particulare. Cu alte cuvinte, întrucât este constituită din Bisericile parti- 
culare, Biserica universală este prezentă în Bisericile particulare. Nu se poate 
rupe această relaţie dialectică fără a denatura Biserica în esenţa sa. De aceea, 
trebuie să se evite să se dea o prioritate mai mare Bisericii universale în defa- 
voarea Bisericilor particulare sau, invers, Bisericilor particulare în defavoarea 
Bisericii universale". Biserica universală a fost, încă de la început, şi „Biserică 
particulară” sau, cum s-ar spune astăzi, Biserică locală. Creşterea acestei Bise- 
rici şi naşterea treptată a Bisericilor particulare nu este altceva decât dezvol- 
tarea organică a ceea ce a caracterizat încă de la început Biserica. A fi Biserică 


3 Cf. B. NEUNHEUSER, „Gesamtkirche und Einzelkirehe”, în De Ecclesia. Beitrăge zur 
Konstitution „Uber die Kirche” des Zweiten Vatikanischen Konzils, ed. G. Barauna, Freiburg- 
Basel-W ien/Frankfurt 1966, 569. 

3 Cf. W. AYMANS, Das synodale Element in der Kirchenverfassung, MTS 3/30, München 
1970, 351-360. 


76 DIALOG TEOLOGIC 7 (2001) 


particulară înseamnă, în primul rând, a face prezentă, într-o situaţie locală con- 
cretă, Biserica ca atare în actualizările sale. 


3.1.3. Efectele communio ecclesiarum 


În această perspectivă, se pune întrebarea ce rol revine grupărilor de Biserici 
particulare”? Asemenea Bisericii universale, şi ele constau în şi din Biserici par- 
ticulare. Într-un fel, se poate spune că şi Biserica universală constă în şi din 
grupări de Biserici particulare. Există, totuşi, şi anumite limite. Grupările, ca 
atare, prin natura lor, fac prezentă Biserica numai în sfera competenţei lor care, 
de regulă, se referă la plinătatea misiunii Bisericii în acel teritoriu determinat 
însă nu cuprinde întreaga autorealizare a Bisericii prin cuvânt şi sacrament, aşa 
cum se întâmplă cu Biserica particulară. În esenţă, grupările de Biserici parti- 
culare se deosebesc de cei doi poli de referinţă, Biserica universală şi Biserica 
particulară, prin faptul că, oricât ar fi de utile pentru integrarea Bisericii univer- 
sale, nu sunt totuşi un element constitutiv al acesteia. Când se spune că Biserica 
universală este constituită în şi din grupările de Biserici particulare, acest lucru 
este valabil în măsura în care grupările sunt ele însele constituite în şi din Bise- 
rici particulare. 

Deoarece Biserica universală nu este un fel de super-Biserică monolitică, ce 
îşi trăieşte viaţa în mod separat de Bisericile particulare, ci este constituită de 
acestea, ea trebuie să se reflecte în Bisericile particulare. Acest lucru este vala- 
bil şi în sens invers, adică fiecare Biserică particulară trebuie să se poată face 
vizibilă în Biserica universală. Din acest motiv, nici o Biserică particulară nu 
poate exista în mod izolat numai pentru sine; ea, în esenţa ei cea mai profundă, 
trebuie să se afle în comuniune cu celelalte Biserici particulare. Biserica parti- 
culară este poporul lui Dumnezeu dintr-un anumit loc, dar nu este întregul popor 
al lui Dumnezeu. Cu toate acestea, poporul lui Dumnezeu dintr-un anumit loc 
nu este doar o parte din tot. Acest popor, în comuniune cu episcopul diecezan, 
prin realizarea spirituală a cuvântului şi sacramentului, este condusă de el, în 
calitate de păstor, la o asemenea unitate încât se formează o Biserică particu- 
lară, în care este prezentă şi lucrează unica Biserică a lui Cristos. 


3.1.4. Structura ierarhică a communio ecclesiarum 


In faţa unei ecleziologii unilaterale a communio ecclesiarum, s-a ridicat obi- 
ecţia că ea nu ţine suficient cont de constituţia ierarhică a Bisericii, pentru că 

acordă Pontifului roman doar un rol executiv şi nu unul constitutiv”. Într-ade- 
văr, trebuie să se admită că scurtă formulă ecleziologică „in quibus et ex 
quibus”, dacă este scoasă din contextul său, nu oferă nimic clar pentru a defini 
rolul Pontifului în communio ecclesiarum. Trebuie să notăm că această for- 
mulă, luată în sine, nu spune nimic nici despre rolul episcopului, mai ales cât 
priveşte Biserica sa particulară. Formula ca atare, vrea să clarifice relația dintre 
Biserica universală şi Biserica particulară, însă, în sine, nu oferă nici o preci- 
zare cât priveşte modul în care este constituită o Biserică particulară sau în ce 
măsură este configurată comuniunea cu celelalte Biserici particulare. 

Perplexităţile ridicate la adresa unei ecleziologii unilaterale a communio 
ecclesiarum se bazează în special pe preocuparea de a salvgarda structura ierar- 
hică a Bisericii. O concluzie teologică de acest tip ar apărea atunci când com- 
munio ecclesiarum ar fi izolată de celelalte principii fundamentale ale Bisericii, 
făcând din ea singurul fundament al ecleziologiei. Dacă admitem că imaginea 
biblică a Bisericii ca trup al lui Cristos, devenită ulterior trupul mistic al lui 
Cristos, reuşeşte să caracterizeze structura ierarhică a Bisericii ca atare (Bise- 
rica universală), prin unirea vizibilă a capului cu trupul, atunci fraza că Biserica 
particulară se configurează după imaginea Bisericii universale face referinţă la 
faptul că şi Biserica particulară se edifică după modelul unității dintre cap şi 
trup. 

Spuneam mai sus că constituţia dogmatică despre Biserică vorbeşte despre 
communio ecclesiarum în contextul doctrinei despre colegialitatea episcopilor. 
Obţinem de aici un alt element pentru clarificarea structurii pe care o are com- 
munio ecclesiarum. Folosind imaginea trupului lui Cristos, documentul conciliar 
îl numeşte pe Pontiful roman „principiul şi fundamentul perpetuu şi vizibil al 
unităţii, atât a episcopilor cât şi a mulţimii credincioşilor”, în timp ce fiecare 
episcop (diecezan) este definit ca „principiul vizibil şi fundamentul unităţii în 
Biserica sa particulară”. Cu alte cuvinte, aşa cum episcopul diecezan aduce la 
unitate o parte a poporului lui Dumnezeu şi devine elementul constitutiv pentru 
respectiva Biserică particulară, tot la fel comuniunea cu Pontiful roman este 
constitutivă pentru unitatea episcopilor şi a întregului popor al lui Dumnezeu, 
pentru unitatea Bisericilor particulare şi a Bisericii universale. 


35 Cf. Y. CONGAR, „De la communion des Églises à une ecclésiologie de PÉglise univer- 
selle”, în L 'Épiscopat et l’Église universelle, Unam Sanctam 39, ed. Y. Congar - B.D. Dupuy, 
Paris 1962, 259ş.u. 

În acest mod, comuniunea episcopilor, în care fiecare episcop reprezintă 
propria Biserică particulară, şi toţi împreună cu papa reprezintă întreaga Bise- 
rică în legătura păcii, a iubirii şi a unităţii, rezultă a fi punctul de întâlnire ierar- 
hică a communio ecclesiarum. Astfel se clarifică şi rolul special pe care îl are 
Pontiful roman în communio ecclesiarum, din moment ce, potrivit constituţiei 
despre Biserică, cineva devine membrul al colegiului episcopal prin consacrarea 
sacramentală şi comuniunea ierarhică cu capul şi membrii colegiului (cf. LG 
22). Împreună cu consacrarea sacramentală, comuniunea ierarhică cu capul are 
un caracter constitutiv pentru apartenenţa la colegiu, în timp ce comuniunea cu 
ceilalți membri ai colegiului are un caracter consecutiv. Cel care primeşte din 
partea Pontifului roman comuniunea episcopală se află, fără îndoială, în comu- 
niune şi cu ceilalți episcopi ai Bisericii, dar nu şi invers. Conciliul defineşte 
această structură „communio hierarchica”. Asemenea colegiului episcopal, şi 
communio ecclesiarum este caracterizată de această lege structurală ierarhică. 

În concluzie, communio ecclesiarum se fundamentează pe esenţa Bisericii 
şi rezultă din procesul de dezvoltare organică a Bisericii. Ea este lege constitu- 
tivă a unităţii ecleziale şi afirmă că Biserica universală este constituită în şi din 
Bisericile particulare. În acest mod, Biserica nu este o Biserică unică cu o mul- 
time de diviziuni administrative conduse de episcopi. Însă, Biserica nu este nici 
o confederație eclezială, bazată doar pe unirea voluntară a mai multor Biserici 
particulare. Ca lege constitutivă a unicei Biserici, communio ecclesiarum este 
şi metoda caracteristică şi proprie a Bisericii, în care multele membre sunt inte- 
grate în singurul ansamblu. Ea este o reprezentare concretă a comuniunii ecle- 
ziale preexistente a noului popor al lui Dumnezeu, care trăieşte într-o orânduire 
ierarhică. 


3.2. Conceptul de sinodalitate 
în ecleziologia Conciliului al II-lea din Vatican 


Conciliul al II-lea din Vatican a ajuns la tema sinodalității grație reflecției 
asupra oficiului episcopal. Întâlnim aici trei elemente fundamentale care carac- 
terizează sistemul sinodal: sinodul ca funcţie a communio ecclesiarum; sinodul 
ca instituţie a colegialităţii episcopale şi sinodul în vederea exercitării puterii 
sacre. 


3.2.1. Sinodul ca funcţie a communio ecclesiarum 


Redescoperirea Bisericii particulare reprezintă, fără îndoială, unul dintre re- 
zultatele cele mai importante ale reflecţiei conciliare despre Biserică. Desigur, 

aceasta nu înseamnă că realitatea Bisericii particulare nu ar fi fost prezentă sau 
eficace în Biserică, ci că interpretarea teologico-canonică a redescoperit Bise- 
rica particulară. Este vorba, aşadar, de rolul care îi revine Bisericii particulare 
în sistemul constituţional global al Bisericii. Nu au existat niciodată îndoieli 
serioase asupra faptului că Biserica particulară este locul în care Biserica îşi 
împlineşte misiunea sa. Cu toate acestea este semnificativ faptul că Conciliul 
din Trento, în efortul de a mări autoritatea episcopilor, nu a găsit altă cale decât 
cea de a formula noi şi multiple puteri pe care să le încredinţeze episcopilor în 
forma unei delegări pontificale. 

Conciliul al II-lea din Vatican a regăsit rolul constitutiv al Bisericii particu- 
lare pentru întreaga Biserică. El a plecat de la faptul că Biserica particulară este 
în principal locul în care esenţa Bisericii se realizează prin cuvânt şi sacrament. 
Conciliul învaţă că Biserica particulară este „formată după imaginea Bisericii 
universale” (LG 23) şi că „în ea este cu adevărat prezentă şi acţionează Biserica 
lui Cristos, una, sfântă, catolică şi apostolică” (CD 11). Aceasta înseamnă că 
Biserica particulară este locul în care Biserica face istoric prezentă mântuirea 
realizată în Isus Cristos. Aceasta este o nouă orientare care merge mult mai în 
profunzime cât priveşte înţelegerea constituţiei Bisericii: competenţa oficiilor 
supra-episcopale, inclusiv instituţiile sinodale şi oficiul Pontifului Roman, figu- 
rează de acum înainte ca având un rol subsidiar față de Biserica particulară. 

În acest mod, Conciliul nu numai că a întărit poziţia Bisericii particulare, ci 
a ajuns la o nouă înţelegere a rolului constitutiv pe care îl care Biserica parti- 
culară în realizarea misiunii salvifice a Bisericii în general. Suntem datori con- 
stituţiei Lumen gentium pentru acea formulă care, cu o concizie genială, afirmă 
că Biserica universală este constituită „în şi din” Bisericile particulare. Această 
formulă ne permite să constatăm că communio ecclesiarum este legea constitu- 
tivă a unice Biserici, ceea ce înseamnă că Bisericile particulare îşi păstrează 
pe deplin acest caracter atunci când păstrează comuniunea prestabilită cu cele- 
lalte Biserici particulare. 

Încă de la început, au existat multe forme în care s-a exprimat juridic comu- 
niunea dintre Bisericile particulare. Au fost, mai întâi, acele instituţii al căror 
scop era cel de a integra Bisericile particulare în comunitatea eclezială. În a- 
ceastă privinţă, un rol foarte important l-au avut grupările de Biserici particu- 
lare. În aceste grupări, elementul sinodal al constituţiei Bisericii şi-a găsit prima 
expresie în forma sinodului provincial şi, plecând de la acesta, în forme tot mai 
ample, până la conciliul ecumenic. 

Astfel, se poate afirma că sinodul îşi are locul său teologic în communio 
ecclesiarum şi că are rolul de a face vizibilă comuniunea dintre multele Biserici 

particulare şi de a le integra în unitatea Bisericii universale. Sinodul este locul 
în care este verificată credința comună a Bisericilor particulare şi în care se ia 
o hotărâre comună cât priveşte păstrarea acestei comuniuni. 

Fiecare Biserică particulară este constituită după imaginea Bisericii univer- 
sale, dar nu în sensul că părțile ei se comportă faţă de Biserica particulară aşa 
cum se comportă Bisericile particulare față de Biserica universală. Biserica 
particulară nu este constituită „în şi din” parohii, pentru că parohia nu are în 
sine toate mijloacele misiunii ecleziale. 

De aceea, dacă „sinodul” este indicat ca instituţie a comuniunii Bisericilor 
episcopale între ele, rezultă că Biserica particulară nu poate fi locul teologic al 
sinodalității. Tradiţia latină cunoaşte instituţia sinodului diecezan, însă, chiar 
prin denumire, acesta se deosebeşte de instituţiile sinodale care leagă între ele 
Bisericile particulare, instituţii care, în terminologia latină, se numesc concilii. 


3.2.2. Sinodul ca instituţie a colegialităţii episcopale 


Desigur, nu este suficient să indicăm communio ecclesiarum ca locul teologic 
al sinodului, pentru a explica ceea ce acesta este. Trebuie să ne întrebăm, toto- 
dată, în ce mod se realizează comuniunea dintre Bisericile particulare în sinod. 
Sau, formulând altfel întrebarea: orice reuniune de titulari ai oficiilor eclezias- 
tice aparținând Bisericilor particulare este deja sinod, sau e nevoie de realizarea 
anumitor elemente constitutive? 

Conciliul al II-lea din Vatican şi-a fundamentat învăţătura despre colegiali- 
tatea episcopală şi pe referinţa la conciliile din primele veacuri şi a subliniat cu 
aceasta că colegialitatea episcopală ajunge la expresia ei juridică în sistemul si- 
nodal. De fapt, şi istoria Bisericii dovedeşte că în orice modificare a configurării 
sistemului sinodal, episcopii au constituit întotdeauna centrul personal de nere- 
nunţat al sinoadelor sau al conciliilor. Cu aceasta se face aluzie la problema 
dreptului constituțional al reprezentării ecleziale şi la legitimarea care o funda- 
mentează. Fundamentul reprezentării ecleziale se află în indisponibilitatea mi- 
siunii apostolice. 

Fără îndoială, şi pentru Conciliul al II-lea din Vatican este importantă indis- 
ponibilitatea misiunii apostolice, din moment ce a păstrat diferenţa nu numai 
de grad, ci şi de esenţă între preoţia comună a credincioşilor şi preoţia ministe- 
rială-ierarhică (LG 10). Cu aceasta, sacramentul Ordinului, a cărui plinătate 
este transmisă prin consacrarea episcopală (LG 21), constituie fundamentul din 
care reprezentanța eclezială îşi dobândeşte propria legitimare. Despre episcopi, 
constituţia despre Biserică afirmă că ei sunt principiul vizibil şi fundamentul 

unității în Bisericile lor particulare (LG 23). Astfel, Biserica particulară îşi află 
propria unitate constitutivă nu în activităţi derivate sociologic, ci în oficiul 
episcopului diecezan. Din acest rol constitutiv pentru Biserica particulară con- 
stituția Lumen gentium face să derive funcţia de reprezentanţă a episcopului, 
atunci când declară că din acest motiv fiecare episcop reprezintă propria Bise- 
rică şi, apoi, că toţi împreună cu papa reprezintă Biserica întreagă, în legătura 
păcii, a iubirii şi a unităţii (LG 23). 

Prin urmare, episcopii, care reprezintă propriile Biserici particulare, sunt 
constitutivi pentru sinoade sau concilii. Şi, plecând de la acest fapt, sinodul 
poate fi descris ca o funcţie sau o instituţie a colegialităţii episcopale. 


3.2.3. Sinodul în funcţie de exercitarea puterii sacre 


Care este semnificaţia şi scopul sinoadelor în Biserică? Dacă se pleacă de 
la afirmaţia generală că sinoadele sunt instrumente pentru a face vizibilă reali- 
tatea eclezială, atunci trebuie să găsim răspunsul concret la această întrebare, 
făcând referinţă din nou la învăţătura conciliară despre colegialitatea episco- 
pală. 

În colegiul episcopal, continuă acea slujire specială, încredințată de Cristos 
apostolilor (cf. LG 19; 20). Colegiul episcopal este subiectul unei misiuni, al 
unei puteri sacre. Conciliul concretizează această afirmaţie fundamentală şi de- 
clară că colegiul episcopilor împreună cu capul său este subiect al supremei şi 
deplinei puteri asupra întregii Biserici (LG 22). Despre această putere supremă, 
constituția despre Biserică ne spune că este exercitată în mod solemn prin con- 
ciliul ecumenic. Astfel, conciliul ecumenic este indicat ca un forum pentru exer- 
citarea puterii supreme a colegiului episcopilor. 

Ar fi, desigur, exagerat dacă s-ar încerca să se definească rolul conciliului 
ecumenic plecând doar de la acele acte pe care el le emană în calitate de putere 
supremă. Deja simplul fapt al consultărilor interne conciliare, schimbul la nivel 
mondial al experienţelor ecleziale, întâlnirea personală etc., luate în sine, ar pu- 
tea duce la o adevărată îmbogăţire a Bisericii şi, în plus, să aducă cu sine un 
real efect de integrare. Oricum, conciliul îşi trage autoritatea sacră de la puterea 
supremă a episcopilor, în virtutea căreia se poate pronunţa. Este vorba aici de 
două aspecte, şi anume despre definirea autentică a credinţei şi despre determi- 
narea disciplinei ecleziale comune. 

Formele juridice în care se actualizează această putere apostolică supremă 
sunt cea consultativă şi cea deliberativă. Plecând de la rolul pe care îl are Pon- 
tiful Roman în conciliul ecumenic şi care corespunde rolului pe care acesta îl 

are în cadrul colegiului episcopilor, trebuie să facem distincție între cazul în 
care se deliberează asupra unei chestiuni de credință şi cel în care se delibe- 
rează asupra aspectelor disciplinare. 

Când se deliberează asupra chestiunilor de credință, se are în vedere întot- 
deauna mărturisirea autentică a credinței. Este vorba în acest caz de interpre- 
tarea revelației realizate în Isus Cristos, fie printr-o expunere pozitivă a credinței, 
fie printr-o judecată de condamnare şi care să fie obligatorie pentru toți. Din 
acest motiv, simplul principiu majoritar nu este aplicabil în această privinţă. 
Grija conciliilor ecumenice de a ajunge în privinţa problemelor de credinţă la 
o unanimitate morală este fundamentată teologic pe faptul că principiul diversi- 
tății mărturiei, existentă deja în colegiul apostolilor, nu se poate rezolva printr-un 
principiu de putere. Aici, în sectorul vestirii autentice a cuvântului, se subli- 
niază că puterea sacră nu este, prin natura sa, simplă putere în sens lumesc, din 
moment ce conţinutul puterii sacre nu este constituit de o voinţă creativă, ci de 
o obligaţia spirituală specială faţă de adevărul revelat. 

Diferit este cazul în care se iau decizii cu privire la chestiuni disciplinare. 
Aici, voinţa creativă joacă fără îndoială un rol mai mare, deoarece trebuie decise 
chestiuni discreționale. Desigur, nici aceste decizii discreționale nu pot fi inter- 
pretate ca simple expresii de putere, deoarece criteriul lor trebuie să fie întot- 
deauna o mai bună salvgardare a misiunii ecleziale prin cuvânt şi sacrament. 
Însă, de regulă, pot fi imaginate răspunsuri diferite la problemele ridicate în 
acest sector. De aceea, în sfera deliberării disciplinare se poate aplica într-o mai 
mare măsură principiul majoritar. 

Indiferent de faptul că e vorba de chestiuni de credinţă sau de disciplină, este 
vorba, în orice caz, de exerciţiul unei puteri episcopale supreme. În acest sens, 
conciliul ecumenic nu se deosebeşte de celelalte instituţii sinodale, care se pot 
pronunţa cu un caracter obligatoriu fiecare în propria sferă eclezială. Constituţia 
despre Biserică dovedeşte aceasta, între altele, prin faptul că fundamentează 
colegialitatea episcopală făcând referinţă la conciliile provinciale ale Bisericii 
primare (LG 22), ale căror misiune a fost cea de a judeca problemele mai im- 
portante pe baza unei consultări comune şi de a le reglementa în mod comunitar. 

Prin urmare, sinodul este un instrument al funcţiei de conducere episcopale, 
în care puterea supremă a episcopilor este exercitată în mod colegial. 


Concluzie 


Din această prezentare sintetică a temei sinodalităţii şi/sau conciliarităţii din 
perspectiva teologiei protestante, ortodoxe şi catolice, o concluzie este certă: 

„Sinodalitatea” nu trebuie identificată pur şi simplu cu esența sinoadelor, ci 
poate să privească şi realități structurate după modelul unui sinod şi care au o 
anumită afinitate cu instituţia sinodului. 

În cadrul protestantismului modern, sistemul sinodal se orientează după mo- 
delele autoadministrării instituţiilor teritoriale locale sau ale democraţiei parla- 
mentare, care trebuie văzute ca nişte contragreutăţi, de natură juridico-constitu- 
țională, la organele de conducere cu caracter administrativ. Pentru Biserica Ca- 
tolică, este străină această contrapunere modelată pe diviziunea puterilor. 
Sinoadele sau conciliile sunt instrumente ale funcţiei de conducere a Bisericii. 
În acest sens, există o strânsă afinitate cu sistemul sinodal al Bisericilor Orto- 
doxe. Sinoadele catolice se deosebesc de acela nu atât prin structura internă, cât 
mai ales prin faptul că sinoadele din Biserica Ortodoxă presupun o semnificație 
mult mai relevantă decât în Biserica Catolică, în special cea Latină. 

Prin urmare, în ambianța confesională, apare clar că de conceptul de sinod 
sunt legate realităţi cu totul diferite. De aceea, într-o perspectivă istorică, nu se 
poate obţine, nici din dreptul formal sinodal, nici din realitatea concretă a siste- 
mului sinodal, o definiţie omnicomprehensivă a conceptului de sinod, care să 
fie valabilă pentru toate timpurile. Aceasta nu înseamnă, desigur, că nu se pot 
descoperi câteva constante istorice, care sunt constitutive pentru sistemul sino- 
dal încă de la început. Parcurgând acest drum istoric se poate observa că, în 
general, sistemul sinodal a obţinut, în perioade diferite, configurarea sa speci- 
fică prin două fapte: nivelul de autoînţelegere eclezialo-teologică şi raporturile 
de putere dominante, atât intraecleziale, cât şi politice. 

Şi un ultim gând. Spuneam la început că sinodalitatea şi/sau conciliaritatea 
este propusă astăzi ca una dintre principalele căi pentru a ajunge la unitatea Bi- 
sericilor creştine. După ce am prezentat concepţia diferită pe care fiecare Bi- 
serică o are despre această temă, s-ar putea să rămânem dezamăgiţi. Şi, totuşi, 
sinodalitatea poate să constituie o cale pentru realizarea unității Bisericii, întru- 
cât recere din partea fiecărei Biserici creştine o deschidere spirituală faţă de 
celelalte Biserici. Prin această deschidere spirituală şi prin acceptarea unui plu- 
ralism teologic sănătos, fiecare Biserică creştină va putea să înţeleagă mai bine 
şi mai profund adevărul Bisericii lui Cristos. Este ca atunci când te afli într-o 
biserică pe a cărei cupolă este pictată imaginea lui Cristos Pantocrator. Dacă 
o priveşti, ţi se pare că ochii lui Cristos sunt îndreptaţi spre tine. Dacă te mişti, 
ochii lui Cristos te însoțesc. Însă, același lucru îl poate spune şi un altul care se 
află pe o poziţie diametral opusă de a ta. În acest caz, cine are dreptate? Tu sau 
el? Cristos priveşte la tine, sau la el? Poate amândoi, sau poate nici unul, pentru 
că, de fapt, Cristos nu priveşte nici la tine, nici la el: este o iluzie optică. Ochii 

lui Cristos nu privesc nici la stânga, nici la dreapta, ci înainte şi, astfel, poate 
să-i cuprindă cu privirea sa pe toți cei care privesc la el. 

Aplicând această imagine la situația diferitelor Biserici creştine care îşi caută 
unitatea în Cristos, cred că putem spune că, în momentul în care o Biserică se 
încăpăţânează în a susţine că posedă în mod exclusiv şi în întregime Adevărul 
lui Cristos, tocmai prin această atitudine pierde justa înţelegere a realităţii, 
pentru că, de fapt, Adevărul lui Cristos nu poate fi „posedat” de cineva, ci este 
Adevărul cel care îi posedă pe toţi cei care se pun în orizontul său vizual. Prin 
urmare, sinodalitatea şi/sau conciliaritatea poate să devină o cale importantă 
pentru refacerea unităţii Bisericii, numai dacă este aplicată cu convingerea că 
privirea lui Cristos este îndreptată nu numai spre mine, ci şi spre tine şi că 
amândoi trebuie să ne bucurăm pentru acest dar şi să mergem unul spre celălalt, 
pentru a ne întâlni în acel loc spre care se îndreaptă cu adevărat privirea lui 
Cristos Pantocrator, şi anume Biserica sa. 


Riassunto 


Anche se affonda le sue radici nella pratica millenaria della Chiesa, il tema della 
sinodalită e/o conciliarită ha conosciuto nei nostri giorni una nuova rilevanza negli 
attuali dibattiti ecumenici, poiché è stata proposta come una delle vie maestre per il 
rifacimento dell unità delle Chiese cristiane. Bisogna notare però che sotto il concetto 
di sinodalită si nascondono diverse interpretazioni che hanno alla base una diversa 
concezione sulla natura e l’unità della Chiesa, a secondo della tradizione dalla cui 
provengono le rispettive Chiese. 

In questo articolo ci siamo proposti di presentare in modo sintetico il tema della 
sinodalità nell attuale dibattito ecumenico, poi nella teologia di un teologo ortodosso 
romeno, Dumitru Staniloae e, alla fine, nella prospettiva della teologia cattolica, in 
particolare della Costituzione dogmatica Lumen Gentium. 

Dall 'analisi di queste tre prospettive, risulta che la sinodalită e/o conciliarità non 
si esprime solo attraverso l’attività dei sinodi ecumenici o locali, ma è una dimensione 
ontologica della costituzione ecclesiale. Nella sinodalită e/o conciliarită si manifesta, 
al livello formale dell esercizio del potere ecclesiale, il principio della comunione. 
Questo principio però ha una rilevanza ecclesiologica più ampia della sinodalità 
stessa, poiché comprende non solo i ministeri nella loro funzione sacramentale e 
giurisdizionale, ma l'intera realtà sacramentale della Chiesa. 

Pr. Benone Lucaci 
Institutul Teologic Romano-Catolic, laşi 


Până acum câţiva ani, a existat o perioadă în care, cel puţin la noi în ţară, 
sistemul totalitar ar fi dorit să transforme această expresie „Biserica şi şcoala” în 
„Biserica sau şcoala” sau, mai grav, „Biserica împotriva şcolii”. Lumea biseri- 
cească şi cea laică erau nevoite să evolueze oarecum paralel. Delimitarea clară 
dintre cele două instituţii a devenit un scop explicit al comuniştilor; se dorea 
crearea a două lumi separate care să se ghideze după reguli distincte, după norme 
valorice diferite. Biserica a fost tolerată, marginalizată sau vizată cel mult ca 
un „rău” necesari. Această separare a fost desigur forţată şi total artificială, im- 
pusă de un sistem pentru care omul trebuia să renunţe la dimensiunea spirituală 
din viaţa sa, să îndepărteze din trăirea sa ceea ce-l făcea cu adevărat nobil. 

După 1990, lucrurile s-au schimbat în mare măsură, dar tocmai această schim- 
bare bruscă ne-a găsit cumva nepregătiţi în a restabili raporturile naturale şi 
normale dintre Biserică şi şcoală. Situaţia nou creată a dat şi continuă să dea 
naştere multor întrebări: Ce legătură există între Biserică şi şcoală? Poate exista 
colaborare? Nu cumva Biserica încearcă să monopolizeze şi să ideologizeze un 
domeniu care nu-i aparţine? Are Biserica ceva de spus în privinţa şcolii, are 
dreptul sau datoria de a-şi spune cuvântul atunci când e vorba de probleme care 
privesc şcoala? Biserica şi şcoala se pot ajuta reciproc în formarea copiilor şi 
a tinerilor? 

În pofida tuturor controverselor create pe marginea acestor întrebări, trebuie 
să recunoaştem că există, cel puţin, câteva aspecte esenţiale care leagă aceste 
două instituţii într-un mod fundamental. 


1. Rolul Bisericii în educaţie 


Alături de familie, care deţine întâietatea în ceea ce priveşte educaţia copiilor, 
şi de alţi factori cu un rol mai mult sau mai puţin pronunţat în educaţie (mass- 
media, diferite asociaţii, societăţi, organizaţii etc.), Biserica şi şcoala au fost 
considerate dintotdeauna ca fiind instituţiile cu un rol determinant în acest sec- 
tor. Misiunea Bisericii este aceea de a proclama tuturor Vestea cea bună a mân- 


! C. Cucoş, Educaţia religioasă, repere teoretice şi metodice, laşi 1999, 21. 

tuirii, de a genera prin botez făpturi noi şi de a le educa să trăiască în mod 
conştient ca fii ai lui Dumnezeu. Biserica a primit de la însuşi Capul şi Înteme- 
ietorul ei, Isus Cristos, această misiune de a educa, de a învăţa: „Mi s-a dat 
toată puterea în cer şi pe pământ. Drept aceea, mergând, învățați toate neamu- 
rile, botezându-le în numele Tatălui şi al Fiului şi al Sfântului Duh, învățân- 
du-le să păzească toate câte v-am poruncit vouă, şi iată eu cu voi sunt în toate 
zilele, până la sfârşitul veacului. Amin” (Mt 28,19-20). 

Analizând pe scurt aceste cuvinte, ne putem da seama că autoritatea Bisericii 
de a învăţa şi de a face cunoscută Vestea cea bună se întemeiază pe însăşi voința 
Învăţătorului şi pe puterea pe care el a primit-o, putere cu care i-a investit şi pe 
ucenicii săi: „Mi s-a dat toată puterea... drept aceea,... învăţaţi...”. Pe de altă 
parte, aceste cuvinte ale lui Isus sunt ultimele pe care el le pronunţă în Evan- 
ghelia după sfântul Matei şi, de aceea, Biserica le-a considerat totdeauna ca pe 
un fel de testament pe care Isus i l-a lăsat. Oare ce poate avea un caracter mai 
„obligatoriu” decât cuvintele lăsate în testament? Deci, Biserica a trăit totdea- 
una cu această conştiinţă că este învăţătoare, iar doctrina pe care ea o propune 
nu este alta decât cea lăsată de însuşi Învățătorul Cristos. 

Conştiinţa Bisericii că trebuie să înveţe reiese şi din modul în care se com- 
portă apostolii încă de la început. În Faptele Apostolilor, atât Petru (cf. Fap 
3,17-25), cât şi Paul (cf. Fap 13,16-52) au învăţat cum lucrează Dumnezeu în 
istorie şi cum s-a împlinit istoria Vechiului Testament în persoana lui Isus 
Cristos. Paul a stat la Antiohia, la Corint şi la Efes lungi perioade de timp, în- 
văţându-i pe oameni Cuvântul lui Dumnezeu: „Un an întreg l-au petrecut în 
această Biserică, şi au învăţat o mare mulțime, astfel că la Antiohia li se dădu 
discipolilor pentru întâia oară numele de creştini” (Fap 11,26); „Şi rămase la 
Corint un an şi şase luni, învățând în mijlocul lor cuvântul lui Dumnezeu” (Fap 
18,11); „Paul... luă la o parte discipolii şi învăţă zi de zi în şcoala lui Tiranos. 
Aceasta a durat timp de doi ani, aşa că toţi locuitorii Asiei au auzit cuvântul lui 
Dumnezeu, fie iudei, fie greci.” (Fap 19,9-10). 

De-a lungul secolelor, până în zilele noastre, Biserica a continuat să trans- 
mită întotdeauna învățătura lui Cristos nealterată şi nu a încetat să formeze 
învățători pentru ca mesajul lui Cristos să fie dus mai departe. Biserica este 
convinsă că trebuie să se preocupe de întreaga viaţă a omului, chiar şi de cea 
pământească, în măsura în care este legată de chemarea cerească şi, de aceea, 
ea are un rol specific în progresul şi dezvoltarea educaţiei. Noi ne naştem crea- 
turi ale lui Dumnezeu, dar fii ai săi devenim tot printr-un dar gratuit al lui 
Dumnezeu şi prin colaborarea maternă a Bisericii. A educa în Biserică înseamnă 
a orienta orice persoană botezată spre a se recunoaşte fiu adoptiv al lui Dum- 


BISERICA ŞI ŞCOALA: ROLUL LOR ÎN EDUCAȚIE 87 


nezeu şi a trăi acest dar, astfel încât să crească până la desăvârşire, aducând 
roade bogate. A educa înseamnă a înconjura viaţa cu iubire. Aceasta aşteaptă 
lumea de la Biserică. 

În acest sens, se poate spune că Biserica este o comunitate care educă pentru 
că: 

a) este o comunitate care primeşte pe toți, fără deosebire, unul câte unul; are 
o atenţie deosebită pentru viaţa fiecărui om, depăşind ispita de a reduce per- 
soana umană la o masă anonimă. Se alătură fiecăruia cu respect, oferind înţe- 
legere şi ştiind să respecte şi să promoveze originalitatea fiecăruia; 

b) este o comunitate care trăieşte mărturia. Faptul de a fi primit în Biserică 
îl ajută pe cel care era singur să se simtă în armonie cu viaţa comunităţii, gata 
de a recepta mesajele pe care acestea i le oferă, iar mesajul cel mai convingător 
şi credibil este acela al mărturiei propriei vieţi; 

c) este o comunitate care evanghelizează. Biserica dăruieşte tuturor Cuvântul 
lui Dumnezeu, din a cărui ascultare se naşte şi se hrăneşte credinţa (cf. Rom 
10,17). Prin această credinţă, noi suntem chemaţi să luăm atitudine faţă de 
viaţă, istorie şi, în general, realităţile acestei lumi, după înţelepciunea şi jude- 
cata lui Dumnezeu însuşi. Acest lucru ne ajută să mergem şi să trăim în lumină; 

d) este o comunitate care celebrează. Liturgia îl face prezent pe Cristos în 
mijlocul nostru şi operează în noi acea transformare profundă care dă naştere 
„omului nou”. Este Cristos însuşi cel care, prin acţiunea liturgică, se face edu- 
cator suprem al Bisericii şi în Biserică. 

În sinteză, o Biserică ce primeşte, dă mărturie, evanghelizează şi celebrează 
este o Biserică ce educă. 

În altă ordine de idei, Biserica s-a considerat totdeauna ca o mamă care tre- 
buie să educe şi să crească fiii lui Dumnezeu. Aşa cum o bună mamă se îngri- 
jeşte să-şi educe copiii cu multă afecţiune, cu multă gingăşie, la fel Biserica 
vrea ca să inunde viaţa copiilor ei în oceanul iubirii infinite a lui Dumnezeu. În 
cartea sa Partir avant le jour, Julien Green, într-o pagină admirabilă, o evocă 
pe mama sa care îl conducea la primele întâlniri cu Dumnezeu: 


x» 


Când ea venea să-mi ureze „noapte bună”, mă ridicam în picioare în pătuţul meu 
şi-mi întindeam mânuţele în jurul gâtului ei. În acele momente când eu abia dacă 
reuşeam să articulez unele cuvinte, mă ajuta să recit împreună cu ea Tatăl nostru. 
Cu capul pe umerii ei, eu repetam cuvintele pe care ea le spunea grav şi lent în 
camera luminată puţin de o rază de lumină ce venea din salon: „Tatăl nostru...” — 
Tatăl nostru — „care eşti în ceruri...” — care eşti în ceruri. Eu mutilam aceste 
cuvinte pe care nu le înţelegeam şi, totuşi, ceva trecea de la mama în mine prin 

acest murmur. Esenţialul a ceea ce cred astăzi mi-a fost transmis atunci, în 
penumbra în care vorbea cea mai mare iubire”. 


Cred că, în acest sens, Biserica intenţionează să se considere mamă. O mamă 
care educă pe fiii ei cu privire la ceea ce este esenţial, care vrea să facă cunos- 
cute adevărurile veşnice, care vrea să înconjoare viața cotidiană cu iubire. Refe- 
rindu-se la acelaşi rol al Bisericii, Conciliul al II-lea din Vatican afirma: 


Biserica are, aşadar, obligația, ca Mamă, de a da fiilor săi o educaţie prin care 
întreaga lor viaţă să fie pătrunsă de spiritul lui Cristos; în acelaşi timp, ea oferă 
tuturor popoarelor contribuţia sa la promovarea desăvârşirii integrale a persoanei 
umane precum şi la binele societăţii pământeşti şi pentru a construi o lume mai 
umană (GE 3). 


Însă, rolul Bisericii în şcoală constă în faptul că ea, pe lângă scopurile cultu- 
rale şi formarea umană a tinerilor pe care le urmăresc, în general, şcolile, intro- 
duce un element caracteristic ei şi anume: creează în comunitatea şcolară o 
atmosferă însuflețită de spiritul evanghelic al libertăţii şi al iubirii, ajută copiii 
şi tinerii pentru ca, o dată cu dezvoltarea personalităţii proprii, să crească şi 
conform cu făptura cea nouă în care au fost transformați prin Botez şi, în sfârşit, 
orientează întreaga cultură umană spre vestea mântuirii, astfel încât cunoaşterea 
pe care elevii o dobândesc treptat despre lume, viaţă şi om să fie luminată de 
credinţă (cf. GE 8). Biserica, aşadar, poate fi considerată o comunitate care 
educă în comuniune, adică o comunitate care pătrunde viaţa tinerilor de o dra- 
goste revărsată de Cristos prin Duh, pentru ca planul iubirii Tatălui să se reverse 
în fiecare şi în întreaga lume. 


2. Rolul şcolii în educaţie 


Este poate un non-sens să vorbim despre rolul şcolii în educaţie, pentru că 
şcoala a luat naştere tocmai din necesitatea de a fi creată o instituţie care să aibă 
un scop educativ, formativ, pe care să-l atingă în cadrul unui sistem bine struc- 
turat şi organizat. Deci, şcoala, prin definiţie, are acest rol. Şi totuşi, privind la 
„rezultatele” pe care le are uneori şcoala, nu putem să nu ne întrebăm dacă ea 
este totdeauna pe deplin conştientă de menirea ei. Dacă se ţine cont de exigen- 
tele cele mai profunde ale unei societăţi caracterizate de dezvoltarea ştiinţifică 
şi tehnologică, care ar putea duce la depersonalizarea şi la considerarea omului 
ca un număr într-o masă de oameni şi dacă se doreşte să se ofere un răspuns 


2 J, GREEN, Partir avant le jour, Paris 1973, 21. 


BISERICA ŞI ŞCOALA: ROLUL LOR ÎN EDUCAȚIE 89 


adecvat acestei situații, rezultă clar că este necesar ca şcoala să fie cu adevărat 
educativă, adică în măsură să formeze personalități mature şi responsabile, 
capabile să facă alegeri libere şi corecte. Tinerii trebuie să devină capabili să 
se deschidă în mod progresiv realităților acestei lumi şi să-şi formeze o 
concepţie corectă despre viaţă. Configurată astfel, şcoala nu implică numai o 
alegere a unor valori culturale, ci, în acelaşi timp, o alegere a valorilor vieţii 
care trebuie puse în practică. De aceea, ea trebuie să se constituie ca o comu- 
nitate în care valorile sunt mijlocite de raporturi interpersonale autentice între 
diferiţii membri care o compun. Toate „valorile” care sunt prezentate în şcoală 
(inclusiv cele religioase), trebuie să fie explicate şi propuse spre a se adera la 
ele, nu impuse. 

O analiză atentă a mai multor definiţii care s-au dat despre şcoală: şi a ten- 
dinţelor inovatoare prezente în mediul şcolar la diferite niveluri ne permite să 
înţelegem şcoala ca fiind locul de formare integrală a omului prin asimilarea 
sistematică şi critică a culturii. Şcoala, într-adevăr, este locul privilegiat de pro- 
movare integrală printr-o întâlnire vitală cu patrimoniul cultural. Cultura, însă, 
pentru a fi educativă, trebuie să se insereze în problematicile, în situaţiile con- 
crete în care se desfăşoară viaţa copilului şi a tânărului. 

Conciliul al II-lea din Vatican descrie astfel rolul şcolii: 


Între toate mijloacele de educaţie, o importanță deosebită o are şcoala, care, în vir- 
tutea misiunii sale, cultivă cu grijă statornică facultăţile intelectuale, dezvoltă jude- 
cata, pune copilul în contact cu patrimoniul cultural moştenit de la generaţiile 
trecute, promovează simţul valorilor, pregăteşte pentru viaţa profesională şi, gene- 
rând relaţii de prietenie între elevi de firi şi condiţii diferite, favorizează spiritul 
de bună înţelegere (GE 5). 


O şcoală care nu priveşte astfel lucrurile, poate deveni chiar un obstacol în 
dezvoltarea personalităţii elevului. Din cele scrise până acum, reiese necesitatea 
ca şcoala să-şi confrunte propriul program de formare, conținuturile şi metodele 
cu percepţia realităţii din care se inspiră şi de care depinde totul în şcoală. Orice 
persoană implicată în şcoală trebuie să cunoască foarte bine natura şi scopul 
şcolii, adică viziunea şi filozofia şcolii în care lucrează. Orice viziune despre 
viaţă se fundamentează pe o anumită scară de valori în care se crede şi care 
conferă dascălilor autoritatea de a educa. Nu trebuie uitat, apoi, faptul că şcoala 
lucrează pentru a construi omul din interior, pentru a-l elibera de toate 
obstacolele ce l-ar putea împiedica să trăiască pe deplin ca om. De aceea, ea 


3 Cf. S. CRISTEA, Dicţionar de termeni pedagogici, Bucureşti 1998, 429. 

trebuie să pornească de la un proiect educativ orientat în mod intenţionat spre 
promovarea integrală a persoanei. 

Este, apoi, datoria şcolii, în calitatea ei de instituţie educativă, să scoată în 
evidenţă dimensiunea etică şi religioasă a culturii, tocmai în scopul de a activa 
dinamismul spiritual al elevului şi a-l ajuta să ajungă la acea libertate etică ce 
o presupune şi o perfecţionează pe cea psihologică. Însă nu se ajunge la această 
libertate etică decât prin confruntarea cu valorile absolute de care depinde sensul 
şi valoarea vieţii umane. Acest lucru trebuie spus deoarece, şi pe tărâmul edu- 
caţiei, se manifestă tendinţa de a asuma ca parametru al valorilor actualitatea: 
abordând astfel lucrurile, există riscul de a da răspuns aspirațiilor trecătoare şi 
superficiale şi de a pierde din vedere exigenţele cele mai profunde ale lumii 
contemporane. 

În şcoală e necesar să se realizeze prin educaţie acea sinteză dintre credinţă 
şi cultură, care nu trebuie nici pe departe să îndepărteze învățământul de la 
obiectivul care îi este specific, dar care ajută, cu siguranţă, elevul să găsească 
acel echilibru între axa orizontală şi cea verticală a existenţei, adică „să călă- 
torească” în această lume cu picioarele pe pământ şi cu ochii îndreptaţi spre cer. 
În măsura în care materia de la diferitele discipline este prezentată ca expresie 
a spiritului uman care, în deplină libertate şi responsabilitate, caută adevărul, 
aceste discipline devin, într-o oarecare măsură, „religioase”, deoarece desco- 
perirea şi recunoaşterea adevărului de către o disciplină orientează omul spre 
căutarea adevărului total. Profesorul, pregătit la propria disciplină, dacă posedă 
şi înţelepciunea creştină, poate transmite elevului sensul lucrurilor pe care le 
învaţă şi-l conduce, astfel, dincolo de cuvinte, spre inima adevărului integral. 

La nivelul şcolii, educaţia ajunge într-un stadiu de maximă dezvoltare prin 
caracterul programat, planificat şi metodic al activităţilor instructiv educative. 
Informaţiile care se transmit sunt selectate cu grijă după criterii psihopedago- 
gice, activitățile educative se cer a fi structurate respectându-se principiile di- 
dactice, sunt folosite metode de predare-învăţare eficiente, sunt propuse valori 
şi atitudini care trebuie apreciate şi evaluate“. Dacă a educa înseamnă a îndruma, 
a forma atitudini şi dispoziţii şi a da formă ideilor, se poate spune că educaţia 
este întotdeauna „religioasă”, în sensul că ea orientează totdeauna omul spre 
viitor, oferă omului o speranţă, îl ajută să găsească scopul şi sensul vieţii, să 
atingă idealurile pe care şi le-a propus pentru sine şi pentru societate. 


4 C, Cucoş, Educaţia religioasă, repere teoretice şi metodice, Iaşi 1999, 26-27. 

Şcolile creştine, în mod cu totul special, îi pregătesc pe copii să devină cetă- 
teni ai împărăției cerului care, pe de o parte, a fost deja întemeiată de Cristos, 
iar, pe de altă parte, nu-şi va avea desăvârşirea în această viaţă (cf. Le 4,18-21; 
17,21). 

Luând în considerare aceste elemente, rolul deosebit al educaţiei pentru 
orice om, accentuăm faptul că cei care o realizează trebuie să fie persoane cali- 
ficate ce posedă, pe lângă cunoştinţele de specialitate la o disciplină sau alta, 
competenţe psihologice, pedagogice şi metodice prin care, pe de o parte, să a- 
dopte o atitudine corectă faţă de actul educativ, iar, pe de alta, să trateze fiecare 
copil ca pe o persoană distinctă, cu specificul său, cu ritmul său de creştere şi 
cu personalitatea sa. În acest sens, credem că unele dintre principiile educaţiei 
pe care le foloseşte Biserica (iubirea, dăruirea etc.) pot şi trebuie să fie aplicate 
şi în şcoală. Toţi dascălii trebuie să înţeleagă faptul că, dacă catedra de la care 
ei învaţă nu se transformă în „altar de jertfă”, educaţia nu-şi atinge scopul. Aşa 
cum, la altarul din Biserică, Cristos - Învățătorul se jertfeşte şi se consumă, la 
fel, la „altarul - catedră” dascălul trebuie să se jertfească şi să se consume, să 
„rupă” din ceea ce ştie şi ce este el pentru a oferi cu dragoste şi generozitate 
celor care au venit „să se împărtăşească” din el. Numai atunci educaţia îşi atinge 
scopul. Reversul medaliei se poate aplica şi la altarul din biserică, care trebuie 
să devină catedră de la care Cristos, prin intermediul preotului, învaţă şi predică. 

Iată că Biserica şi şcoala, împreună cu familia şi ceilalți factori amintiţi la 
început, sunt datoare să colaboreze într-un mod armonios, fiecare cu mijloacele 
proprii, la educarea şi creşterea tinerei generaţii, la pregătirea viitorului împă- 
răției lui Dumnezeu şi a societăţii. 


Riassunto 


La relazione tra Chiesa e scuola si fonda particolarmente sulla finalită che am- 
bedue seguono: formare l’uomo integrale con una personalità matura e responsabile. 
Dopo una piccola introduzione dove è descritta brevemente la situazione locale dopo 

'90 per quanto riguarda il rapporto tra Chiesa e scuola, viene messo in risalto il ruolo 
fondamentale della Chiesa nell'educazione. La Chiesa è una comunità che educa 
perché: è una comunità che accoglie tutti, è una comunità che vive e offre una testi- 
monianza, è una comunità che evangelizza ed è una comunità che celebra la liturgia. 

La scuola dalla sua parte deve contribuire con i suoi metodi e mezzi alla crescita 
della persona umana, essendo responsabile e tenendo conto del fatto che l’uomo inte- 
grale e costituito non solo da corpo ma anche dallo spirito e, per capire il mondo con 
la sua dinamica, dovră capire prima il senso della propria vita. Alla fine si è mostrato 
come tutte e due queste istituzioni devono e possono collaborare per il bene della so- 
cietà e del mondo intero. 


INTERVIURI: Ce spune lumea despre Biserică? 

Interviuri cu câţiva oameni de pe stradă, 
realizate de S. Lucaciu 


Întrebare: Pentru început, aş dori să vă întreb dacă mergeţi la biserică? 

Răspuns: Merg. 

Î.: Des? 

R.: De câte ori am posibilitatea. Mai des. 

Î: De ce mergeţi la biserică? 

R.: Fiindcă îmi place, fiindcă mă simt mai uşoară, vin mai uşurată de la bise- 
rică. 

Î.: Mergeţi de mică la biserică? 

R.: Părinţii m-au învăţat să merg la biserică şi, când veneam de la biserică, 
mă simţeam mult mai uşoară, mult mai fericită, nu ştiu cum să vă spun. 

Î.: Dar viaţa, cu necazurile, cu problemele ei, nu v-a împiedicat? 

R.: Ba da, m-a împiedicat, dar, oricum, trebuia să trec obstacolele şi să merg 
mai departe. 

Î.: Ce faceţi când mergeţi la biserică? 

R.: În primul rând, întâi stau la Sfânta Liturghie, mă rog, aştept să vină cu 
Sfintele Daruri, să ne sfinţească părintele pentru că ştie Sfinția lui foarte bine, 
aştept să iau Sfânta Anaforă, şi după aceea merg acasă cu ea. 

Î.: Staţi la toată Liturghia? 

R.: Da. 

Î.: Vă spovediţi des? 

R.: Măcar de patru ori pe an, măcar de patru ori. 

Î.: Sunteţi mulţumită de părintele paroh? 

R.: Da, foarte mulţumită. Fac parte din parohia C.U.G.-ului. Părintele Ouatu 
şi părintele Vicovan Vasile sunt nişte părinţi, chiar nişte părinţi foarte de treabă, 
nişte oameni de la care într-adevăr ai ce învăţa. 

Î.: Simţiţi prezenţa Bisericii în viaţa generală a ţării, din câte se poate vedea 
la televizor, din câte se poate citi în ziare? Biserica este prezentă, e absentă, 
vorbeşte? 

R.: Da! Chiar imediat după Revoluţie, am observat că multă lume vine la bi- 
serică. Înainte, toate bisericile erau goale, toată lumea se ferea, dar acum văd 
că toate bisericile sunt pline şi simt o prezenţă mai activă. E mai multă lume şi 

se simte totuşi. Scria în Biblie că, dacă nu ne întoarcem la credinţă, vine sfârşitul 
lumii... 

Î.: Aţi avea de reproşat Bisericii? Este ceva ce nu vă place la Biserică, ceva 
ce aţi dori să se îndrepte? 

R.: Nu-mi place de cei care vin şi cerşesc prin biserică şi stau la poarta bise- 
ricii. Asta, în primul rând, nu-mi place. În rest, nu am nimic de reproşat. 

Î.: Sunteţi de acord cu deschiderea Bisericii Ortodoxe faţă de celelalte Bise- 
TICII, în special, dialogul cu Biserica Catolică? Mai ales în contextul vizitei 
Sfântului Părinte în România? 

R.: Aici ar fi bine ca odată şi odată să avem sărbătorile o dată. De exemplu, 
ortodocşii cu catolicii. Să nu mai fie deosebirea asta. Sunt unii care nu cred şi 
spun că dacă poate să învie Isus pentru toţi, să învie o dată. De ce diferenţa asta 
între religii? 

Î.: V-a plăcut vizita papei în România? 

R.: Da. A fost frumoasă. 

Î.: Credeţi că ar fi bine ca acest lucru să se repete? 

R.: Da” de ce să nu se repete?! Poate să vie în fiecare lună, din partea noastră! 
E un pelerinaj frumos! 

Î.: Ce ne puteţi spune despre tineret? Faţă de când eraţi dumneavoastră mai 
tânără, tinerii merg mai mult la biserică, sunt mai credincioşi? 

R.: O parte da, o parte nu. La unii se vede pe feţele lor că s-au mai dat la 
obiceiurile din străbuni, o parte sunt mai răi, o parte cu muzica asta, care e în 
ultimul răcnet (sic!), care nu poate s-o suporte nimeni, nu ştiu! 


Un călător, în gară 

Î.: Prima întrebare ar fi dacă mergeţi la biserică? 

R.: Cam rar. 

Î.: Mergeţi de mult sau de o bucată de vreme? 

R.: De mult, de când eram tânăr. 

Î.: Vă place să mergeţi? 

R.: Îmi place, sigur că da, dar nu merg aşa de des. 

Î.: Ce vă place la biserică atunci când mergeţi? 

R.: Îmi plac, mai cu seamă, Liturghiile. 

Î.: Participaţi la întreaga Liturghie sau doar la o parte, în funcţie de timpul 
când ajungeţi la biserică? 

R.: La Liturghia întreagă. 

Î.: Spuneaţi că mergeţi rar, cam când ajungeţi pe la biserică? 

R.: Cam o dată pe lună, cam aşa. 

Î.: Mergeţi şi la sărbători? 

R.: Da, în special de sărbători. 

Î.: Şi ce faceţi când mergeţi la biserică? 

R.: Aprind o lumânare, mă aşez la slujbele care au loc acolo... 

Î.: Ştiţi să daţi răspunsurile la Liturghie, cu corul? 

R.: Nu. 

Î.: Vă plac predicile ţinute de preot? 

R.: Îmi plac. 

Î.: Aveţi o biserică anume unde mergeţi sau intraţi în prima care vă iese în 
cale. 

R.: Merg în special la biserica care e lângă casă. 

Î.: Preotul este om de treabă? 

R.: Eu zic că da, având în vedere că e intelectual. Regăsesc în biserică disci- 
plina riguroasă pe care o vedeam la mine la serviciu, am lucrat în domeniul 
bancar. 

Î.: Şi vedeţi această disciplină în biserică? 

R.: Desigur, deşi sunt şi credincioşi care sunt numai de faţadă. 

Î.: Aveţi o rugăciune preferată? 

R.: Tatăl nostru, pe care o cunosc de mic copil. 

Î.: Aţi avea ceva de reproșat Bisericii ca instituţie? 

R.: Bisericii nu, dar preoţilor da. 

Î.: De exemplu? 

R.: Eu consider că a fi preot care propovăduieşti credinţa şi milostivenia, nu 
ar trebui să facă abuzuri cu credincioşii. Am avut ocazia să văd cum un credin- 
cios îl plătea pe preot pentru o slujbă oarecare şi acesta din urmă îi spunea „Mai 
pune!”. Mai ales în ziua de astăzi, când preoţii sunt, oricum, salarizaţi. 

Î.: Credeţi că această situaţie este generală sau este o excepţie? 

R.: Este generală, sunt foarte rare cazurile care fac excepţie. 

Î.: Credeţi că mănăstirile sunt o altă faţă, mai curată, a Bisericii? 

R.: Da. 

Î.: Aţi fost la vreo mănăstire, într-un pelerinaj? 

R.: Nu am fost în mod special, ci în excursii. 

Î.: Ce vă place la o mănăstire? 

R.: Îmi place în special faptul că acolo credinţa este mai profundă. 

Î.: De ce? 

R.: Poate pentru faptul că sunt mai izolaţi sau pentru faptul că îşi trăiesc mai 
bine credinţa, e o mentalitate care în lume nu se regăseşte. 

Î.: Din experienţa de viaţă pe care o aveţi, credeți că, după 1989, credinţa a 
început să fie la modă, faţă de perioada de dinainte? 

R.: Eu cred că da, unii o fac de faţadă acuma. Toţi cei care înainte nu cre- 
deau şi erau împotriva Bisericii acum văd că tot îşi fac cruce şi toate celelalte, 
ca să apară în faţa lumii că sunt credincioşi. 

Î.: Şi ce-ar fi de făcut, în acest caz? 

R.: N-ai ce să-i faci! Asta e! Îi laşi în plata lui Dumnezeu! 

Î.: Ce părere aveţi despre relaţiile dintre Biserici, despre ecumenism? E şi 
aceasta un lucru la modă?! 

R.: E şi asta o modă, care riscă să rămână ceva doar de faţadă. Deşi, cu tim- 
pul, se va mai atenua această separare a Bisericilor, pentru că, din câte am putut 
constata din mass-media şi din ce am văzut la televizor că aceste restituiri, 
despre care am auzit, nu le-am trăit, că înainte în Transilvania, catolicii au luat 
de la ortodocși. Înainte de 1989 s-a luat înapoi, iar acum sunt solicitări pentru 
retrocedări. Sunt discuţii care cred că vor avea un rezultat, până la urmă. 

Î.: Ce părere aveţi despre vizita papei în România? Ştiţi că, în 1999, a venit 
la Bucureşti? 

R.: Da, ştiu. Eu cred că papa a avut inițiativa, în sensul că vrea să mai ate- 
nueze distanţele care sunt între Biserici. 

Î.: Credeţi că e sincer în această iniţiativă de a şterge distanţele dintre Biserici? 

R.: Nu ştiu ce să cred, dacă el personal face acest lucru sau e pus de alţii. 

Î.: Credeţi că e bine ca Bisericile să se unească într-o zi? 

R.: Ar fi cazul, pentru că, în fond, la baza lor, e aceeaşi dogmă. 

Î.: Credeţi că există deosebiri importante între Biserici? 

R.: Nu ştiu ce să spun. Eu am lucrat cu catolicii şi m-am înţeles foarte bine 
cu ei. Nu am avut ce împărți. Clerul, poate. 

Î.: Credeţi că unitatea s-ar putea face mai degrabă de jos în sus decât de sus 
în jos? 

R.: Cred că da! Nu se poate realiza prin impunere. Toţi odată dacă ar dori, 
s-ar putea să se unifice. 

Î.: Cum comentaţi proverbul „Să faci ce zice popa, nu ce face popa”? 

R.: E un proverb care este şi va rămâne de actualitate, pentru că, de multe 
ori, preoţii spun una şi fac alta. Cunosc, de exemplu, cazul unui preot care a 
fost prins cu o femeie pe care tocmai o cununase. Aşa că, ce să mai discutăm... 
Dacă stai bine să te gândeşti, omul este făcut din acelaşi aluat, fie că-i popă, fie 
că nu. 

În faţa Universităţii din Iaşi, o studentă la Litere 

Î.: Mergeţi la biserică? 

R.: Da, dar nu destul de des. 

Î.: De sărbători? 

R.: Da, cu ocazia celor patru mari posturi. 

Î.: Ce faceţi când mergeţi la biserică? 

R.: Ce face toată lumea. Mă închin, mă duc să mă rog pentru sănătate, pentru 
ce se roagă fiecare om. 

Î.: Aveţi o rugăciune specială pe care ați învăţat-o sau vă rugaţi din inimă? 

R.: Mă rog pentru ziua care urmează, pentru ce am nevoie sau ca să mă sus- 
țină Dumnezeu. 

Î.: Cui vă rugaţi? 

R.: Lui Dumnezeu! 

Î.: Aşa, în general? 

R.: Da. Nu numesc pe cineva, pur şi simplu, spun ceea ce vreau şi mă închin. 
Atât. 

Î.: Aveţi vreo relaţie mai specială cu vreun sfânt, de exemplu, Maica Dom- 
nului? 

R.: Nu. Doar cu sfânta căreia îi port numele: Elena. 

Î.: Simţiţi că vă ajută? 

R.: Chiar nu m-am gândit la asta! Pur şi simplu, era ziua mea şi o respect 
pentru că îi port numele, dar niciodată nu m-am închinat ei, nici n-am rugat-o 
să mă ajute. Aşa ceva, nu. 

Î.: Vă spovediţi? 

R.: Da, cel puţin în cele două posturi mari, de Paşti şi de Crăciun. Dacă se 
poate şi la celelalte două..., dacă nu, pe acestea două le respect în fiecare an. 

Î.: Ce simtiti când mergeţi în biserică? 

R.: Poate puţin mai multă linişte. Este un loc în care, pur şi simplu, te simţi 
mai bine, cel puţin în cazul meu. Stau liniştită, nu trebuie să-mi fac griji pentru 
nimic, stau mai calmă. 

Î.: Preferaţi biserica plină de lume, la Liturghie, sau biserica goală, liniştită? 

R.: Mediu, să nu fie foarte aglomerată, dar nici goală. Nu-mi place, de 
exemplu, la sărbătorile mari, când este foarte multă lume. Îmi place aşa cum e 
într-o duminică obişnuită. 

Î.: Aveţi o preferinţă pentru o biserică oarecare sau vă e indiferent, intraţi în 
prima biserică ce vă iese înainte? 

R.: Este biserica din localitatea mea natală, pe care o frecventez, şi în laşi 
merg la Cuvioasa Parascheva, la Catedrala Mitropolitană. Cu excepţia bisericii 

din localitatea mea, nu contează, pot să intru în orice biserică, bineînţeles, de 
cult ortodox. 

Î.: N-aţi intra într-o biserică de altă confesiune? 

R.: Ba da, pentru arhitectură, picturi şi din curiozitate, pur şi simplu. 

Î.: Aţi intrat? 

R.: Nu, chiar n-am intrat, de exemplu, într-o biserică catolică. 

Î.: Ce vă place într-o biserică, pe lângă liniştea şi pacea pe care v-o aduce? 
Ascultaţi predica sau o consideraţi un moment plictisitor al slujbei peste care 
se sare? 

R.: Nu, ascult predica. Îmi plac pildele care se spun cu această ocazie. De- 
pinde şi de preot, acum. Îmi place cum încearcă să folosească pildele pentru 
situaţia de astăzi. Depinde de preot, dacă are darul să mă atragă, să-mi placă, 
pur şi simplu, predica lui sau pilda pe care o spune. 

Î.: Credeţi că limbajul preoţilor este învechit, colbuit, arhaic? Trebuie actua- 
lizat, adus la zi? 

R.: Preotul care este la mine în sat este tânăr. El citeşte din cărțile sfinte, la 
slujbă, dar te poți înţelege cu el, când vorbeşte în afara bisericii, sau în biserică, 
la spovedanie. Bineînţeles că trebuie să respecţi canoanele, dar nu este genul 
care să te pună la zid. Nu cred că trebuie să se schimbe. Fiecare interpretează 
cum vrea Biblia şi tot ce se spune în biserică. Depinde, într-adevăr, de preot, 
dar, cu toate că se foloseşte de un anumit limbaj, depinde de modul în care reu- 
şeşte să-l implementeze şi să te facă să te gândeşti la ceea ce a spus. 

Î.: Credeţi că tinerii sunt atraşi de Biserică sau e doar o modă? 

R.: În general, bătrânii se duc mai mult la biserică, dar nu cred că, dacă ti- 
nerii nu se duc la biserică, cred mai puţin decât cei bătrâni. Am văzut că oame- 
nii se duc la biserică atunci când cer ceva; după ce toate celelalte îi dezamă- 
gesc, Biserica este ultima la care se recurge. Cred că tinerii sunt credincioşi, dar 
există alte atracţii în ziua de azi care sunt mai puternice, unde te duci mai de- 
grabă decât să te duci într-o biserică să te rogi sau să stai zece minute. Există 
credinţă, dar poate că mai intervine şi ruşinea de a merge la biserică şi de a fi 
catalogat drept credincios, lucru care nu mai e la modă. 

Î.: Ce spuneţi despre vorba „Să faci ce zice popa, nu ce face popa”? 

R.: Cred că este adevărată. Cel puţin, şi eu o respect, o cred. 

Vă mulțumesc! 

Interviu cu câţiva copii din parohia Sinaia, 
realizat de W. Dancă 


Î.: Ce este Biserica? Ai văzut-o? 

R. (Oana): Da. E casa Domnului. 

Î.: Ce-ţi place în biserică? 

R.: În biserică mi-a plăcut prima Sfântă Împărtășanie. 
Î.: Ai să mai vii la biserică? 


R.: Da. 

Î.: De ce vrei să vii la BISERICA 

R.: Să mă împăatăşegcl e w ° e w 
üüAsStanta, catolică şi apostolică 
R. (Mihai Alexandru): Biserica este casa lui Dumnezeu. 

Î.: Îți place la biserică? 

R.: Îmi place foarte mult! 

Î.: Ce îţi place la biserică? 

R.: Mie îmi place mai mult la biserică altarul. 

Î.: Ce-i acolo, pe altar? 

R.: Pe altar este Dumnezeu, Isus Cristos pe cruce când a fost răstignit... 
Î.: Astăzi ai fost la prima Împărtășanie? 

R.: Da, este adevărat. 

Î.: Ai să mai vii la biserică? 

R.: Da, am să mai vin. Am să mai vin întotdeauna! 

Î.: Ai fost la biserică? 

R. (Emanuel): Da. 

Î.: Şi ţi-a plăcut la biserică? 

R.: Mi-a plăcut corul. Îmi place să cânt la cor. 

Î.: Şi ce cântece îţi plac ţie? 

R.: „Sunt copil, Isuse”, „Fericită-i ziua aceasta”, „Mărire” şi atât. 

Î.: Şi astăzi ce ai făcut la bisita entia 

R.: M-am împărtăşit. Ă 

Î.: Şi a fost bine? Ţi-a plăculaşi — 2001 

R.: Da. 


Î.: Vrei să mai vii la biserică? 

R.: Da. 

Î.: Ce vrei să mai faci de-acuma la biserică? 
R.: Nu ştiu! 

Î.: Ce e biserica? 

R. (Evelina): Biserica este casa Domnului. 

Î.: Dar nu seamănă cu casa noastră? 

R.: Nu! 

Î.: De ce? 

R.: Casa noastră este mai mică. 

Î.: Ce-ţi place mai mult în casa Domnului? 
R.: Totul! 

Î.: Ai să mai vii? 

R.: Da. 

Î.: Ce ai să faci când ai să mai vii în biserică? 
R.: O să mă rog. 

Î.: Ai să te spovedeşti, ai să te împărtăşeşti? 
R.: Da. 

Î.: Pe cine primim noi în Sfânta Împărtăşanie? 
R.: Adevăratul trup şi adevăratul sânge al lui Isus. 
Î.: Ce ţi-a plăcut la biserică astăzi? 
R.(Anton-Emilian): Totul! 

Î.: Ai să mai vii? 

R.: Da. 

Î.: Ce-i frumos la biserică? 


Î.: Şi dacă ai să mai vii, ce ai să faci la biserică? 

R.: O să mă rog, o să mă spovedesc. 

Î.: Ai să te baţi cu copiii? 

R.: Nu! 

Î.: Ce ai văzut tu la biserică astăzi? 

R. (Anghel Cristian): Eu am văzut la biserică, astăzi, prima Sfântă 
Împărtășanie. 

Î.: Cine erau acolo, la prima Sfântă Împărtăşanie? 

R.: Toţi. 


Î.: Toţi care? 

R.: Toţi copiii, toţi oamenii. 

Î.: Şi părintele era? 

R.: Nu! 

Î.: Dar părintele unde era? 

R.: La altar. 

Î.: El nu făcea întâia Sfântă Împărtășanie, nu? 

R.: Nu, el o făcuse demult! 

Î.: Ai să mai vii la biserică? 

R.: Da. 

Î.: Ce ai să mai faci? 

R.: O să mă împărtăşesc şi o să ascult Liturghia. 

Î.: Tu ştii ce diferenţă este între casa voastră şi casa Domnului? 

R. (Alexandra Ioana): Da. 

Î.: Ce diferenţă? 

R.: Păi, casa Domnului este sfinţită... 

Î.: De episcop. 

R.:... de epixscop (sic!), unde te rogi; de exemplu, în casă obişnuită nu te 
rogi aşa cum te rogi în casa Domnului. 

Î.: Şi ce ai făcut tu astăzi în casa Domnului? 

R.: M-am împărtăşit! 

Î.: Pentru prima dată? 

R.: Da, pentru prima dată. 

Î.: Şi cum a fost? 

R.: Bine. 

Î.: Ai avut emoţii? 

R.: Nu. 

Î.: De ce? 

R.: Pentru că n-am avut emoţii! 

Î.: Şi ce-ai văzut tu acolo, în biserică, astăzi? 

R.: Păi, altarul, corul, sacristia... 

Î.: Cine era la altar? 

R.: Părintele. 

Î.: Şi la cor? 

R.: Oamenii! 

Î.: Şi au cântat frumos? 

R.: Da. 


Î.: Tu ai mai văzut o altă biserică în afară de biserica din Sinaia? 
R.: Da. 

Î.: Unde? 

R.: Bisericile din Bucureşti. 

Î.: Toate? 

R.: Nu chiar toate, una! 

Î.: Care? 

R.: Acea ortodoxă. 

Î.: Şi care e mai frumoasă? 

R.: Păi, catolica, că are mai scurtă Slujba! 

Î.: Ai să mai vii la biserica catolică? 

R.: Da. 

Î.: De ce? 

R.: Ca să mă spovedesc, ca să mă împărtăşesc, ect, ect.! (sic!) 
Î.: Da-ţi place să mai vii cu ceilalţi copii în biserică? 

R.: Da. 

Î.: Şi ei ce fac? 

R.: Păi, cântă, câteodată cei care ministrează citesc, se duc la cănuţe, patenă. 
Î.: De ce vrei tu să mai vii la biserică, aşa, în general? 

R.: Păi, ca să mă împărtăşesc. 

Î.: Să te spovedeșşti, nu? 

R.: Da. 

Î.: Ce ai făcut tu azi la biserică? 

R. (Mania): M-am împărtăşit. 

Î.: Pentru prima dată? 

R.: Da. 

Î.: Ai mai văzut altă biserică, în afară de biserica din Sinaia? 
R.: Biserica din Bucureşti. 

Î.: Care? 

R.: Argeş. 

Î.: Şi-i frumoasă biserica? 

R.: Da. 

Î.: Care-i mai frumoasă? 

R.: Biserica catolică. 

Î.: De ce? 

R.: Pentru că... e mai scurtă slujba şi n-are desene pe sus. 

Î.: Cine a mai fost astăzi la biserică? 

R.: La biserică au mai fost mulţi copii şi oameni. 
Î.: Cine erau oamenii ceilalți? 

R.: Părinţii copiilor şi rudele lor. 

Î.: Şi de ce au venit la biserică? 

R.: Ca să-i vadă cum se împărtăşesc. 

Î.: Şi ai tăi te-au văzut? 

R.: Da. 

Î.: Şi au fost mulţumiţi? 

R.: Da. 

Î.: Şi au fost mulţumiţi, ce ti-au spus după aceea? 
R.: Mi-au spus că a mers foarte bine. 

Î.: Tu ai să mai vii la biserică? 

R.: Da. 

Î.: Şi dacă ai tăi nu mai vin, tu vii? 

R.: Da. 

Î.: Sigur? 

R.: Da. 

Î.: Voi două vă cunoaşteţi? 

R. (Azize Elena Maria): Da, sunt cu ea în clasă. 
Î.: Şi aţi mai vorbit împreună înainte de a veni la biserică? 
R.: Da. 

Î.: Despre ce aţi vorbit? 

R.: Despre biserică. 

Î.: Şi, cum e? 

R.: Am spus că o să fie bine! 

Î.: Şi v-aţi pregătit pentru ziua de astăzi? 

R.: Da. 

Î.: Cum v-aţi pregătit? 

R.: Ne-am îmbrăcat frumos! 

Î.: Dar în celelalte zile nu vă îmbrăcaţi? 

R.: Ba da! 

Î.: Dar astăzi cum v-aţi îmbrăcat? 

R.: În alb, uitaţi, nu se vede? 

Î.: Şi de ce v-aţi îmbrăcat în alb? 

R.: Păi, dacă avem prima Sfântă Împărtășanie! 
Î.: Şi ce vrea să spună culoarea asta albă? 

R.: Curăţarea sufletului. 

Î.: Curăţarea de ce? 

R.: De păcat! 

Î.: Nu de zgură? 

R.: Nu! 

Î.: Ţi-a plăcut biserica? 

R.: Da. 

Î.: Cum e biserica din Sinaia? 

R.: Frumoasă. 

Î.: Ai mai văzut altă biserică? 

R.: Da. 

Î: Unde? 

R.: La Curtea de Argeş. 

Î.: Şi e frumoasă biserica aceea? 

R.: Da. 

Î.: E una mai frumoasă decât cealaltă? 

R.: Nu. 

Î.: De ce sunt frumoase bisericile? 

R.: Pentru că te rogi! 

Î.: Şi cine este în biserică? 

R.: Dumnezeu. 

Î.: Şi mai sunt şi oameni în biserică? 

R.: Da. 

Î.: Încă două persoane, mai zice cineva de lângă noi. Cine? 

R.: Părintele, Isus Cristos... 

Î.: Şi părintele! Ai să mai vii la biserică? 

R.: Da. 

Î.: Ce ai să mai faci la biserică? 

R.: Am să mă rog, am să mă împărtăşesc, am să mă spovedesc şi am să 
ministrez. 

Î.: Îţi place să ministrezi? 

R.: Da. 

Î.: Şi ce face un ministrant în biserică? 

R.: Se duce la cănuţe, dă pace cu părintele, dă pace în biserică, se duce la 
patenă, vorbeşte frumos, citeşte lecturile... 

Î.: Pentru cine ai să te rogi când ai să vii la biserică? 

R.: Păi, pentru mine! 

Î.: Pentru alţii n-ai să te rogi? 

R.: Ba da. 

Î.: Pentru cine vrei să te rogi? 

R.: Pentru mama. 

Î.: De ce vrei să te rogi pentru mama? 

R.: Pentru că o iubesc! 

Î.: Ce ai făcut tu astăzi la biserică? 

R. (Gabriela Emanuela): Astăzi la biserică am primit prima Sfântă 
Împărtășanie. 

Î.: Tu ai mai văzut altă biserică? 

R.: Da, la Azuga. 

Î.: Şi cum e biserica din Azuga? 

R.: Frumoasă. 

Î.: E mai frumoasă biserica de aici, din Sinaia? 

R.: Da. 

Î.: De ce? 

R.: Pentru că ţine mai mult Liturghia. 

Î.: Cum ţine mai mult? 

R.: Mai lungeşte predica! 

Î.: Şi corul nu cântă? 

R.: Ba da! 

Î.: Pe cine ai văzut tu astăzi în biserică? 

R.: Pe părintele, mulţi oameni, copiii care au fost la prima Sfântă Împărtă- 
şanie? 

Î.: Şi ce au făcut oamenii, copiii? 

R.: Oamenii ne-au ascultat pe noi, s-au rugat, iar copiii au primit prima 
Sfântă Împărtăşanie, au cântat. 

Î.: Acuma ce faceţi voi? 

R.: Ne-a chemat părintele pentru a mânca. 

Î.: Da” vă place să mâncaţi? 

R.: Da! 

Î.: Şi ce vă place să mâncaţi? 

R.: Sarmale..., toate alea. 

Î.: Dar casa asta unde stă părintele nu-i biserica? 

R.: Nu! 

Î.: Este altă casă? 

R.: Da. 

Î.: Dar acolo în biserică, cine locuieşte? 

R.: Domnul nostru Isus Cristos. 

Î.: Singur? 

R.: Şi cu Tatăl lui şi cu Mama... lui. 


Î.: Deci ei trei! 

R.: Da! 

Î.: Tu ai mai făcut Sfânta Împărtășanie până acuma? 

R. (Diana Daniela): O dată! 

Î.: Ai mai făcut o dată! Bine! 

R.: O dată, adică acuma! 

Î.: Acum e pentru prima dată, da? 

R.: Da! 

Î.: Şi ţi-a plăcut în biserică? 

R.: Da! 

Î.: Cum e biserica, frumoasă? 

R.: Da! 

Î.: Ce-i frumos acolo în biserică? Ce ţi-a plăcut cel mai mult acolo? 

R.: Totul! 

Î.: Dă-mi un exemplu! Unde îţi place ţie mai mult, în faţă, mai la mijloc, mai 
în spate? 

R.: La altar! 

Î.: De ce îţi place la altar? 

R.: Este frumos! 

Î.: Şi cine este acolo la altar? 

R.: Părintele! 

Î.: Singur? 

R.: Da! 

Î.: Nu sunt şi ministranţi? 

R.: Ba da! 

Î.: Şi ţie nu-ţi place să ministrezi? 

R.: Ba da! 

Î.: Şi ce face ministrantul, ai văzut? 

R.: ÎL ajută pe părintele la Slujbă! 

Î.: Şi ce face el, cântă şi se roagă, nu? 

R.: Da! 

Î.: Bat din palme? 

R.: Nu! 

Î.: Şi tu unde locuieșşti, în Sinaia? 

R.: Nu! În Azuga. 

Î.: Şi e mai frumoasă biserica din Azuga? 

R.: Nu! 


Î.: De ce nu e mai frumoasă? 

R.: Toate sunt frumoase! 

Î.: Dar acasă cu cine mai stai tu, mai ai vreo soră, vreun frate? 

R.: Da! 

Î.: Şi casa voastră este mare, mică? 

R.: Este mare! 

Î.: Acolo locuiţi voi? 

R.: Da! 

Î.: Şi acolo, la biserica din Azuga cine locuieşte? 

R.: Isus Cristos cu Tatăl lui şi cu Mama lui? 

Î.: Dar de Duhul Sfânt ai auzit? 

R.: Da! 

Î.: Este şi el pe acolo? 

R.: Da! 

Î.: Ai să mai vii pe la biserică? 

R.: Da! 

Î.: De ce ai să mai vii la biserică? 

R.: Să mă rog, să mă împărtăşesc, să mă spovedesc, să cânt... 

Î.: Îți place să cânţi? 

R.: Da! 

Î.: Să dansezi, nu? 

R.: Nu prea. 

Î.: De ce nu-ţi place să dansezi? Copiii dansează, am văzut! 

R.: Nu dansează în biserică, la discotecă! 

Î.: La şcoală mai sunt copii care fac prima Sfântă Împărtășanie? 

R. (Antonia Oana): Sunt, dar din clasa mea nu sunt! Doar eu împreună cu 
o fată, pe nume Gabriela, am fost! 

Î.: Şi unde aţi făcut prima Sfântă Împărtăşanie? 

R.: La biserica din Sinaia! 

Î.: Şi cum îl cheamă pe părintele paroh? 

R.: Laurenţiu. 

Î.: Mai sunt şi alţi copiii care au mers la biserică? 

R.: Au fost şi alți copii. 

Î.: Dar nu din clasă cu tine? 

R.: Nu. 

Î.: Dar ceilalţi copii din clasă merg la biserică, ce ai auzit tu? 

R.: Merg. 


Î.: Unde, la care biserică? 

R.: La biserica lor. 

Î.: Cine-i duce la biserică? 

R.: Părinţii. 

Î.: Pe tine te-a adus cineva la biserică? 

R.: Mami, pentru că eu stau în Azuga şi nu puteam eu singură. 
Î.: Ţi-a plăcut la biserică? 

R.: Da, foarte mult. 

Î.: Ce ţi-a plăcut mai mult? 

R.: Mi-a plăcut sfânta împărtăşanie şi, în rest, totul. 

Î.: La Azuga spui că nu-i frumos ca aici, la Sinaia? 

R.: Este frumos, dar aicea este mai altfel liturghia. 

Î.: De ce? 

R.: O ţine şi mai lungă... 

Î.: Şi e mai multă lume... 

R.: Da. 

Î.: Îţi place să vezi lumea la biserică? 

R.: Da. 

Î.: Îţi place să vezi şi alţi copii la biserică? 

R.: Da. 

Î.: Te mai cunoşti cu unii dintre ei? 

R.: Un pic. 

Î.: Şi îi saluţi când vii la biserică? 

R.: Da. 

Î.: După ce ai făcut întâia Sfântă Împărtăşanie, ai să mai vii la biserică? 
R.: Da. 

Î.: Ce ai să mai faci la biserică? 

R.: O să mă împărtăşesc, o să mă spovedesc şi o să ascult Sfânta Liturghie. 
Î.: Şi de ce vrei să faci tu asta? 

R.: Să mă rog pentru toţi oamenii să fie bine să poarte de grijă. 
Î.: Şi pentru ceilalţi copii vrei să te rogi? 

R.: Da, pentru toată lumea! 

Î.: Ai auzit că sunt copii săraci, copii bolnavi... Te rogi şi pentru ei? 
R.: Da. 

Î.: Poţi să faci ceva să-i ajuţi? 

R.: Depinde. 

Î.: Cu rugăciunea nu poţi să-i ajuţi? 

R.: Da, cel mai mult. 

Î.: Cine sunt eu? 

R.: Un om! 

Î.: Noi facem o comparaţie acuma... Eu sunt? 

R.: Dumneavoastră sunteţi Virgil Iantu! 

Î.: Şi voi? 

R.: Noi suntem copiii de la „Copiii spun lucruri trăznite” şi dumneavoastră 
ne întrebaţi şi noi spunem lucruri trăznite! 


BISERICA ÎI AJUTĂ PE OAMENI SĂ FIE OAMENI 


Interviu cu câţiva credincioşi din N. Bălcescu, 
realizat de W. Dancă 


Parohia N. Bălcescu, cu ocazia hramului bisericii, 24 iunie 2001 


Î.: Cu ce vă ocupați? 

R.: (Iulian): Jupân, acasă! 

Î.: Adică şomer? 

R.: Da, şomer. 

Î.: Aţi făcut vreo şcoală de calificare? 

R.: Da, zidar. 

Î.: Şi nu aveţi un loc de muncă? 

R.: Nu, deocamdată aşteptăm şi noi. 

Î.: Şi ce vreţi să faceţi de-acuma? 

R.: Acum aşteptăm, să vedem când găsim un loc de muncă. 
Î.: Vreţi să lucraţi aici sau aveţi de gând să plecaţi? 

R.: Aici. 

Î.: Cu cine vă mai ajutați în problema asta? Cu familia? 
R.: Cu prietenii. 

Î.: Familia vă ajută să găsiți vreun loc de muncă? 

Î.: Pentru ca să găseşti un loc de muncă ai nevoie de bani? 
R.: Mai trebuie, drumurile costă. 

Î.: Mai ai alți frați acasă? 

R.: Am, dar sunt plecați. 

Î.: Unde sunt plecaţi? 

R.: În afară, în Italia. 

Î.: Şi nu vrei să pleci să lucrezi în Italia? 

R.: Aş vrea, dar n-am cum. Am interdicție, normal. 

Î.: Aici, la Nicolae Bălcescu, ai venit pentru hram? 

R.: Am venit cu prietenii să mai vizităm şi noi comuna oleacă. 
Î.: La biserică ai fost astăzi? 

R.: Am fost, am stat până s-a terminat slujba. 

Î.: Ţi-a plăcut la biserică? 

R.: Da, cum să nu! Sunt catolic şi trebuie să cred în Dumnezeu. 

Î.: Şi cum îţi arăţi tu credinţa? 

R.: Să mă rog, să mă spovedesc cum trebuie... 

Î.: Ai o prietenă? 

R.: Am mai multe! 

Î.: Vrei să te căsătoreşti? 

R.: Deocamdată, nu. 

Î.: Cu prietenii tăi discuţi problema asta, a Bisericii? 

R.: Da” cum! Şi ei sunt credincioşi, normal! 

Î.: Şi ce crezi că poate să facă Biserica pentru tine? 

R.: Să mă ajute cu sănătatea, normal. Mai mult de atât nu pot să spun nimic. 

Î.: Tu poţi să faci ceva pentru Biserică? 

R.: Un ajutor să dau, altceva n-am ce să dau. Să mă rog şi să ajut cu ce 
trebuie. 

Î.: Mai ai alţi prieteni care nu sunt catolici? 

R.: Nu, îs toți catolici. 

Î.: Ai un prieten sau o prietenă care te întreabă de ce mergi la biserică? 

R.: Nu, nu se bagă nimeni cu religia. 

Î: Deci, e convingerea ta? 

R.: Eu ce vreau să fac, aia este. 

Î.: Iar la biserică vii din convingere proprie? 

R.: Pentru interesul meu, nu pentru cum mă îndeamnă alții. 

Î.: Tu ai servici? 

R. (Mihai Budău): Am avut până de Revelion. Însă pentru un milion jumate 
nu-mi convine să muncesc, chiar dacă e de muncă. Am de gând să plec; mă 
chinui din februarie să obţin o viză, dar e foarte greu. Aicea n-am ce face. 
Pentru un milion jumate, să muncesc! Numai încălțările fac cinci-şase sute de 
mii Şi vreau, ca orice tânăr, să-mi permit şi eu să ies. Este de muncă, dacă vrei, 
dar nu-mi convine pentru un milion jumate. 

Î.: Astăzi ai fost la biserică? 

R.: Am fost la biserică, dar n-am intrat, era lume, ca la orice hram... 

Î.: Crezi că Biserica te poate ajuta să-ţi rezolvi problemele tale de viaţă? 

R.: Da, Biserica poate să te ajute. Preotul poate să mă ajute, nu sunt numai 
sfaturi bune... N-am ce zice, m-a ajutat şi mă ajută Biserica întotdeauna. 

Î.: Ai o prietenă, prieteni? 

R.: O prietenă am avut, acuma nu. 

Î.: Şi cu prietenii tăi mai discuți problema asta a mersului la biserică? 

R.: Am avut multe discuții cu privire la Biserică, religie, cu fel şi fel de 
oameni. Pe mine nu m-a convins nimeni să mă las de religie. 

Î.: Părinții tăi te-au îndemnat să mergi la biserică? 

R.: Da, întotdeauna. 

Î.: Şi acuma vii pentru că te îndeamnă părinții sau vii din convingere? 

R.: Ei m-au învăţat — a fost datoria lor — şi eu m-am obişnuit — asta e. Ei, ca 
părinţi, te îndeamnă întotdeauna să mergi la biserică. Eu ştiu că trebuie să merg, 
nu trebuie să-mi spună părinţii. 

Î.: Şi, în mod obişnuit, când mergi la biserică, la ce te gândeşti, ce eşti pre- 
gătit să faci când mergi la biserică? 

R.: Când merg la biserică, ascult de preot, multe sfaturi, predica... 

Î.: Te spovedeşti, te împărtăşeşti? 

R.: Da, mă spovedesc, mă împărtăşesc, normal, sunt catolic. Da” n-am nimica 
cu ortodocşii, poate să fie orice religie, nu mă deranjează nimica. Poate să zică 
orice, pe mine nu mă influenţează nici o religie. 

Î.: Dar dacă te-ar întreba un prieten de-al tău: „De ce ar trebui să merg eu la 
biserică?”, tu ce i-ai spune? 

R.: Poate să mă întrebe, nu mă interesează. Sunt fel de fel de oameni şi te 
întreabă fel de fel de lucruri. Vin minimum o dată pe săptămână, barem, poate 
mai lucrez ici pe colo o lucrare şi poate în cursul săptămânii, mai puţin. Dar o 
dată, minimum, duminica dimineaţă e liturghia tineretului şi acolo merg... cam 
atâta. 


Maria (61 ani) 

Î.: Aţi fost astăzi la biserică aici? 

R.: Da” cum să nu! Şi după aia am fost la neamuri. 

Î.: V-a plăcut la biserică? 

R.: Da” cum să nu, Doamne fereşte! 

Î.: Ce v-a plăcut? 

R.: Toate cele au fost foarte bune. Nu ştim la alții, dar la noi ne-a convenit 
foarte bine. 

Î.: Câţi copii aveţi? 

R.: În viaţă acum am cinci şi trei morţi în cimitir, cu tata împreună. Am 21 
de ani de când sunt fără soţ. 

Î.: Sunteţi singură? 

R.: Nu singură, cu copiii, cu Dumnezeu şi cu sfinţii. Cu altcineva... 

Îi îndemnați pe copii să meargă la biserică? 
.: Da” cum să nu! 

I.: Şi de ce credeţi că trebuie să meargă copiii la biserică? 

R.: Ei, da” de ce! Păi, dacă suntem creştini, pentru ce şi cine ne îngrijeşte pe 
noi? 

Î.: Ce trebuie să facă ei la biserică? 

R.: Să aibă grijă ca să asculte evanghelia. 

Î.: Să se spovedească? 

R.: Sigur că da, adevărat! 

Î.: Să se împărtăşească! 

R.: Daa, da, da. 

Î.: Credeţi că Biserica poate să-i ajute pe copiii dumneavoastră să se 
realizeze? 

R.: Dacă Biserica nu ne ajută, altcineva... nimica nu ne ajută. În Dumnezeu 
avem încredere şi în Sfânta Fecioară Maria, că ei, în ei... nu pot să zic nimica, 
nu pot să dezvolt! Aşa, pe jumătate. 

Î.: Când mergeţi acasă, mai povestiţi la alţii că aţi fost astăzi la biserică? 

R.: Cum să nu! 

Î.: Şi ce-o să le spuneţi? 

R.: Ce am auzit. Şi dumneavoastră aţi vorbit... A fost foarte frumos. Ce-o 
să zicem altceva? 

Î.: L-aţi simţit pe Dumnezeu mai aproape? 

R.: Cam aşa. La biserica asta se face Sfânta Liturghie mereu înăuntru, dar 
dacă nu auzim toate cele, parcă n-a folosit nimica. 

Î: Deci nu s-a auzit bine. 

R.: Nu s-a prea se aude afară toate cele. Eu am fost intrată în biserică, că aşa 
îmi place mie. 

Î.: Cei care au stat afară n-au auzit, dar cei care au stat înăuntru au auzit, nu? 

R.: Cum să nu, totuşi, cei care au stat înăuntru mai mult au auzit. 

Î.: Era lume multă şi nu încăpea în biserică? 

R.: Alţii nu pot rezista la căldura care este în biserică. De asta nu prea intră 
în biserică. 

Î.: Aţi auzit de vizita papei în România? 

R.: Sigur că da. 

Î.: Aţi fost atunci la Bucureşti? 

R.: Ei, la Bucureşti n-am fost, dar am văzut la televizor foarte corect. Am 
văzut... aproape era de noi... Am stat până la sfârşit, am fost la un nepot şi am 
stat acolo, zic: „Nu ştiu, dacă mă daţi afară, mă duc afară, dar altfel nu mai mă 


> — 

duc afară! Vreau să văd până ce se urcă în avion Sfântul Părinte Papa!” Şi aşa 
mi-a plăcut, vai de mine, parcă îl aveam aproape de mine... Tare mi-a plăcut! 

Î.: Şi v-a plăcut că era şi cu Patriarhul ortodox? 

R.: Cum să nu! 

Î.: Cum sunt oameni aceştia, ortodocşi? Cunoaşteţi oamenii din Biserica 
Ortodoxă? 

R.: Da” de unde şi cum? 

Î.: Lucraţi numai acolo, acasă? 

R.: Da, în sat. Dar de unde sunteţi dumneavoastră? 

Î.: Eu sunt de la Iaşi, de la o revistă. 


O familie din Faraoani (Gheorghe, Cristina, Ana Maria Elisa , Cristian, 
Alexandra — 3 copii) 


Î.: Aţi venit la biserică astăzi? 

R. (Gheorghe): La o parte din Sfânta Liturghie. 

Î.: Şi v-a plăcut? 

R. (Gheorghe): Foarte mult. 

Î.: Cu ce gând plecaţi de aici, de la hram? 

R. (Gheorghe): E vorba, în primul rând de starea sufletească pe care ne-a 
adus-o liturghia şi mai puţin celelalte lucruri. Importantă e liturghia din această 
sărbătoare a acestei comune. Aceasta e importanţa unei zile de hram; în rest, 
prea puţin. 

Î.: Lucraţi undeva? 

R. (Gheorghe): Aici în oraş, la Sudometal — Bacău. 

Î.: Şi vă descurcati cu cât câştigaţi acolo? 

R.: Greu. 

Î.: Şi dumneavoastră lucraţi? 

R. (Cristina): Sunt casnică. 

Î.: Aveţi grijă de copii? 

R. (Cristina): Da, de copii şi de pământ. 

Î.: Reuşiţi să le faceţi pe toate, să aveţi grijă de copii, să lucraţi pământul, să 
mai mergeţi şi la biserică? 

R. (Cristina): În general, duminica trebuie să mergem la biserică, pentru că 
aşa e credinţa asta a noastră. Simţi nevoia să mergi la o Sfântă Liturghie, măcar 
duminică. În cursul săptămânii, mai puţin. 

Î.: Ce faceţi duminică la biserică? 

R. (Cristina): Ne rugăm... 

Î.: Pentru ce vă rugaţi? 

R. (Cristina): În general, să ne ajute Dumnezeu tot timpul. Pentru asta ne 
rugăm mai mult. Pentru sufletul nostru, dar mai mult să ne ajute în continuare, 
să ne meargă mai bine, că e foarte greu aicea. 

Î.: Credeţi că Biserica poate să vă ajute cumva? 

R. (Gheorghe): Acuma, ca să fiu exact şi foarte pragmatic, nu ştiu Biserica 
dacă ne ajută, dar Dumnezeu ne poate ajuta. Credinţa în Dumnezeu ne ajută, 
Biserica are şi ea problemele ei, trebuie să rezolve şi unele probleme sociale şi 
de religie. Nu putem apela întruna numai la Biserică, să ne dea Biserica, să ne 
ajute. Numai noi ne putem ajuta şi cu ajutorul lui Dumnezeu. Biserica ne ajută 
ea într-un fel oarecare, dar încrederea e în Dumnezeu şi în puterile noastre de 
muncă. Cam ăsta e tot ajutorul de care avem nevoie. 

Î.: Tu ai fost la biserică? 

R. (Ana Maria Elisa): Da. 

Î.: Şi ce faci tu la biserică? 

R.: Mă rog, sunt atentă la predică şi încerc să înţeleg ceea ce spune preotul. 

Î.: Ai făcut întâia Sfântă Împărtășanie? 

R.: Da, fac acuma Mirul. 

Î.: Ce-ai făcut la prima Sfântă Împărtăşanie? 

R.: Am învăţat ce este credinţa şi că, dacă am nevoie de ceva, pot să cer 
ajutorul lui Dumnezeu şi el mă va ajuta într-un fel. 

Î.: Şi tu, când mergi la biserică, pentru cine te rogi? 

R.: Mai ales pentru mama, apoi să învăţ bine şi pentru fraţii şi surorile mele 
şi să mă ajute. 

Î.: Nu te rogi ca să-ţi mai dea Dumnezeu o îngheţată? 

R.: Nu. 

Î.: Dar el nu-ţi dă îngheţată? 

R.: Nu! 

Î.: Dar ce-ţi dă Dumnezeu? 

R.: Har! 

Î.: Şi ce faci cu harul? 

R.: Cum să vă spun... mă ajută să fac fapte bune şi să fug de ispită. 

Î.: Tu ai fost la biserică? 

R. (Alexandra): Da. 

Î.: Îți place să mergi? 

R.: Da, îmi place. 

Î.: Şi ce faci tu la biserică? 

R.: Mă rog pentru familie, să învăţ bine. 

Î.: În ce clasă eşti? 

R.: A doua. 

Î.: Ai făcut întâia Sfântă Împărtășanie? 

R.: Da. 

Î.: Şi pe cine primim noi în Sfânta Împărtășanie? 
R.: Pe Isus. 

Î.: Şi Maica Domnului nu-i în biserică? 

R.: Ba da. 

Î.: Cine locuieşte în biserică? 

R.: Dumnezeu, Isus, Sfânta Fecioară Maria.. 
Î.: Părintele nu locuieşte în biserică? 


R.: Ba da. 
Î.: ...Sau lângă biserică? 
Rez 


Î.: Nu ştii unde locuieşte?... În biserică, nu? E mai sigur! Mai sunt şi alți 
copii la biserică? 

R.: Da, mai sunt. 

Î.: Şi tu ce faci, te joci cu copiii sau te rogi? 

R.: Mă rog. 

Î.: Şi când te joci cu copiii? 

R.: Când sunt acasă! 

Î.: Despre ortodocşi aţi auzit? Cunoaşteţi persoanele astea? 

R. (Gheorghe): Cum să nu, avem colegi ortodocşi. Nu există o zi în care să 
n-ai contact cu ei. 

Î.: Cum vi se par oamenii ăştia? 

R.: De multe ori am impresia că-s mai pozitivi ca noi în ale credinţei. Am 
numai cuvinte bune faţă de ei. 

Î.: Aţi urmărit când a fost papa în România? Aţi văzut atunci la televizor? 

R.: Da, la televizor. 

Î.: Şi era papa împreună cu patriarhul, cu ceilalți episcopi ortodocşi? 

R.: Detalii să nu-mi cereţi că nu pot să vă dau. 

Î.: Aşa, în general. 

R.: Noi până în 1997 am locuit în Pecica, în judeţul Arad. Acolo, făcând Bo- 
tezul la primii doi copii deja se propaga ideea unirii dintre catolici şi ortodocşi, 
Căci, propriu-zis, credinţa e aceeaşi: şi noi avem acelaşi Tatăl Nostru ca şi ei, 
Botezul şi Împărtăşania, toate celelalte taine. E cam acelaşi lucru şi la noi şi la 
ei. Eu nu înţeleg care e diferenţa dintre catolici şi ortodocşi. 

Î.: Aţi fi bucuros să se unească Bisericile? 

R.: Eu n-am nimic împotrivă. Pentru că de unit nu s-au unit. Este vorba să 
se facă o unire între catolici şi ortodocşi, dar cât ar fi de benefică sau mai puţin 
benefică asta nu ştiu. Dar, din moment ce tu ai o credinţă a ta în Dumnezeu, nu 
contează ce răsuflă în exterior. Important e ce ai în interiorul inimii. 

Î.: Adică cum o arăţi? 

R.: Nu contează cum o arăţi, că aşa, poţi să vii zi de zi în faţa bisericii, să te 
târâi prin bănci şi prin faţa lor şi ieşi afară şi nu mai ştii ce vorbeşti sau ce ai 
vorbit. Important e cât e de tare în sufletul tău. Ce arătăm noi pentru exterior 
şi pentru cei care ne privesc asta n-are importanţă. E oglinda, care e falsă. 

Î.: V-ar plăcea ca, pe viitor, copiii dumneavoastră să meargă la biserică? 

R. (Cristina): Da, cum să nu, dar şi acuma, tot timpul. Nici nu trebuie să le 
spun, că ele sunt obişnuite să meargă la biserică. Chiar ele merg în fiecare 
seară. 

Î.: Credeţi că le ajută în viaţă să meargă la biserică? 

R.: Da, foarte mult. Eu am simţit asta pe pielea mea. Dacă te rogi, dacă crezi 
în Dumnezeu, imposibil să n-ai reuşită în ceea ce vrei să faci în viitor. Am 
simţit aşa ceva când am avut o problemă în familie şi de aia cred în Dumnezeu. 

Î.: Dumnezeu v-a ajutat până acuma, aţi simţit că v-a ajutat? 

R.: Da. Dacă ne-am dus la biserică şi ne-am rugat, da. Dacă nu... 

Î.: Am înţeles că aţi trăit o vreme în Pecica, la Arad. Acolo se făceau un fel 
de Slujbe, aici, la Faraoani, aţi observat vreo diferență? Vă simţiţi mai bine în 
biserica de la dumneavoastră de acasă? 

R.: Acolo noi ne rugam tot în limba română, chiar dacă Sfânta Liturghie era 
în limba maghiară. Dacă te duci şi te rogi, nu contează în ce limbă te rogi sau 
unde. Tu trebuie să te rogi pentru sufletul tău şi să ceri ceea ce trebuie să ceri. 
Şi să crezi în Dumnezeu. Nu contează în ce limbă se celebrează Liturghia, în 
maghiară, în spaniolă, tu să te rogi, dar să fii cu sufletul acolo. Dacă eşti de- 
parte de ceea ce faci, aia nu mai e... 

Î.: V-a întrebat vreodată Alexandra sau Ana-Maria, de ce trebuie să meargă 
la biserică? 

R.: Nu, pentru că ele, în special fetiţa cea mare a fost la Olimpiadă la religie, 
deci îi place tare mult şi nu am probleme cu ele. 

Î.: E bine. Aveţi cunoscuţi, prieteni sau pe cineva în familie care nu merge 
la biserică? 

R.: Nu; în general, catolicii, chiar şi dacă merg doar ca să meargă, tot merg. 

Î.: Chiar dacă nu sunt convinşi? 

R.: Da, la noi este lege duminică, chiar dacă se duce de trei ori la biserică, 
se duce să vadă lumea. Asta e realitatea, n-are rost s-o ascundem; mai bine te 
duci o dată şi... 

Î.: ... din toată inima! 

R.: Sigur că da! Nu te duci ca să vadă lumea, că, vezi, Doamne, că am fost 
la trei Liturghii. 

Î.: Deci te duci pentru tine, în primul rând, la biserică, nu? 

R.: După părerea mea, asta e, da; deci, te duci, în primul rând, pentru sufletul 
tău, şi nu pentru părerea altora! 

Î.: Consideraţi că lumea participă mai bine la Sfânta Liturghie atunci când 
se spovedeşte şi se împărtăşeşte? De ce credeţi că e mai bine? 

R.: Când te spovedeşti şi te împărtăşeşti duminica, pare că e ceva mai spe- 
cial. Eşti mai uşurat sufleteşte. Te simţi ceva mai special în ziua aceea! 

Î.: Te simţi mai aproape de Dumnezeu! 

R.: Cam aşa ceva! 

Vă mulțumesc tare mult! 


Paula şi Vlad 

Î.: Câţi ani ai? 

R. (Paula): Am 20 de ani. 

Î.: Lucrezi undeva? 

R.: Nu. Sunt studentă! 

Î.: Ce vrei să faci după ce termini? 

R.: Nu ştiu. Să-mi găsesc ceva de lucru. 

Î.: Unde ai vrea să lucrezi, în ţară sau în străinătate? 

R.: În străinătate. 

Î.: De ce vrei să lucrezi în străinătate? 

R.: Pentru că este mult mai bine plătit şi cred că, la vârsta noastră, de cele 
mai multe ori, asta contează. Cam aşa, este singura soluţie. În ţară, în domeniul 
în care voi lucra eu, franceză-română, străinătatea este singura soluţie. 

Î.: Crezi că ai să găseşti acolo de lucru în specialitatea ta? 

R.: Nu, cobori tot timpul mai jos cu o treaptă, dar asta e situaţia, trebuie să 
faci nişte concesii. 

Î.: Crezi că se va schimba şi la noi situaţia? 

R.: Da, dar când voi fi eu bătrână. Lucrurile merg foarte încet şi lumea s-a 
obişnuit cu acest lucru. Poate că este rău, dar se zice că fiecare trebuie să 
schimbe ceva, dar nu cred că voi fi eu aceea. 

Î.: Crezi că Biserica te poate ajuta în problema ta? 

R.: Biserica cred că mă poate ajuta să ajung în Italia, dar cu serviciul nu 
cred. 

Î.: În general, ce relaţie ai cu Biserica? Te regăseşti, ai o greutate să vii la 
biserică? 

R.: Uneori, simt nevoia să vin. Vin în fiecare duminică, pentru că sunt cato- 
lică, vin pentru că trebuie să vin, dar, de obicei, vin când am greutăţi, când am 
examene. Ştiu că nu e corect, dat atunci vin mai des, recunosc. 

Î.: Ai un prieten? 

R.: Da. 

Î.: E catolic? 

R.: Nu, e ortodox. 

Î.: Şi aţi discutat vreodată problemele legate de Biserică, de credinţă? Îl 
avem şi pe prietenul Paulei, care se cheamă Vlad. Eşti student, ai servici? 

R. (Vlad): La o şcoală postliceală. 

Î.: Ce proiecte de viitor ai? Vrei să lucrezi în ţară, în străinătate, de ce? 

R.: Preferabil ar fi în ţară, într-un fel, sunt patriot, dar, pentru că nu se poate, 
în străinătate. 

Î.: Am înţeles că eşti prietenul Paulei şi discutaţi probleme legate de credință 
şi de Biserică. Ce anume discutaţi? 

R.: Sunt nişte contradicții, mai mult. 

R. (Paula): El găseşte nişte chestii pe care le aude legate de noi şi eu la fel 
şi le discutăm. 

Î.: Daţi un exemplu de contradicţie. 

R. (Vlad): Cred că preoţii, la catolici, sunt puţin mai drastici. Se implică mai 
mult, mai ales la ţară, în problemele familiilor, le spun ce să facă, ce să nu facă 
şi asta mă cam deranjează pe mine. Între timp, mi-am mai schimbat părerea. 
Până la urmă, oamenii se regăsesc aici, iar Biserica i-a ţinut mult timp în frâu 
pe oameni. Biserica a menţinut un echilibru pentru om, a păstrat pacea foarte 
mult timp. 

R. (Paula): Am mai vorbit şi despre Inchiziţie, despre cât rău sau bine a 
făcut. A făcut şi rău, dar în perioada aceea... 

Î.: Aţi auzit că papa a cerut iertare pentru păcatele făcute de Biserică în tim- 
pul Inchiziției? 

R. (Vlad): Chiar astăzi am auzit. În Ucraina parcă a fost. 

Î.: A cerut iertare şi de la Biserica Ortodoxă din Ucraina. Credeţi că asta va 
duce la apropierea dintre creştini, dintre Biserici? 

R.: Da sau nu. După mine, Bisericile ar trebui să se unească. Există un 
singur Dumnezeu şi nu cred că trebuie să fie această diferenţă. 

Î.: Asta în planul credinţei, dar în planul imediat al vieţii la ce ar fi bună uni- 
tatea asta între creştini? Pentru voi doi, să spunem. Pentru ce ar fi bine să fie 
aceeaşi Biserică, cu aceleaşi sărbători? 

R. (Paula): E cam greu pentru catolici să se căsătorească cu ortodocşi. Eu i- 
am spus că, dacă vom avea copii, vom fi obligaţi să-i creştem în religia noastră. 
Ar fi bine să fie amândoi de aceeaşi religie, pentru că mergem amândoi la bise- 
rică în fiecare zi, altminteri, unul din noi rămâne acasă. Au fost multe cazuri de 
trecere la ortodocşi şi a fost bine, dar au fost multe cazuri când preoții nu 
acceptă asta. La ţară este mai greu, mentalitatea unor preoţi este cea care este. 

Î.: A preoţilor catolici? 

R. (Paula): Da. 

Î.: Preoţii ortodocşi sunt de acord cu aceste cununii? 

R. (Vlad): După câte am înţeles eu, da. Adică ei oficiază şi nu pun nici o 
problemă şi cred că este bine, până la urmă, pentru că totul ţine de om, iar dacă 
se iubesc nu mai contează: tot un Dumnezeu este. Pot să fie catolici, pot să fie 
de orice religie, dacă se iubesc şi se înţeleg bine, nu cred că va fi o problemă. 

Î.: Dacă vă aduceţi aminte, care e prima amintire despre biserică? Care e 
prima reacţie atunci când auzi cuvântul Biserică? 

R.: Când eram mic, mă gândeam la Biserică ca la un loc mai greu de atins, 
mai aparte. Îi priveam pe preoţi ca pe ceva învechit, arhaic, datorită faptului că 
îi vedeam mereu bătrâni. Ultima dată am mers la biserică de Paşti şi am văzut 
nişte chestii care m-au întristat, la ortodocşi. Se duc bătrânele, agresive, şi nu-i 
lasă pe tineri să se manifeste aşa cum sunt ei. De exemplu, am văzut cum s-au 
luat de o tânără care a intrat în biserică fără să aibă nimic pe cap şi au luat-o 
repede în primire. Până la urmă, oamenii vin la biserică să se simtă bine şi să 
se regăsească. Mai e şi sărutatul icoanelor. Până la urmă, mergi la biserică, stai 
şi să te relaxezi, ori biserica nu mai e locul acela. Mai bine mergi la o mănăstire, 
pentru că acolo găseşti linişte şi poţi să stai singur şi să te cauţi pe tine, să te 
gândeşti, să te analizezi. La oraş s-au schimbat lucrurile: vine lumea, îmbrăcată, 
parfumată, discuţii, ce-ai mai făcut pe nu ştiu unde, la piaţă, mai nu ştiu ce, 
„Dă-te, bă, mai încolo!”, îşi fac cruce de două ori şi gata, au plecat. Deja s-a 
profanat ideea de Biserică care era. 

Î.: Tu, Paula, ce amintire ai despre Biserică, din copilărie? 

R. (Paula): Fiind catolică, la noi, educaţia religioasă din familie este mult 
mai strictă; încă de mici, mergem la biserică. Nu mai ţin minte prima dată când 

am fost, dar ţin minte că mergeam în fiecare duminică, mă lua mama şi cu tata 
şi trebuia să merg la biserică. 

Î.: Îți aduci aminte de prima Sfântă Împărtășanie? 

R.: Da, îmi aduc aminte. 

Î.: Cum erai atunci? 

R.: Îmbrăcată în alb! Eram uşurată, era ceva nou, mult aşteptat, cu multă 
pregătire înainte. 

Î.: În copilărie, Biserica îţi vorbea despre Dumnezeu. Tot despre Dumnezeu 
îți vorbeşte şi acuma. Este o diferenţă între Dumnezeul copilului şi Dumnezeul 
tânărului? 

R.: Acum îţi pui mai multe întrebări. Atunci erau nişte idei pe care le acceptai, 
dar acum începi să-ţi pui întrebări... 

Î.: Crezi că ideea de Dumnezeu e legată şi de Biserică? 

R.: Cred că da. 

Î.: În ce sens? Biserica te împiedică sau te ajută? 

R.: Ar trebui să te ajute... şi cred că aşa este. 

Î.: Astăzi ai fost la biserică? 

R.: Da, am fost. 

Î.: Şi te-a ajutat slujba, tot ce a fost la biserică, să fii mai aproape de Dum- 
nezeu? 

R.: Sincer, nu mai mult ca de obicei. 

Î.: Crezi că Biserica, dincolo de aspectele acestea legate de credinţă, trăire, 
dar, în general, pentru viaţa ta, te poate ajuta? 

R.: Da, este un echilibru pe care-l ai tot timpul. 

Î.: Biserica confirmă credinţa omului sau o infirmă? 

R. (Vlad): O confirmă, sigur. Dacă n-ar mai fi Biserica, n-am mai fi unde 
suntem acuma. Foarte mulţi oameni merg des la biserică, mai ales la catolici 
— în fiecare zi — şi, cum a spus Paula, păstrează un echilibru, o limită pentru 
om. Pentru că dacă n-ar fi Biserica, credinţa, ar fi vraişte, o anarhie. 

Î.: Aşteptaţi de la Biserică să se schimbe? 

R.: Eu da. Ortodocşii sunt mai conservatori, ar trebui să se adapteze, au nişte 
interdicții care nu mai sunt actuale. Aceasta nu ar avea un efect negativ asupra 
oamenilor. S-a pus problema ca preoţii catolici să se însoare. Cred că este, până 
la urmă, o idee foarte bună. 

Î.: Tu ce părere ai? Biserica trebuie să ţină pasul cu timpul, cu istoria, cu 
schimbările care au loc în societate? 

R. (Paula): Da, este normal, trăim într-o societate, lucrurile trebuie să evo- 
lueze şi Biserica trebuie să păstreze ceva din credința arhaică, dar unele schim- 
bări, mai ales de suprafață, a unor lucruri neesențiale, trebuie făcute. 

Î.: Pentru că tu ai o relație sănătoasă cu Biserica, crezi că este necesar, din 
când în când, să ne recunoaştem păcatele? 

R.: Da, este o uşurare să ştii că ţi-ai spus păcatele şi că le laşi în grija altcuiva. 

Î.: Biserica iartă? 

R.: Biserica? 

Î.: Prin reprezentanţii ei, prin preoți. Ai întâlnit dificultăţi? 

R.: Nu. 

Î.: Tu te-ai spovedit vreodată? 

R. (Vlad): Da, mai demult, când am fost la biserică ultima dată şi a fost ca 
o rutină şi m-a cam deranjat. Am văzut că n-a fost aşa cum trebuia să fie, m-a 
întristat şi, de atunci, nu am mai fost. Am fost odată cu bunica mea şi mi-a 
plăcut. Am fost la preot acasă şi am stat de vorbă, deşi eram mic. Prin asta în- 
teleg eu spovada: să-i spun preotului ce mă doare pe mine şi nu ce ai făcut, cu 
cine te-ai certat, o chestie pe care să o scrii pe hârtie. 

Î.: Dacă o prietenă de-a ta, ortodoxă, colegă de facultate te-ar întreba „În de- 
finitiv, de ce trebuie să merg eu la biserică?”, pentru că ea e în dubiu, ce i-ai 
răspunde? 

R.: (Paula) Pentru că găseşti un echilibru. Ai nevoie de ceva în viaţă. E mai 
uşor să crezi decât să nu crezi. E mai uşor să crezi în ceva. Te ajută... şi aşa şi 
este. 

Î.: Vlad, tu ai văzut vizita papei la Bucureşti? L-ai văzut pe papa alături de 
patriarh? 

R. (Vlad): Am auzit că a fost un moment foarte important şi chiar istoric. 

Î.: Crezi că vizita va conduce la aplanarea tensiunilor, conflictelor, va duce 
la o mai multă înţelegere între catolici şi ortodocşi? 

R.: Da, dar asta va mai dura. Probabil că o să trebuiască să mai vină o dată 
papa în România! 

Vă mulțumesc! 

Interviu cu acad. Valeriu D. Cotea, 
realizat de W. Dancă 


Î.: Stăm de vorbă cu domnul profesor Valeriu D. Cotea, astăzi, 12 iunie, anul 
de har al Domnului — 2001 şi, mai întâi, am dori să ştim, domnule profesor, de 
unde veniţi? 

R.: Înainte de toate, părinte profesor Wilhelm Dancă, doresc să-mi exprim 
sincera gratitudine pentru a fi fost ales ca interlocutor în interviul ce vi l-aţi 
propus. Este o bucurie pe i H € cu fața spre Biserică, sunt 
plăcut impresionat că şi ATS: 7. prin Dumneavostră, cu 
supramăsură. A v e w ° e w 

üna, sfântă, catolică şi apostolică 

Î.: Asta înseamnă că avem ceva în comun? 

R.: Neîndoielnic, înseamnă că există o reciprocă afinitate. Eu sunt din comuna 
Vidra, judeţul Vrancea, o localitate la „Poarta Vrancei”. E vorba de Vrancea is- 
torică, Vrancea arhaică, aceea care, în decursul anilor, a căpătat denumirea de 
ţară, aşa cum este Ţara Făgăraşului, Țara Oaşului, Țara Maramureşului, Țara 
Hațegului, Țara Bârsei etc. Mă mândresc cu Țara Vrancei întrucât ea a avut şi 
are ca vecini pe cele trei mari provincii istorice: Moldova, Transilvania şi Mun- 
tenia. Nici una dintre celelalte „ţări” nu are vecini atât de mari şi buni cum are 
Țara Vrancei. Nici măcar România; ea dacă are vecini buni, aceasta este doar... 
Marea Neagră. În Vrancea arhaică nu se poate intra decât printr-un singur loc, 
prin Vidra. Fie că vii de la Panciu, prin Țifeşti, Clipiceşti, Ireşti, fie că vii de 
la Focşani, prin Odobeşti, Jariştea, Boloteşti, Găgeşti, sau de oriunde vii, ca să 
intri în Vrancea, intri prin Vidra numită şi „Poarta Vrancei”. Vrancea, în an- 
samblul ei, nu a fost uşor accesibilă. Este o depresiune înconjurată de dealuri 
şi de munți, încât acolo s-au păstrat, zic eu, mai mult decât în oricare altă parte 
a ţării, nişte tradiţii, nişte elemente transmise din generaţiile anterioare. 


Î.: Ştim că de la Vidra aţi p iarna încununat cu succese, cu recu- 
noaşteri naționale și internaționale, aţi făcut carieră şi, cum se spune, în adevă- 
ratul sens al cuvântului, aţi inv$ibar, 200 0drcetat, aţi studiat şi aţi ajuns la 

rezultate extrem de interesante, utile şi indispensabile pentru semenii dumnea- 
voastră. Să rămânem aproape de această zonă a Vrancei. Haideţi să intrăm prin 
această poartă a Vrancei, despre care ați vorbit, şi să vedem puţin geografia 
dumneavoastră spirituală, pentru că sunteţi unul dintre importanţii martori şi 
făuritori ai acestei geografii. Ce oameni au marcat copilăria şi tinereţea dum- 
neavoastră? Cine v-a influenţat din punct de vedere spiritual? 

R.: Oamenii care m-au influenţat în copilăria mea din punct de vedere spiri- 
tual au fost mulți. Cred însă că adevărata credinţă am sorbit-o de copil o dată 
cu laptele mamei. Gândesc că mama este primul şi esenţialul liant dintre om şi 
Dumnezeu. Dacă mama reuşeşte să strecoare copilului respectul față de cre- 
dință şi dragostea faţă de Dumnezeu, putem spune că triumful binelui asupra 
răului este mai uşor de realizat. Eu, dacă intru într-o biserică, pentru mine 
icoana cea mai sfântă este Maica Domnului cu pruncul în braţe, ea arată perpe- 
tuarea vieţii, a unei credințe, a unei educaţii, a formării celei dintâi celule sociale 
care este familia, apoi a societăţii. Când mă uit la Icoana Maicii Domnului, văd 
trecutul, văd prezentul şi văd şi viitorul. Văd o cale dreaptă pe care noi ar trebui 
să mergem. Mama m-a format, dar cum m-a format? Nu mi-a dat o educaţie re- 
ligioasă spunându-mi că iubirea față de Dumnezeu este obligatorie. Nu. Ci prin 
exemple. Când plecau la drum, de pildă, îi vedeam pe mama şi pe tata cum îşi 
făceau cruce şi apoi porneau. Îmi amintesc, de asemenea, cuvintele mamei: 
„Aveţi grijă cum şi ce scrieţi”. De ce? ,, Întrucât cu cele trei degete cu care fa- 
ceţi semnul crucii, cu aceleaşi vă ajută Dumnezeu să scrieţi, prin ele vă lumi- 
nează mintea”. Când eram mai mari şi conştientizam astfel de probleme, ni se 
spunea, printre altele, „Voi, în viaţă, dacă vreţi să reuşiţi, trebuie să aveţi doi 
mari aliați: Dumnezeu şi munca”. Sfat care s-a imprimat în conştiinţa mea. Pă- 
rinţii s-au străduit ca fiecare dintre noi cei şapte fraţi să facă o şcoală, să meargă 
mai departe; mai departe, în sensul geografic, dincolo de comună; mai departe 
— la o şcoală în care să înveţi şi să capeţi cunoştinţe mai largi şi mai adânci 
decât cele pe care le-ai primit la şcoala primară. Pentru orice faptă pe care ne 
îndemna s-o facem, ne povăţuia să avem martor pe Dumnezeu: Dumnezeu vede 
şi, totdeauna, noţiunea asta, mama o lega de păcat. Aşa cum mi-a prezentat mama 
Judecata de Apoi, eu am văzut-o pe la vreo 30 de ani pictată la Mănăstirea Vo- 
roneţ, unde cei buni sunt trecuţi la rai iar cei răi sunt aruncaţi în hăul iadului. 


Î.: Aşadar, părinţii constituie un reper spiritual de la care aţi învăţat iubirea 
de Dumnezeu şi fuga de păcat. Dar şcoala? 

R.: În sat la noi erau judecătorie, spital de pe vremea regelui Carol I, reşe- 
dință de plasă, gimnaziu, ocol agricol, ocol silvic etc., deci erau medici, magis- 

traţi, ingineri, profesori şi toată lumea, când trecea pe lângă ei, le spunea „Bună 
ziua, d-le avocat”, „Bună ziua, d-le judecător” etc. Numai unuia singur, pe care 
probabil nici nu ştiau bine cum îl cheamă, îi spunea „Sărut mâna, domnule”. 
Domnul nu era altul decât Simion Matei, învățătorul satului, un om de serioasă 
cultură. Şi pe acest domn, noi îl vedeam ca pe un fel de Isus Cristos, poate mai 
mult decât pe preot. De ce? Pentru că, în timpul săptămânii, avea grijă ca două- 
trei ore sau mai mult să ne înveţe să răspundem în cor la Sfânta Liturghie. 
Astfel încât, în loc ca din strană să răspundă dascălul, răspundeam noi. Şi eram 
aşa de mândri că putem cânta în strană! Mă uitam cum lumea toată, în costum 
naţional, asculta cu mare atenţie slujba preotului, îmbrăcat în odăjdii, iar noi 
parcă eram nişte îngeri (serafimi, heruvimi, arhangheli) ce voiam să înălțăm 
slava oamenilor față de Dumnezeu. Probabil că a fost şi o coincidenţă că pre- 
otul nostru, Ghiţă Tutoveanu, se împăca foarte bine cu învățătorul satului. Şi 
acum îmi aduc aminte ce minunată „lecție” ne-a dat părintele Tutoveanu. Ne 
ceruse să citim despre „Naşterea Domnului Nostru Isus Hristos”. Când a venit, 
la ora de religie, nu ştiu ce s-a întâmplat, dar nimeni nu învățase. Şi el, cu o mare 
blândeţe a început: „Copii, vasăzică Isus s-a născut...” şi noi ne uitam, aveam 
ochii mari, dar nimeni nu spunea nimic! „S-a născut la Betle...”. Şi noi: 
„--eem!”. ŞI el: „,..cem, băieţi!, Bravo! Vedeţi că ştiţi „! „Şi a fugit în Na-za...” 
„ret”, adăugăm noi! Prin duioşia şi apropierea sa părintească față de noi, a făcut 
ca tot ceea ce preluasem de la mamele noastre să se amplifice şi mai mult. A 
fost o continuare a educaţiei religioase familiale. Vă rog să mă credeţi, tot pre- 
otul ne spunea: „Aveţi voie să vă duceţi să mâncaţi cireşe, mere, struguri... (co- 
piii sunt pofticioşi). Dar nu stricaţi, să nu furaţi, să mâncaţi acolo”. În general, 
cu am avut o copilărie însorită, poate mai deosebită decât a dumneavoastră, pă- 
rinte Dancă. În viaţa mea, am participat la schimbarea a două regimuri: în 1947, 
de la un regim democratic, la unul dictatorial, şi în 1989 de la un regim dicta- 
torial la unul... hai să-i spunem democratic, de tranziţie. Generaţia mea a avut 
deci o copilărie frumoasă, plăcută, îmbelşugată. Era copilăria interbelică, atunci 
când ţara noastră, într-adevăr, era într-o stare economică şi culturală, morală şi 
religioasă dintre cele mai fecunde. Era o prosperitate a naţiunii, pe care o pur- 
tau în suflet atât lumea rurală cât şi cea orăşenească, era un bun care se răsfrân- 
gea în sufletul lor, dar şi asupra noastră, a copiilor. Acest lucru s-a continuat şi 
într-o parte din adolescenţă. Am fost un om cu noroc. La şcoală, mai departe, 
am avut şansa unor profesori buni. Dintre ei, desprind pe profesorul de religie. 
El a încercat să ne strecoare şi nouă, elevilor de atunci, chiar şi nişte noţiuni de 
apologetică, de înţelegere a fenomenului şi de apropiere a filozofiei de religie. 
Părintele Scarlat Porcescu, multă vreme slujitor de marcă al Mitropoliei din 

Iaşi, îmi amintesc că spunea: „Ca să poţi face filozofie, trebuie neapărat să stă- 
pâneşti trei elemente: logica, estetica şi etica. Fără morală nu se poate face 
filozofie. Şi ţineţi minte, copii, nici un popor nu poate progresa economic, nu 
se poate reface după un război, după o calamitate dacă exclude din viaţa lui 
morala creştină Era o gândire plină de temei! 

La noi, în Vrancea, exista obiceiul ca, în familiile înstărite, unul dintre copii 
să se facă preot, pentru a fi mai aproape de Dumnezeu. Părinţii noştri s-au stră- 
duit să ne apropie cât mai mult de biserică. Pentru că ea este cea care întreține 
legătura permanent între trecut, prezent şi viitor, între morți şi vii. Biserica ne 
ajută să ne cinstim cum se cuvine străbunii. Ea este stâlpul şi temelia adevă- 
rului etern. lar iubirea nu poate exista decât în deplina concordanţă cu adevărul. 
În Vinerea Patimilor, mergeam în jurul bisericii cu lumânări în mâini. Era o 
atmosferă de sfinţenie, de mângâiere, fantastică. La Înviere, când preotul rostea: 
„Veniţi de luaţi lumină!”, aveam efectiv sentimentul că o luam de la Dumnezeu, 
prin mijlocirea celor care sunt îndreptăţiți să o dea. Sigur că acea lumină ardea 
într-un anumit fel. Aprindeam şi noi lumânarea şi ne întorceam cu ea acasă. 
Flacăra lumânării noastre poate că nu strălucea ca a preotului, dar continua, 
întreținea o lumină, pe care suntem datori s-o dăm altora. 


Î.: Această lumină pe care aţi luat-o din copilărie, din familie, din satul natal, 
aţi purtat-o în tinereţe la şcolile pe care le-aţi urmat mai târziu. Aţi avut pro- 
bleme în vechiul regim, pentru faptul că sunteţi un om credincios, fiindcă regi- 
mul trecut nu era de acord ca oamenii învăţaţi să meargă la biserică? V-aţi sim- 
tit frustrat atunci, v-aţi fi simţit mai bine dacă aţi fi fost liber să mergeţi la 
biserică? 

R.: Eu nu ştiu dacă cineva din familia noastră a întrerupt mersul la biserică. 
Nici eu nu l-am întrerupt. Am un prieten foarte bun (Prof. dr. Petru Magazin) 
care, student fiind, devenind apoi inginer, profesor, a continuat să meargă la 
biserică cu toate că o perioadă a fost obligat să presteze şi unele activităţi poli- 
tice. Nici eu n-am întrerupt mersul la biserică. O singură problemă am avut în 
viaţă, în anul IV, când se punea problema sancționării mele pe motiv că eram 
un element religios. Atunci m-am dus la secretarul comitetului de partid pe 
centrul universitar, la tineret. E vorba de regretatul profesor Aurel Loghin. Ho- 
tărârea era aproape luată, trebuia să fiu aspru sancţionat, poate chiar exclus din 
facultate. El m-a ascultat cu foarte multă bunăvoință, citeam în ochii lui tole- 
ranța. Simţeam că vrea să mă ajute. Mi-a spus: „Uite, dragă, voi încerca să mai 
cercetăm şi să mai analizăm încă o dată cazul”. În subsidiar, era o unire între 
oamenii de bună credinţă. Şi când m-am apropiat de uşă, să plec, m-a oprit zi- 

cându-mi: „Dar spune-mi, te rog, la sinagogă ai fost?”. „N-am fost!”. „Du-te 
şi la sinagogă”. Fac aici o paranteză: când aveam vreo 16-17 ani, aveam nişte 
pământ, într-o comună, la Vizantea, la circa 15 km de localitatea natală. Acolo 
este un sat catolic. Eu voiam să vin duminica la biserică. Eram acolo la arat sau 
la prăşit, dar, în afară de partea religioasă, mai era şi o parte intimă care mă 
chema neapărat să merg. Mamei nu i-am spus de partea intimă — întâlnirea cu 
o fată — i-am spus doar că vreau să merg la biserică, pentru că era duminică sau 
o sărbătoare. Ea mi-a spus: „Te poţi duce şi acolo”. „Dar e catolică”. „Mamă, 
biserici sunt multe, Dumnezeu e unul singur”. Revenind la subiect, când Aurel 
Loghin m-a sfătuit să merg şi la sinagogă, m-am dus. Era în perioada când 
foarte mulţi evrei activau în partidul comunist, deşi foarte puţini comunişti ade- 
văraţi erau evrei. Pare un paradox, dar acesta e adevărul. Când am mers acolo, 
la sinagogă, am rămas foarte plăcut impresionat că, în timpul acelui ceremonial, 
se crease un moment de lumină, de cult autentic. Ştiam ceva de la părintele 
Scarlat Porcescu, care ne spunea că evreii trebuie respectaţi pentru că sunt unul 
dintre popoarele cele mai vechi şi merită prețuirea tuturor mai ales pentru cul- 
tura lor, pe care şi-au păstrat-o tocmai prin religie. Ei niciodată nu s-au abătut 
de la aceasta. Când am intrat, am văzut că unul, care cânta în corul de la sina- 
gogă, a făcut o grimasă. Şi m-am dus şi a doua sâmbătă, aceeaşi persoană m-a 
bătut pe umăr şi mi-a spus: „Am făcut o mare ticăloşie: eu te-am reclamat că 
mergi la biserică. N-am ştiut că tu vii şi la sinagogă. Era unul, pe nume Spiegel. 
Aşa am scăpat de sancțiune, încât mulțumesc şi astăzi regretatului profesor 
Aurel Loghin, care a avut ideea salvatoare. El ştia, probabil, cine m-a reclamat. 
Încolo, eu n-am avut probleme, pentru că însuşi fratele meu, preot în sat, se du- 
cea la raionul de partid, îl binecuvânta şi, mă rog, lumea zâmbea, unii făceau 
cruce, alţii nu făceau, dar eram o familie de oameni simpatizaţi în sat. Spuneau: 
„E popa Cotea, n-ai ce-i face, îl luăm şi îl lăsăm aşa cum este”. 


Î.: Ştim care a fost raportul dintre Biserică şi instituţiile de educaţie până în 
1989. Biserica nu a putut să se implice activ în formarea tinerilor, a copiilor. 
După 1989, Biserica îşi recapătă locul cuvenit în societate şi aş vrea să vă întreb, 
sub acest aspect: poate să facă Biserica mai mult în formarea tinerilor, copiilor, 
ar fi probleme peste care să se poată trece? 

R.: Se poate trece, totul este posibil, totul însă depinde de noi. Eu aparţin de 
parohia Copou, a cărei biserică, „Sfântul Nicolae”, e ctitorită de N. Iorga şi, la 
câteva luni de la revoluţie, părintele Vasile Vaida a mers pe la şcolile care apar- 
țineau de parohie, două-trei şcoli, o grădiniță de copii. I s-a spus: „Părinte, e 


pei 


foarte bine că aţi venit. Trebuie reintrodusă neapărat educaţia religioasă”. „Bine, 

dar cum procedăm?”. Directorii celor trei şcoli au fost de părere ca părintele 
„să vină la ora unu!”. „Dacă eu vin la ora unu, a ripostat părintele, voi face 
educaţie religioasă cu portarii, deoarece copiii pleacă”. Cu alte cuvinte, exista 
încă o rezervă asupra a cât şi ce trebuie redat religiei. Ulterior, ştiţi că religia 
şi-a redobândit locul cuvenit în şcoală. De altfel, cei mai atei, aparent, revin şi 
ei la credinţă în clipele de mare impas. Un coleg de-al meu, cercetătorul 
Constantin C. Grigorescu, care a luptat pe frontul de vest, îmi povestea, în acest 
sens, că avea un comandant politic sovietic foarte aprig, foarte rău, un dur, un 
asiatic care n-avea nimic de-a face cu Dumnezeu. Aşa 1 se părea. Datorită unor 
împrejurări, acest comandant a fost rănit grav şi a murit. Înainte de a-şi da su- 
fletul însă, pentru a putea trece poarta cea mare, el a invocat, ca cel mai autentic 
credincios, pe Dumnezeu: („Boje, Boje!” — Doamne, Doamne!) şi pe mama sa 
(„„Mama, Mama”!). Niciodată nu s-ar fi gândit prietenul meu că acest politruc, 
care aparent ura biserica şi care nu avea nimic cu dumnezeirea, va rosti aceste 
ultime cuvinte. Credinţa, speranţa mântuirii există în fiecare om, e înnăscută. 
Să-i dăm doar posibilitatea să înmugurească, să înflorească, să dea roade fru- 
moase, ca s-o putem transmite celor care ne urmează. 


Î.: Ce credeţi: Biserica Ortodoxă şi Biserica Catolică, printr-o mai compre- 
hensivă apropiere şi colaborare, ar putea contribui la această lucrare, de înflo- 
rire, de rodire, a credinţei în oameni, de stimulare a convieţuirii fraterne indi- 
ferent de confesiune şi de locul geografic în care trăiesc? 

R.: Întrebarea dumneavoastră este foarte cuprinzătoare, nu ştiu însă dacă 
spaţiul acordat este prielnic răspunsului amplu pe care-l implică şi nu ştiu dacă 
pregătirea mea foarte specializată poate acoperi valenţele întrebării. Dar, fie! 
Vedeţi, au trecut aproape o mie de ani de la schismă. Eu rămân foarte impre- 
sionat de pasul enorm care s-a făcut. După o mie de ani, a dat Dumnezeu şi a 
venit la conducerea papalității Karol Wojtyla, actualul papă loan Paul al II-lea. 
Atotputernicul a vrut să aleagă papă un polonez, care a făcut nişte deschideri 
cum n-au făcut toţi papii la un loc. Faptul că Sanctitatea Sa a ales din întreaga 
lume ortodoxă România ca prima ţară în care să păşească şi să ne dea mâna în 
mileniul al III-lea, a fost pentru noi toţi, cred, ca un semn divin. Acest act, aş 
spune, a fost deopotrivă o consimţire la unire întru dumnezeire, la toleranţă şi 
respect reciproc între cele două Biserici, Catolică şi Ortodoxă, şi totodată con- 
cretizarea unei punți de legătură între credinţele Apusului şi Răsăritului, aspi- 
raţie de atâtea ori seculară. În ceea ce mă priveşte, nu pot uita ceea ce am învă- 
tat cum că înseși Bisericile nu sunt altceva decât nişte momente şi monumente 
sufleteşti prin care se poate face legătura dintre pământ şi ceruri. Am spus ce- 

ruri pentru că la noi în sat se spunea „Sunt aşa de mulțumit, parcă am ajuns în 
al şaptelea cer”, ceea ce însemna că, în concepţia populară, cerul e format din 
mai multe bolte şi cei care au faptele cele mai bune, ajung în al nouălea, al 
doisprezecelea cer. Pe lângă aceasta, e bine să reamintim că Biserica este una, 
sfântă, sobornicească şi apostolească. Este una pentru că unul este întemeie- 
torul şi capul ei, respectiv Isus Hristos. Este sfântă pentru că sfânt este înteme- 
ietorul ei, este sobornicească pentru că ea este menită să se întindă în toată lumea 
şi este apostolească pentru că a fost întemeiată de Isus cu ajutorul apostolilor. 


Î.: Dacă tot l-aţi pomenit pe papa Ioan Paul al II-lea, să ne amintim că, recent, 
Academia Română i-a conferit titlul de membru de onoare Sfântului Părinte, 
de asemenea şi Înalt Prea Sfinţitului Î.P.S.) loan Robu, Arhiepiscopul de Bu- 
cureşti. Cum interpretați Dumneavoastră acest gest făcut de o instituţie cultu- 
rală faţă de Biserică, pentru că Sfântul Părinte este şi el un om de cultură, dar 
este liderul spiritual al Bisericii Catolice. Se poate vorbi, prin aceasta, de un fel 
de înrudire dintre Biserică şi cultură? 

R.: Nicicând nu s-a putut despărți Biserica de cultură, constant s-au irigat re- 
ciproc. La noi, la români, de exemplu, aşa cum o arată preotul poet Alexandru 
Mateevici, „limba noastră e limbă sfântă, limba vechilor cazanii,/ Care-o plâng 
şi care-o cântă pe la vatra lor ţăranii”. Ce este cazania se ştie; este o predică în 
care se explică evanghelia citită în ziua respectivă. Slujbele catolice se făceau 
înainte, cu predilecție, în limba latină, cele ortodoxe, în limba slavonă. La ter- 
minarea slujbei, se citea cazania, în ambele cazuri, în româneşte. Întorcându-ne 
la Sfântul Părinte, eu aş despărți cele două momente. Nu ştiu, poate că greşesc. 
Problema Î.P.S. Arhiepiscop loan Robu era o problemă care se discuta de mai 
mult timp în cadrul Academiei, de vreo 4-5 ani. Nu au existat împotriviri legate 
de sfinția sa ca om, ca persoană sau legat de Biserică. Permiteţi-mi o digresiune. 
„Cum aţi procedat de aţi ajuns la Academie?”, m-a întrebat un cunoscut. „Aţi 
muncit”, mi-a spus tot el. „Eu n-am muncit ca să ajung la Academie. Dar dacă 
am ajuns aici... probabil că am muncit!”, i-am răspuns. În diferite manifestări 
culturale sau spectacole de mare anvergură, la care erau invitaţi diferiți repre- 
zentaţi ai culturii, ai ştiinţei, ai cultelor etc., observam cum elita ştiinţelor, a 
literelor aveau o anumită atracţie față de Înalt Preasfinţitul loan Robu. Era pri- 
vit cu interes, consideraţie şi simpatie. Sigur că toate aceste sentimente erau in- 
spirate de calităţile evidente şi dovedite de Preasfinţia sa. Îmi amintesc că, la 
un mare concert dat la Ateneu la Bucureşti, am asistat la discuţia dintre acade- 
micienii Radu Voinea şi Cristofor Simionescu, foşti preşedinţi ai Academiei 
Române. Ambii vorbeau despre Arhiepiscopul loan Robu admirativ, nu atât ca 

prelat, pentru că îl cunoşteau mai puţin în această ipostază, ci ca pe un expo- 
nent al unei elite cultural umane. Şi nu ştiu cine dintre ei a spus „În măsura în 
care reprezentanţi ai cultelor este necesar să fie primiţi în Academia Română, 
doi oameni aş susţine: pe Antonie Plămădeală şi pe loan Robu”. În această 
ordine li s-a rostit numele, cred, dar, oricum, reieşea valoarea lor egală. De aici, 
să nu se înțeleagă însă că mitropolitul Plămădeală şi Excelenţa Sa Robu au 
intrat în Academie pentru că au fost protejaţi de cineva. Este ştiut faptul că 
accesul în acest suprem for implică trecerea prin furcile caudine ale unor con- 
diţii de înalt aport în domeniul din care vii. Egalitatea ca valoare a celor doi 
reiese şi din faptul că, după ce l-au ales membru de onoare pe Mitropolitul 
Antonie Plămădeală, preşedintele Filialei Academiei de la laşi a subliniat: „opi- 
nez că tot Filiala Iaşi ar fi bine să propună şi pe excelența sa loan Robu”. Între 
timp, secţiile s-au dezvoltat, propunerile nu mai veneau de la filiale, ci de la 
secţii. La secția de filozofie a fost introdusă şi teologia. Atunci, probabil, s-au 
cerut lucrări, recomandări, privindu-l pe Excelenţa Sa loan Robu. De aceea, eu 
despart problema primirii Î.P.S. loan Robu în Academie de cea a Sfântului Pă- 
rinte, papa loan Paul al II-lea. Aş înclina să cred că e mai bine să vorbim de ale- 
gerea celor doi Înalţi Prelaţi români, ortodox şi catolic, respectiv de Preaferi- 
citul Teoctist şi de Excelenţa Sa Robu, primiţi sub cupolă în această ordine, la 
o distanţă de timp nesemnificativă. Alegerea lor ca membri de onoare în cel 
mai înalt for de ştiinţă şi cultură constituie un act de mare echilibru spiritual cu 
adâncă semnificaţie pe planul continuității şi înnoirii. S-a realizat acel fir, un 
durabil liant între generaţii care asigură osmoza în trecut şi prezent. Cred că 
Excelenţa Sa, loan Robu, este cel mai tânăr membru de onoare al Academiei 
Române. Am, în acest sens credinţa că, între cei doi Înalţi Prelaţi, pe lângă o 
anume afinitate existentă, diferenţa de vârstă a favorizat tocmai acea comuni- 
care reciprocă, acel împrumut imperios între tradiție şi viitorime. 

În rezolvarea acestei probleme, unică în istoria Academiei, un aport decisiv 
a avut, am convingerea, stăruința scriitorului Eugen Simion, preşedintele Aca- 
demiei Române, adept şi susţinător autentic al recunoaşterii spirituale a celuilalt, 
care a ţinut să adâncească, să dea un plus de viabilitate ideii admiterii şi spriji- 
nirii reciproce celor două culte din ţara noastră. Mai trebuie adăugat că Biserica 
Romano-Catolică, prin expoziţia organizată la Roma „Monumenta Romaniae”, 
a facilitat ţării noastre o şi mai mare deschidere către Apus. 

Şi acum, revenind la Sfântul Părinte, trebuie amintit că, prin tatonările care 
s-au făcut la Nunţiatură, deşi elegant, răspunsul a fost negativ, „Nu credem că 
Sanctitatea Sa Paul Ioan al II-lea ar accepta să fie membru de onoare al Acade- 
miei Române”. Demersurile au continuat totuşi şi, numai în urma unei fructu- 

oase convorbiri directe dintre Preşedintele Academiei Române şi Sfântul Părinte, 
s-a ajuns la un rezultat pozitiv. Reuşita are o dimensiune care cu greu se poate 
evalua. E ca şi cum vezi o piesă de teatru atât de reuşită, încât ai impresia că 
scena s-a mutat în sală sau sala s-a mutat pe scenă. E adevărat că reprezentantul 
Vaticanului a intrat în Academia Română, dar daţi-mi voie să cred că şi Acade- 
mia Română a intrat în Vatican. 


Î.: Când se spune „membru de onoare”, onoarea e de ambele părţi, nu-i aşa? 

R.: Personalitatea aleasă onorează, evident, Academia Română. Figuri de di- 
mensiunea Sanctităţii Sale sunt rarisime în cadrul Academiei Române. Am par- 
ticipat la numeroase alegeri de membri de onoare, cea însă care a prilejuit ale- 
gerea Sfântului Părinte şi a excelenţei sale Arhiepiscopului loan Robu se 
înscriu printre momentele de aleasă referință şi de mare reuşită ale Academiei 
Române în istoria ei trecută, prezentă şi viitoare. 


I.: Acuma ne întoarcem la o problemă nu atât de înaltă, de academică, ci una 
de viaţă obişnuită. Ştiu că aveţi un nepot. Cum îl cheamă? 
R.: Victor. 


Î.: Dacă Victor v-ar întreba într-o zi când mergeţi împreună la biserică: „De 
ce trebuie să mergem, bunicule, la biserică?” ce i-aţi răspunde? 

R.: Nu mi s-a pus o asemenea întrebare. Întrebările copiilor sunt într-adevăr 
foarte neprevăzute şi nu o dată le dăm greu un răspuns. Apropo de năstruşnicia 
întrebărilor şi dificultatea noastră de-a răspunde, fac o paranteză: am fost la 
sfințirea monumentului lui Ştefan cel Mare şi Sfânt de lângă Palatul Oştirii din 
Copou-lași. Au participat Înalt Prea Sfinţitul Daniel şi Preasfinţitul Gherghel. 
După slujbă, s-au intonat câteva imnuri. Nepotul pe care l-am luat cu mine să 
asiste la această mare sărbătoare — era şi Ziua Eroilor-— m-a întrebat: „Bunicule, 
unde stau sunetele tobei când nu bate nimeni în ea?”. Ce să-i răspunzi? Sau, la 
un moment dat, se vorbea despre anii care au trecut de la domnia lui Ştefan cel 
Mare, iar el mi-a pus o altă întrebare: „Unde se adună şi se duc anii care au tre- 
cut?”. Revenind la întrebarea dumneavoastră „de ce e necesar să mergem la 
biserică”, trebuie să spun că nepotul meu a intrat în sfera religiei prin regretata 
mea soţie, Victoriţa, o fiinţă religioasă ce l-a crescut pe Victor în credință pen- 
tru Dumnezeu. Era pentru el o plăcere s-o însoţească şi să cânte în strană, îm- 
preună cu fiul preotului paroh Vasile Vaida. Merge şi acum cu mine, merge 
mai rar. Am fost de câteva ori cu el şi la biserica catolică. Câteodată mă roagă 

„să mergem la cea din vale” (biserica catolică). „De ce?”, îl întreb. „Pentru că 
acolo slujba e mai scurtă şi stăm pe scaune”. 


Î.: E un aspect. 

R.: E motivaţia lui. În cele câteva situaţii când mi-a solicitat ajutorul pentru 
a înţelege anumite taine, am constatat că nu a avut parte de profesori prea buni. 
În loc să le trezească o anumită nevoie interioară, un interes pentru mister, mi 
se pare a-i fi anulat în pornirile lor. Nu i-au apropiat aşa cum am fost eu legat 
de această formă de conştiinţă socială. N-au ştiut să strecoare în sufletul lor 
acel „ceva dumnezeiesc” care nu poate fi definit prin cuvinte. Sunt bucuros însă 
că, în fiecare seară, când se culcă, îmi spune: „Bunicule, hai la rugăciune. O 
spui matale sau o spun eu?”. Şi rosteşte mai totdeauna el Tatăl nostru, fapt ce 
mă mângâie. Nu ştiu cât o să mai dureze. Dar cred că ceea ce i-a sădit în suflet 
bunica, soţia mea, chiar dacă se va mai atenua, de rămas, tot va rămâne ceva. 
De aceea, am convingerea că a-l apropia pe copil de Dumnezeu prin exemplu 
personal, prin căldura rugăciunilor, prin sfaturi demne de urmat, înseamnă 
realizarea unui om cu credinţă în Cel de Sus, înfăptuirea omului adevărat. 


Î.: De fapt, eu nu voiam o definiţie, deoarece credinţa se transmite din gene- 
raţie în generaţie. După aceea, vine problema cultivării, creşterii. 

R.: Ca exemplu, copilul a fost invitat într-o familie şi foarte mare mi-a fost 
bucuria când mi s-a comunicat că nepotul meu face semnul crucii înainte şi 
după masă. Sau, când s-a dus în clasa întâi, învățătorul i-a întrebat pe copii cine 
ştie Tatăl nostru. El era singurul care a spus că ştie, iar învățătorul, foarte 
încântat, mi-a telefonat să-şi exprime multumirea. Nu putem merge fără un 
îndreptar. Mă gândesc la o imagine folosită de părintele Scarlat Porcescu, aceea 
a ochiului lui Dumnezeu care vede tot şi binecuvântează ceea ce este bun şi ne 
fereşte de a face rele. 


Î.: Dumneavoastră sunteţi un om optimist din fire, senin, chiar dacă necazu- 
rile mai vin şi peste Dumneavoastră. De câte ori v-am întâlnit, nu v-am văzut 
niciodată atât de trist încât să nu mai licărească flacăra sau luminiţa speranţei 
acolo în sufletul Dumneavoastră. De aceea, vreau să vă întreb: Ce credeți că-l 
poate face fericit pe un om în această viaţă? În copilărie aţi spus că de la părinţi 
aţi primit cele două îndreptare: Dumnezeu şi munca. Dar, văzând că tinerii 
noştri trec prin tot felul de probleme, există pericolul de a pierde legătura cu ră- 
dăcinile; mă gândesc la faptul că unii dintre tinerii noştri părăsesc ţara... 

R.: Eu am împlinit 75 de ani. Am avut, printre altele, şi această şansă. Rea- 
mintesc, de asemenea, că provin dintr-o familie onestă, am avut parte, în timpul 
facultăţii, de nişte colegi serioşi, întrucât mai mult de jumătate din anul nostru 
de studii se mutase din tranşee în băncile amfiteatrului: căpitani, maiori. Am 
avut nişte profesori excelenți, am avut şansa unei căsătorii fericite, a unor cola- 
boratori buni şi cea mai mare şansă a fost că am fost un om liber ca pasărea ce- 
rului. Liber de a-mi alege profesia, liber de a-mi alege colaboratorii. Din această 
cauză, şi unele greşeli ale lor, totdeauna le-am trecut asupra mea, pentru că eu 
i-am ales. ŞI, totdeauna, am încercat să fac comparaţie între greşelile lor şi cele 
ale mele faţă de mine însumi şi nu o dată vedeam că ale mele sunt mai mari, 
încât, în grupul pe care l-am îndrumat în decursul anilor, nu au apărut situații 
conflictuale. S-a instituit şi s-a perpetuat o durabilă armonie. Probabil că Dum- 
nezeu m-a ajutat. Vedeţi Dumneavoastră, armonia asta a unui grup este din ce 
în ce mai rară. În afară de asta, cred că armonia de multe ori este mai mult ima- 
ginară decât reală — s-ar putea să greşesc. Revenind la persoana mea: am îm- 
plinit 75 de ani; cea mai mare şansă, poate. Dacă dispăream la 50, deşi realizasem 
câte ceva, muream definitiv. Dacă mor acuma, poate că mai trăiesc cumva: nu 
numai prin fecior, prin nepot, ci şi prin ceea ce am putut să contribui şi eu la 
ştiinţa viti-vinicolă românească. Asta este o şansă extraordinară, pentru că, în 
domeniul nostru, ca să poţi da ceva, sunt necesare mari strădanii, temeinice 
acumulări de cunoştinţe şi asta nu se poate face decât în timp, darnic cu mine. 
Privitor la anii pe care i-am adunat, ce să vă spun? Este o vârstă frumoasă; aşa 
însă cum copiii fac pozne, să ştiţi că şi noi, bătrânii, facem gafe. Totdeauna ne 
dăm exemplu tinereţea noastră, munca noastră devine un laitmotiv; repetăm de 
zeci sau chiar de sute de ori acelaşi lucru şi mai avem o meteahnă, ne place să 
dăm sfaturi. Am rămas plăcut impresionat când un colaborator de-al meu mi-a 
spus la un moment dat „Domnule profesor, nu-mi mai daţi sfaturi, că eu pot 
greşi şi singur!” Sau un altul: „Domnule profesor, dumneavoastră nu aveţi ceva 
mai bun de făcut?”. „De ce?”. „Sfaturile astea n-ajută la nimic”. „Cum n-ajută 
la nimic?”. „Domnule profesor, nu vă supăraţi, cei inteligenţi nu au nevoie de 
ele, iar cei proşti nu ştiu ce să facă cu ele!”. Sunt spuse sub formă de glumă, dar 
exprimă nişte realităţi. În fine, ar trebui ca mesajul meu să fie legat şi de pro- 
iecte. Adică, fiecare om nu încetează să-şi facă proiecte. Astăzi însă am mai 
multe rezerve, fiindcă, dintre ziua de mâine şi trecerea în eternitate, nu ştiu care 
poate veni prima. Am lucida senzaţie, aşa cum se spune la ţară, că: „Funia se 
apropie de par”. Şi totuşi, încerc un sentiment de satisfacție. Să mă explic. 
Acum cinci-șase ani, când mă duceam acasă, veneau fini, cumetri, neamuri şi 
îmi amintesc şi acuma de un fin de-al nostru, loan Dodoiu, trecut în lumea um- 

brelor. Țăranul nu prea ştie în general ce să facă cu mâinile. „Naşule, îmi spune 
el, scrie ceva şi despre satul nostru”. „Aş scrie dragă, dar nu mă pricep”. Rotin- 
du-şi căciula în mâini, nu se lasă: „Dar dacă nu te pricepi matale, atuncea 
cine?”. „Şi, drept să-ţi spun, fine Ioane, nici nu am timp”, îi spun. „Câţi ani ai 
naşule?”. „70, fu răspunsul meu”. „Bine, dar dacă nu scrii acum, când?”. A fost 
un îndemn din adâncuri, care mi-a declanşat hotărârea. Mi-am spus că trebuie 
să scriu ceva despre satul meu. N-am realizat o monografie în sensul clasic al 
cuvântului. Am reuşit totuşi să redactez vreo 300 de pagini, o scriere similară 
cu cea pe care o făceau învățătorii de altă dată, din perioada lui Spiru Haret şi 
a lui Dimitrie Gusti, în care am amintit despre istoricul satului, denumirea, 
preocupările oamenilor ş.a.m.d., poate mai mult o retrăire legată de locurile 
natale. 


Î.: O revizitare. 

R.: O revizitare, cum spuneţi, cu rol de îndemn pentru cei care vin după mine 
să nu-şi uite rădăcinile. Dumneavoastră îmi spuneţi că tinerii trec printr-o pe- 
rioadă grea, că părăsesc ţara. E adevărat, dar, când eram eu copil, era o mişcare 
centripetă: veneau alții la noi: italieni, nemți, veneau spanioli şi lucrau în ţară 
la noi. Acuma este mai mult o mişcare centrifugă, pleacă lumea. Dar eu sper, 
totuşi, în revenirea majorităţii. Şi apoi, unirea celor două Biserici, nu printr-un 
pact, ci printr-o unire sufletească, de gândire, de toleranţă, încredere şi respect 
reciproc va fi un act esenţial. România va dobândi ceea ce dorim cu toţii, o con- 
fraternitate în simţiri, aspirații şi împliniri. În orice caz, aş vrea ca, în încheiere, 
să spun că redresarea economică, culturală, morală, politică a poporului român 
nu poate fi concepută în afara religiei. E un proverb indian pe care papa îl repetă 
şi văd că îl şi pune în practică. „Mâine este prima zi din câte mai ai de trăit”, 
mâine, care poate să însemne realizări ce ne pot veşnici. 

Vă mulțumesc! 

Î.: Vărog să vă prezentaţi pe scurt, subliniind momentele principale ale rela- 
ției cu Biserica. 

R.: Născut în 1971, din părinţi formal ortodocşi, nu am beneficiat de nici un 
fel de educaţie religioasă. Ca mai toţi cei botezați în Biserica Ortodoxă Română, 
am fost dus în copilărie de PI D } jte slujbe şi am învăţat să-mi 
fac semnul crucii, fără a pri SERIA A ccst fapt — lipsa catehezei 
sau a celor mai entare cunoştinţe deemosală sau dogmatică craptină- s-a 
Aa SAMA AOA SAMOANA 
neam prin viaţă Bisericii Ortodoxe. Şi nici măcar un nume în vreun registru de 
botez nu eram, de vreme ce aveam să descopăr (în urmă cu câţiva ani) că preotul 
care oficiase slujba într-un cadru privat, nu mă înregistrase şi nu-mi întocmise 
certificat de botez. Am primit un asemenea certificat abia prin 1996, la solici- 
tarea mea, pe baza mărturiei rudelor care asistaseră la săvârşirea respectivului 
sacrament. 

Ceea ce pot numi cu referire la evoluţia mea spirituală, „faptul extraordinar” 
— sintagmă prin care Garcia Morente desemnează, fericit, procesul convertirii 
— s-a consumat abia în jurul vârstei de 21 de ani. Astfel, dacă în 1986 dobân- 
disem convingerea imortalităţii sufletului şi credinţa relativ fermă în existenţa 
Divinităţii prin grija unei excepţionale profesoare de română — Doina Moraru 
—, credincioasă romano-catolică, fără a mă integra însă în viaţa Bisericii, din 
1992 am început să înţeleg, datorită explicaţiilor răbdătoare ale unui alt dascăl 
rarisim trăitor al ortodoxiei profunde — Ion Pătrulescu —, că, deopotrivă, cre- 
dinţa în Persoana divino-umană a lui Isus Cristos şi participarea la viaţa litur- 
gică eclezială sunt elemente centrale în formarea umană. Deci, abia din anul 
1992, am început să am o relaţie concretă cu o Biserică apostolică (cea orto- 
doxă). Participând la un Poeg apera de intens pe care chiar noi, 
studenții treziți la viața ner ım SU să-l pregătim sub îndrumarea 


profesorului de limbi clasice it s, mi-am însuşit elementele de 

bază ale credinţei creştine. Ca student la filozofie, citeam cu nesaţ (şi) teologie, 
descoperind prin lectura operelor lui Vladimir Soloviov sau ale cardinalilor 
Hans Urs von Balthasar şi Jean Danielou catolicitatea Bisericii întemeiate de 
Mântuitorul Isus Cristos. Astfel, din 1993, am dobândit convingeri catolice 
limpezi, care au rămas neschimbate până în ziua de azi. Spre a fi cât se poate 
de explicit, voi adăuga că, de exemplu, din acel an, am început să socotesc pa- 
palitatea o autoritate absolut necesară vieţii bisericeşti, nevăzând în atitudinea 
mea nici o contradicţie cu teologia patristică sau cu spiritualitatea răsăriteană. 
Astfel, după o primă fază confuză — datorată mai ales lecturilor ne-critice din 
părintele Dumitru Stăniloae şi Vladimir Lossky — în care acordasem oarece cre- 
dit opiniilor lor anti-catolice, am înţeles şi am început să cred că Biserica lui 
Cristos este „una, sfântă, catolică şi apostolică”. Chiar mărturiseam acest lucru 
atunci când spuneam Crezul niceo-constantinopolitan cu prietenii mei orto- 
docşi, care nu o dată mi-au atras atenţia că Biserica Ortodoxă e „sobornicească”, 
şi nu „catolică”, lucru care mă contraria serios. Pentru a nu provoca tulburare, 
am încercat însă o formulă de compromis propunându-le să folosim în Crez ter- 
menul de „universală”. Nici cu acesta nu prea au fost de acord, deşi există ex- 
cepţii notabile. Mi-am păstrat convingerile nestrămutate, evitând însă — pe cât 
posibil — discuţiile polemice legate de convingerile mele deopotrivă catolice şi 
ortodoxe. 

Începând cu anul 1997, când părintele mitropolit Nicolae Corneanu m-a nu- 
mit redactor al revistei teologice „Altarul Banatului”, a devenit însă din ce în 
ce mai dificil să evit discuţiile pe teme ecleziologice. Pentru mine, Biserica era 
şi este, categoric, „una, sfântă, catolică şi apostolică”. Astfel, publicând mai 
multe articole în care postulam unitatea indisolubilă, de adâncime, între Bise- 
rica Catolică şi Bisericile Ortodoxe, am început să fiu interpelat de prieteni sau 
chiar acuzat de cititori mai puţin binevoitori că sunt „papistaş”. Ceea ce, în opi- 
nia majorităţii lor, însemna că nu sunt şi nu pot fi ortodox. Printr-un imbold 
lăuntric puternic care — ţin să accentuez — nu provenea din resentimente faţă de 
anumite carenţe ale ortodoxiei instituţionale, din 1996 am început să cunosc 
din interior viaţa Bisericii Romano-Catolice participând, mai întâi sporadic, la 
slujbele acesteia, apoi tot mai frecvent. De asemenea, ecumenismul l-am deprins 
din documentele magisteriale pe această temă, lucru pe care nu l-am ascuns 
niciodată. Desigur, criticile respective m-au îngrijorat la început, dar văzând că 
părintele mitropolit Nicolae nu m-a atenționat în nici un fel — doar m-a avertizat 
că, dacă am început să public articole teologice, trebuie să fiu pregătit pentru 
felurite polemici — am rămas în continuare (până în iunie 2001) la redacția re- 
vistei „Altarul Banatului”. Din 1999, raporturile mele cu Biserica Romano-Ca- 

tolică au devenit constante, iar în anul 2000 am solicitat primirea în deplină 
comuniune cu Biserica Romei. Atât prin credinţă cât şi prin practica concretă, 
mă consider un mădular al Bisericii Universale întemeiate de Isus Cristos, do- 
rind din răsputeri să particip cât mai temeinic la viaţa Duhului ce se manifestă 
eclezial. 


Î.: Relaţia dumneavoastră cu Biserica a suferit vreo modificare după 1989? 
În ce sens? 

R.: Cum se poate lesne constata, răspunsul de mai sus rezolvă şi această în- 
trebare, întrucât relația mea vie, personală cu Biserica datează abia din 1992. 
Modificările generale survenite le-am relatat mai sus. Singurul aspect important 
pe care doresc să-l adaug în ce priveşte evoluția situării mele în Biserică se re- 
feră la problema autorităţii. La început, am avut mari dificultăţi în a identifica 
reprezentanţii legiuiţi ai Tradiţiei apostolice: „De cine să ascult?”, mă întrebam 
constant. Idealist, am crezut o vreme că trebuie să fie ca în Patericul egiptean: 
găsesc un „bătrân îmbunătățit” apoi totul e rezolvat. Numai că n-am găsit un 
asemenea bătrân, iar cei despre care-mi vorbeau prietenii erau nu o dată în con- 
tradicţie unii cu alţii. Şi, mai ales, erau uneori în contradicţie cu ierarhia, faţă 
de care anumiţi monahi ortodocşi au rezerve serioase, dacă nu chiar reacții 
virulente. Debusolat, mi-am lărgit lecturile teologice şi am întețit dialogurile 
pe această temă cu fraţii ortodocşi, încercând să găsesc răspunsul. Până când, 
într-o zi, am descoperit primele texte magisteriale: documentele Conciliului al 
II-lea din Vatican. Din acel moment, nu am mai avut nici un dubiu. Am înţeles 
cine erau Părinţii duhovniceşti contemporani nouă, cei faţă de care suntem da- 
tori cu ascultarea: episcopii Bisericii lui Cristos aflaţi în comuniune cu urmaşul 
lui Petru, papa. Aşa au început să ocupe lecturile textelor pontificale (enciclice, 
scrisori apostolice, documente ale „Congregaţiei pentru Doctrina Credinței” 
etc.) un loc central între lecturile mele. Am scris şi scriu în continuare, ca laic 
interesat de aceste texte, eseuri şi studii despre conţinutul lor. Recunoaşterea 
autorității magisteriale: iată deci un episod fundamental în stabilirea raportu- 
rilor mele cu Biserica, Sfânta Scriptură, Tradiţia. 


Î.: Care sunt direcţiile în care Bisericile istorice din România (romano-cato- 
lică, ortodoxă, greco-catolică) se angajează mai mult sau ar trebui să se angajeze? 

R.: Îmi vine foarte greu să răspund unor întrebări atât de dificile. Pe baza 
lecturilor şi, mai ales, a experienţelor din ultimii ani voi încerca să răspund to- 
tuşi, conştient de limitele mele inevitabile. Tot ce voi spune va porni de la pro- 
priile mele necesităţi spirituale, însumate cu cele ale prietenilor de credinţă. 

a) Principalele direcţii în care Biserica Romano-Catolică trebuie să activeze 
cât mai intens ar putea fi următoarele: învățământul, mass-media şi viaţa 
socială cu tot ce implică aceasta (caritate, reformarea instituţiilor seculare etc.). 
După cum s-a văzut de-a lungul întregii istorii, catolicismul poate oferi teme- 
iuri stabile unei culturi puternice, aptă să contribuie la eliminarea reziduurilor 
ideologice din mentalităţile ce ne domină. De aceea, trebuie să activeze în sensul 
creării unor catedre de teologie inclusiv în Universitățile seculare sau pentru 
crearea unor şcoli şi licee confesionale de excepţie, bazate pe metode moderne 
de educaţie dar întemeiate pe principiile paideei creştine patristice şi scolastice. 
Dacă nu reuşim să oferim tinerelor generaţii o învăţătură solidă, fundamentată 
pe valorile perene ale clasicismului, nu prea văd cum se poate edifica o civili- 
zaţie sănătoasă, capabilă să-şi păstreze libertatea şi valorile. 

Strâns legată de problema învăţământului, a educaţiei în sens larg, este pro- 
blema culturii audio-vizuale răspândite prin intermediul mijloacelor specifice. 
La noi, în România, problema e complet scăpată de sub control. Singura soluție 
poate fi doar înfiinţarea unor posturi de televiziune şi de radio alternative, care, 
pe modelul posturilor cu experienţă de la Vatican sau din alte ţări de tradiție 
catolică, să ofere o alternativă serioasă publicului autohton. Pentru început, s-ar 
putea realiza difuzarea posturilor vaticane prin cablu, făcând o reclamă adecvată 
acestei acţiuni. De asemenea, ar fi de mare folos răspândirea câtorva reviste ca- 
tolice de ţinută, atât interne cât şi internaţionale, atât academice cât şi de cultură 
generală sau de informaţii diverse. Presa eclezială şi literatura creştină trebuie 
scoase de sub obrocul „ghetoului ecleziastic” şi răspândite printr-un efort sus- 
ținut. „Dialog teologic”, „Caietele Institutului Catolic Sfânta Tereza”, toate 
celelalte publicaţii necesită o promovare mai intensă, mai susţinută. 

În ce priveşte viaţa socială, catolicismul poate face mult pentru o reformă 
autentică dar, mai ales, pentru rezolvarea gravelor probleme cu care ne con- 
fruntăm mai toţi: avorturi, şomaj, sărăcie răspândită la o scară incredibil de ex- 
tinsă etc. Însă poate că cel mai important lucru ar fi altul: stabilirea unor cote 
de salarizare demne pentru toţi oamenii care muncesc în România. Nu mă refer 
aici la acţiuni de anvergură, care nu pot fi întreprinse decât de anumite instituţii 
publice, ci de re-evaluarea completă a preţului muncii. Nu este acceptabil să 
existe oameni care muncesc pentru 50 sau 70 USD pe lună şi chiar pentru mai 
puţin, în timp ce directori, parlamentari etc. primesc salarii la nivel occidental. 
Doctrina socială catolică permite atitudini ferme în această privinţă şi luări de 
poziţie publice. Toate direcţiile prezentate se vor baza pe aprofundarea, studierea 
minuțioasă a documentelor magisteriale şi mai ales a documentelor Conciliului 
al II-lea din Vatican. 

b) Reprezentând cea mai numeroasă Biserică apostolică din România, Bise- 
rica Ortodoxă cred că trebuie să îndrăznească a păşi pe două direcţii: reforma 
proprie şi intervenţia fermă în viaţa instituţiilor româneşti. Prin reformă înţeleg 
lepădarea tuturor formelor moarte din lăuntrul său, cum ar fi manualele decre- 
pite după care se studiază teologia în seminarii şi facultăţi sau eliminarea acelor 
criterii de admitere în preoţie care nu dau prilejul descoperirii vocaţiilor auten- 
tice. Un alt capitol important al reformei interne ar trebui să fie cel al relaţiilor 
cu catolicismul, prin replici concrete faţă de gesturile de pocăință, deschidere 
şi (re)cunoaştere săvârşite de papă, de clericii şi credincioşii aflaţi în comuniune 
cu Scaunul Romei. 

Când mă refer la intervenţia în viaţa instituţiilor româneşti, am în vedere în 
mod special, încercarea de a stopa un fenomen atât de grav cum este corupția. 
Cred că ar fi de real folos dacă Sinodul B. O. R. ar elabora un document în acest 
sens, atrăgând direct atenţia tuturor celor ce îngroaşă neîncetat corupția care 
anume sunt consecinţele spirituale ale unor asemenea fapte şi, de ce nu, să su- 
blinieze că nici unul dintre cei care se ştiu vinovaţi NU fac şi NU pot face parte 
din trupul lui Cristos. La fel ar trebui procedat în cazul tuturor celor care parti- 
cipă la avort, în special medicii ginecologi. Să fim bine înţeleşi: nu sugerez 
aruncarea unor anateme împotriva celor corupți sau împotriva iresponsabililor 
care participă la proliferarea avortului, ci doar avertizarea lor fermă şi limpede 
în privinţa consecinţelor incalculabile ale faptelor pe care le săvârşesc. 

c) În privinţa Bisericii Greco-Catolice, direcţiile ar putea fi similare cu cele 
pentru Biserica Romano-Catolică. În plus, credincioşii acestei Biserici trebuie 
să arate că este perfect posibil să asumi şi să înţelegi catolicismul din interiorul 
tradiției răsăritene. Din păcate, Biserica Greco-Catolică nu poate fi o punte între 
Biserica Romano-Catolică şi Biserica Ortodoxă Română, deoarece ultima pare 
a nu dori sub nici o formă acest lucru. În asemenea condiţii, greco-catolicii îşi 
pot purta cu demnitate blazonul de urmaşi ai străluciţilor episcopi-martiri, apro- 
fundând neîncetat valorile teologiei creştine din ambele emisfere ale Europei, 
participând totodată activ la viaţa cetăţii. Şi poate că întreaga chestiune a ritului 
ar trebui — împreună cu teologii romano-catolici — regândită, spre a nu mai fi 
acuzaţi de atâtea şi atâtea ori de prozelitism camuflat sub masca liturghiei bi- 
zantine. 

Încă ceva: toate cele trei Biserici apostolice ar trebui să elaboreze strategii 
misionare adecvate membrilor comunităților reformate şi post-reformate, care 
să le ofere acestora — sub marca exemplelor sfinților şi a dialogului purtat cu 
înţelepciune şi blândeţe — şansa de a redescoperi apostolicitatea Bisericii şi spi- 
ritualitatea ei. Nu este suficient să-i acuzi pe protestanți şi neo-protestanţi de 

prozelitism şi de „sectarism”; trebuie să-i cunoşti, să le re-cunoşti calitățile şi 
meritele, apoi să încerci să clarifici acele aspecte pe care s-au deprins să le 
respingă. Totul făcut printr-o lucrare comună, binecuvântată de episcopi şi pusă 
în practică de credincioşi competenți. 


Î.: Care sunt pericolele ce ameninţă astăzi în România viaţa Bisericii? Cum 
se comportă Bisericile din România faţă de modernitate, post-modernitate, glo- 
balizare? 

R.: Nici un pericol nu mi se pare mai mare ca suficiența, indiferența, închi- 
derea mulţumită de sine între zidurile propriei comunităţi ecleziale. După aceea, 
urmează un alt pericol fatal: prostia, lenea mentală care generează limbajul de 
lemn bisericesc. În acest sens, imperativele magisteriale privitoare la calitatea 
pregătirii clerului dar şi a credincioşilor e necesar să fie perfect asimilate şi puse 
în practică. Apoi, laicii să fie valorificați la maximum, încredinţându-li-se 
misiuni potrivite vocației şi pregătirii lor. Alt pericol: orgoliul. „Sunt mândru 
că sunt catolic”, sau: „sunt mândru că sunt ortodox” etc. Asemenea afirmaţii 
(ca şi cele naţionaliste) sunt valoroase doar însoţite de smerenie şi fapte conforme 
învăţăturii creştine a iubirii. Altminteri, sunt vorbe goale, menite mai degrabă 
să-i îndepărteze pe cei „din afară” de pretinşii credincioşi deveniți prin nevred- 
nicia lor colportori ai ipocrizie. 

După cum se vede, în general nu concep pericolele care ameninţă viaţa Bise- 
ricii ca fiind ceva exclusiv obiectiv: „ruşii”, „americanii, „conspiraţiile maso- 
nice”, „modernismul”, „globalizarea”, „post-modernismul” etc.; cred că, în 
primul rând, cele mai mari pericole sunt acelea care provin din lăuntrul nostru, 
unde „omul cel vechi” luptă din răsputeri să stingă harul Duhului împietrindu-ne, 
uscându-ne prin păcat. Pot exista şi ameninţări, pericole obiective; însă, dacă 
ne rezolvăm problemele interioare, sunt sigur că vom avea mult mai mari şanse 
să le soluţionăm şi pe cele din afară. 

Modernitatea? Post-modernitatea? Globalizarea? Toate pot fi periculoase şi 
pierzătoare de suflete în lipsa educaţiei şi catehezei creştine. Dar dacă acestea 
există — prin grija lui Dumnezeu şi lucrarea neobosită a oamenilor Bisericii —, 
dimpotrivă, toate ispitele trecute, prezente, viitoare devin prilej de înălțare, de 
dezbatere, de aprofundare a propriei credinţe. Un exemplu elocvent mi se pare 
formidabila confruntare a catolicismului cu modernismul, la începutul secolului 
al XX-lea: unii s-au rătăcit, în timp ce alţii s-au întărit şi au conlucrat cu Sfântul 
Duh întru pregătirea Conciliului al II-lea din Vatican. De noi depinde totul. Mai 
ales de consecvenţa noastră şi, în mod decisiv, de eliminarea compromisului 
din propriile vieți. 

Î.: Cum vedeţi problema ecumenismului la nivel naţional şi internaţional? 
Credeţi că cererea de iertare a papei adresată Bisericilor Ortodoxe din Grecia, 
Ucraina, Rusia va aduce roade în planul relațiilor ecumenice? Cum vedeţi vizita 
papei în România în raport cu vizitele recente în Grecia şi Ucraina? 

R.: Alcătuind rubrica de informaţii bisericeşti la revista „Altarul Banatului”, 
am cunoscut relativ detaliat evoluţia ecumenismului în ultimii ani. Am perce- 
put un recul puternic, mai ales în partea ortodoxă. Nici nu putea fi altfel. Ecu- 
menismul nu se reduce la gesturi politicoase şi la îmbrățişări fotogenice între 
ortodocşi, catolici, protestanți etc. Ecumenismul — aşa cum l-am deprins din 
documentele magisteriale — înseamnă mult mai mult: în primul rând, dialogul 
profund asupra punctelor divergente ale diferitelor Biserici şi comunităţi creş- 
tine, acele puncte care au prilejuit ruperea comuniunii. Asta nu înseamnă ceartă, 
polemici, război inter-confesional, ci un dialog onest, în care identitatea ecle- 
zială proprie nu este minimalizată din „iubire” pentru celălalt, ci supusă la proba 
adevărului prin dialog. În al doilea rând, ecumenismul trebuie să se bazeze în 
mod necesar pe un principiu cuantificat perfect de sfântul Ignaţiu de Loyola: 

„Este necesar să pornim de la ideea că orice bun creştin trebuie să fie mai 
dispus să-i salveze afirmaţiile aproapelui decât să i le condamne. Dacă nu i le 
putem salva, să ne informăm cum le-a înţeles el; şi dacă le-a înţeles greşit, să-l 
corectăm cu dragoste; dacă aceasta nu este suficient, să căutăm toate mijloacele 
potrivite pentru ca afirmaţiile bine înţelese să fie salvate” (Exerciţii spirituale, 
nr. 22). Altfel spus, ecumensimul presupune capacitatea rară de a te situa în 
perspectiva celuilalt, de a renunţa la aşa-numita „suspiciune hermeneutică”. 
Ceea ce — recunosc — este foarte dificil. Dar altfel nu se poate. 

Acest lucru este probat extraordinar de căinţa papei loan Paul al II-lea — să- 
vârşită în numele întregii Biserici Catolice —, care e un îndemn cutremurător 
pentru noi toţi. Nu condamnarea celuilalt e soluţia, ci recunoaşterea propriilor 
greşeli, demisii şi turpitudini. Din păcate, pentru mulți ortodocşi — cum s-a văzut 
în cursul vizitelor din Grecia şi Ucraina —, papa este identificat cu Anticristul. 
Nu doresc şi nu pot să calific calitatea acestor oameni, care se declară credin- 
C10ŞI; cert este un singur lucru: nu poate fi tratat ucenicul — papa sau orice alt 
creştin autentic — mai bine decât Stăpânul său: Isus Cristos cel răstignit. 

În ce priveşte roadele vizitelor apostolice ale papei sau diferenţele dintre vi- 
zita în România şi cele din Grecia şi Ucraina, am un singur lucru de spus: e 
nevoie de fapte. Vorbele fără fapte sunt moarte, la fel cum credinţa fără fapte 
e moartă. S-a schimbat în România vreun manual de teologie ortodoxă, unde 
dogmele catolice din ultimul mileniu să nu fie prezentate ca „invenţii” eretice? 
A apărut vreun teolog ortodox — unul singur măcar! — care să prezinte teologia 

scolastică sub adevărata sa lumină, aşa cum un Thomas Spidlik SJ a prezentat 
catolicilor spiritualitatea Răsăritului? S-a renunţat la hăituirea greco-catolicilor 
şi la polemicile oribile asupra retrocedării bunurilor confiscate în complicitate 
cu partidul comunist? S-a renunţat complet la rebotezarea catolicilor (mai ales 
de către unii călugări) care solicită primirea lor în Biserica Ortodoxă Română? 
S-a prezentat vreun text sinodal în care să fie recunoscută deplin succesiunea 
apostolică petrină a papei? lată întrebări la care nu prea am răspunsuri pozitive. 
Deşi există ortodocşi ce s-au bucurat sincer de vizita papei loan Paul al II-lea, 
rezultatele concrete sunt prea puţine. Şi asta pentru că există multă duplicitate! 
Vă rog să mă credeţi: prefer ca un teolog remarcabil precum diaconul loan I. 
Ică Jr. să-şi manifeste deschis criticile anti-catolice, decât să văd ierarhi sau 
teologi zâmbitori la reuniunile ecumenice, dar care, în sinea lor, îi consideră pe 
catolici sau pe (neoyprotestanţi eretici osândiţi la focurile iadului. 

Practic, întreg dialogul ecumenic trebuie regândit şi reaşezat pe baze temei- 
nice, conform unei etici întemeiată pe sinceritate, respect reciproc, dorinţa de 
a descoperi ceea ne uneşte şi de a depăşi punctele care ne separă. Şi asta nu prin 
compromis sau prin negociere! Biserica lui Cristos nu-i o bancă cu un curs mo- 
netar fluctuant. 

Atunci când ne vom izbi de dificultăţile imense ale regăsirii unităţii pierdute, 
să recunoaştem că nu putem merge mai departe, că nu putem vorbi de ecume- 
nism. Dar cu speranţa că ceea ce la oameni e cu neputinţă la Dumnezeu e posi- 
bil. În fond, nu noi facem ecumenismul; noi putem doar fi atenţi la „semnele 
Duhului”, dându-le curs în sensul redescoperirii unităţii. 


Î.: Ce aspecte ar trebui întărite, corijate pentru a avea o relaţie sănătoasă cu 
Biserica? În acest sens, care este rolul laicilor? Care este rolul ierarhiei? 

R.: Mă voi referi strict la situația mea de creştin român, trăitor în Biserica 
Romano-Catolică, pornind deci tot de la experiența personală. 

În ce mă priveşte, socotesc că am mare nevoie de o participare totală la viaţa 
eclezială. Biserica parohială trebuie să devină pentru orice credincios o a doua 
casă. Dacă pentru preot e chiar prima, pentru laic trebuie să fie locul unde se 
roagă, unde munceşte, unde cântă şi unde se poate juca, destinzându-se! Chiar 
acesta a fost motto-ul oferit credincioşilor spre meditaţie cu ocazia sărbătoririi 
hramului bisericii parohiale de care aparţin. Minunat! Însă trebuie şi ca noi, cre- 
dincioşii, să fim mai îndrăzneţi. Acest lucru preoţii îl pot obţine prin educaţie, 
prin îndemn, prin predică, prin exemplu propriu. Să-şi viziteze cât mai des cre- 
dincioşii acasă. Nu doar de sărbători sau cu ocazia sfințirii casei. Ci cât mai des, 
cunoscându-şi bine enoriașii, atât pe cei devotați cât şi pe cei înstrăinaţi. La fel, 

credincioşii trebuie încurajați să-şi viziteze păstorii ca „de la om la om”, nu 
doar în ocazii solemne sau pentru spovedanie. Cunoscându-se mai bine, epis- 
copii, preoţii, laicii pot găsi cele mai bune modalităţi de colaborare: în şcoli ca- 
tehetice, cercuri de studiu pe diferite teme, forumuri culturale, acţiuni carita- 
tive, seri distractive etc. 

Apoi ordinele şi congregaţiile. Încep prin a vă spune că mă simt frustrat că 
iezuiţii, franciscanii sau dominicanii nu au reprezentanţi în Timişoara. Totodată, 
mă bucur enorm că Salvatorienii şi Misionarii Sfântului Spirit sunt aici, oferin- 
du-ne prilejul unor perioade de exerciţii spirituale intense. Da. De acest lucru 
avem mare nevoie toţi, mai ales noi, laicii: să găsim locuri de retragere în oraşe, 
unde, sub călăuzirea unor părinţi spirituali experimentați — aşa cum sunt cei ce 
aparţin ordinelor menţionate —, să ne desprindem o anumită perioadă de grijile 
lumeşti pentru a învăţa să dialogăm cu Dumnezeu. Acesta e motivul pentru care 
susţin necesitatea întăririi prezenţei congregaţionale în oraşe. 

Indubitabil, rolul ierarhiei este decisiv. Fără autoritatea episcopală, Biserica 
nu poate exista şi funcţiona conform rolului său soteriologic. Aş îndrăzni să 
spun că episcopul este garantul liniştii interioare şi al stabilităţii propriilor cre- 
dincioşi. El este cel care trebuie să vegheze necontenit la cârma diecezei sale, 
anunțând care anume sunt ispitele cele mai amenințătoare şi cum anume trebuie 
să le înfruntăm. În plus, rolul său de emisar al papei, al magisteriului e uriaş. 
De aceea, sarcina instituirii unui învățământ puternic, capabil să-şi întărească 
credincioşii îi revine integral. 


Î.: Dacă mergeţi împreună cu familia, cu copii la biserică, de ce o faceţi? 

R.: Din credinţă. Am convingerea că biserica este locul unde Dumnezeu vine 
— sub forma Euharistiei — spre a ne întâlni aşa cum suntem noi, cu păcatele, gri- 
jile şi nevoile noastre. Desigur, şi acasă putem vorbi cu Dumnezeu în rugă- 
ciune. Dar edificiul sacru al bisericii este şcoala unde deprindem, sub îndrumarea 
episcopilor şi preoţilor, toate cele necesare „urcuşului spre înviere”. Prezenţa 
noastră în spaţiul liturgic-sacramental este decisivă: în Biserică, suntem restau- 
raţi ca şi creaturi „după chipul şi asemănarea lui Dumnezeu”, în Biserică ne 
putem căi de păcatele noastre cerându-ne iertare şi primind-o sub forma sacra- 
mentului reconcilierii. Şi — deşi e mai greu să exprim o experienţă intimă — tre- 
buie să spun că merg la biserică şi din dorinţa de mă bucura. La fel ca atunci 
când ard de nerăbdare să citesc o carte bună abia cumpărată, uneori — din păcate, 
nu întotdeauna — ard de nerăbdare să aud o predică folositoare, să admir arta re- 
ligioasă, să mă bucur întâlnindu-l pe Dumnezeu în ambianța înălțătoare a muzicii 
preclasice sau a pieselor lui Bach. Sau, pur şi simplu, să mă bucur văzându-l 

pe ierarh sau pe preot slujind! De fapt, aş spune că acesta e motivul cel mai im- 
portant pentru care merg la biserică împreună cu familia: spre a participa la 
transsubstanțierea pâinii şi vinului în Trupul şi Sângele Mântuitorului Isus 
Cristos, împărtăşindu-mă. 

Vă mulțumesc! 


BISERICA ESTE „SUBIECT DE PRESĂ” 


Interviu cu Tia Șerbănescu, 
realizat de W. Dancă 


Î.: Doamnă Tia Şerbănescu, ce imagine trezeşte în sufletul dumneavoastră 
cuvântul „Biserică”? 

R.: Cred că trezeşte mai multe imagini, nu una singură, e o succesiune de 
imagini care se derulează pe parcursul întregii vieţi, pentru că, la fiecare vârstă, 
cred, sau, în fiecare etapă importantă a vieţii, ne raportăm în mod diferit la Bi- 
serică. În copilărie, era, mai degrabă, un spectacol la care mergeam bucuroşi, 
treceam pe sub masă la denii, ne împărtăşeam, era legat de sărbătoare, primeam 
cadouri de Paşti şi de Crăciun, era legat de ceva extraordinar de frumos. Ulterior, 
a fost o perioadă în care această imagine s-a obturat oarecum, mă refer la peri- 
oada când maturizarea noastră a coincis, din nefericire, cu perioada de dinainte 
de '89 şi când „Biserica” era un cuvânt tabu. De exemplu, nu aveai voie să fo- 
loseşti cuvinte ca „mănăstire”, „înmormântare” chiar, şi alte cuvinte bisericești, 
bisericile însele începând să dispară de pe suprafaţa Bucureştiului. Şi atunci, 
imaginea a fost — hai să-i spun — de crucificare a Bisericii însăşi. Ea însăşi era 
chinuită în acea perioadă, iar noi eram neputincioşi. Şi unii şi alții eram, de 
fapt, neputincioşi. Foarte mulţi îşi căutau atunci alinarea în Biserică dar nu ştiu 
câţi — abia ulterior am putut afla sau ne-am putut convinge de acest lucru. În 
ultimii ani, Biserica a început să aibă un rol mult mai pregnant, o imagine pu- 
blică în primul rând, care nici nu ştiu dacă nu prevalează cumva cam mult, aşa- 
dar, imaginii propriu-zise a ceea ce trebuie să însemne Biserica într-o societate 
contemporană. Din păcate, şi aici constat că tendinţa de publicitate, de discurs, 
de retorică, cel puţin la nivelul foarte înalt al Bisericii, nu mă refer la preoții şi 
oamenii simpli, dar, la acest nivel, începe să fie puţin cam disproporționată, 
exagerată. Nu pot să nu observ, de exemplu, şi totdeauna rămân uluită de ce pa- 
triarhul Bisericii Ortodoxe Române spune „Cristos a înviat!” în mesajul care 
se difuzează la televizor, ceea ce pentru mine, în calitate de creştin simplu ştiu 
că nu se face. Se spune întotdeauna după slujba de înviere. Dar şi aici s-a făcut 
o derogare, din motive mediatice: se înregistrează ca la preşedinţi, cu două zile 
înainte, se dă mesajul cu şapte ore sau o zi înainte, şi atunci apare acest decalaj 
care poate părea minor. Dar el arată ceva: că nu ne-am obişnuit încă cu Biserica 
noastră; nu avem încă raporturile normale, fireşti cu Biserica noastră. Ele sunt 

distorsionate, ca de altfel toate relaţiile cu toate instituţiile, cu noi înşine şi cu 
ceilalți. Şi atunci, şi aici se resimte această disproporţie. Pentru mine, Biserica 
acum, când sunt la o vârstă în care am trecut prin mai multe imagini ale Bise- 
TICII şi prin mai multe etape ale proprii mele vieţi, înseamnă un punct de reper, 
înseamnă acel loc care nu-mi îngăduie să gândesc urât, să fac fapte urâte. În- 
seamnă acel loc în care ştiu că nu sunt mai presus de nimeni şi că trebuie să mă 
tem, că există o judecată înaltă, supremă, de care nu scăpăm niciodată şi nu scapă 
nimeni şi în faţa căreia trebuie să răspundem la un moment dat pentru faptele 
noastre şi că e bine, ştiind acest lucru, să ne comportăm din viaţă ca şi cum 
această judecată continuă şi nu trebuie s-o contrariem. Să facem deci tot ce 
depinde de noi ca să fim oameni în spiritul a ceea ce ne învaţă credinţa fiecă- 
ruia dintre noi. Dacă fiecare dintre noi, indiferent de ce religie aparţinem, şi nu 
din spectacol, respectă propria religie, propriile învățături şi preceptele acelei 
Bisericii, lumea va arăta altfel şi cu toţii am duce-o, evident, mult mai bine. 


Î.: Vorbeaţi despre această relaţie distorsionată cu Biserica. În mediul dum- 
neavoastră de lucru de fiecare zi şi, în special, în ambientul acesta jurnalistic, 
mediatic, se reflectă aceeaşi relaţie? Credeţi că lumea suferă cumva? 

R.: Cred că da, nici presa nu are o relație normală cu Biserica, nu se com- 
portă în spiritul în care ar trebui să se comporte şi asta o dovedeşte şi felul în 
care arată presa. Sunt lucruri pe care nu le respectă şi care ţin nu neapărat de în- 
văţăturile Bisericii, ci chiar de ale bunului simţ. Sunt lucruri care nu se fac, care 
uneori dăunează celor din jur, dacă am respecta cele câteva porunci, nu zic toate 
zece, măcar o parte din ele, nu s-ar întâmpla. Biserica este şi pentru presă un 
subiect. Un subiect din care scoate ceea ce-i poate mări tirajul. Şi Patriarhul în- 
suşi este un subiect de presă care nu este scutit — lucru care s-a şi văzut în ultima 
vreme — de anumite judecăţi, interpretări, puneri în pagină. Nu spun că prin 
aceasta că înalții prelați ai Bisericii Ortodoxe sau ai Bisericii Catolice sau ai 
oricărui alt cult trebuie scutiţi de o judecată atunci când faptele lor pământeşti 
încalcă anumite reguli şi ei nu se comportă aşa cum statutul lor le-o impune. Ei 
trebuie să fie, înainte de toate, un exemplu pentru toți. Înainte de a da sfaturi, 
pentru că şi asta ţine de natura postului lor, să ne sfătuiască, să ne îndrume în 
momente de cumpănă, dar, înainte de toate, trebuie să facă dovada că ei sunt 
în măsură să dea aceste sfaturi şi că le respectă şi le-au respectat ei înşişi. Dacă 
nu ai încredere suficientă şi deplină în aceşti cei mai înalţi şi mai reprezentativi 
capi ai Bisericii, fireşte că lucrurile se degradează pe parcurs şi sfârşim prin a-l 
trata pe Patriarh aşa cum, din păcate, o determină această suită de relaţii nefi- 
reşti cu Biserica. De aceea, spun că nici relaţiile presei cu Biserica nu sunt cele 

ce ar trebui să fie şi nici viceversa. ŞI aici mai sunt de reglat, de finisat şi de ar- 
monizat foarte, foarte multe lucruri. Când ne vom comporta cu toţii: şi presa 
— în spiritul deontologiei sale, şi Biserica — în deplinătatea cerinţelor propriilor 
sale canoane sau reguli, atunci probabil că şi aceste relaţii vor fi mult mai fireşti. 


Î.: Cât priveşte relaţiile confesionale dintre catolici şi ortodocşi, se tot discută 
de vreo câţiva ani la nivel foarte înalt de o dată comună a Paştelui. Consideraţi 
că aceste dorinţe ale oamenilor simpli credincioşi din spaţiul nostru românesc 
sunt justificate sau ar trebui să rămânem cu specificul nostru? 

R.: Eu cred că orice dialog este bun, orice înfrățire este bună, orice comu- 
niune este benefică. Nici o dispută religioasă nu e mai sfântă decât oricare altă 
dispută, nici un război religios nu e cu nimic mai presus decât oricare alt război 
— e la fel de odios, chiar dacă este în numele unei religii şi, prin urmare, tot 
ceea ce poate contribui la o bună înţelegere, la o bună comunicare şi la o împli- 
nire a unora prin ceilalţi, este de bun augur. În definitiv, şi ortodocşii şi catolicii 
sunt creştini, sunt Biserici complementare în spiritul acestei lumi şi trebuie să 
se trateze ca atare, ca nişte fraţi întru credinţă. Diferenţele nu înseamnă în nici 
un fel o piedică, în definitiv, dacă alegi doi oameni de aceeaşi naționalitate, de 
aceeaşi religie, ba chiar din aceeaşi familie uneori, sunt diferenţe: nu vor fi nici- 
odată la fel, nu vor crede exact în aceleaşi lucruri, nu vor face aceleaşi lucruri. 
E firesc, prin urmare, ca şi în plan religios, între credinţele noastre, să existe 
anumite diferenţe. Asta nu înseamnă nimic, ci, dimpotrivă, ar trebui să ne fasci- 
neze: să vedem ce are celălalt bun, ce este la noi, ce Biserică a rezolvat mai 
bine o problemă şi poate învăţăm de la ea, ce reglementare are cealaltă Biserică 
într-un anumit domeniu, dacă e mai potrivită sau nu pentru noi şi să vedem fie- 
care dintre noi ce se poate face pentru ca acest lucru să însemne o împlinire şi 
nicidecum o discordie. 


Î.: Ar fi vorba deci despre o unitate în diversitate. Aceste cuvinte au fost fo- 
losite de papa loan Paul al II-lea în vizita sa istorică de la Bucureşti, în 1999. 
Cum aţi văzut acest eveniment, ce a lăsat în inima dumneavoastră? 

R.: A fost un moment fericit, cred că irepetabil cel puţin până în acest mo- 
ment — aşa se şi anunţă — vom vedea dacă se va mai întâmpla vreodată. Dar cert 
este că aceste zile au fost extraordinare, am avut atunci sentimentul că se poate, 
e bine că se poate acest lucru, am văzut oameni fericiţi, şi ortodocşi şi catolici, 
care uitaseră de toate, cărora le străluceau ochii, aveau feţele luminate şi se bu- 
curau împreună. Este tot ceea ce ne putem dori pe lumea asta: să ne bucurăm 
împreună şi să avem de ce ne bucura. 

Î.: Dacă un copil v-ar întreba: „De ce trebuie să merg la biserică?”, dum- 
neavoastră ce i-aţi răspunde? 

R.: l-aş spune că nu neapărat trebuie să se ducă la biserică, pentru că un copil 
dacă aude cuvântul trebuie dintr-o dată e tentat să facă un pas înapoi. l-aş spune 
că e bine să se ducă la biserică, pentru că s-ar putea ca, în felul acesta, să reu- 
şească să evite nişte greşeli pe care abia la maturitate şi-ar da seama ce simplu 
ar fi fost să le evite dacă, la timpul respectiv, mergea la biserică, urma anumite 
sfaturi, împărtăşea o anumită experienţă. Altminteri, rişti să descoperi pe pielea 
ta, mai greu, mai dificil, uneori cine ştie prin ce experienţe dureroase, lucruri 
pe care, cu ajutorul Bisericii, poate că te-ai fi scutit de ele şi ai fi reuşit să le 
eviţi. I-aş spune deci că e bine să se ducă la biserică pentru că ar avea o şansă 
în plus, o şansă mare să devină un om întreg mult mai repede şi mai deplin decât 
dacă ar face-o ocolind biserica. 

Vă mulțumesc! 

BISERICA ESTE IZVOR DE CULTURĂ 


Interviu cu Alexander Baumgarten, 
realizat de W. Dancă 


Î.: Vă rog să vă prezentaţi. 

R.: Mă numesc Alexander Baumgarten, sunt lector doctor la Departamentul 
de Filozofie al Universităţii „Babeş-Bolyai” din Cluj, unde predau doctrine 
filozofice ale evului mediu. Am fost adolescent într-o Românie cuprinsă de 

zofie la Cluj m-a pus în fața a trei mari probleme cu care România culturală se 
lupta în anii '90-'95: naționalismul, deruta şi febra religioasă, confuzia majoră 
în spaţiul culturii filozofice în cazul surselor mari ale istoriei filozofiei, prost 
traduse sau complet absente. De aceea, cred că am trei mari convingeri: sunt un 
liberal antinaţionalist înverşunat, am convingeri catolice şi, în fine, traduc texte 
filozofice ale evului mediu latin. 


Î.: Care este rolul Bisericii în viaţa dumneavoastră? 

R.: Am crescut în anii copilăriei, la Gherla, într-o atmosferă de confesiona- 
litate catolică în care mi-am primit ritmul vieţii, sensul ei şi credinţa. Anii din 
capitală m-au îndepărtat, pentru a reveni ulterior treptat spre Biserică, de această 
dată într-un sens în care credinţa era deja împletită cu idealurile mele culturale: 
se poate înţelege uşor acest lucru dacă aş mărturisi uluirea şi surpriza cu care 
am descoperit în biblioteca străveche a parohiei romano-catolice din Gherla 
opera sfântului Toma în ediţii de secol trecut şi superba ediţie Quaracchi a ope- 
relor sfântului Bonaventura. Dar nu este vorba doar de acest aspect. Am să vă 
povestesc ceva prin care pot exprima indirect şi mai discret ce înseamnă pentru 
mine rolul Bisericii în viaţa mSaipiertiaului 1996, pierdusem o bursă la 
Paris, în stilul oriental al nepo melor atiilor gentilice de la noi. Eram 
atât de furios, încât i-am i AȘ con A meu detaliile evenimentului. 

Mi-a răspuns senin că, evident, era excelent dacă plecam, dar centrul lumii e 
oriunde am o Biserică, aşa că pot găsi această centralitate a spiritului şi acasă. 
Aşa am învins tirania unei depărtări orizontale şi am primit o proximitate ver- 
ticală. 


Î.: Cum percepeţi faptul că faceţi parte dintr-o Biserică minoritară? A fi în 
minoritate este o şansă sau o piedică în realizarea dumneavoastră profesională 
şi umană? 

R.: Să facem o distincţie: şanse şi piedici externe, instituționale şi şanse şi 
piedici interne, spirituale. Cred că discuţia are obiect mai cu seamă în privinţa 
celor din urmă. În acest sens, apartenenţa la o minoritate confesională poate fi 
o şansă, o piedică sau poate fi indiferentă în împlinirea profesională. Depinde 
de capacitatea omului de a asuma experienţa alterităţii. Este interesant totuşi 
faptul că un minoritar este întotdeauna mai capabil să asume această experienţă 
decât majoritarul, care este mai puţin dispus, mai prost aşezat spiritual din 
această perspectivă. Minoritarul are o întemeiere ontologică în diferenţă, identi- 
tatea lui provine din deosebire, iar, din acest motiv, un intelectual cu conştiinţă 
de minoritar va fi întotdeauna motivat în performanţa lui spirituală. Putem 
spune că atât şansa cât şi piedica minoritarului sunt interioare, ţin de conştiinţa 
lui şi capacitatea lui spirituală de deschidere. 


Î.: Specializarea dumneavoastră în filozofie cuprinde perioada evului mediu, 
când filozofia era într-un dialog fecund cu teologia. Ce ne puteţi spune despre 
provocările culturale ale evului mediu şi răspunsurile pe care le-a dat Biserica 
în vremea respectivă? 

R.: Vă pot vorbi cu plăcere despre un aspect foarte general al provocărilor 
evului mediu şi răspunsul Bisericii la acestea: am fost mult timp obişnuiţi cu 
clişeul conform căruia Biserica şi-a consacrat eforturile în evul mediu pentru 
descurajarea ştiinţei experimentale, a lumii laice, astfel încât Biserica ar fi fost 
o frână a modernităţii. Deşi o asemenea afirmaţie a alimentat mult din imaginile 
despre istoria medievală din secolul trecut, cred că ea este în bună parte ero- 
nată. Studiind disputele doctrinare ale secolelor XIII-XIV, centrate în jurul 
ştiinţei greco-arabe şi a reacției teologilor latini la acestea, s-ar putea spune că 
în aceste două secole teologia latină a luptat pentru a amenda ideea unei ierarhii 
a lumii saturate de intermediari între Dumnezeu şi lumea sublunară, pentru a 
impune nominalismul şi atenţia gândirii faţă de individualul gândit în calitate 
de creatură. Este surprinzător să descoperi (deşi nu este locul aici pentru o 
argumentaţie largă) că teologia latină a produs practic modernitatea, laicatul, 

respectul față de individual, oricât de mult ar fi evoluat aceste idei ulterior şi 
independent de părintele lor. Este la fel de plăcut şi de motivant să înţelegi că 
omul laic contemporan este un produs al istoriei ideilor derulate în perimetrul 
discuţiilor doctrinare ale Bisericii Latine. Poate din acest motiv preocuparea 
excesivă faţă de realităţi universale (națiunea, spiritul de grup, ierarhiile abso- 
lute) sunt preocupări în care putem vedea premodernitatea. 


Î.: Dacă privim situaţia din ţara noastră, provocările timpului în care trăim, 
care credeţi că ar fi misiunea celor trei Biserici creştine (Romano-Catolică, 
Greco-Catolică şi Ortodoxă) din România? 

R.: Se poate spune că mentalitatea românească suferă încă de o incapacitate 
de a aşeza la locul său individul: exaltarea valorilor etnocentriste, permanenta 
suspiciune dintre oameni şi instituţii, popularizarea unor pseudo-confesiuni 
care păcătuiesc, în primul rând, în opinia mea, prin proliferarea kitsch-ului în 
discursul religios (în publicaţii, în discurs) toate acestea denotă o imaturitate 
în respectul faţă de individ şi faţă de opțiunile lui interioare. Dar direcțiile de 
răspuns ale celor trei Biserici la aceste probleme probabil că ţin şi de proble- 
mele interne ale fiecăreia. Personal, mi-aş dori ca Biserica Romano-Catolică 
să fie mai aproape (prin proiecte, susțineri financiare) de publicarea în limba 
română a operelor marilor teologi catolici, medievali şi moderni. Desfăşurând 
un asemenea program, pot apărea schimbări de perspectivă benefice în mediile 
culturale româneşti. Biserica Greco-Catolică are, în schimb, aş îndrăzni să cred, 
o misiune foarte diferită: ea trebuie să îşi realizeze o elită intelectuală care să-i 
prezinte şi să-i dispute valorile. Cât priveşte Biserica Ortodoxă, mi-aş permite 
să afirm că ca trebuie să renunţe definitiv la idealurile transindividuale, etniciste, 
la idealurile de cohortă confesională; practic, să întâlnească individul aşa cum 
este el acum în România, adică singur (economic şi spiritual) diferit, personal. 


Î.: Sunteţi de părere că vizita papei în România ar putea contribui la îmbună- 
tățirea relaţiilor ecumenice? 

R.: N-aş putea judeca cu suficientă pricepere dacă vizita papei în România 
poate duce la însănătoşirea acestor relaţii. Personal, cred că poate fi vorba de 
o ameliorare incompletă, pentru că ea se va împlini total, dacă va fi să fie, într- 
o schimbare de mentalitate şi, probabil, într-o schimbare de generaţie. 


I.: Dacă un copil v-ar întreba: „De ce mergeţi la biserică?”, ce i-aţi răspunde? 
R.: Probabil că aş încerca un sentiment cumplit de emoție, de discreție şi de 
timiditate, pentru că întrebarea seamănă cu unele care îşi află adesea răspunsuri 

improprii: Ce este sufletul sau ce este binele? Dar i-aş spune o pildă, pentru că 
o pildă este cea mai bună mediere între un imperativ universal care nu ajunge 
la inimă şi un îndemn practic care nu urcă în minte, de fapt, cea mai bună me- 
diere în silogismul spiritual al convertirii. l-aş spune o poveste minunată, care 
m-a convins şi pe mine într-o clipă în care am avut nevoie cu adevărat de ea. 
Un tânăr avea o carte cu o pagină lipsă. El a mers prin toate bibliotecile lumii 
pentru a-şi găsi finalul volumului, absorbit fiind de lectură. Când, în fine, a 
intrat în cea mai mare bibliotecă a lumii, bibliotecarul i-a examinat cartea, l-a 
privit emoţionat şi i-a spus: volumul pe care l-ai adus, fiul meu, are legate în 
el filă cu filă toate paginile care lipsesc din cărțile acestei biblioteci. Aşa cum 
eu te aşteptam, tot aşa aceste volume îl aşteptau pe al tău. Caută până când înţe- 
legi că eşti căutat. 

Vă mulțumesc! 


BISERICA PUNE ÎNTREBĂRI OMULUI 


Interviu cu Wili Tauwinkl, 
realizat de W. Dancă 


Î.: Vă rog să vă prezentaţi pe scurt, având în vedere momentele principale 
ale relației cu Biserica. 

R.: Mă cheamă Wilhelm Tauwinkl, n. 1969 la Bucureşti. Fac parte din Paro- 
hia romano-catolică „Maica Îndurerată” din Bucureşti. Am absolvit în 1996 Fa- 
cultatea de Teologie la Institutul Teologic Romano-Catolic din Bucureşti şi, în 
acelaşi timp, Facultatea de Teologie catolică şi Asistenţă socială a Universităţii 
din Bucureşti. Am lucrat 4 ani la Editura Arhiepiscopiei Romano-Catolice din 
Bucureşti, până în 1996, după care am fost preparator, apoi asistent la Institutul 
Teologic, până în 1999. În 1997, împreună cu dr. Călin Puiu şi cu ajutor finan- 
ciar din străinătate, am început la Parohia Bucureştii Noi un serviciu care distri- 
buie zilnic hrană caldă bătrânilor singuri (indiferent de confesiune). Din 1999 
studiez la Facultatea de Teologie din Lugano, Elveţia, pentru obținerea licenţei 
canonice în teologie dogmatică şi eventual a doctoratului. 


Î.: Pentru că vă aflaţi la studii în străinătate, ce deosebiri/asemănări vedeți 
între Biserica de acasă şi Biserica din locul unde sunteţi acum? 

R.: Biserica din cantonul Ticino nu se deosebeşte foarte mult de cea din 
România. E drept că Ticino are, şi în privinţa Bisericii, o notă aparte faţă de 
restul Elveţiei. Dieceza are circa 300.000 de credincioşi. Fiecare preot are ma- 
ximum 2-3 parohii, o situaţie fericită față de alte cantoane, unde în foarte multe 
locuri exista doar un asistent parohial laic. Facultatea de Teologie din Lugano, 
spre deosebire de alte facultăţi de teologie din Elveţia, nu e antipapală, ci oferă 
un învăţământ teologic în acord cu Magisteriul. O diferenţă importantă faţă de 
Biserica din România e relaţia între Biserică şi stat de aici. De abia anul acesta 
s-a abrogat articolul din Constituţia federală care obliga Biserica să creeze die- 
ceze doar cu acordul autorităţilor de stat. Biserica e susținută material de stat, 
iar finanţele parohiilor şi ale diecezelor sunt în mâna comitetelor parohiale şi 
a consiliilor diecezane, formate din laici. Această situație poate fi un avantaj 
pentru preoţi, deoarece toate problemele administrative, gospodăreşti etc. ale 
parohiei cad în sarcina comitetului parohial, iar preotul se poate ocupa numai 
de pastoraţie. Am auzit un paroh în Italia, student la Facultate, care se plângea 


BISERICA PUNE ÎNTREBĂRI OMULUI 153 


la sfârşitul anului că nu şi-a putut termina lucrarea de seminar fiindcă, spre deo- 
sebire de parohii elveţieni, el trebuie să facă bilanţul contabil anual. Marele 
dezavantaj e însă că în consiliile parohiale şi diecezane există membri de drept 
(politicieni sau notabilităţi municipale), care de multe ori n-au nimic în comun 
cu Biserica sau sunt chiar împotriva ei. De aceea, avantajul finanţării de către 
stat a Bisericii aduce multe neplăceri din cauza faptului că politicienii pot prac- 
tic influenţa prin finanţe activitatea Bisericii. De exemplu, episcopul de Chur, 
Haas, a fost silit să demisioneze de către consiliul diecezan, care a blocat toate 
fondurile diecezei. În rest, o parohie ticineză seamănă mult cu una din Bucu- 
reşti. Credincioşii vin la Liturghie şi în timpul săptămânii, aprind lumânări... 
O diferenţă ar fi că, în unele parohii, nu se face cateheza cu copiii şi tinerii, 
considerându-se suficientă religia predată în şcoli. De fapt, religia din şcoală 
nu cred că poate înlocui cateheza din parohii. Mai ales că, aici, unii profesori 
de religie (poate şi din cauza manualelor tendențioase) vorbesc mai mult de o 
religiozitate în general şi nu neapărat de creştinism. Un coleg de-al meu care 
preda religia în şcoală e şantajat de elevi şi de părinţii lor. Nu le poate cere să 
se obosească prea mult cu învățătura şi nu le poate da note mici, fiind ame- 
ninţat că renunţă la religie, ceea ce ar însemna ca profesorul de religie să devină 
inutil. 


Î.: Referitor la formarea teologică a laicilor şi a preoţilor, ce anume vi se 
pare prioritar, ținând cont şi de provocările actuale la care trebuie să răspundă 
Biserica Romano-Catolică din România — sărăcia, tendinţa tinerilor de a părăsi 
ţara, îmbătrânirea comunităţilor, necesitatea construirii sau refacerii unor lăca- 
şuri de cult, şcoli, locuri de întâlnire? 

R.: Există tentaţia de a minimaliza studiul teologiei în faţa problemelor arză- 
toare la ordinea zilei: „La ce ne foloseşte să facem înalte cercetări teologice 
când lumea moare de foame?” etc. Dar principala activitate a Bisericii e cea de 
a vesti Evanghelia; abia în al doilea rând vin celelalte. Altfel, ce deosebire ar 
fi între Biserică şi un birou de asistenţă socială sau al forţelor de muncă? Nu 
spun că teologii sunt scutiţi de a se preocupa de semeni, ci să-şi amintească me- 
reu de Mt 6,33: „Căutaţi mai întâi împărăţia şi dreptatea lui [Dumnezeu] şi 
toate acestea vi se vor da pe deasupra”. Formarea teologică e utilă şi pentru a 
se evita inutilitatea construcțiilor de biserici şi locuri de întâlnire în eventuali- 
tatea că acestea vor fi goale din lipsa de vestitori bine formaţi. În formarea teo- 
logică, cea mai importantă e calitatea. Se poate face învăţământ de calitate şi 
într-o ţară săracă. Eu cunosc două facultăţi de teologie, cea din Bucureşti şi cea 
din Lugano, şi pot spune că nivelul academic e comparabil. Dacă ar fi să ţin 

seama de bârfele colegilor care au studiat întâi la Roma şi care se plângeau de 
nivelul scăzut, aş zice că în România nu stăm rău. Ar mai fi importantă şi infor- 
marea credincioşilor în parohii, chiar a acelora care nu fac studii teologice, în 
privinţa rostului şi importanţei unei facultăţi de teologie în Dieceză. 


Î.: Cum apreciaţi dialogul ecumenic între Biserica Catolică (Romano-Cato- 
lică, Greco-Catolică) şi Biserica Ortodoxă în România? Consideraţi că vizita 
papei în ţara noastră a dat un impuls acestui dialog? Ce anume ar trebui făcut 
pentru ca paşii împreună pe calea ecumenismului să fie maturi? 

R.: În general, se consideră că dialogul ecumenic ar fi adus ca progres măcar 
evitarea insultelor reciproce, dar experienţa arată că nici măcar aceasta nu e 
adevărat (şi, de fapt, acest lucru ar trebui să fie evident pentru orice creştin, cu 
ecumenism sau fără). După câte ştiu eu, dialogul ecumenic în România n-a ajuns 
deocamdată nici la alte rezultate concrete. O problemă concretă care ar trebui 
abordată în dialogul ecumenic e cea a căsătoriilor mixte. Spre deosebire de Bi- 
serica Catolică, Biserica Ortodoxă nu le admite. Nu ştiu dacă e posibil vreun 
rezultat în acest domeniu, dat fiind că nu e foarte clar dacă Biserica Ortodoxă 
recunoaşte sacramentele catolice. 


Î.: Care ar fi şansele pe care timpul prezent le oferă Bisericilor istorice din 
România în vederea împlinirii misiunii lor? 

R.: În prezent, în România, încă se mai merge la biserică. Trebuie să profi- 
tăm de această şansă şi să lucrăm de pe acum pentru evitarea golirii bisericilor. 
După ce se va întâmpla acest lucru, va fi mult mai greu de recuperat ce s-a pier- 
dut. Cunosc preoţi occidentali care au trăit momentul 1968 şi ce a urmat; vizi- 
tând România, spuneau că, după părerea lor, lucrurile la noi merg în aceeaşi 
direcţie, chiar dacă nu e foarte vizibil deocamdată. Unii preoţi de aici se plâng 
că tinerii nu merg la biserică etc. Întrebându-i ce se poate face, răspunsul e ridi- 
carea din umeri: „Deh, ce se poate face? Tinerii nu mai au respect pentru auto- 
ritate...”. Aici, mulți creştini trăiesc cu iluzia că toţi membrii naţiunii sunt şi 
membrii Bisericii deci autoritatea Bisericii e într-un fel legată de cea a Statului. 
Dar Statul e anticlerical (nedeclarat), iar deciziile lui în probleme religioase se 
îndreaptă cu subtilitate, dar cu eficienţă împotriva Bisericii. În România, deo- 
camdată nu există clar acest risc, dar trebuie să ne pregătim. 


Î.: În ce raport se află Biserica Romano-Catolică din România cu Conciliul 
al II-lea din Vatican? În mod deosebit, mă refer aici la viaţa liturgică, la rapor- 
tul dintre laici şi ierarhie, la raportul dintre Biserică şi societate. 

R.: Au venit şi în România tot felul de „movimenti” care au înţeles reforma 
liturgică de la Vatican al II-lea în sensul că Liturghia trebuie să se desfăşoare 
ca un spectacol de varieteu. Dar, citind cu atenţie Conciliul al II-lea din Vatican 
şi documentele ulterioare legate de el, observăm că nu scrie nimic de acest gen. 
E semnificativ şi că, de câte ori vine vorba de Vatican al II-lea, majoritatea 
creştinilor se gândesc doar la reforma liturgică, poate fiindcă a fost cea mai 
spectaculoasă. Dar în Conciliul al II-lea din Vatican sunt scrise şi multe alte 
lucruri! Cred că Biserica trebuie să evite a se prezenta ca o comunitate „utilă 
societăţii”, care contribuie la progres, la educaţie, la promovarea valorilor mo- 
rale etc. Biserica e drept că aduce toate aceste lucruri, dar nu acestea sunt sco- 
pul ei principal (cf. şi nr. 3). Şi Statul are instituţii care răspund la aceste nevoi 
ale societăţii. Mons. Inos Biffi (Milano) spunea ca Biserica nu „răspunde” la 
nevoile omului; e greşit pusă problema în felul acesta. Dimpotrivă, Biserica tre- 
buie să pună o întrebare omului. 


Î.: Unui tânăr care doreşte să aibă o relaţie sănătoasă cu Biserica, ce i-aţi re- 
comanda? 

R.: l-aş recomanda să n-aibă o simplă relație cu Biserica, ci să facă parte din 
ea. 

Vă mulțumesc! 

BISERICA ESTE „SUBIECT DE LITERATURĂ” 


Interviu cu Isidor Chicet, 
realizat de W. Dancă 


Î.: Vă rog să vă prezentaţi, pe scurt. 

R.: M-am născut pe 20.X.1956, în satul Şcheia, comuna A. I. Cuza, judeţul 
Iaşi, dar valurile vieţii m-au dus mereu departe de Moldova natală. După ce am 
absolvit Liceul de Artă Piteşti (1975), am practicat ingineria timp de 12 ani, 
mai întâi la Rodna şi apoi B S 14 andonez definitiv, în 1994, 
pentru a mă dedica total lit F Ï: ERII niunii Scriitorilor din Ro- 
mânia, cri cat r Vi ag gâ d i ios: 
pAn , Clopó Atole AABUSO , Călă- 
torie către Sfânta Maria/însemnările unui pelerin la Czestchowa (2000) şi A 
doua venire/teatru (2001). Pe 9 septembrie 2000, am câştigat Premiul Uniunii 
Scriitorilor — Filiala Craiova pentru piesa mea de teatru Cetate interzisă (1999), 
în ediţie bilingvă, română-franceză. 


Î.: Dacă ar fi să faceţi o biografie spirituală, care ar fi momentele principale 
ale relaţiei dumneavoastră cu Biserica? În cazul de faţă, vă rog să consideraţi 
Biserica în dubla ei dimensiune: lăcaş de cult şi trup mistic, spiritual. 

R.: Recunosc că rareori am avut curiozitatea de a-mi recapitula biografia 
spirituală (în măsura în care ea există), în relaţia mea cu Biserica, din teama de 
anu mă lăsa pradă vanităţii sau a-mi exacerba orgoliul, chiar şi fără voie. Jaloa- 
nele acestei biografii le-am păstrat mereu aşa cum păstrezi ceva tainic, mira- 
culos şi secret, de conivenţă cu sacrul. Biografia în discuţie începe cu momentul 
conştient al primei Împărtăşanii, pe care am primit-o la Şcheia, de la Părintele 
Alois Donea (1922-1998), după ce am fost pregătit temeinic de evlavioasa mea 
bunică Ghergut Gh. Elena, care m-a şi crescut până la şapte ani, fiind orfan de 
tată. Ceea ce rețin din duminica aceea însorită de început de vară, când l-am 
primit pe Isus în suflet, cu un Saptea tiini albi în mână este că părintele 
Donea ne-a dăruit tuturor copiilor poe) [părăsit câte o cruciuliță mo- 
destă, din metal ieftin, pe care AR „nitt Răstignitul, desigur, simbolic, în 

amintirea piroanelor care i-au străpuns mâinile şi picioarele. De-a lungul vieţii, 
purtând, mereu, cruciuliţa, nu ştiu cum s-a întâmplat că niturile acelea au cedat 
şi am pierdut Răstignitul, dar am rămas cu cruciuliţa (în realitate crucea vieţii 
mele), pe care o port şi acum cu mine, peste tot, şi la propriu şi la figurat, 
alături de scapular, Rozariu şi Medalia Miraculoasă, căci este marea mea amin- 
tire de la prima Împărtășanie şi de la marele franciscan care a fost părintele 
Donea. Altfel nu aş fi fost protejat în atât de multe şi dureroase încercări. 

Al doilea moment important este perioada de câţiva ani în care am fost mi- 
nistrant la biserica din Petroşani, perioadă care m-a disciplinat şi m-a învăţat 
să-l slujesc pe Dumnezeu la nivelul meu. N-am să uit cât trăiesc expedițiile ală- 
turi de parohul de atunci, pe timp de iarnă grea, printre zăpezi, peste dealuri şi 
peste păduri, la cele mai îndepărtate cătune, pentru a aduce bucuria în casele 
oamenilor. Erau multe familii nevoiaşe, care se bucurau sincer că nu sunt uitate 
de Dumnezeu, câtă vreme venea preotul să le sfinţească locuinţele, în acele mari 
singurătăţi. Apoi a urmat Sfântul Mir, primit de la episcopul Marton Aron şi 
luarea zborului în lume, urmat de revenirea la matcă şi debutul relaţiei cu sfân- 
tul Anton, însă numai pentru scurt timp. Din nefericire, după aceea am plonjat 
într-o îndelungă stare de păcat sau acel moment de pierzanie în capcanele vieţii, 
inerente tinereții. Fusesem prins de tentaculele lumii, uitasem de Dumnezeu, 
care totuşi mă aştepta răbdător, şi, deodată, parcă mi s-a luat o ceaţă de pe ochi: 
„Întoarce-te!”. M-am întors şi mi s-au dat şi mai grele încercări, la capătul cărora 
a apărut un moment de cotitură în viața mea, sub toate aspectele: pelerinajul la 
Czestochowa („Călătorie către Sfânta Maria” — 2000) am ajuns şchiop şi infirm 
la Jasna Gora, după peripețiile drumului apostolesc început la Varşovia, cale 
de aproape 300 de kilometri, dar care, neîndoielnic, câțiva ani mai târziu şi-a 
arătat roadele. După pelerinajul din Polonia şi celelalte care au urmat, la Cacica, 
s-au ivit alte şi alte încercări, m-am subțiat ca paiul, dar nu m-am descurajat şi 
am început să cânt în corul unei biserici, la un capăt de lume, în care singurul 
prieten mi-a rămas bunul Dumnezeu. Trecusem de la tinereţe la maturitate şi 
contemplam, deseori, cruciulița (acum goală) de la prima Împărtășanie, între- 
bând descumpănit „Quo vadis, Domine?”. 

Răspunsul a venit în seara de 19 septembrie 1992, când era sărbătorit în ca- 
lendar sfântul Ianuariu — copatron al oraşului Neapole, alături de fericitul 
Ieremia Valahul —, sau Gennaro, al cărui sânge stă coagulat într-un recipient de 
sticlă, tot anul, mai puţin de ziua lui, când redevine fluid(...) În acea seară, fuse- 
sem batjocorit şi umilit ca niciodată de doi oameni pe care-i crezusem buni, 
chiar foarte buni prieteni. Fireşte că îndurasem şi acea suferinţă, adăugată celor 
precedente, dar când m-am întors acasă, în singurătatea locuinţei mele, după ce 

am simţit că m-au părăsit toate puterile, deodată camera s-a umplut de o lumină 
orbitoare şi am auzit o voce în cugetul meu: „Nu deschide ochii că vei orbi!”. 
am ştiut, atunci, că a venit Isus. L-am perceput cu toți porii fiinţei mele şi, dacă, 
iniţial, am încremenit sau am paralizat de emoție, câteva secunde mai târziu 
mi-am dat seama că am pătruns într-un infinit ocean de bunătate şi de iubire. 
Era o senzaţie ce nu se putea compara cu nici o bucurie sau fericire de pe lumea 
aceasta, pentru care oricum cuvintele sunt prea sărace, era transcendenţa însăşi 
şi era ceva ce nu mi se cuvenea. Îmi amintesc că am şoptit copleşit: „Doamne, 
dintre atâţia care se roagă şi te caută, de ce m-ai ales tocmai pe mine, netreb- 
nicul şi ticălosul, ca să mă vizitezi? Eu nu merit asta...”. 

O zi mai târziu, mai bine spus seara următoare (cred că deloc întâmplător), 
datorită obligaţiilor de serviciu, care presupuneau multe deplasări în ţară, pentru 
recuperarea creanţelor firmei la care îmi câştigam pâinea, mi s-a arătat şi faţa 
sinistră a Celuilalt: următoarea noapte m-a prins la peste 700 de kilometri dis- 
tanţă, la castelul lui Dracula, din pasul Fântânele, judeţul Bistriţa-Năsăud, în 
drum către Vatra-Dornei (...) Fără doar şi poate că eram năucit de alternanţa 
extremelor, dar atunci am învăţat ceva foarte important: ori de câte ori, de-a 
lungul vieţii, câştigi un mare har, urmează contraatacul nemilos al Celuilalt, cu 
intenţia de a-ţi spulbera harul câştigat. 

Restul vieţii mele poartă un singur titlu: „Biserici şi preoţi”. Am circulat 
mult, am intrat în multe biserici şi am cunoscut fascinat mulţi preoţi, pentru a 
percepe, la o dimensiune exactă, întreaga bogăţie (şi măreție) a credinţei cato- 
lice. Concomitent, am parcurs şi câteva lecturi fundamentale, care m-au ajutat 
enorm să-mi protejez grăuntele de mărgăritar agonisit cu atâta trudă. Şi atunci 
am ajuns la o altă răscruce a vieţii, din toate punctele de vedere, de la care n-a 
făcut abstracţie nici cariera mea de scriitor catolic, câtă vreme pricepeam, în 
sfârşit, că nu ai sens dacă nu-ţi pui talentul şi arta în slujba lui Dumnezeu. În 
acea perioadă, am scris şi am publicat Josua (1995), prima mea piesă de teatru, 
cu două motivații esenţiale: succesul lui Moise, în fond un arhetip care conţine 
tăria şi puterea credinţei a fost (pe nedrept) ignorat de literatură; dar Thomas 
Mann i-a consacrat o nuvelă, care oricum nu-l reprezintă,din moment ce în vi- 
ziunea marelui prozator german era un personaj negativ, poate chiar un înger 
al răului. Vechiul Testament spune altceva, iar sub aspect dramatic, piesa mea 
de teatru repune adevărul (şi mitul) în termenii săi. 

Indubitabil că acest moment de cultură, în existenţa mea de scriitor, şi-a pus 
amprenta şi asupra cărţilor următoare, mai ales asupra celor dedicate lui Dum- 
nezeu, cu plasament cert în domeniul religios, în măsura în care lucrul acesta 

este posibil în ceea ce priveşte laicii, care nu beneficiază totuşi de harul dobân- 
dit prin impunerea mâinilor. 

În finalul acestui răspuns la o întrebare extrem de complexă, nu pot să con- 
chid decât că am traversat nişte etape succesive ale creşterii în credinţă, fără de 
care viaţa, în ansamblul ei, nu ar avea nici un rost. Trebuie să lupţi până la capăt, 
în speranţa desăvârşirii, căci altfel vei irosi marele dar ce ţi s-a dat prin naştere, 
darul vieţii, niciodată întâmplătoare în proiectul divin. 


Î.: Aţi avut ocazia să vizitaţi mai multe biserici din ţara noastră. Ce părere 
aveţi despre stilul noilor biserici care se construiesc acum? Ce anume credeţi 
că ar trebui să aibă o biserică pentru a fi primitoare, pentru ca lumea să se simtă 
bine în interiorul ei? 

R.: În primul rând, trebuie ca acea biserică, oricare ar fi ea şi oriunde ar fi, 
să fie în ton cu timpul şi cu vremurile percepute de cei care îi trec pragul. Bise- 
rica, loc de întâlnire cu Dumnezeu, nu poate fi trecut, ci doar viitor. Ea este 
plinătatea zilei de mâine. După umila mea părere, noua arhitectură (şi ambi- 
anţă) a multor biserici catolice, atât din România, cât şi din restul lumii se 
înscrie perfect în capitolul „aggiornamento” din Conciliul al II-lea din Vatican, 
ceea ce înseamnă că Biserica nu trebuie să refuze nici un factor de civilizaţie 
şi progres (la graniţa cu adevărurile seci ale ştiinţei) pentru a-şi propaga me- 
sajul. Tradiţionala „încremenire în proiect” a altor biserici le aduce mari deser- 
vicii de receptare, care pot ajunge până la anacronism. Sacrul nu trebuie să fie 
strangulat de nişte forme arhitecturale (şi ambientale) depăşite, prea puţin con- 
sonante cu prezentul, ci, dimpotrivă, mereu incitant şi provocator, prin liniile 
simple, specifice marilor adevăruri. Eu cred că Biserica nu trebuie să rămână 
în urma omului (cu tot ce implică o astfel de aserţiune), ci, pe cât se poate, să 
țină pasul cu el, câtă vreme planul divin de perfecționare a creaţiei lucrează prin 
însăşi unealta sa, adică omul. 


Î.: Ca trup mistic, Biserica influenţează opţiunile dumneavoastră concrete 
de fiecare zi? Puteţi da un exemplu? 

R.: Îmi încep ziua şi mi-o sfârşesc cu o Sfântă Cruce, cât şi cu o rugăciune. 
Altfel n-aş putea face faţă existenţei. 


Î.: Dumneavoastră sunteţi un om de cultură. Dacă acceptaţi faptul că în rădă- 
cina cuvântului „cultură” se află termenul de „cult” şi, dacă mai acceptaţi defi- 
niţia minimă a acestui termen ca „referinţă la a(A)ltul”, cum vedeţi raportul 
actual dintre cultura românească şi Biserică — Biserica Ortodoxă majoritară, 

Biserica Greco-Catolică şi Biserica Romano-Catolică? Puteţi face câteva refe- 
rinţe la trecut, însă cred că mai interesant ar fi de ştiut dacă astăzi vedeţi anu- 
mite tendinţe în privinţa raportului cultură-Biserică. 

R.: Mi se pare inseparabil raportul cultură-Biserică, cultură-religie, care sunt 
singurele coordonate salvatoare ale omului. Ca să alunecăm într-un truism, res- 
tul e neant. Fără dimensiunea salvifică, în plan cultural şi religios, omul rămâne 
un simplu animal, robit instinctelor şi pradă tentaţiilor de tot felul. Nu te poţi 
salva, ca suflet şi spirit, dăruit cu viaţă, decât mergând pe aceste două căi, de 
multe ori întrepătrunse, dar rareori unificate. Riscul de a merge, la modul pro- 
priu, doar pe una dintre ele îşi poate aduce foarte multe dezavantaje în relația 
cu dreptul stăpân al tuturor... 


Î.: Aţi avut sau aveţi vreun sentiment de frustrare în calitate de scriitor şi de 
catolic? De ce? 

R.: Am avut, într-adevăr, şi încă am mai multe frustrări, pe trei planuri: ca 
şi catolic (mereu în minoritate, într-o ţară majoritar ortodoxă), ca şi scriitor 
(competiţia provincie-provincie, provincie-Bucureşti, provincie-Univers) şi, în 
final, ca scriitor catolic, ceea ce atrage întotdeauna după sine o rezervă din par- 
tea confraţilor, ca să nu mai vorbim de criticii literari, majoritar ortodocşi. 
Evident că nu sunt singurul scriitor catolic afectat. L-aş aminti aici pe marele 
profesor Nicolae Balotă, de confesiune greco-catolică, a cărui carte excepţio- 
nală (Calea, Adevărul şi Viaţa), tipărită în două ediţii în ultimii ani, a avut totuşi 
impasuri mari în receptare, în diverse medii scriitoriceşti, caracterizate de o 
inexplicabilă ostilitate. 

În ceea ce mă priveşte, două dintre cărţile mele de certă inspiraţie catolică 
(Iosua — 1995 şi Clopotele dinspre ziuă — 1998), din cele 12 pe care le-am scris 
şi le-am publicat aproape că au trecut neobservate; critica literară nu le-a băgat 
în seamă; rămâne de văzut cum vor fi primite ultimele două, de dată mai recentă 
(Călătorie către Sfânta Maria — 2000 şi A doua venire — 2001). Există deja în- 
doieli serioase că ultima mea piesă de teatru (4 doua venire) va fi pusă în 
scenă, datorită puternicului ei mesaj catolic, probabil deranjant pentru marile 
teatre din România, dar speranţa mea este că această piesă va fi totuşi jucată, 
cel puţin în mediul eclezial, fie în ţară, fie altundeva. 

În concluzie, mă văd nevoit să confirm că suntem foarte puţini scriitori cato- 
lici şi greco-catolici în România, proveniţi din laicat, ne putem număra pe de- 
gete şi, sincer să fiu, nu prea ştim ce viitor avem. Nu vreau să dau nume, pentru 
a nu nedreptăţi pe nimeni, dar trebuie să amintesc că mai cunosc câţiva scriitori 
de aceeaşi confesiune care, din precauţie, preferă să nu scrie şi să nu se mani- 

feste astfel în domeniul religiosului pentru a nu-şi atrage diverse neplăceri. Ră- 
mân la convingerea că, totuşi, cărțile noastre sunt receptate de bunul Dumnezeu 
şi efortul nostru nu este inutil. 


Î.: Având în vedere dialogul ecumenic destinat refacerii unităţii Bisericii, 
credeţi că implicarea oamenilor de cultură ar putea fi benefică? În ce ar consta 
contribuţia lor, în cazul că sunteţi de acord, dacă nu, de ce? 

R.: Implicarea oamenilor de cultură în dialogul ecumenic ar fi mai mult decât 
benefică, deoarece poate cultura are o capacitate mult mai mare de a şterge di- 
ferenţele dintre unii şi alții. Cultura a fost mereu capabilă, prin produsele ei, 
care vizează perpetuarea binelui şi a frumosului, cultivarea spiritului şi a no- 
bleţei sufleteşti, să strângă sub acelaşi stindard oameni de felurite confesiuni, 
atât creatori, cât şi consumatori de artă. Problema este că au fost şi mai sunt 
încă mari oameni de cultură care, totuşi, îl refuză pe Dumnezeu, orbiţi, fireşte, 
de orgoliul inerent fiecărui creator, care se crede în sinea lui un Dumnezeu, fără 
să realizeze că talentul care i-a fost dăruit încă de la naştere vine şi acesta de la 
Creatorul Suprem (...) Orbirea de care vorbesc este, categoric, de sorginte luci- 
ferică şi nu-i poate asigura stăpânului ei decât o orbire şi mai mare, până la 
întunericul deplin. După părerea mea, Biserica ar trebui să implice în dialogul 
ecumenic şi mari oameni de cultură, dar numai dacă aceştia sunt, în acelaşi 
timp, şi buni creştini, să spunem cel puţin practicanți. Cu siguranţă că se vor 
descoperi atunci şi mai multe puncte de apropiere, de natură să rezolve destule 
divergențe. Cel mai bun exemplu în acest sens este de nuanţă comparativă, poate 
chiar o analogie: aşa cum noi putem fi strânşi sub aceeaşi umbrelă protectoare, 
a culturii, tot aşa s-ar putea reuni toți oamenii într-însa şi aceeaşi religie creş- 
tină, animați de nişte idealuri comune. 


Î.: Care credeţi că sunt ispitele ce asaltează viaţa Bisericii (Ortodoxe, Ro- 
mano-Catolice şi Greco-Catolice) din România? Vă rog să le descrieți pe scurt. 

R.: Sunt, fireşte, ispite diverse, care diferă de la caz la caz, în viaţa Biseri- 
cilor Ortodoxe, Catolice sau Greco-Catolice, şi o ispită comună, una singură, 
periculoasă pentru toate trei. Prima şi cea mai substanţială dintre ispite este 
aceea de a crede că ai vreo anume putere asupra celorlalți oameni, fapt pentru 
care procedezi în consecinţă, fie preot, fie laic, uitând ceea ce postula Isus în 
evanghelii sau îndemnurile pauline. Aşa stând lucrurile, nu de puţine ori, dintr-o 
astfel de atitudine se naşte fanatismul religios, exclusivismul şi denaturarea me- 
sajului evanghelic, poate şi datorită revenirii în forță a unor convingeri mani- 
heiste (...) Dar cea mai gravă dintre ispite este aceea de a-ţi trăda misiunea, fie 

preot, fie laic, adică aceea de a te lăsa robit lumii, dând mai mult acesteia decât 
lui Dumnezeu, ceea ce înseamnă clar pierderea sufletului. Ispita banului, ispita 
plăcerilor, trufia şi lenevia spiritului, consumismul în ansamblul său ameninţă 
Bisericile din toate părțile, însă ştim că cine va rezista până la sfârşit va fi 
mântuit... 


Î.: Dacă nu mă înşel, sunteţi singurul scriitor din ţară, deocamdată, care aţi 
meditat într-o piesă de teatru despre vizita papei loan Paul al II-lea în România. 
Este vorba de A doua venire. Care este mesajul acestei lucrări literare? 

R.: Acela al reunificării creştine, fără împlinirea falsului ecumenism confun- 
dat, deseori, cu sincretismul religios. Evangheliile încă mai trebuie să cutreiere 
(şi să cutremure) zările, multă vreme de acum încolo, din moment de nici jumă- 
tate din populația planetei nu este creştinată. Aici se impune o precizare: nicio- 


dată nu va trebui să confundăm catolicismul cu globalismul (...) 


Î.: Ce ar trebui făcut pentru ca prima vizită a unui papă catolic într-o ţară 
majoritar ortodoxă să rămână vie în amintirea noastră şi să aducă roade bune 
pe drumul către unirea Bisericilor creştine? 

R.: S-ar cuveni ca atât laicii cât şi preoţii catolici, prin exemplul personal, 
să conştientizeze majoritatea ortodoxă de bogăţia şi valorile credinței catolice, 
astfel încât să se înfiripe o apropiere sensibilă între cele două şi majoritatea să 
nu mai privească încruntată o minoritate care sub aspect creştin este, totuşi, o 
majoritate pe plan mondial. Peste un miliard de catolici nu poate fi nici nu- 
meric, nici spiritual o cantitate neglijabilă. Ceea ce lipseşte pare a fi conştiinţa 
universalităţii, îngustată de un spaţiu închis, tradiţional şi prea puţin comuni- 
cativ, însă, încetul cu încetul, teama de dialog va fi depăşită şi îşi vor recu- 
noaşte şi unii şi alţii nişte valori comune, care cu timpul sperăm să devină inse- 
parabile, dar cu o singură condiţie: şi unii şi alții să fie smeriţi şi blânzi în faţa 
lui Dumnezeu. 


Î.: În timpul Sfintei Liturghii de la Parcul Izvor din 9 mai 1999, credincioşii 
prezenţi, în mare parte ortodocşi, au strigat „Unitate!”. Sub acest aspect, atât 
preoţii ortodocşi, cât şi cei catolici, recunosc faptul că lumea credincioasă pă- 
şeşte înaintea ierarhiei. În mediul în care trăiţi dumneavoastră, care e „tempe- 
ratura” unităţii dintre Biserici? 

R.: Aş îndrăzni să afirm, fără teama de a greşi, că la Drobeta Turnu-Severin, 
în ceea ce îi priveşte pe laici, reunificarea catolic-ortodoxă s-a înfăptuit demult, 
poate nu atât prin marele număr de căsătorii mixte, ci prin prezenţa numeroasă 

a ortodocşilor la Liturghiile catolice, în fiecare duminică, şi, în general, la toate 
marile sărbători. Vin la biserica noastră pentru că le place mai mult decât altun- 
deva, spun ei, la noi se simt mai bine, la noi parcă intră mai uşor în relație cu 
Dumnezeu, şi multe din rugăciunile (şi dorinţele lor) se împlinesc prin puterea 
celibatului preoților catolici, mai puţin atașați lumii. Le mai place disciplina, 
buna organizare, atmosfera, respirația sacrului, ambianța sonoră şi simplitatea 
Liturghiei, care, prin durata ei, nu este de natură să plictisească nici măcar un 
ateu. Predicile sunt ascultate cu interes şi cu emoție. Se simte, deci, nevoia de 
unitate, indiferent de greutăţile dialogului la nivelul ierarhiei. 


Î.: Crezul ne învaţă că Biserica este „una, sfântă, catolică şi apostolică”. 
Având în vedere momentul istoric şi cultural de astăzi, care din aceste note 
caracteristici ale Bisericii ar fi mai grăitoare? De ce? 

R.: Grăitoare este expresia în ansamblul ei, n-aş singulariza nici una dintre 
caracteristici, fiind riscantă ruperea de întreg. Într-adevăr, există o singură Bise- 
rică, sfântă, catolică şi apostolică, dar încă nu ştim cum va arăta ea după împli- 
nirea dialogului ecumenic. 


Î.: Dacă un tânăr v-ar întreba de ce mergeţi la biserică, ce i-aţi răspunde? 

R.: l-aş răspunde că merg la biserică pentru a mă întâlni cu Dumnezeu şi 
pentru a mă regăsi pe mine însumi. 

Vă mulțumesc! 


BISERICA ESTE PENTRU DEMNITATEA OMULUI 


Interviu cu Bogdan Mihai Mandache, 
realizat de W. Dancă 


Î.: Vă rugăm să vă prezentaţi, descriind pe scurt rolul Bisericii, al familiei 
şi al şcolii în formarea dumneavoastră. 

R.: Lecturile şi o anumită predispoziție spre meditativ/speculativ mi-au 
îndrumat paşii spre disciplinele umaniste în ansamblu şi, mai târziu, spre filo- 
zofie şi teologie. În măsuri diferite şi în timpi diferiţi, cele trei componente 
evocate în întrebarea dumneavoastră au marcat parcursul meu intelectual. Căr- 
tile şi dialogurile din familie, ca şi deplina libertate de a alege câmpul propriu 
de manifestare au fost o primă condiţie; ea a fost continuată de întâlnirea cu un 
profesor de ştiinţe sociale care a ştiut să cultive, să încurajeze căutările pe tă- 
râmul filozofiei. Pentru că vorbeam de timpi diferiţi, nu aş putea omite influ- 
enţa pe care a avut-o lectura primelor volume din colecţia „Părinţi şi scriitori 
bisericeşti”, lansată în ultimul an al studiilor mele universitare. Există însă şi 
influenţe care vin din resimţirea unui gol; în anii facultăţii, cursul de istoria fi- 
lozofiei trecea de la Aristotel direct la Renaştere, amintind în treacăt „lunga 
noapte a evului mediu”. Nimic despre Augustin, nimic despre Boethius, nimic 
despre Bonaventura, nimic despre Toma de Aquino... 


Î.: Vă leagă ceva de biserica în care aţi fost botezat, cununat? Aveţi vreo 
biserică în care vă simţiţi acasă? De fapt, care ar fi condiţiile ce ar trebui să le 
întrunească un lăcaş de cult pentru ca acesta să vă placă? 

R.: Chiar dacă a plăcea trimite în primul rând la estetică, nici arhitectura, 
nici pictura interioară nu sunt primele criterii ce atrag credinciosul spre un anu- 
mit lăcaş de cult, deşi aceste elemente nu sunt de neglijat. Comuniunea între 
credincios, paroh şi comunitatea locală căreia îi aparţine sunt elementele care 
determină ca un credincios să se regăsească într-un lăcaş de cult. Cum altfel s-ar 
putea explica migraţia de la o parohie la alta, şi nu mă refer la migrația ocazi- 
onală cum este cea din Noaptea Învierii! 


Î.: Înainte de 1989, mulţi creştini din România au avut o relaţie chinuită cu 
Biserica proprie. Astăzi, lucrurile s-au schimbat din punct de vedere politic, 
social. Totuşi, relaţia de mai înainte nu s-a schimbat prea mult: cine nu mergea 

înainte la biserică nu merge nici acum. Dar, în definitiv, de ce ar trebui să 
meargă omul la biserică? 

R.: Prima parte a afirmației este valabilă mai ales în cazul cununiilor sau 
botezurilor, mulți ferindu-se să le facă în propriile parohii şi preferând unele 
mănăstiri. Este greu însă de dat un răspuns atotcuprinzător pentru toate comu- 
nităţile creştine. Este posibil ca unele să fi resimţit mai acut persecuțiile; în pri- 
vinţa creştinilor ortodocşi, nu cred că în anii '80 ai secolului trecut persecuțiile 
îi țineau departe de lăcaşurile de cult. După 1989, o evoluţie notabilă o prezintă 
prezenţa tinerilor în biserică, privaţi de o educaţie religioasă atât în familie, cât 
şi în şcoală. 


Î.: Consideraţi că ruptura dintre creştini, mă refer aici la schisma dintre Bise- 
rica Catolică şi Biserica Ortodoxă, este un obstacol în calea predicării în mod 
credibil a Evangheliei? Şi în legătură cu această problemă, ce ar trebui făcut ca 
vizita papei în România să nu rămână o simplă amintire? 

R.: Dincolo de schismele din Biserica Creştină (secolul al XI-lea şi secolul 
al XVI-lea), dincolo de Revoluţiile care au bulversat mentalul european, evan- 
gheliile îşi păstrează nealterată seva dătătoare de speranţă şi bucurie. Predicarea 
Evangheliei are aceeaşi credibilitate pentru răsăritenii cărora li s-a prezentat 
alternativa ateismului, cât şi pentru occidentalii pentru care modernitatea a 
reprezentat o ruptură în raportul omului cu divinul, tentaţia supraomului nietz- 
schean cântărind greu uneori. Cât despre vizita papei loan Paul al II-lea — am 
avut bucuria să mă aflu printre participanţii la Sfânta Liturghie din după-amiaza 
zilei de duminică, 9 mai 1999 — influenţa pe termen lung ţine de o necesară re- 
voluţie în mentalitatea colectivă: acceptarea celuilalt. Este un exerciţiu dificil 
care necesită ruperea vechilor bariere şi deprinderi, ieşirea din narcisismul pă- 
gubos, depăşirea iluzoriei ameninţări a pierderii identităţii, abandonarea trium- 
falismului care limitează, care închide orizontul. Când ierarhii ortodocşi vor 
privi cu încredere spre Cetatea Eternă, nu vom vorbi despre amintirea unei vizite, 
ci despre reclădirea Europei spirituale. 


Î.: Fiinţa Bisericii este teandrică. Laicii sunt înclinați să vadă mai mult latura 
umană, iar ierarhii mai mult latura divină. Se pare că aşa a fost mereu în istoria 
Bisericii. Dar, în zilele noastre, care credeţi că ar fi tentaţiile ce ameninţă viaţa 
şi misiunea Bisericii (ortodoxe, catolice)? 

R.: Modernitatea a adus cu sine secularizarea, pluralismul, diferențierea şi 
autonomia domeniilor cunoaşterii; când vorbim de modernitatea şi de consecin- 
tele asupra vieţii religioase, ne referim cu precădere la lumea apuseană. Până 
să ajungă în răsărit, furia valurilor s-a mai domolit. Modernitatea este ambiguă 

şi scoate la iveală câteva pericole care pot afecta viaţa religioasă: nihilismul, 
idolatria, indiferentismul; deschiderea orizonturilor şi întâlnirea cu alte tradiţii 
religioase (argumentul „să ne păstrăm identitatea” nu mai are aceeaşi greutate 
ca acum câteva secole!), căutarea altor forme de viaţă spirituală sunt teme care 
nu pot lăsa indiferente Bisericile. Un alt pericol vine dinăuntrul vieţii religioase: 
a cădea pradă unui entuziasm facil pornind de la simpla observaţie că uneori 
bisericile sunt neîncăpătoare. Nu aş vrea să cred că este vreo legătură cauzală 
între efectele dureroase ale tranziției şi prezenţa masivă a credincioşilor în bi- 
serici! Biserica trebuie să anticipe evoluţiile în planul mentalului colectiv, să 
țină seama de asaltul mediatic la care este supus omul zilelor noastre, să-şi plieze 
demersul în funcţie de datele contemporaneităţii, să-şi plaseze discursul la egala 
distanţă de intransigenţa nejustificată, evitând totodată o modernizare excesivă 
care i-ar afecta identitatea. 


Î.: În legătură cu raportul Biserică-Stat, cum comentaţi principiul care vine 
de la iluminiști: „Biserică liberă într-un Stat liber”? Biserica şi Statul ar trebui 
să fie împreună în anumite împrejurări, iar în altele să fie pe poziţii diferite? 
Cum vă explicaţi lucrul acesta? 

R.: Aminteam sfâşierea pe care a introdus-o modernitatea în conştiinţa euro- 
peană. A fost una din marile sfidări căreia Biserica a trebuit să-i facă faţă; din 
păcate, nefiind pregătită pentru o asemenea confruntare, Biserica s-a mulțumit 
să răspundă printr-o repliere identitară. Pe parcursul secolului al XX-lea, Bise- 
rica a purces la necesarul dialog cu lumea modernă, conceptele modernităţii 
încetând să mai fie respinse aprioric. Evident, viaţa socială are un ritm al ei, 
marcat de evoluţii spectaculoase cărora Biserica nu putea şi nici nu trebuia să 
le facă faţă. Probabil că o concordie deplină între poziţiile pe care trebuie să le 
adopte un stat în anumite etape istorice şi atitudinea Bisericii nu se va instala 
niciodată. Ceea ce trebuie să rămână constant şi neschimbat este permanenta 
preocupare a Bisericii de a veghea ca demnitatea şi drepturile fundamentale ale 
omului să nu fie în suferinţă. 


Î.: Să presupunem că ar veni la dvs. doi studenţi teologi, unul catolic şi altul 
ortodox, fiecare cu întrebarea cum ar putea să fie un catolic mai bun şi res- 
pectiv un ortodox mai bun. Dumneavoastră ce le-aţi răspunde? 

R.: Dificil de dat sfaturi. Ambii ar fi mai buni (sau poate că sunt deja!) dacă 
ar da cuvenita atenţie perceperii diferenţei, cultivării iubirii aproapelui şi 
încrederii în celălalt, dacă ar avea curajul să meargă spre adâncuri, pentru a-l 
parafraza pe Luca, dacă ar cultiva sensul înalt al comuniunii. 

Vă mulțumesc! 


BISERICA ESTE LOCUL APROPIERII DE DUMNEZEU 


Interviu cu Mihai Mărtinuş, 
realizat de W. Dancă 


Î: Vă rugăm să vă prezentaţi, oprindu-vă asupra momentelor principale ale 
relației dumneavoastră cu Biserica. 

R.: Conştiinţa apartenenţei la Sfânta Biserică, în care toţi intrăm prin Botez, 
luminează calea nobilă a mântuirii, întărind unitatea creştinilor prin permanenta 
mărturisire a credinţei şi participarea consecventă la sacramente. Relaţia cu Bi- 
serica instituită prin tradiția familiei mele s-a statornicit în timp prin partici- 
parea la Liturghii, la misterul euharistic, prin care ne simţim, de fiecare dată, 
mai aproape de Dumnezeu. Am trăit emoţii memorabile în viaţa familiei prin 
Căsătorie, botezul copilului, taina Mirului, momente care au consfințit comuni- 
unea cu Biserica, demonstrând că fiecare eveniment influenţează trăirea noastră 
creştină. 


Î.: Care este locul dumneavoastră în parohie: sunteţi solicitat la diferite acti- 
uni comunitare? Aveţi vreun fel de iniţiativă în sensul acesta? Staţi de vorbă 
cu alți credincioşi din parohie, cu parohul sau alţi preoți din comunitate? 

R.: Deşi, trăind în mijlocul lumii şi angrenaţi în diverse activităţi social-pro- 
fesionale, simţim întotdeauna chemarea lui Dumnezeu de a ne îndeplini misi- 
unea proprie de călăuzitori ai spiritului uman, însetat de căile de comunicare 
cu Absolutul. Activitatea la catedră este orientată spre modelarea personalităţii 
umane. Prin mărturia proprie şi prin modelul de viaţă ales, putem demonstra 
opţiunea asumată de a-l sluji pe Cristos prin credinţa, speranţa şi iubirea noas- 
tră. Toate rugăciunile, activitatea zilnică, viaţa de familie trăită în spirit creştin 
întăresc puterea de a înfrunta greutăţile inerente ale vieţii, dezvăluind o nouă 
viziune asupra jertfelor spirituale necesare pe drumul desăvârşirii. 


Î.: Schimbările de ordin politic şi social din 1989 au influenţat raportul dum- 
neavoastră cu Biserica? In ce sens? 


R.: Schimbările sociale şi politice din România nu au influenţat relația cu 
Biserica, deoarece am adoptat o modalitate constantă de manifestare a credinței 
şi a participării la viaţa Bisericii, indiferent de regimul politic sau de inerentele 

presiuni exercitate. Mă bucură însă o constatare evidentă, şi anume că numărul 
credincioşilor de diferite vârste şi categorii sociale care vin în mod constant la 
Biserică a crescut o dată cu trecerea timpului, după ce oamenii şi-au înfrânt 
frica de represiuni. În domeniul profesional, se poate constata o mai mare liber- 
tate de exprimare a convingerilor religioase, de acces la opere fundamentale 
care au fost publicate în ultimii ani, cât şi introducerea studierii religiei în 
şcoală. 


Î.: Sunteţi de părere că un profesor de chimie poate să fie un profesor mai 
bun dacă este şi credincios sau are o relaţie normală cu Biserica? De ce? În cazul 
dumneavoastră, studiile aprofundate de chimie v-au apropiat mai mult de Dum- 
nezeu, de oameni, de Biserică? În ce relaţii vă aflaţi cu ceilalţi profesori colegi 
sau elevi care sunt ortodocşi sau de alte confesiuni? 

R.: Perseverenţa pentru continua perfecţionare profesională poate fi, în acest 
context, interpretată ca o modalitate de implicare în construirea unui model de 
participare la viaţa socială, la bunăstarea colectivă, în funcție de rolul pe care 
fiecare îl deţine în societate. Modelul pentru care am optat este unul al discre- 
ției, al participării la perfecționarea personalităţii elevilor, al înţelegerii şi al 
omeniei în relaţiile interpersonale. Dacă, prin calităţile personale, poate fi influ- 
enţată şi calitatea actului învăţării, care este, prin excelenţă, mediat de posibi- 
litățile de comunicare intelectuală şi afectivă, atunci se poate afirma că poţi 
deveni un profesor mai bun, fiind un bun credincios. Este important respectul 
faţă de fiinţa umană, care — nu trebuie să uităm nici un moment- este rezultat 
al creaţiei divine, gândirea empatică, disponibilitatea dialogului, toate acestea 
fiind indisolubil legate de calităţile unui bun creştin. În acelaşi sens, consider 
că mă aflu în relaţii excelente cu toţi colegii şi elevii, indiferent de confesiune. 


Î.: Când cineva spune „vizita papei în România”, la ce vă gândiţi? 

R.: Vizita papei în România a constituit un moment epocal, care a deschis 
perspective noi colaborării dintre Bisericile creştine. Pentru credincioşii cato- 
lici, a însemnat o întărire a forţei credinţei, o recunoaştere a rolului martirilor. 
Zilele vizitei au constituit o impresionantă ocazie de confirmare a unităţii spiri- 
tuale, de a trăi momente pline de har şi binecuvântare. Au rămas adânc întipă- 
rite în sufletele noastre mesajele de pace şi iubire ale Suveranului Pontif, cuvin- 
tele profetice de încurajare referitoare la destinul României. 


I.: Credeţi că laicii s-ar putea implica mai mult în viaţa Bisericii? În ce sec- 
toare? De fapt, cum ar putea laicii să ajute Biserica astăzi? 

R.: Posibilităţile implicării laicilor în viaţa Bisericii sunt numeroase, dar nu 
întotdeauna suficient valorificate, de la aspectele morale şi până la cele spiri- 
tuale. Sunt necesare programe de antrenare a laicilor în problemele sociale în 
funcție de pregătirea şi disponibilitatea fiecăruia, în susținerea autorităților 
antrenate în programe educaţionale, în asistenţa medicală a bolnavilor şi îngri- 
jirea bătrânilor sau a persoanelor aflate în nevoie. Modul propriu de a trăi şi de 
a gândi al laicilor va pătrunde în contextul social şi vor putea contribui la însă- 
nătoşirea morală a nației. 


Î.: Dacă un elev v-ar întreba: „De ce trebuie să merg la biserică?”, dumnea- 
voastră ce i-ați răspunde? 

R.: Singurul răspuns posibil la o astfel de întrebare este: „La biserică te vei 
descoperi pe tine însuţi, vei învăţa să discerni binele de rău, adevărul de min- 
ciună, vei păşi pe calea mântuirii, având şansa unică de a fi mereu aproape de 
Dumnezeu”. 

Vă mulțumesc! 


DOCUMENTE INEDITE 


„BISERICA” ÎN FILE DE ARHIVĂ 
Pr. Alois Moraru 


Privind natura şi misiunea Bisericii, vă supunem lecturii câteva fragmente 
din unele documente păstrate în Arhiva Episcopiei Romano-Catolice de laşi. 
Aproape că nu există scrisoare, raport sau predică care să nu facă referire la rea- 
litatea divino-umană prezentă pe pământ: Biserica. Selecţia documentelor 
ulterioare a fost făcută din discursurile ierarhilor Bisericii noastre locale, fiind 
extrase din ciornele predicilor ţinute la „diverse ocazii”. 


1900 — Ep. Dominic Jaquet: Rolul oraşului Roma pentru Biserică 

Roma este patria comună a tuturor creştinilor răspândiţi în lumea întreagă. 
Ea este scaunul puterii sfinte, păzitoarea veşnică a învăţăturii descoperite de 
Dumnezeu. Din Roma, căpetenia unică şi augustă a creştinătăţii, se răspândeşte 
viaţa, printr-o comunicaţiune perpetuă, în toate părțile corpului Bisericii. Prin 
urmare, nimica nu e mai cu dreptate decât a vedea pe toţi catolicii adunându-se 
acolo la chemarea Scaunului Apostolic (...) 

Isus Cristos, Mântuitorul lumii, a ales, singur între toate, oraşul Roma pentru 
o misiune înaltă şi mai mult decât omenească şi el l-a sfințit sieşi. El a stabilit 
acolo, nu fără o pregătire îndelungată şi misterioasă, scaunul Împărăției sale. 
El a hotărât ca acolo să se înalțe scaunul locţiitorului său în veşnicia timpurilor. 
El a voit ca lumina învăţăturii cereşti să fie păzită acolo cu religiozitate, fără a 
suferi cea mai mică atingere şi ca de acolo, ca de la începutul său şi de la 
izvorul său foarte august, această lumină să se răspândească în depărtare pe 
pământ, aşa că oricine se desparte de credinţa romană se îndepărtează de însuşi 
Isus Cristos. 

(Arhiva Episcopiei Romano-Catolice Iaşi, dosar 1/1875, f. 122) 


1920 — Ep. Alexandru Cisar: Despre lucrătorii Bisericii 

Mănoasele câmpii ale Moldovei şi-au dat rodul îmbelşugat: spicuri şi ştiuleţi 
aurii sunt răsplata hărniciei şi a unei munci chibzuite. Uitatu-s-au zilele grele 
de trudă şi sudoarea ce curse în şiroaie de pe frunţile pârlite de soare şi săpate 
de griji, ba, ce-i mai mult încă, nimeni nu se căieşte de cele trecute, ci se bucură 
văzând secerişul şi culesul ce-l răsplăteşte însutit, iar în sufletul fiecăruia naşte 
dorinţa de a-şi îndoi puterile pentru anul viitor. 


„BISERICA” ÎN FILE DE ARHIVĂ 171 


De ce n-am lua şi noi învățătură din cele văzute? Ogorul Domnului este su- 
fletul nostru, sunt anii vieții noastre aici pe pământ. Cel de sus sădit-a cele 
bune, dar în timpul nepăsării din partea noastră a venit duşmanul tuturor şi a 
sădit şi dânsul — cele rele însă. Şi, iată, după cum şi în ogorul cultivat laolaltă 
cresc grâul şi neghina şi dintru început aproape că nici nu se deosebesc, dar mai 
târziu zâzania pare a căuta să înăbuşe şi să copleşească cele bune, dacă munca 
şi hărnicia cultivatorului nu i-ar pune stavilă; tot astfel încolţeşte des şi iute răul 
în noi şi prăpădeşte gânduri şi porniri nobile dacă nu ne vom trudi să îndepăr- 
tăm prin muncă stăruitoare tot ce nu-i plăcut ochiului dumnezeiesc (...) 

Lucrători destoinici sunt în via Domnului, deşi puţini; vor trebui deci să lu- 
creze mult şi bine, vor trebui să lucreze cu toţii pentru unul şi unul pentru toţi 
în mod bine organizat şi chibzuit într-un cuget şi cu zel apostolic pentru Dum- 
nezeu şi a lor mântuire în folosul sufletelor ce le sunt încredințate. Gândul nostru 
nu trebuie să se oprească la clipe de viaţă ce le trăim, ci trebuie să îmbrăţişeze 
şi soarta religioasă din viitor, adică felul rodnic al muncii să-l încredințăm „la 
oameni credincioşi, care vor fi destoinici în a învăţa şi pe alţii” (2Tim 2,2). 

(Arhiva Episcopiei Romano-Catolice Iaşi, dosar 4/1909, f. 91) 


1940 — Ep. Mihai Robu: Despre atitudinea credinciosului în biserică 

Templul lui Solomon era numai umbra şi figura bisericilor noastre şi totuşi 
era aşa de mult cinstit de evrei şi păgâni. Cu cât mai mult bisericile noastre! 
Despre sfinţirea templului lui Solomon, ne povesteşte Cartea a III-a a Regilor 
[/Rg, n.n.] că Solomon a tăiat 22.000 de boi şi a jertfit 120.000 de berbeci care 
au fost tăiaţi numai de preoţi şi jertfiți etc. Tot templul s-a umplut de fum şi a 
apărut maiestatea lui Dumnezeu. Tot poporul care a văzut puterea lui Dumne- 
zeu, plin de groază, a căzut la pământ. 

Cine poate spune măreția acestui templu? Şi totuşi era numai o icoană a 
bisericilor noastre. Încă se găseau cele două table cu legi ale lui Moise, un coş 
cu mană din pustiu, băţul — toiagul lui Aaron care înflorise. Jertfele evreilor nu 
erau decât animale înjunghiate şi vite arse, pâine oferită, vin etc. Bisericile 
noastre vin sfinţite de episcopi mult mai sfânt. În locul chivotului legii avem 
monstranţa, în care este adevărata pâine cerească, Preasfântul Sacrament al 
altarului, adevăratul Trup şi Sânge al lui Cristos. Dacă templul lui Solomon a 
fost cinstit, cu cât mai mult bisericile noastre în care Dumnezeu locuieşte per- 
sonal! 

Bisericile noastre se cheamă „casa lui Dumnezeu” şi sunt într-adevăr 
„teribili est locus iste, domus Dei et porta coeli”. Iacob a uns cu untdelemn 

piatra şi când s-a întors înapoi a zis Domnului: „e poarta cerului în care îngerii 
se coboară şi se urcă ducând rugăciunile noastre”. 

Dacă am avea o credinţă vie, am intra cu un fel de frică, cu sfială, în bise- 
rică; l-am adora pe Cristos din Sfânta Taină şi am cinsti pe îngerii care nu-i 
vedem dar sunt de faţă! David obişnuia a spune: „Eu vreau să te ador în tem- 
plul sfânt, în faţa îngerilor, voiesc eu să te laud şi să proslăvesc numele tău”. 
Cine nu-i cu evlavie în biserică păcătuieşte şi mânie pe Dumnezeu. Când omul 
merge la biserică, trebuie să se hotărască să nu spună nici un cuvânt netrebu- 
incios ori să-l asculte, a se uita în toate părțile; să se roage cu reculegere, să 
cinstească pe Domnul Dumnezeul său, să plângă greşelile şi să ceara mila lui 
Dumnezeu. 

(Arhiva Episcopiei Romano-Catolice Iaşi, dosar 3/1940, f. 32) 


1944 — Ep. Mihai Robu: Despre prezența lui Cristos în Biserică 

Cristos, ca veşnic şi nemuritor Dumnezeu, rămâne veşnic punctul principal, 
sufletul Bisericii sale, care este Trupul lui mistic. El rămâne ca Dumnezeu-om 
în Biserica sa, în secretul sfântul Altar, el se apleacă ca hrană sufletească în 
sfânta Comuniune. Astăzi declar că Cristos în acest Preasfânt Mister este Jertfa 
Noului Testament, spre adevărată cinstire a lui Dumnezeu (...) 

Profetul Isaia vede Biserica lui Mesia înainte, o vede împrăştiată peste tot 
pământul. Vede şi un alt neam de preoţi: preoţii lui Aaron numai după neam. 
Isaia vede pe Dumnezeu-om care îşi alege preoţi de la toate popoarele. Se tra- 
tează să se împlinească ceea ce Domnul Oştirilor a spus prin cel din urmă pro- 
fet, Malahia: „Eu nu mai am plăcere de voi şi nu mai vreau jertfă din mâinile 
voastre, căci de la răsăritul soarelui până la apus numele meu va fi mare între 
popoare şi în toate locurile se va jertfi numelui meu şi se va aduce o jertfă 
curată” (Mal 1,10-11). 

(Arhiva Episcopiei Romano-Catolice Iaşi, dosar 3/1940, f. 45-46) 


1948 — Ep. Anton Durcovici: Despre nemurirea Bisericii 

În zilele patimii, în zilele petrecute în mormânt, mai rămaseră puţine urme 
ale Bisericii: poporul credincios s-a împrăștiat. Era o cădere totală. 

Dar Biserica renaşte cu învierea lui Isus. Creștinii se adună sub aripile aceleia 
ce e regină şi mamă. Sunt fricoşi şi puţini, dar până la Rusalii, când va trimite 
pe Duhul Sfânt, duh de lumină şi tărie, de ştiinţă şi iubire. Apostolii, copleșiți 
de har, devin oameni noi. Vorbeşte Petru (în faţa a) 3000 (de oameni). Paul e 
trântit în drum spre Damasc: din prigonitor e răspânditor de neînvins. lată ce 
apostoli împart lumea; în curând glasul lor e la capătul pământului. Li se spune 

să tacă şi ei răspund că nu pot tăcea! Ar fi primit onorurile cele mai mari. Ei 
rezistă, ei sfinţesc închisorile. 

40 de ani după Isus, Ierusalimul e dărâmat, cu tot poporul; sub ruinile răstur- 
nării divine sinagoga (a fost) învinsă. 

Biserica născută, Biserica se măreşte — umple lumea. Petru şi Paul pătrund 
în Roma. Imperiul roman cel mai puternic începe lupta, lupta teribilă, cea mai 
formidabilă. Biserica n-are decât nevinovăție şi adevăr. Sânge de creştini curge 
pe tot pământul. (În) oraşe (şi pe) câmpii, 12 milioane de morţi au căzut cân- 
tând mărire lui Cristos. (Biserica) n-au slăbit-o, ci au întărit-o (...) 

Cruce iese din catacombe şi va fi de acum cea mai frumoasă podoabă a 
Bisericii. Roma păgână a fost învinsă şi a devenit centrul lumii noi, centrul 
Bisericii. Biserica e tare. Non moritur! 

Dar nu s-a sfârşit totul! Lupte interne, erezii, schisme; au venit barbarii de 
la nord şi răsărit (...) Au venit zile de decadenţă, scandaluri. Fiii nu mai ascultă 
Biserica, duşmanii o privesc cu dispreţ. Necredinţa creşte, papii au fost 
închişi... 

Biserica va trăi ca şi în timpul catacombelor. Cele 19 veacuri sunt garanția 
faptului că Biserica va trăi cu Cristos! 

(Arhiva Episcopiei Romano-Catolice Iaşi, dosar 3/1940, f. 87-90) 


1958 — Mons. Petru Pleşca: Despre destinaţia bisericii 

Biserica este destinată la săvârşirea Sfintei Liturghii — avem tabernacolul în 
care se păstrează mana vie — Sfânta Euharistie — care-l cuprinde pe Isus. Intrând 
în biserică să fim cuprinşi de adâncă cinstire! Se mai numeşte şi casa lui Dum- 
nezeu şi este într-adevăr, pentru că Isus rămâne într-însa zi şi noapte! Îngerii 
se întrec întru a-i sluji şi a-i aduce în dar rugăciunile noastre. 

Aici se împlineşte iarăşi vedenia lui Iacob cu scara pe care îngerii se urcau 
în cer până la Dumnezeu şi se coborau din nou pe pământ. Iacob înspăimântat 
de aceasta se trezi din somn şi zise: „Îngrozitor e locul acesta, aici într-adevăr 
este casa lui Dumnezeu şi poarta cerului” (Gen 28,17). Iar spre pomenire ridică 
un monument din piatră pe care o avusese la căpătâi, o sfinţi turnând untdelemn 
pe dânsa. Această piatră e o icoană frumoasă a altarelor noastre consacrate, 
cărora, cu tot dreptul li se cuvine cuvintele patriarhului Iacob: „Casa lui Dum- 
nezeu şi poarta cerului”. 

Tot despre bisericile noastre se poate spune ceea ce a declarat Dumnezeu 
prin prorocul Isaia: „Eu îl voi duce pe muntele cel sfânt, îl voi umple cu bucurie, 
în casa consfințită, ca să mă roage: îmi vor plăcea jertfele şi victimele ce mi le 

vor aduce pe altarul meu, pentru că se va chema casa mea, casă de rugăciune 
pentru toate neamurile” (Is 56,7). 

Să intrăm în biserică cu tot respectul; să ne plecăm genunchii cu toată umi- 
linţa ca să-l adorăm pe Isus în Sfânta Euharistie şi inima noastră să bată cu aceea 
a îngerilor de cea mai caldă iubire — pentru Dumnezeu care locuieşte pe altarele 
noastre! 

Să stăm în biserică pătrunşi de evlavie, convinşi că suntem în faţa lui Dum- 
nezeu, căruia 1 se cuvine: cinste, închinare, adoraţie. Să ne rugăm cu smerenie 
şi să cerem cu lacrimi iertarea păcatelor noastre. „Cereţi şi vi se va da”. Cereţi 
să vă dea Dumnezeu preoţi după inima sa — să umble cu sfinţenie înaintea 
Unsului său (/Rg 2,35). 

(Arhiva Episcopiei Romano-Catolice Iaşi, dosar 2/1958, nepaginat) 


1964 — Mons. Petru Pleşca: Despre unitatea Bisericii 

Biserica lui Cristos este una. Unitatea Bisericii o formează ascultarea credin- 
cioşilor de parohul lor, a parohului de episcop, a episcopului de Sfântul Părinte 
Papa. Când se împlineşte această ascultare ierarhică, atunci putem avea sigu- 
ranţa că suntem în turma adevărată a lui Isus şi că prin superiorii noştri biseri- 
ceşti ascultăm de Isus însuşi. Această subordonare ierarhică stabilită de Isus 
Cristos este baza unității Bisericii lui Isus Cristos şi formează tăria ei de 
neînvins. Dacă cineva ar crede sau ar învăţa altfel, s-ar îndepărta de adevărata 
Biserică. Sfântul Paul spune: „Dacă ar veni chiar un înger din cer şi v-ar învăţa 
altfel decât v-am învăţat eu, afurisit să fie!”. De aceea, datoria de căpetenie a 
episcopului şi a parohului este să vegheze ca această unitate să nu se ştirbească, 
iar datoria credincioşilor este să asculte şi să se lase conduşi de autoritatea 
bisericească legitimă. 

(Arhiva Episcopiei Romano-Catolice Iaşi, dosar 2/1958, nepaginat) 


1973 — Ep. Petru Pleşca: Despre misterul Bisericii 

Biserica este mai mare decât orice loc de adunare, de bucurie şi fericire 
trecătoare pentru că, Isus Cristos fiind Preasfinţitul Chivot, suntem în faţa lui 
Dumnezeu, iar candela veşnică, lumânările aprinse, luminile şi florile... voiesc 
să aducă cinste stăpânului cerului şi al pământului. Suntem în societatea înge- 
rilor, care fac coroană Stăpânului iubit — însoţiţi de sfinţi, în faţa minunei din 
Taina Altarului —, că Mântuitorul voi să rămână printre noi! Sunet de clopot, 
muzică sacră, cântări de laudă dumnezeiască dezmiardă urechile noastre! Ochii 
noştri privesc crucea, capul nostru se pleacă în faţa maiestăţii divine! Evlavia 

aproapelui ne înalță, slujbele ne răpesc sufletul şi uităm pentru un timp că 
suntem pe pământ! Suntem mai aproape de cer, de Dumnezeu! 

În Biserică se face adevărată şcoală de virtute şi sfințire, năpăstuiţii primesc 
tărie şi mângâiere, făptura vorbeşte în rugăciune cu Creatorul, omul cu Stă- 
pânul veşniciei şi fericirii! (...) 

Biserica este popasul sufletului creştin. Aici, Cristos se ocupă de sufletul 
dornic de iertare, de pace şi fericire. Însuşi Stăpânul cerului şi al pământului... 
numai el ne poate tămădui. El ne invită la răbdare dumnezeiască, la masa pre- 
gătită cu daruri cereşti. Veniţi deci creştinilor, apropiaţi-vă cu smerenie şi recu- 
noştință de Mântuitorul nostru! 

Biserica e locuinţa Stăpânului pe viaţă şi pe moarte! Ah!, iată că în mijlocul 
vostru locuieşte cel neluat în seamă, disconsideratul, uitatul! Să nu se adeve- 
rească aici cuvintele apostolului loan: „EI a venit între ale sale şi ai săi nu l-au 
primit”. Isus ne asigură: „lată, eu sunt cu voi în toate zilele până la sfârşitul 
veacurilor”. Strajă, gardă, îi sunt preotul, candela..., ceata nevăzută a îngerilor, 
când nu e nimeni în biserică dintre enoriaşii parohiei! 

Biserica este sfânta sfintelor, sanctuarul pentru jertfa Noului Testament, 
pentru sfintele Taine ale Botezului, ale sfântului Mir, ale Mărturisiri, sfintei 
Împărtăşanii, Cununiei... Biserica devine comoară nesecată de haruri cu care 
suntem îmbrăcaţi spre a deveni copii ai lui Dumnezeu, moştenitori ai împărăției 
Cerului! (...) 

Credincioşi din Trebeş, m-aţi chemat la bucuria voastră, să văd rezultatul 
strădaniei, a dărniciei voastre şi mai cu seamă încununarea muncii părintelui 
Alexandru Ghiuzan: a ridica o biserică! Aducând laudă şi mulţumire stator- 
niciei dumneavoastră, putem spune cu profetul şi regele David: „Doamne, am 
iubit podoaba casei tale şi locul vederii tale”. 

(Arhiva Episcopiei Romano-Catolice Iaşi, dosar 1/1973, f. 76-77) 


1975 — Ep. Petru Pleşca: Despre sfințenia Bisericii 

Lumea resimte totdeauna dorul după paradisul pierdut şi cântă jalnic în 
tristeţea sa. O năzuinţă adânc omenească pentru o patrie stabilă, definitivă, de 
linişte şi de un port sigur, ferit de valurile apelor mari (...) 

O îmbucurătoare veste e ziua de astăzi, sfinţirea acestei biserici ne inspiră 
multă, multă bucurie. „Şi am auzit din cer un glas puternic care zicea: iată cor- 
tul lui Dumnezeu este între oameni şi va fi sălaşul lui cu ei vor fi poporul lui 
şi însuşi Dumnezeu va fi cu ei” (4p 21,3). Acest citat din Sfânta Scriptură 
caracterizează solemnitatea de astăzi. În exilul acestei lumi, în această vale de 
lacrimi, noi suntem ca nişte călători străini şi suntem găzduiţi în cortul lui 

Dumnezeu, în casa lui Dumnezeu, unde zi de zi, la sânul mamei noastre, a 
Bisericii, ne oprim să ne odihnim şi apoi să ne continuăm drumul, să ne dobân- 
dim mântuirea, ca Zaheu, căpetenia publicanilor. 

Acest lăcaş a fost astăzi sfinţit. De acum acest loc e asemenea cu ce a văzut 
patriarhul Iacob: aici e casa lui Dumnezeu şi poarta cerului; „locul pe care stai 
e sfânt”. Acest aşezământ e o locuinţă a lui Dumnezeu şi o şcoală practică de 
înţelegere şi înţelepciune a vieţii. E viaţa numai un vis din care nu ne mai tre- 
zim? Întrebarea aceasta aici îşi primeşte explicarea şi dezlegarea. Ceea ce înţe- 
lepții antichităţii n-au putut dezlega, a dezlegat Isus în Biserica sa. Aici, în 
biserică, continuă Isus învăţătura sa. El, cel născut din Tatăl, ne dovedeşte ori- 
ginea noastră, scopul nostru, sfârşitul nostru. Aici curge izvorul adevăratei, 
eternei ştiinţe. E adevărul divin învăţat de Isus, de apostoli, de urmaşii lor, întă- 
rit de sângele a milioane de mucenici; aici se vesteşte acel adevăr care înlătură 
vălul de pe ochii omului ca să cunoască viața pământească; oricât ni se prezintă 
lumea de atrăgătoare, de necesară, de bogată, de frumoasă, de fermecătoare, e 
totuşi prea săracă, toată fericirea lumească e vremelnică şi de prea scurtă 
durată. 

Ca şi noi să avem parte de o fericire după care ne zbatem, ori râvnim cu nesaţ, 
de o fericire fără sfârşit, de o înviere fericită, să urmăm cu smerenie şcoală eter- 
nei înţelepciunii, şcoala demnităţii şi a scopului vieţii omeneşti. 

Biserica e un aşezământ ce slujeşte lui Dumnezeu, Creatorul nostru şi feri- 
cirea noastră. E adorat aici, într-o convorbire tăcută; aici răsună cântecele cre- 
dincioşilor către Cel preasfânt şi Atotputernic. Aici Mântuitorul Cristos îşi reîn- 
noieşte jertfa de pe cruce; aici creştinii sunt hrăniţi cu pâinea coborâtă din cer, 
garanţia învierii. Aici, cei ce au greşit primesc dezlegare, aici se exprimă sfin- 
tele dorinţi ce caută să continue drumul ce duce la Dumnezeu: loc de haruri, loc 
de rugăciune ce se înalţă în faţa tuturor. E o mare datorie pentru noi creştinii să 
ţinem mereu socoteală de sfinţenia casei Domnului, în care Dumnezeu locuieşte 
în mijlocul poporului său. Participarea la sfintele slujbe să nu mai fie numai o 
adunare de public, ci o întâlnire de creştini conştienţi şi convinşi; cei cu ade- 
vărat evlavioşi, prin smerite rugăciuni o sfinţesc mereu; cei cu gânduri şi pof- 
tele rele, asemenea vânzătorilor din templu, o profanează (...) 

Să fim deci conştienţi de sfinţenia acestui loc. 

Aici învaţă Dumnezeu, aici binecuvântează Dumnezeu, aici ascultăm cuvân- 
tul Domnului, aici să-l vizităm, aici să primim binecuvântarea lui. De la botez 
şi până la mormânt se revarsă de aici harurile Domnului... Şi după mormânt, 
pentru odihna noastră cea veşnică. 

Prorocul Isaia spune: „Iată fecioara va naşte un prunc şi va fi numele lui 
Emanuel, adică Dumnezeu cu noi”; Dumnezeu în mijlocul oamenilor, prezență 
reală, legământ între Dumnezeu şi oameni. Isus vrea să rămână în mijlocul 
mulţimii în sfânta Taină a Euharistici: „Tu ce rămâi cu noi mereu, din zori şi 
până în amurg”, căci Isus vrea să mântuiască pe oameni. Deci, Venite 
adoremus! Veniţi să-l adorăm pe Isus! 

(Arhiva Episcopiei Romano-Catolice Iaşi, dosar 1/1973, f. 165-167) 


1976 — Ep. Petru Pleşca: Semne şi minuni în cei 25 de ani de administrare 
a Eparhiei de laşi 

Noi nu mai vedem azi minunile apostolilor, dar avem între noi minunea vie, 
Biserica lui Cristos trecută prin groaznice furtuni din afară şi dinăuntru, această 
Biserică este tot atât de tânără, tot atât de sfântă şi acesta e o minune, ca şi cea 
auzită şi văzută pe timpul apostolilor Petru şi loan. Grăuntele de muştar din pri- 
mele zile, după 19 veacuri şi jumătate a devenit o plantă vitală, colosală şi 
Biserica nu are altă dorinţă decât să reprezinte interesele lui Dumnezeu în lume, 
să mântuiască sufletele! (...) 

Cel dăruit lumii de Maica Domnului în Betleem, Sfânta Biserică ni-l dă 
nouă în fiecare zi. La Betlehem se vedea un copil, în iesle, care era Fiul lui 
Dumnezeu; pe altarele Bisericii noi vedem nu numai chipul pâinii, dar într-a- 
devăr ne îngenunchem în faţa Preasfântului Sacrament cu credinţa păstorilor 
din Betleem, în faţa pruncului din iesle; păstorii adoră în copil pe Dumnezeu 
şi o venerează pe Maica Sfântă. Aşa, cine îl adoră pe Cristos trebuie să vene- 
reze sfânta sa Biserică. 

După învierea Domnului, marea minune din istoria lumii e sfânta Biserică: 
operă Dumnezeiască încredinţată oamenilor, împărăţia cerurilor coborâtă pe 
pământ; Cristos Domnul continuă a trăi şi învăţa pe pământ. Minunea aceasta 
am văzut-o şi o vedem şi în Biserica noastră din Moldova. 

(Arhiva Episcopiei Romano-Catolice Iaşi, dosar 1/1973, f. 201-202) 

Archaeus. Studii de ADMA Viitor? Z200 la histoire des religions, 
Tome IV (2000), fasc. 1-2, 534 pag. 


Unul dintre „păcatele” majore ale culturii române este, neîndoielnic, cel al incon- 
secvenţei. Nicăieri nu poate fi perceput mai bine acest viciu decât în domeniul publi- 
caţiilor, fie ele literare, de popularizare sau academice. Apărute peste noapte prin ini- 
țiativa unor grupuri de intelectuali animați de interese culturale diverse, ele dispar la 

Propunându-şi Barcă să contrazică severul rechizitoriu aplicat de Ioan Petru Culianu 
culturii autohtone într-un controversat articol, primul lucru prin care revista Archaeus 
s-a făcut remarcată e tocmai consecvenţa cu care s-a încăpățânat să apară, în ciuda 
nenumăratelor vicisitudini pe care merituoşii săi redactori — Andrei Timotin şi Eugen 
Ciurtin — le-au avut de înfrun 997, am putut citi an de an câte 
două fascicule ale acestei a BISERIC icate fie într-un singur volum, 
fie separat. sep răbdării, cu care am sțrăbătuţ arcapele unei erudiţii upeori de-a 
vma Stantáneatoheasr apostolici. 
recenziilor pûblicate în paginile revistei. Fie că a fost vorba Ue demonologia greacă, 
de alchimia medievală, de istoria orientalisticii româneşti sau de exegeza mitologică 
neoplatoniciană — numind doar câteva din teritoriile explorate în paginile publicației 
— toate textele au dovedit un apetit insațiabil pentru cultura fundamentală, clasică, de 
sorginte europeană. Practic acum, la cinci ani de la apariția revistei Archaeus, putem 
spune fără greş că revista Zamolxis a lui Mircea Eliade şi-a găsit o urmaşă demnă de 
a perpetua studiul religiilor (şi nu numai!) în perimetrul culturii autohtone. 

De la primul număr al revistei, rezumatele temeinice în limbi de circulație (de obi- 
cei în franceză) vădeau dorinţa stabilirii unor contacte cu savanţi occidentali, supu- 
nând lecturii lor critice rezultatele cercetărilor desfăşurate de susţinătorii tinerei publi- 
caţii. Anul 2000 avea să aducă depăşirea categorică a limitelor unei soluţii insufi- 
ciente ca cea a rezumatelor, fapt săvârşit prin adoptarea celei mai consecvente soluţii: 
publicarea revistei Archaeus în limbi de circulaţie (engleză, franceză, germană, ita- 
liană). Cele două fascicule ale tomului IV conţin deci materiale redactate într-una sau 
alta din aceste limbi internaţionale; astfel, publicaţia a intrat în circuitul internaţional 
al revistelor de profil, repetând performanţa pe care doar Zamolxis a reuşit s-o atingă. 

Inaugurate prin prezentarea proiectului Asociaţiei Române de Istoria Religiilor, — 
instituţia care susţine editarea revistei, întemeiată de aceiaşi Andrei Timotin şi Eugen 
Ciurtin, călăuziţi de eminenţii savanţi Dan Sluşanski şi Andrei Oişteanu —, cele două 
fascicule pe anul 2000 se ale ma e meritorii. În primul rând, sporirea 
considerabilă a numărului solaboN AMEDA. primele fascicule conțineau studii 
semnate, aproape în exclusivitate, fa Şi dc200ittori şi de un alt coleg de generaţie, 
Bogdan Tătaru-Cazaban, cele publicate în anul 2000 ne impresionează prin numărul 

şi calitatea de excepţie a autorilor ce au contribuit la apariţia lor. Regretatul loan Petru 
Culianu, Andrei Oişteanu, Cristina Neagu, Mihaela Timuş, Cristian Gaşpar, Petre 
Guran, ne prilejuiesc cu toţii lecturi captivante. Al doilea aspect pe care suntem datori 
să-l subliniem, este deschiderea spre interdisciplinaritate pe care o publicaţie de istorie 
a religiilor înţelege să o asume cu îndrăzneală şi competenţă. Cu alte cuvinte, aşa cum 
vom vedea mai pe larg în continuare, A. Timotin şi E. Ciurtin înţeleg să cultive cola- 
boratori ce explorează spaţii tangente istoriei religiilor, fapt care conduce la o diversi- 
ficare, în limite rezonabile, a conţinutului revistei Archaeus. 

După cum putem citi la pagina 12 a revistei, într-o notă a redacţiei, doamnei 
Tereza Petrescu, precum şi profesorilor Horia-Roman Patapievici şi Andrei Oişteanu 
li se datorează iniţiativa publicării unor studii de istorie a religiilor şi a unor scrieri 
postume aparţinându-i lui loan Petru Culianu. Prin acest gest editorial, revista 
Archaeus asumă cu responsabilitate contribuţiile româneşti anterioare în domeniul 
studiului religiilor, indicând fără echivoc prezenţa unei continuităţi de interpretare 
specific autohtone, ce poate sluji la edificarea unei „şcoli” de religiologie valoroase. 
Cele două texte ale lui I. P. Culianu publicate aici sunt „L"interpretazione esisten- 
zialista della gnosi” şi un „Interviu with Hans Jonas”. Primul, introdus printr-o erudită 
trecere în revistă a istoriei gnosticismului, preia şi aprofundează interpretările „exis- 
tenţialiste” originate în exegeza lui Hans Jonas, autor despre care Culianu afirmă că 
„a reuşit să descopere unitatea gnosticismului şi să-l definească în termeni clari şi per- 
tinenţi” (pag. 46). Interviul acordat de H. Jonas savantului român probează calitatea 
interpretărilor „existenţialiste” aplicate gnosticismului, inspirate indirect de filozofe- 
mele lui Martin Heidegger şi Rudolf Bultmann. 

După o asemenea introducere, ghidată de savanţi consacraţi ca Jonas şi Culianu, 
tomul IV al revistei Archaeus continuă prin publicarea unui studiu asupra legendelor 
româneşti ale potopului („The Romanian Legend of the Flood”), semnat de un alt 
savant ce nu are nevoie de prezentare: Andrei Oişteanu. Ca în toate lucrările sale, şi 
aici A. Oişteanu ne edifică asupra fertilității comparativisticii aplicate în domeniile 
atât de vaste ale studiului religiilor şi mito-folclorului, scoțând la lumină noi tâlcuri 
ale legendelor moldoveneşti sau ale interesantei cronici semnate de catolicul 
Bandinus (sec. XVII). 

O apariţie întrutotul remarcabilă în paginile revistei Archaeus e cea a Cristinei 
Neagu, specializată în poetica lui Nicolaus Olahus printr-un doctorat de amploare 
efectuat la Oxford University. În studiul său „The Processus Sub Forma Missae: 
Christian Alchemy, Identity and Identification”, C. Neagu dezbate paternitatea unui 
tratat alchimic din sec. XVI, semnat cu pseudonimul Nicolaus Melchior. Stăpânind 
cu fermitate sursele alchimice renascentiste, autoarea argumentează existenţa unei 
legături — poate chiar a unei identități — între Nicolaus Olahus şi autorul tratatului 
Processus Sub Forma Missae. Şi pentru că ne aflăm la capitolul „alchimie”, vom 
menţiona încă un studiu dedicat aceluiaşi subiect, semnat de Eugen Ciurtin: 

„Histoire et le declin de Palchimie européenne (XVI — XVIII siècles): typologies, 
racines, frontieres”. 

După două texte semnate de Andrei Timotin („Le nomadisme des patriarches dans 
l Ancien Testament”) şi Mihaela Timuş („Un probleme de leschatologie iranienne: 
DAENA”), prin ultimele două articole ale rubricii „Studia” putem cunoaşte proble- 
matica lumii bizantine patristice şi post-patristice. 

Cristian Gaşpar, ne prezintă sub titlul „Theodoret of Cyrrhus and the Glory of the 
Syrian Ascetics: Epic Terminology in Hagiographic Contexts”, o versiune prescurtată 
a masteratului său susținut la Central European University (Budapesta). Ceea ce îşi 
propune Gaşpar aflăm din introducerea studiului său: „The analysis should illustrate 
that Theodoret”s use of heroic terminology and imagery (which most of the scholars 
have ignored so far) is rather singular among the Christian writers of his age (and 
especially in the works of the same genre) and reflects an original understanding of 
the process which led to the conversion and transformation of the classical heritage 
in the later Roman empire” (p. 213). Prezentând şi analizând critic dezbaterile cele 
mai actuale cu referire la personalitatea şi opera lui Theodoret al Cyrului, Gaşpar 
aduce o contribuţie însemnată — din perspectiva studiilor clasice — la un subiect 
explorat până acum, temeinic, doar de cardinalul Hans Urs von Balthsar: „gloria” 
divină. În opinia noastră, autorul s-a înscris prin analiza sa într-una dintre cele mai 
fertile direcţii hermeneutice aplicate patristicii, care poate aduce o reorientare a stu- 
diilor în domeniu. 

Deja cunoscut publicului românesc (cel puţin) printr-un alt studiu de bizantino- 
logie publicat în revista catolică Verbum, Petre Guran ne oferă în domeniul studiilor 
post-patristice un text foarte dens, cu o miză teoretică importantă: „La légitimation 
du pouvoir princier dans les hagiographies slavo-byzantines (XII-XIV siècles)”. Dove- 
dind un remarcabil spirit critic dublat de acuitatea unor observaţii asupra anumitor 
evenimente „anecdotice” desfăşurate în România (postymodernă, P. Guran atacă una 
din chestiunile cele mai spectaculoase specifice ortodoxiei bizantine: raporturile 
dintre religie şi politică. Mai exact, el doreşte — şi reuşeşte pe deplin, prin contribuţia 
sa-— să dezvăluiască sursele şi originile naţionalismului religios românesc contemporan. 

Pe lângă rubrica „Studia”, alte patru secțiuni completează conţinutul revistei 
Archaeus. „Miscellanea”, unde putem afla de la Eugen Ciurtin cum a reuşit Mircea 
Eliade, ilustrul său predecesor, să editeze prima revistă românească de istoria reli- 
giilor, Zamolxis (1938 — 1942), iar de la Andrei Timotin care anume sunt sursele 
manuscrise, aflate la Biblioteca Academiei Române, pentru studiul literaturii escatolo- 
gice şi apocaliptice. Acelaşi E. Ciurtin prezintă „L"ethnographie sibérienne dans 
Poeuvre du roumain Nicolas "Milescu" (1675-1678)”, iar în cadrul rubricii 
„Chronicum” analizează pe larg o importantă apariţie datorată profesorului Bruce 
Lincoln: Theorizing Myth. Narrative, Ideology, and Scholarship (Chicago, 1999). Tot 
în rubrica „Chronicum”, A. Timotin prezintă perspectivele apte să contribuie la 
cercetarea neoliticului sud-est european. Ultima parte a revistei aparţine secţiunilor 

bibliografice: „Bibliographica” şi „Notes bibliographiques”, unde sunt prezentate cu 
pertinenţă apariţiile editoriale din domeniile ce intră în preocupările sale. 

În ansamblu, revista Archaeus. Studii de istorie a religiilor. Etudes d'histoire des 
religions, Tome IV (2000), fasc. 1-2, editată de Asociaţia Română de Istorie a 
Religiilor, ne arată că, după mai bine de cincizeci de ani de „tăcere”, revista Zamolxis 
a lui Mircea Eliade şi-a găsit urmaşa capabilă nu numai să repete performanţa sa 
culturală, ci, mai mult, chiar să o depăşească. De fapt, fără să exagerăm, suntem datori 
să recunoaştem că prin soliditatea studiilor, eseurilor, cronicilor, dezbaterilor, biblio- 
grafiilor propuse deci prin seriozitatea şi responsabilitatea ştiinţifică a redactorilor 
şi colaboratorilor săi, revista Archaeus este o publicaţie de prim rang consacrată stu- 
diului religiilor. O recomandăm, în special, celor interesaţi de disciplinele specifice, 
iar în ansamblu tuturor celor interesaţi de valorile esenţiale specifice culturii occi- 
dentale. 

R. Lazu 


JOHN RONALD REUEL TOLKIEN, Stăpânul inelelor (prima parte: Frăția 
inelului, traducere de Irina şi Ion Horea, Bucureşti, Editura RAO, 1999, 574 pag.; 
a doua parte: Cele două turnuri, traducere de Gabriela Nedelea, Bucureşti, Edi- 
tura RAO, 2000, 446 pp.; a treia parte: Întoarcerea regelui, traducere de Irina 
şi Ion Horea, Bucureşti, Editura RAO, 2001, 600 pag.). 


La aproape jumătate de secol de la apariţia monumentalei trilogii a scriitorului en- 
glez J. R. R. Tolkien, The Lord of the Rings (Stăpânul inelelor), datorită eforturilor 
editurii RAO cultura română se poate mândri cu traducerea integrală a acestei opere 
unice. Editată cu o ritmicitate consecventă, — cele trei volume au apărut la interval de 
un an, începând din 1999 —, opera principală a lui Tolkien (desemnată de sondajele 
BBC, dar şi de către alte sondaje efectuate în rândul cititorilor de limbă engleză, „ro- 
manul secolului”) se cuvine întâmpinată cu pasiune şi discernământ. Căci nu avem de-a 
face cu orice fel de roman! De fapt, romanul Stăpânul inelelor este o uriaşă poveste, 
da, o poveste dintr-acelea cu vrăjitori, pitici, elfi, balauri, luptători neînfricaţi şi mon- 
ştrii hidoşi, destinată atât copiilor cât şi adulţilor. Prin intermediul basmului său 
Tolkien doreşte, pe de o parte, să ofere lumii moderne o mitologie potrivită menta- 
lității sale, iar pe de altă parte, să contribuie la transmiterea prin intermediul literaturii 
a valorilor morale proprii Revelaţiei creştine. Pentru a înţelege mai bine premisele 
naşterii unui asemenea proiect (implicit) apologetic, e utilă cunoaşterea datelor esen- 
tiale ale biografiei scriitorului. lată-le. 

Născut la 3 ianuarie 1892 la Bloemfontein, în Africa de Sud (unde lucra tatăl lui 
J. R. R., Arthur, dornic să-şi consolideze averea spre a se întoarce în Anglia şi a-şi 
deschide propria afacere), John Ronald Reuel e botezat conform ritului anglican în 
31 ianuarie, acelaşi an. Doi ani mai târziu se naşte fratele său, Hilary Arthur, fapt ce-i 
va determina pe părinţi să decidă reîntoarcerea grabnică în Anglia. Astfel, în luna 

aprilie a anului 1895, Mabel Tolkien (mama scriitorului) şi cu cei doi copii ajung la 
Birmingham, urmând ca tatăl Arthur să revină după ce rezolva ultimele afaceri în 
Africa de Sud. Din nefericire, o boală necruțătoare îl doboară, fapt care va afecta grav 
starea socială a familiei. Sprijinul rudelor va fi în măsură să contribuie la acoperirea 
lipsurilor, dar asta numai până în momentul în care un eveniment aparte va isca ten- 
siuni aprige: în luna iunie a anului 1900 Mabel Tolkien şi sora sa, May Incledon, sunt 
primite — în urma solicitării lor, fireşte — în comuniune deplină cu Biserica Romano- 
Catolică. Fiind o epocă în care relaţiile dintre anglicani şi catolici erau agitate, o ade- 
vărată furtună se dezlănţuie împotriva celor două surori. Rezistând eroic, ele vor fi 
repudiate de familii, astfel că situaţia lor materială se degradează simţitor. Pe deplin 
devotată credinţei catolice, Mabel găseşte într-un mod providenţial sprijin la celebra 
congregaţie engleză „Birmingham Oratory”. Pentru a nu spune mai mult, e suficient 
să amintim că respectiva congregaţie a fost întemeiată de unul dintre cei mai luminoşi 
teologi catolici ai secolului al XIX-lea, John Henry Cardinal Newman. Călăuzirea spi- 
rituală dobândită de mama micului John, care se va răsfrânge benefic asupra acestuia 
de-a lungul întregii sale vieți, a fost asigurată de un părinte iezuit aflat la înălțimea 
numelor ilustre pe care le purta: Francis Xavier Morgan. După moartea mamei, tre- 
cută la cele veşnice în 1904, John şi fratele său intră sub tutela deplină a părintelui 
Francis Xavier. Cu o adevărată grijă părintească, acesta asigură micilor orfani edu- 
caţia cea mai înaltă, plătindu-le taxele pentru a putea beneficia de condițiile de studiu 
specifice şcolilor epocii. În 1910, pe când avea 18 ani, John Ronald Reuel Tolkien 
păşeşte pragul Universităţii din Oxford. Înzestrat, neîndoielnic, cu geniu lingvistic, 
el parcurge cu succes toate treptele universitare, până în 1925, când, după o perioadă 
de profesorat la universitatea din Leeds, fostul student este primit ca profesor de 
limbă anglo-saxonă şi literatură engleză veche în Oxford University. Căsătorit la 22 
martie 1916 cu Edith Bratt (convertită şi ea de la anglicanism la catolicism), J. R. R. 
se va bucura din plin de roadele căsniciei lor, binecuvântată cu patru copii: John (năs- 
cut în 1917), Michael (născut în 1920), Christopher (născut în 1924) şi Priscilla (năs- 
cută în 1929). 

Pus în situaţia de a le transmite copiilor focul credinţei însoţit de valorile umanis- 
mului clasic, J. R. R. utilizează cultura sa incredibilă în materie de mitologie, lingvis- 
tică, folclor şi teologie pentru a inventa... poveşti. Aşa se face că, începând din anul 
1933, copiii săi află pentru prima oară de existenţa imaginară a unei ființe minunate, 
micuță, dar de o dârzenie fără seamăn, numită Bilbo Baggins. Țineţi minte! Bilbo 
Baggins. Era chiar el, eroul primei poveşti scrisă de JRR Tolkien: The Hobbit or 
There and Back Again (publicată în 1936). Încântarea copiilor nu cunoaşte limite. Mai 
mult, şi cei mari sunt fermecaţi de frumuseţea poveștii lui J. R. R. Astfel se naşte în 
sufletul său dorinţa de a scrie un basm de mare întindere, prin care să-şi împlinească 
visul: acela de a elabora „o mitologie pentru Anglia şi pentru lumea întreagă”. Din 
acest moment, geniul lui Tolkien îşi va fi găsit făgaşul. 

Autorul construieşte o întreagă geografie mitică, inventează limbi complete şi 
complexe (cum este limba elfică) bazate pe întinsele sale cunoştinţe lingvistice — pe 
lângă greacă şi latină cunoştea engleza medievală, finlandeza, suedeza ş.a m. d. —, şi 
creează personaje de neuitat. Aşa se naşte The Lord of the Rings, roman care vede lu- 
mina tiparului, succesiv, în anii 1954 şi 1955. Impactul a fost imens. În câţiva ani, fără 
să dorească vreodată aşa ceva, Tolkien s-a văzut în postura de creator al unui nou gen 
literar: fantasy. Din păcate nu toţi cititorii au înţeles mesajul profund al romanelor 
sale, unde lupta dintre bine şi rău e zugrăvită cu fidelitate faţă de textul Apocalipsei 
sfântului loan Teologul. Pentru a înlătura (pentru moment) discuţiile detaliate asupra 
sintagmei de „mitologie creştină” aplicată poveştilor sale, e suficient să cităm o scri- 
soare din 1953 a lui J. R. R. către un prieten apropiat, Robert Murray, unde afirma 
următoarele: „Bineînţeles că Stăpânul inelelor este în mod fundamental o operă reli- 
gioasă şi catolică” (The Letters of J. R. R. Tolkien, London, Georges Allen & Unwin, 
1981). Asemenea propoziţii neechivoce au determinat exegeţi ca Donald Swann să 
remarce „legătura strânsă între credinţele catolice ale lui Tolkien (...) şi lumea feudală 
dar cavalerească în care viețuiesc creaturile din Pământul de Mijloc” (în Facrie, 
10/18, no. 1243). 

Dacă ar fi să menţionăm alte evenimente remarcabile ale vieţii (deja) celebrului 
profesor de la Oxford, două trebuiesc în mod necesar amintite. Primul e reprezentat 
de întâlnirea epocală cu un alt scriitor englez ce nu mai are nevoie de prezentare: 
Clive Staples Lewis. Desfăşurată în cursul anului 1926, întâlnirea celor doi va da roade 
preţioase. În primul rând, convertirea lui Lewis, act sufletesc de care Tolkien nu a fost 
deloc străin, apoi participarea la întemeierea grupului literar „The Inklings”, alături 
de Charles Williams, Dorothy Sawyers, Owen Barfield şi, desigur, C. S. Lewis. Uce- 
nici declaraţi ai Mântuitorului Cristos, toţi aceştia au îndrăznit să utilizeze harul scri- 
itoricesc cu care au fost înzestrați pentru a transmite valorile creştine. Înscrişi în stră- 
lucita descendență a unui alt scriitor catolic (fost anglican), Gilbert Keith Chesterton, 
ei au înţeles că orice gen literar — literatura ştiințifico-fantastică, polițistă, fantasy etc. 
— este apt să devină vehicolul Evangheliei. Lucru la care merită să medităm mai mult 
şi mai temeinic toţi cei care, acum, în anul de graţie 2001, ne socotim mărturisitori ai 
Adevărului creştin. În fine, ca o confirmare a fidelității catolice a lui Tolkien, un alt 
eveniment semnificativ încununează cariera sa ştiinţifică: în anul 1960, J. R. R. este 
cooptat ca şi colaborator pentru traducerea Bibliei de la Ierusalim. 

Ultimii ani ai vieţii şi-i petrece în tihna amurgului unei existenţe creştine depline, 
bucurându-se cu copiii şi nepoţii săi de aventurile personajelor cărora geniul său le-a 
dat viață. În data de 2 septembrie 1973, închide ochii într-un spital privat din Bourne- 
mouth, spre a-i deschide în lumina Splendorii veşnice. 

Ne-au rămas romanele sale mirifice, pe care le putem citi reamintindu-ne extraor- 
dinarul portret al cavalerului — un „leu” — pe care Nicolae Steinhardt îl creionează 
amintindu-ne parcă de virtuțile hobbiţilor, ale gnomilor sau ale cavalerilor lui Tolkien: 
„Un asemenea om îţi dă, puternic, nostalgia evului mediu şi te apucă, în prezența 

unuia ca el, o crâncenă vrăjmăşie faţă de vremurile de azi şi împotriva democraţiei din 
tramvai la orele de vârf. (Ce te împingi? Dacă nu-ţi place ia-ţi maşină mică! Nu ţi-ar 
fi ruşine să-ţi fie, nu că-i fi un leu!) Uite că-i un leu, uite că există şi lei!”. Acest 
adevăr al moralei creştine ni-l aduc în faţa ochilor minţii romanele lui Tolkien: va- 
loarea nobleţei creştine, al demnităţii de creaturi divine asumată cu îndrăzneală, du- 
blată de mila şi compasiunea faţă de făpturile căzute. Mai mult decât un mitolog, J. 
R. R. Tolkien este un educator al noastru, al tuturor, în chiar spiritul paideumatic moș- 
tenit, indirect, — prin educaţia primită la „Birmingham Oratory” —, de la John Henry 
cardinal Newman. Educaţia catolică, un fapt asupra căruia trebuie să revenim neîncetat. 

R. Lazu 


ISIDOR CHICET, A doua venire (The second coming), (ediţie bilingvă 
română-engleză), Radical, Drobeta Turnu-Severin 2001, 80 pag. 


În peisajul dramaturgiei româneşti, piesa A doua venire a lui Isidor Chicet consti- 
tuie, cu siguranţă, un eveniment. Din câte ştim, este prima (şi, până acum, singura!) 
piesă de teatru care evocă vizita papei loan Paul al II-lea în România din mai 1999. 

Piesa, scurtă — are doar un singur act —, prezintă în oglindă patru personaje într-o 
unitate de spațiu şi de timp: Simeon (primul stâlpnic), Antonie (discipolul lui Simeon), 
Pafnutie (al doilea stâlpnic, întruchipare a Diavolului), Pahomie (discipolul lui Pafnu- 
tie), cu toţii aflaţi pe platoul din faţa fostei Case a Poporului, azi, Palatul Parlamen- 
tului. 

Intriga este foarte simplă: la început, fiecare dintre cele două „partide” se prezintă, 
sub forma dialogului maestru-ucenic, la început perechea Simeon-Antonie, apoi 
Pafnutie-Pahomie. În finalul discursurilor celor doi se face simțită apropierea papei 
şi a patriarhului pentru liturghia catolică din Piaţa Izvor din dimineaţa zilei de 9 mai 
1999. Pe acest fundal, cele două „partide” se descoperă unul pe altul şi încep să se 
încaiere în timp ce se strigă „Vi-vat Pa-pa!”. Stropiţi cu apă sfințită, Dracul şi ciracul 
său părăsesc scena în patru labe. Se aude strigătul mulțimii: „Unitate, Unitate!” şi, în 
final, spectatorii sunt invitaţi să urce pe scenă, unde se îmbrăţişează cu actorii. 

Cum am mai spus, piesa prezintă în oglindă personajele, scenele formând, astfel, 
un diptic. Acelaşi lucru îl putem spune şi despre structura ideatică a piesei. Discursul 
lui Simeon prezintă o bogată informaţie din punct de vedere istoric asupra fenome- 
nului stilit (adică al călugărilor care-şi petrec viaţa în vârful unei coloane), cu multe 
exemple din viaţa stâlpnicilor din vechime, fiind axat, în principal, pe trecut. În anti- 
teză, discursul lui Pafnutie este axat pe prezent, în special pe cel românesc, imediat. 
Corupţia parlamentarilor, decăderea clerului, globalizarea, masoneria, internetul, por- 
nografia, războaiele religioase, Zen, Shinto, Tao sunt aduse în faţa spectatorilor, for- 
mând, în concepţia autorului, arsenalul Satanei pe care acesta îl aruncă în luptă. Se 
conturează, astfel, două viziuni asupra lumii care, paradoxal, se întâlnesc respingân- 
du-se în... Casa Poporului. Dacă pentru Simeon „de-acolo pleacă toate nenorocirile 

noastre”, pentru Pafnutie ea este „sursa tuturor bucuriilor noastre. Exact cum a dorit 
Împuşcatul!”. Tot acest discurs al Răului este străbătut însă de o tensiune care vine 
din nesiguranța în ceea ce priveşte rezultatul final. „Femeia înveşmântată în soare” 
care „va câştiga totdeauna”, alături de care se află „Cel cu Crucea” care „L-a luat pe 
Patriarh alături şi a călătorit prin tot Bucureştiul” de „parcă-ar fi frați de când lumea” 
va învinge puterile Întunericului. Invitaţia finală adresată spectatorilor capătă, astfel, 
o valoare simbolică, cei prezenţi fiind chemaţi să iasă din ipostaza de simpli specta- 
tori, pentru a se implica în această lucrare mesajul piesei, optimist şi angajant înscriin- 
du-se în efortul ecumenic de realizare a unirii creştinilor în care, la un moment dat, 
România a fost o etapă semnificativă. 

S. Lucaciu 


ROMAN DAROW SKI, SJ, Filozofia jezuitów w polsce w XX wieku (Filozo- 
fia iezuiţilor din Polonia în secolul XX), Editions WAM, Cracovie 2001, 367 pag. 


Cartea Filozofia iezuiţilor din Polonia în secolul al XX-lea — sinteză şi dicționare 
de autori este, de fapt, o prezentare a Şcolii Superioare Filozofico-Pedagogice Igna- 
tiene din Cracovia. Aceasta este o şcoală de grad academic recunoscută de către Statul 
polonez şi Biserica Romano-Catolică, ceea ce înseamnă că are toate drepturile civile 
şi ecleziastice, ca orice institut independent. A fost recunoscută în mod oficial de 
către Sfântul Scaun în data de 8.09.1932 ca Facultatea de Teologie şi Filozofie în 
cadrul Colegiului Societăţii lui Isus (Facultas Theologiae et Philosophiae in Collegiis 
Societas Iesu). În schimb, din partea Statului polonez obţine personalitate juridică cu 
drepturi depline, printre care şi dreptul de a acorda gradul de doctorat în ştiinţe filozo- 
fico-teologice, abia în 17.05.1982. 

În luna octombrie a anului 2000, datele statistice ale şcolii se prezentau în felul 
următor: din totalul de 120 de persoane care alcătuiau corpul profesoral, 34 erau 
profesori, iar 86 asistenţi, preparatori şi lectori. Printre aceştia se numără 44 de iezuiţi. 
Studenţii erau în număr de 2 069, din care 22 străini şi 38 de studenţi iezuiți. Alte 50 
de persoane îşi pregătesc doctoratul. 

Ce folos poate avea cititorul român din lectura acestei cărți? 

Având în vedere că la ora actuală în România se dezvoltă învățământul catolic, 
această carte poate servi ca punct de referință şi de comparaţie. Ea oferă, de asemenea, 
posibilitatea unei colaborări pe diferite nivele, ceea ce deja se conturează prin schim- 
bul de reviste dintre „Dialog Teologic” şi „Forum Philosophicum” din Cracovia. 

Cartea devine accesibilă prin faptul că, deşi este scrisă în lima poloneză, ea conţine 
ample rezumate în limba franceză, iar tezele pentru examenul final „ex universis filo- 
sofiae” sunt redactate în limba latină. 

T. Rostworowski, SJ. 

ŞTEFAN LUPU, Ghid practic pentru elaborarea unei lucrări ştiinţifice în 
teologie, Sapientia, laşi 2000, 162 pag. 


Acest ghid s-a născut dintr-o necesitate practică: de a-i ajuta pe studenţi să depă- 
şească acea dificultate de început, pe care o întâmpină atunci când sunt solicitaţi să 
elaboreze o lucrare de seminar, de licenţă sau de doctorat în teologie. Dacă, până nu 
demult, la noi, activitatea studenţilor teologi se rezuma în special, din cauza condi- 
țiilor restrictive în care trebuiau să studieze, la însuşirea cursurilor propuse de părinţii 
profesori, acum se insistă foarte mult şi asupra dezvoltării laturii creative a personali- 
tăţii lor, prin elaborarea a diferitor tipuri de lucrări. Însă cum trebuie să arate o lucrare 
de teologie, care sunt etapele elaborării ei, ce norme metodologice trebuie respectate 
în alcătuirea ei? La toate aceste întrebări îşi propune să răspundă ghidul de faţă. 

Desigur, o carte de metodologie nu este o invenţie originală a cuiva care se aşază 
la masa de scris, pentru a veni cu ceva nou pe piaţă, ci se bazează pe experienţa atâtor 
generaţii de studioşi care s-au confruntat cu aceste probleme. În lumea universitară 
există, de fapt, numeroase metode, fiecare căutând să atingă acel nivel de organicitate 
şi completivitate, care să o facă universal valabilă. Însă acest nivel este greu de atins, 
dovadă diferitele metode propuse. Prin urmare, pentru ghidul de faţă a trebuit să 
facem o alegere între mai multe metode, fiecare bună şi interesantă, şi să ne oprim 
asupra uneia care să răspundă la exigenţele contextului cultural în care trăim, dar care, 
în acelaşi timp, să îndeplinească acele condiţii minime cerute pentru o bună metodă: 
coerenţa, simplitatea, organicitatea şi completivitatea. În plus, a trebuit să ţinem cont 
şi de faptul că, acum, majoritatea studenţilor utilizează computerul pentru scrierea lu- 
crărilor lor şi, prin urmare, să adaptăm metodologia la această nouă situaţie, care oferă 

Acest ghid nu este rodul muncii unei singure persoane; la alcătuirea sa au fost 
implicate mai multe persoane, reprezentând diferite instituţii ale Diecezei Roma- 
no-Catolice de laşi, cum ar fi Institutul Teologic „Sfântul Iosif”, Academia „Sfântul 
Augustin” şi Editura „Presa Bună”. Fiecare dintre persoanele implicate simţea, deja 
de mai mulţi ani, nevoia unei uniformizări a metodologiei în elaborarea lucrărilor 
ştiinţifice, precum şi a unui manual practic care să-i introducă pe studenţi în secretele 
muncii ştiinţifice. 

În acest scop, într-o zi de noiembrie a anului 1999, sub acoperişul casei „Sfântul 
loan” din Miroslava (laşi), împreună cu aceşti reprezentanţi, am optat pentru o meto- 
dologie pe care să o urmăm în redactarea cursurilor şi pe care să o propunem studen- 
ților atunci când vor avea de elaborat lucrări ştiinţifice. Nu ştim dacă am reuşit acest 
lucru. Aşteptăm de la studenţii teologi, cărora le este destinat acest ghid practic, con- 
firmarea dacă, prin efortul nostru, am reuşit să le uşurăm munca ştiinţifică. 

Şt. Lupu 


IOAN TAMAŞ, Mic dicționar creştin catolic, Sapientia, laşi 2001, 252 pag. 

Scrierile religioase au o audienţă din ce în ce mai largă, iar recurgerea lor la termeni 
tehnici sau de specialitate este inevitabilă. Acelaşi lucru este valabil şi în cazul emisi- 
unilor cu caracter religios de la radio şi televiziune. Însă, din păcate, mulţi destinatari 
ai mesajului religios întâmpină adesea dificultăţi în a înţelege în mod corect semnifi- 
caţia acestor termeni. De aceea, ei au nevoie de un ghid care să le arate sensul exact 
al termenilor pe care nu-i cunosc sau îi cunosc în mod eronat. 

Prezentul Dicţionar vrea să fie un astfel de ghid. Aşa cum arată şi titlul — „Mic dic- 
ţionar creştin catolic” —, el conţine, deşi nu în mod exclusiv, termeni şi expresii ce 
sunt proprii Bisericii Romano-Catolice. În mod deliberat am omis termenii ce sunt 
specifici celorlalte Biserici creştine, catolice sau necatolice, întrucât consider că cea 
mai corectă prezentare a lor poate fi făcută numai de autori care aparţin acestor con- 
fesiuni. 

Deşi conţine noţiuni din aproape toate ramurile teologiei (dogmatică, morală, litur- 
gică, drept canonic etc.), prezenta lucrare nu este un dicţionar teologic propriu-zis. 
Este vorba, mai degrabă, de un îndreptar religios catolic. Toţi termenii au o definiţie 
esenţială, întregită în majoritatea cazurilor de o scurtă explicaţie sau, eventual, de 
unele exemplificări, iar cei mai mulţi dintre ei au şi o definiţie etimologică. 

Destinatarii Dicţionarului sunt toţi credincioşii catolici în general şi în special 
elevii şi studenţii, educatorii, cateheţii şi profesorii de religie. Dar el poate fi util şi 
oricărui om de bunăvoință care se interesează de problemele religioase. 

Fără îndoială, lucrarea nu are pretenţia de a fi desăvârşită. Unii poate vor găsi în 
ea lacune şi imprecizii. Voi fi însă recunoscător celor care vor binevoi să mi le semna- 
leze. 

I. Tamaş 


EDUARD FERENȚ, Noua făptură în Cristos Isus. Trăirea harului creator, 
Sapientia, laşi 2001, 314 pag. 


După tratatele despre Duhul Sfânt şi despre antropologia omului răscumpărat, ca 
o continuare a tematicii îndumnezeirii omului prin harul creator al Duhului Sfânt, aici 
vreau să prezint o lucrare strict dogmatică referitoare la darurile Duhului Sfânt şi la 
roadele acestora în noi, în raportul lor tainic cu virtuțile infuze. 

Virtuţile teologale — credinţa, speranţa şi caritatea — primite la Botez ne-au unit în 
mod tainic şi personal cu Dumnezeu Treime. Lor li s-au dat simultan ca ajutor, în ve- 
derea trăirii vieţii noi a lui Isus Cristos, cele şapte daruri ale Duhului Sfânt. Acestea, 
provenind de la Duhul Sfânt, „Arborele vieţii, care rodeşte de douăsprezece ori pe an” 
(4p 22,2), adică permanent, lucrând în noi cu noi, produc roade spirituale. 

Roadele Duhului Sfânt: iubirea, bucuria, pacea, îndelunga răbdare, bunătatea, bu- 
năvoinţa, blândeţea, fidelitatea, înfrânarea, castitatea (cf. Gal 5,22-23) nu sunt altceva 
decât poame delicioase şi coapte rodite din mugurii „carităţii revărsate în inimile 
noastre de către Duhul Sfânt care ne-a fost dăruit” (Rom 5,5). Altfel spus, roadele Du- 

hului sunt acte ale carităţii, împreună lucrări ale Duhului şi ale celui călăuzit de iubirea 
lui sfântă. 

Tema darurilor şi a roadelor, care, la prima vedere, apare abstractă şi lipsită de in- 
teres, reprezintă, de fapt, trăirea personală a vieții celei noi a lui Cristos şi o invitaţie 
adresată noii generaţii pentru a-şi înălța privirea spre realităţile Spiritului. În ultimii 
şaizeci de ani, tinerii noştri au fost mereu expuşi pericolelor ateismului şi ale mate- 
rialismului dialectic. Astăzi sunt ameninţaţi de civilizaţia consumistă, hedonistă şi 
materialistă, care încearcă să se prezinte şi ea ca garanta viitoarei prosperităţi. Această 
generaţie aşteaptă ceva nou. Dezamăgită de deşertăciunea şi de golul spiritual al 
comunismului şi al noilor curente de gândire din perioada postmodernismului, caută 
să descopere ori să regăsească „noutatea sigură”, care nu învecheşte şi nu apune, a 
tainei lui Dumnezeu revelată în Isus Cristos. Nu ne-a adus el orice noutate venind 
personal în mijlocul nostru? 

Acestei generaţii mă adresez cu lucrarea de faţă. Ea trebuie înţeleasă, iubită şi călă- 
uzită, transmiţându-i Adevărul care rămâne mereu tânăr şi proaspăt. Luminată de 
Cristos şi prelucrată de limfa divină a carităţii Duhului Sfânt, va deveni ea însăşi noul 
ferment spiritual al societăţii de astăzi, capabil de a transforma lumea în care acti- 
vează, „bucurându-se de Adevăr”. 

E. Ferenţ 


CLAUDIU DUMEA, Codul creştin al bunelor maniere, Sapientia, laşi 
2001, 139 pag. 


Oamenii nu sunt întotdeauna manieraţi aşa cum ar trebui să fie. Mulţi nu au nici 
măcar o idee exactă despre politeţe; gândesc că ea constă în primul rând în a fi în ton 
cu moda, o caută în gesturi exterioare, pe când în realitate adevărata politeţe trebuie 
să existe în sentiment, să se nască din inimă. 

Politeţea este un instrument delicat care trebuie să vibreze odată cu sufletul. Polite- 
tea este o artă care nu se învaţă fără oboseală. E arta cea mai grea, deoarece este atât 
de uşor să fii nepoliticos. Puțin reuşesc să şi-o însuşească perfect, deoarece, în fond, 
nu este altceva decât un buchet de virtuţi alese. 

Lipsa de civilizaţie în comportarea umană nu se datorează faptului că nu ar exista 
suficiente cărţi în domeniu, ci faptului că o comportare civilizată nu izvorăşte în pri- 
mul rând din cunoaşterea unui cod al bunelor maniere, ci din sufletul omului. Cu cât, 
aşadar, oamenii vor poseda sentimente mai nobile şi mai delicate, cu atât vor deveni 
mai „domni” în comportamentul lor. 

Dacă ne îndreptăm privirea spre cei pe care Dumnezeu i-a ales să fie „lumina 
lumii” şi „sarea pământului”, constatăm că cei mai mulți sunt la înălţime prin calităţile 
lor umane ca şi prin virtuțile creştine pe care le practică, răspunzând astfel misiunii 
grele pe care o au de îndeplinit în mijlocul oamenilor şi aşteptărilor Bisericii. Totuşi, 

pentru a fi sinceri, trebuie să recunoaştem că printre ei sunt unii care, din păcate, în 
materie de eleganță în comportare lasă de dorit, cel puţin în parte. 

Acest cod al bunei cuviinţe îşi propune să-i ajute în primul rând pe viitori slujitori 
ai altarului să evite neajunsurile în relaţiile lor de muncă, de învăţătură, de societate, 
dar oricine doreşte să-şi însuşească acel ideal al francezilor în materie de comportare 
— „savoir vivre” — are de câştigat din lectura acestei cărți. 

CI. Dumea 


J. DREISBEN - H. STEFFANS, Celebrarea cuvântului lui Dumnezeu în 
luna mai, (traducere şi prelucare de pr. Claudiu Dumea), Sapientia, aşi 2001, 
128 pag. 


Cartea provine din mediul eclezial german şi doreşte să fie un ajutor liturgic pentru 
cei care vor să o cinstească pe Maica Domnului în luna mai. Sunt adunate aici treizece 
şi unul de modele de celebrare a Cuvântului lui Dumnezeu cu referire la momentele 
principale din Vechiul şi Noul Legământ în care se vorbeşte despre rolul unic al 
Preasfintei Fecioare în istoria mântuirii neamului omenesc. 

Fiecare celebrare este structurată după cum urmează: rugăciunea, lectura biblică, 
meditaţia şi rugăciunea credincioşilor. În funcţie de tema aleasă, elementele principale 
ale celebrării scot în relief diferitele fațete ale misterului la care tema face trimitere. 
Din acest punct de vedere, remarcăm bogăţia de informaţii, diversitatea izvoarelor 
consultate şi caracterul concis, precis al exprimării (de altfel specifică vorbitorilor de 
limbă germană). 

Un merit deosebit îi revine traducătorului, deoarece reuşeşte să îmbrace frumos în 
haina limbii române conceptele gândirii germane, care uneori creează probleme deo- 
sebite de redare. În forma în care se prezintă în faţa publicului creştin, cât priveşte 
forma exterioară suntem nevoiţi să apreciem şi să încurajăm eforturile lucrătorilor de 
la editura Sapientia, cartea poate fi folosită direct în biserică cu prilejul celebrărilor 
mariane. De asemenea, ea poate folosită şi de toţi cei care vor să-şi adâncească devo- 
ţiunea lor către Maica Domnului. Totuşi, un avertisment trebuie făcut aici: „Cele- 
brarea Cuvântului lui Dumnezeu în luna mai” nu se citeşte ca o carte obişnuită, ci se 
meditează. 

W. Dancă 


MARCIAL MACIEL, Formarea integrală a preotului, (traducere de pr. 
Iosif Răchiteanu), Sapientia, Iaşi 2001, 298 pag. 


Această carte este un omagiu adus iubirii lui Dumnezeu. Un răspuns la iubirea sa 
fermă care continuă să trimită lucrători în secerişul său. E necesar să-i răspundem lui 
Dumnezeu, căutând să formăm cât mai bine pe acei tineri pe care el îi cheamă la slu- 
jirea sa pentru binele oamenilor. 

Încă din timpul Conciliului al II-lea din Vatican, s-a simţit exigenţa de a reînnoi 
şi de a îmbunătăţi sistemele şi programele de formare sacerdotală „în circumstanţele 
actuale”. Tema formării sacerdotale cuprinde aspecte foarte variate şi complexe. 

Autorul lucrează de ani întregi cu o echipă de pedagogi şi formatori într-un proiect 
de sistematizare a experienţei formative. Aceasta i-a dat posibilitatea de a aduna tot 
acel sistem şi de a-l oferi ca o contribuţie ulterioară la un dialog deschis care să 
îmbogăţească reflecţia eclezială asupra formării sacerdotale. 

Paginile care urmează oferă o experienţă de viaţă şi sunt îndreptate către aceia care 
trebuie să realizeze la persoana întâi această experienţă vie ca responsabili ai unui 
seminar sau ai unui centru de formare. Această carte prezintă îndeosebi reflecții şi 
sugestii de natură practică şi legate de experienţă. Elementele doctrinale şi teoretice 
care sunt reunite aici sunt legate de practica pedagogică. 

Punctul de vedere al acestei cărţi se situează, fundamental, în cultura occidentală. 
Vor fi elemente care ar putea sau ar trebui să fie interpretate şi adaptate la alte medii 
după criteriile unei necesare şi corecte înculturări. Acelaşi lucru este valabil relativ 
la cadrul instituţional: este evident că nu e acelaşi lucru a forma preoţi diecezani şi a 
forma călugări care se pregătesc la preoţie. Cu toate acestea, esenţialul formării sacer- 
dotale este acelaşi atât pentru preoţii seculari cât şi pentru cei regulari. 

Aspectele legate de formarea sacerdotală sunt multiple. De aceea, primul efort al 
acestei lucrări este dedicat reflecţiei asupra identității şi misiunii preotului. Cu această 
perspectivă, sunt comentate câteva principii educative care pot fi înţelese ca şi coloane 
sau principii fundamentale ale formării sacerdotale. Pe ele trebuie construit edificiul 
complex al pregătirii integrale a preotului, care poate fi subdivizat în patru sfere ale 
formării: formarea spirituală, umană, intelectuală şi pastorală. Însă toate acestea sunt 
pură utopie dacă nu există oameni care să contribuie la realizarea acestui proiect. De 
fapt, lor le sunt adresate aceste pagini. În continuare, se vorbeşte despre formator, 
despre figura sa şi despre munca sa, deoarece pregătirea aspirantului se realizează 
obligatoriu într-un Centru de Formare, în interiorul unui spațiu determinat. Acest cen- 
tru trebuie să fie într-adevăr un ambient formativ. În sfârşit, formarea unui preot este 
un proces lent şi progresiv, care trece prin diferite momente şi perioade. Este necesar 
să adaptăm întregul sistem educativ în funcţie de diferitele stadii ale formării sacer- 
dotale. 

Autorul este convins că, dacă se lucrează cu entuziasm, folosind toate mijloacele 
posibile, se poate obţine mult. În sensul acesta, formatorii trebuie să aibă idei clare 
şi să le aplice cu fermitate. 

Lectura cărţii este utilă atât pentru cei care sunt implicaţi acum în procesul de for- 
mare cât şi pentru acei lucrători care trudesc deja în secerişul Domnului. 

I. Răchiteanu 

PAPA IOAN PAUL AL II-LEA, Sacramentul Spovezii. Mesajele Suvera- 
nului Pontif loan Paul al II-lea către Penitenţiaria Apostolică, (traducere de 
pr. Wilhelm Dancă), Sapientia, laşi 2001, 109 pag. 


Această carte este realizată de Penitenţiaria Apostolică şi cuprinde 12 documente 
despre sacramentul Spovezii, care au fost adresate de Suveranul Pontif aceleiaşi 
Penitenţiarii Apostolice, părinţilor penitenţiari ai bazilicilor patriarhale din Roma şi 
preoţilor care an de an au participat la cursul despre forul intern ţinut de mai sus 
numitul dicaster. 

Jubileul a fost împrejurarea favorabilă publicării acestui volum, deoarece, unul din 
beneficiile Anului Sfânt indicat de Sfântul Părinte a fost tocmai sacramentul Recon- 
cilierii. 

În funcţie de problematica tratată, volumul se adresează în primul rând preoţilor, 
fiindcă avem aici o meditaţie pontificală despre tezaurul doctrinal relativ la Spovadă 
cu scopul de a da un impuls pastoral slujirii penitenţiale. Totuşi, cartea se adresează 
unui cerc mai larg de cititori, în mod deosebit celor botezați, care doresc să se apropie 
în mod conştient de sacramentul spovezii pentru a se lăsa formaţi de bogăţia ei ine- 
puizabilă. 

Papa vrea să dea mărturie că preotului, care îşi ocupă cu credinţă şi generozitate 
locul său de slujitor al Spovezii, nu-i lipsesc consolările: consolarea de a putea întâlni 
direct pe fiecare credincios în parte, aşa cum Isus l-a primit pe Zaheu, pe femeia sa- 
mariteană, pe femeia păcătoasă; consolarea de a fi admis dincolo de pragul inimilor, 
consolarea de a spune un cuvânt potrivit la momentul potrivit, un cuvânt care deseori 
restaurează în conştiinţe, prin harul sfinţitor, sensibilitatea creştină. 

Firul călăuzitor comun care se observă în documentele adunate între coperţile vo- 
lumului de faţă este datoria preoţilor şi dreptul botezaţilor de a se dedica şi de a se 
apropia de sacramentul Pocăinţei, în forma sa normală, care este aceea a spovezii 
individuale auriculare. Cuvintele cheie ale cărții sunt întâmpinare şi adevăr. Astfel, 
primele şapte documente magisteriale se referă mai ales la datoria, angajamentul şi 
caritatea preotului, slujitorul sacramentului, iar cel de-al optulea se referă la penitent 
(fie laic, fie preot), în calitatea lui de destinatar al sacramentului. În celelalte patru 
documente, întâmpinarea şi adevărul sunt raportate la Domnul milostiv, care, în acest 
sacrament, îl întâmpină pe cel păcătos şi schimbă inimile pentru ca să trăiască în 
adevăr, dar sunt raportate şi la Biserică, care, din poruncă divină, îl dispune pe cel pă- 
cătos şi pentru el mijloceşte prezenţa tăcută, dar foarte reală, a lui Dumnezeu. 

Singurul punct de pornire în folosul cititorului este faptul că reflecţia Sfântului 
Părinte despre o temă delicată cum este spovada atinge omul în dimensiunea lui inte- 
grală, pentru ca el să nu cedeze în faţa ispitei de a se închide în sine însuşi, ci, dimpo- 
trivă, să i se deschidă lui Dumnezeu cel îndelung în răbdare şi de oameni iubitor. 

W. Dancă 

ALOIS BIŞOC, Sacramentele, semne ale credinţei şi ale harului, Sapientia, 
Iaşi 2001, 216 pag. 


Sacramentele sunt acte ale lui Cristos, dar sunt şi acte ale Bisericii. Sacramentele 
sunt prin Biserică pentru faptul că ea este sacramentul acțiunii lui Cristos care lu- 
crează în ea grație misiunii Duhului Sfânt, şi sunt pentru Biserică pentru că ele „fac 
Biserica”, manifestă şi comunică oamenilor misterul comuniunii lui Dumnezeu-lubire, 
Unul în trei persoane. În această perspectivă, experiența sacramentală constituie 
culmen et fons nu numai a vieții noi în Cristos a fiecărui credincios, dar a întregii vieți 
şi misiuni a Bisericii, noul Popor al lui Dumnezeu. 

În ciuda progreselor făcute în ultimele decenii, mai ales în ceea ce priveşte reînno- 
irea formelor de celebrare, există o deosebire evidentă între ceea ce se afirmă în docu- 
mentele oficiale ale magisteriului Bisericii şi ceea ce gândesc în mod concret creştinii 
Şi se experimentează în activitatea pastorală a comunităţilor creştine. Cauza principală 
este lipsa catehezei. De aceea, este urgentă datoria de a conduce pe fiecare credincios 
în parte, cât şi comunităţile creştine, la înţelegerea şi practicarea vieţii sacramentale, 
pentru a celebra în mod autentic şi a trăi în mod coerent ceea ce este proclamat şi 
făcut prezent în mister. 

Se ştie că cineva este creştin adevărat în măsura în care se întâlneşte în mod per- 
sonal cu Isus Cristos. Tot atâtea posibilităţi de întâlnire personală cu Cristos sunt cele 
şapte sacramente despre care este vorba în paginile cărţii de faţă. Deşi suntem conşti- 
enți că nu vom reuşi niciodată să pătrundem până în profunzimea misterului lor, 
totuşi, în acest volum, se încearcă aprofundarea semnificației şi valorii sacramentelor. 

Sacramentele, care sunt întâlniri cu Dumnezeu, cu Isus Cristos, dialoguri, schim- 
buri între el şi noi, conţin întreaga complexitate a lucrurilor umane împreună cu 
profunzimea misterului lui Dumnezeu. De aceea, niciodată nu se va putea spune totul 
despre sacramente, însă apropiindu-ne pe căi diferite, sperăm să reuşim să clarificăm 
anumite aspecte, mai ales din punct de vedere teologico-pastoral, să pătrundem mai 
mult în realitatea lor de credinţă şi de viaţă şi să ajungem la o practică sacramentală 
matură şi bogată în har. 

Acest volum este o nouă ediţie a unei publicaţii precedente, o ediţie revizuită şi 
amplificată în conţinut. Sperăm să fie de folos atât seminariştilor şi preoţilor în activi- 
tatea pastorală, cât şi celorlalți credincioşi doritori să trăiască coerent preoţia lor 
comună. 

A. Bişoc 


ALOIS BIŞOC, Predicarea cuvântului lui Dumnezeu. Teologie, misiune, 
formare, Sapientia, laşi 2001, 191 pag. 


Cuvântul lui Dumnezeu, în Isus Cristos, a fost pronunţat o dată pentru totdeauna. 
Sfânta Scriptură este mărturia autentică a acestui Cuvânt, este documentul credinţei 

creştine şi de aceea predica, „întreaga propovăduire a Bisericii, ca şi religia creştină 
însăşi, trebuie să fie, aşadar, hrănită şi călăuzită de Sfânta Scriptură” (DV 2). 

Magisteriul Bisericii, susţinut de Duhul Sfânt şi înzestrat cu carisma adevărului, 
îndeplineşte funcţia de a interpreta în mod autentic cuvântul lui Dumnezeu. De ase- 
menea, Biserica se naşte din cuvântul lui Dumnezeu, îl proclamă şi dă mărturie despre 
el pentru că este fundamentul propriei existenţe. Ea este absolut convinsă că ceea ce 
are astăzi să vestească lumii nu este rezultatul reflecţiilor umane, ci este acest cuvânt 
al lui Dumnezeu conţinut în Sfânta Scriptură, cuvânt salvific, capabil să suscite pe 
oameni la o nouă credinţă, speranţă şi iubire. 

Teologia contemporană continuă să împartă această proclamare a cuvântului lui 
Dumnezeu în trei momente. Criteriul de împărţire este scopul pe care îl are predica 
şi anume acesta este credinţa, întâlnirea cu Dumnezeu în Isus Cristos. Astfel, primul 
moment este kerigma sau prima vestire, sau evanghelizarea, sau predica misionară, 
care este destinată celor care nu cred în Cristos şi care are ca scop acceptarea cre- 
dinței. Al doilea moment este constituit de careheză şi este pentru cei care au primit 
Evanghelia şi are ca scop de a prezenta conținuturile credinţei în mod sistematic. Al 
treilea moment este predica liturgică sau omilia care se face în timpul celebrărilor 
liturgice, în special în cadrul Sfintelor Liturghii de duminică, şi are ca scop de a-i face 
pe creştinii practicanți să crească într-o credinţă conştientă, speranță motivată şi o 
caritate activă. A produce credinţa, a cunoaşte credinţa şi a trăi credinţa, acestea sunt 
trei specificări ale credinţei căreia îi corespund cele trei momente sau forme de predică. 

Aceste trei forme sunt coerente cu obiectul predicii care este persoana lui Cristos 
Mântuitorul. După o acceptare sumară şi globală a lui Cristos în urma predicii misio- 
nare, cel convertit va simţi nevoia cunoaşterii mai exacte a Aceluia în care a crezut, 
a mântuirii, a consecinţelor credinţei sale pe plan intelectual şi moral. Aceasta este 
misiunea catehezei. Predica omiletică are rolul de a determina comunitatea creştină 
adunată pentru celebrarea liturgică să se unească mai intim cu Cristos prin rugăciune, 
prin sacramente şi printr-o viaţă caracterizată de practicarea virtuţilor creştine. 

Volumul de faţă nu tratează despre toate cele trei faze ale predicării cuvântului lui 
Dumnezeu, ci în prima parte se vorbeşte în general despre importanţa acestei misiuni, 
despre predicarea cuvântului lui Dumnezeu în Sfânta Scriptură şi în istoria Bisericii, 
doctrina conciliară şi postconciliară, natura şi dimensiunile predicii, ministrul pre- 
dicării cuvântului, pentru ca în a doua parte să se analizeze mai mult problemele legate 
de omilie, de pregătirea şi proclamarea ei; „mai mult despre omilie”, fiindcă în a doua 
parte multe din cele afirmate despre pregătirea şi proclamarea omiliei sunt valabile 
pentru orice fel de predică. Acelaşi lucru este valabil şi pentru prima parte unde multe 
din afirmaţiile despre predică sunt valabile şi pentru omilie. Totuşi, nu trebuie confun- 
dată predica cu omilia, predica fiind mai generală decât omilia care se ţine în cadrul 
unei celebrări liturgice şi se bazează pe textul sacru. 

Trebuie să recunoaştem că manualele care au tratat despre tematica predicării 
cuvântului lui Dumnezeu, în general manualele de omiletică, după cum sunt numite 

ele de obicei, au suferit întotdeauna din cauza lipsei unei baze teologice solide. Această 
materie teologico-pastorală se află şi astăzi încă în fază de regândire şi de reconstruc- 
ție. De aceea, fără pretenţia de a oferi un curs complet de omiletică, o tratare exhaus- 
tivă a acestei tematici, acest volum vrea să fie o contribuţie în plus pentru teologia 
misiunii predicării cuvântului lui Dumnezeu, pentru o practicare corectă şi eficientă 
a sa, pentru redescoperirea valorii şi importanţei sale atât pentru predicator cât şi 
pentru cei care ascultă cuvântul, ei fiind, de fapt, destinatarii cărora se adresează 
aceste pagini. 

A. Bişoc 


WILHELM DANCĂ, coord., Creștinii laici. Identitate şi misiune, Sapientia, 
Iaşi 2001, 280 pag. 


Cartea cuprinde conferințele prezentate de mai mulţi episcopi, preoţi şi credincioşi 
romano-catolici cu prilejul Cursurilor de formare pentru laici organizate la Casa Misi- 
onarilor verbiţi din Traian (jud. Neamţ) în timpul Postului Mare al anului 2001. 

Organizând aceste cursuri, Biserica noastră locală a dorit să aprofundeze învăţătura 
Conciliului al II-lea din Vatican cu referire la identitatea şi misiunea laicului astăzi, 
care nu se mai înţelege ca un non-cleric, ci ca un membru viu al poporului lui Dum- 
nezeu. În această calitate, credinciosul laic participă împreună cu ierarhia la actele 
esenţiale ale Bisericii, mărturisind prin cuvinte şi fapte apartenenţa lui la Cristos întreg 
— cap, trup şi mădulare (cf. 7 Cor 12,27ş.u.). De aceea, se poate spune că răspunderea 
faţă de soarta Bisericii şi faţă de misiunea ei mântuitoare în lume aparţine deopotrivă 
clericilor şi laicilor. 

Iniţiativa formării laicilor s-a maturizat în Academia „Sfântul Augustin”, a fost 
promovată de Nunţiatura Apostolică în România, de Arhiepiscopia Romano-Catolică 
de Bucureşti, de Episcopia Romano-Catolică de laşi şi susţinută de mai mulţi profe- 
sori de teologie, preoţi şi laici, de la Institutul Teologic Romano-Catolic din Iaşi şi din 
Bucureşti, dar şi de reprezentanţi ai unor Instituţii cu caracter social şi pastoral din 
cele două dieceze: Caritas, Editura „Presa Bună”, revista „Actualitatea creştină”. 

Comunicările adunate aici subliniază, în principal, chemarea specifică a laicilor, 
adică aceea de a căuta „împărăţia lui Dumnezeu ocupându-se de cele vremelnice şi 
orânduindu-le după voinţa lui Dumnezeu” (LG 31). Se pune în lumină faptul că, 
pentru o mai bună evanghelizare a societăţii româneşti, Biserica nu are nevoie de re- 
forma structurilor ecleziale, ci de motivarea mai profundă a vieţii creştinului. Lumea 
noastră de azi, cum spunea şi papa Paul al VI-lea, nu are nevoie de profeţi şi de revo- 
luţionari, ci de martori autentici, credibili. Aceasta pare să fie miza timpurilor în care 
trăim. 

Volumul se adresează în primul rând laicilor, dar şi preoţilor care vor să-i ajute pe 
laici să-şi înţeleagă mai bine misiunea şi identitatea într-o lume în continuă schimbare. 

W. Dancă 

OLIMPIA CIOBANU -MARIANA PURȚUC -DANA ARVA, Sunt copil, 
Isuse. Material în sprijinul desfăşurării orei de religie, clasele I-IV, Sapientia, 
Iaşi 2001, 199 pag. 


Programa analitică pentru religie, aprobată de curând, oferă doar un cadru general 
de organizare a educaţiei religioase în şcoală, însă în desfăşurarea efectivă a orei de 
religie, mai ales la clasele mici, este nevoie permanentă de un material didactic cât 
mai variat şi atrăgător şi de metode care să facă din această oră nu numai un moment 
de predare a unor cunoştinţe, dar un spaţiu în care copilul să se simtă atras şi încântat 
de tot ceea ce aude şi trăieşte. 

În acest sens, lucrarea de faţă constituie un ajutor pentru pregătirea şi desfăşurarea 
orelor de religie mai ales la clasele I-IV. Lucrarea cuprinde jocuri didactice, exerciţii 
aplicative, rebusuri, poezii şi lecturi care pot fi folosite de profesorii de religie cu 
toată libertatea, în funcţie de temele pe care le tratează şi de momentele lecţiei. Desi- 
gur, profesorul de religie, ca persoană calificată din punct de vedere teologic va şti să 
se folosească de această lucrare ca de un instrument, de un ghid cu care să îmbrace 
mesajul religios pe care-l transmite copiilor. Prezentul ghid poate fi foarte folositor 
şi părinților sau tuturor acelora care, într-un mod sau altul, sunt implicaţi în educarea 
generaţiei tinere. 

Din punct de vedere psihopedagogic şi metodic, lucrarea de faţă este rodul muncii 
la catedră cu copiii. Sperăm că ea va fi doar un început de drum în realizarea unor 
lucrări asemănătoare. 

B. Lucaci 


IOSIF RĂCHITEANU — MIHAI BIŞOC, coord., Cantate Domino. Colecţie 
de cântece bisericeşti, Sapientia, laşi 2001, 1014 pag. 


Înconjurat de minunăţiile creaţiei pe care le percepe în inefabila lor frumuseţe şi 
ordine, omul are o reacţie religioasă fundamentală: se prosternă în adoraţie şi aduce 
mulțumire, lăudându-l pe Creator — „Doamne, Dumnezeul nostru, cât de minunat este 
numele tău pe tot pământul...! Ce este omul că te gândeşti la el, sau fiul omului că îl 
vizitezi?” ( Ps 8,1.5). 

Mai ales experienţa istorică îi oferă omului posibilitatea să experimenteze ocro- 
tirea, eliberarea, vindecarea şi răscumpărarea: „Să cântăm Domnului, căci strălucită 
este biruinţa lui... el m-a salvat... el este Dumnezeul părinţilor mei, pe el îl voi prea- 
mări” (Ex 15,1.2). 

Numeroasele atitudini ale omului în faţa Maiestăţii lui Dumnezeu unic şi întreit 
şi a atotputerniciei sale iubitoare şi pline de îndurare, în faţa tulburătorului eveniment 
al Întrupării în care este recapitulată toată creaţia, sunt prezente în colecţia de faţă. 

Îngrijitorii acestei ediţii, pr. Iosif Răchiteanu şi prof. Mihai Bişoc, ajutaţi de stu- 
denţii teologi Adrian Ghercă, Ciprian Huşanu, Iulian Farţade, Vincențiu Balint, Fabian 
Tiba, Eduard Soare, George Ivan, Valentin Aenoaiei, Daniel-lonel Medveş şi Lucian 

Giurgea, au adunat cu grijă şi au selectat ceea ce geniul uman a creat pentru sensibi- 
litatea specifică spaţiului geografic şi timpului istoric în care vieţuim, au ordonat şi 
au corectat cu delicateţe tezaurul de cântece care s-a sedimentat şi a fost asimilat de 
poporul nostru creştin, având în vedere în chip special comunitatea seminarului, 
pentru care este făcută şi selecţia pieselor şi armonizarea, fără a exclude posibilitatea 
ca această colecţie să poată fi utilizată cu folos şi de alte ambiente. 
A. Bulai 
CLAUDIU DUMEA, Vă invit la bucurie, Spiritualitate 1, Sapientia, laşi 
2001, 143 pag. 


Pentru viaţa creştină şi, în special, pentru cea prezbiterală, formarea spirituală este 
una dintre coloanele de bază, alături de cea umană şi intelectuală. De aceea, formarea 
integrală a viitorilor preoţi în seminar se desfăşoară pe trei coordonate principale: 
rugăciune, studiu şi viaţă comunitară, iar personalitatea lor creşte zi de zi, până când 
va atinge plinătatea ei în Cristos, „omul perfect”. 

Acest ideal nu este rezervat în mod exclusiv clericilor şi persoanelor consacrate, 
ci se adresează tuturor creştinilor care doresc şi aspiră să-şi împlinească vocaţia pe 
care au primit-o de la Dumnezeu. Aşa cum orice mlădiţă, ca să-şi păstreze vigoarea 
Şi să-şi actualizeze potenţialităţile originare, trebuie să se ţină de viţă şi, de aici, să-şi 
soarbă energia vitală, tot astfel orice creştin care doreşte să trăiască şi să crească în 
Cristos, trebuie să se alimenteze mereu din izvorul vieţii. Acest lucru se realizează nu 
numai prin primirea sacramentelor, care rămân locul privilegiat al întâlnirii cu Cristos, 
ci şi prin rugăciunea personală şi comunitară. 

Dintre diferitele moduri posibile de rugăciune, meditaţia zilnică, înţeleasă ca o 
„confruntare” critică şi personală cu voinţa iubitoare a lui Dumnezeu, reprezintă 
pentru creştin un instrument eficace în vederea „configurării” sale cu modelul său, 
Isus Cristos. 

Cartea de faţă pune în lumină faptul că viaţa creştină, cu dimensiunea ei spirituală, 
este o invitaţie continuă la bucurie, pentru că, la capătul ei, se află mereu Cristos, prin 
care, în Duhul Sfânt, intrăm în comuniune cu Dumnezeu Tatăl, izvorul adevăratei 
bucurii şi fericiri. 

Autorul a adunat în această carte o serie de meditații mai vechi, şi anume medita- 
tiile pe care le-a ţinut seminariştilor de la Institutul Teologic din Iaşi între anii 1982- 
1983. Cu toate acestea, ele nu şi-au pierdut actualitatea şi importanţa lor în ochii 
acelora care, cu răbdare şi perseverenţă, lucrează zilnic la desăvârşirea „staturii” 
omului perfect din ei. 

Şt. Lupu 


CLAUDIU DUMEA, Cuvintele de pe urmă rostite de Cristos pe cruce, 
Spiritualitate 2, Sapientia, laşi 2001, 35 pag. 

Cuvintele rostite de Isus pe cruce au fost prilej de meditaţie pentru toate generaţiile 
de creştini, dar într-un chip deosebit pentru creştinii din perioada modernităţii care au 
trăit sentimentul de sufocare provocat de curentele raționaliste, pozitiviste şi psiholo- 
gizante. În diferite sectoare ale manifestării spiritului uman, reacțiile nu au întârziat 
să apară, dar un loc aparte îl ocupă literatura, muzica şi pictura, care, într-un anumit 
fel, au salvat dimensiunea transcendentă a existenţei. Totuşi, „problematica morţii” 
nu a dispărut, drept dovadă că, sub acelaşi aspect al chestiunii şi în acelaşi timp, nu 
avem prea multe opere artistice care să se oprească asupra misterului naşterii lui Isus. 
Fapt este că mulţi pictori, muzicieni, scriitori şi poeți au meditat asupra momentelor 
finale din viaţa Mântuitorului şi asupra cuvintelor rostite de el cu puţin înainte de a 
muri. 

Cartea de faţă cuprinde şase meditații, fiecare din ele oprindu-se asupra unui 
cuvânt spus de Isus pe cruce. După evocarea momentului dramatic în care se afla 
Mântuitorul, autorul recurge la comentarii şi interpretări artistice ale aceluiaşi mo- 
ment, dar nu numai, pentru a pune în evidenţă învăţătura de credinţă şi de morală a 
lui Isus cu parfum de testament. 

Meditaţiile vizează în primul rând un public elevat, capabil să vibreze la invocarea 
unui argument din opera lui Ch. Péguy sau El Greco, dar şi publicul larg de cititori 
poate beneficia de lectura atentă a acestui volum de mici proporţii în raport cu taina 
mare despre care vorbeşte. 

W. Dancă 


ANTON DANCĂ, Alter Christus, Consideraţii despre chemarea şi trăirea 
preoțească, Spiritualitate 3, Sapientia, laşi 2001, 269 pag. 


Din orânduire divină, misterul Preoţiei este oferit şi împărţit şi oamenilor, fie prin 
Botez — preoția comună —, fie prin hirotonire — preoția ministerială. Această împăr- 
tăşire este posibilă prin revărsarea darurilor Duhului Sfânt care a început în Biserică 
o dată cu Învierea din morţi a lui Isus Cristos şi cu Rusaliile. 

Participarea la această demnitate este un semn de mare preţuire pe care Dumnezeu 
îl arată oamenilor şi niciodată oamenii nu vor putea să-i fie recunoscători şi să-i 
mulțumească îndeajuns pentru un astfel de dar. 

Ne bucurăm pentru toate documentele pe care Biserica şi Sfinţii Părinţi Papi ni le-au 
oferit pe tot parcursul istoriei şi pe care, într-un chip particular, le-a evidenţiat Conci- 
liul al II-lea din Vatican (1962-1965), Sinodul Episcopilor din 1990 şi Sfântul Părinte 
Papa loan Paul al II-lea în Pastores dabo vobis (1992). Le vom întâlni pe toate pagi- 
nile acestei lucrări şi vom fi răsfăţaţi cu atâtea citate, expresii, comparații şi concluzii, 
toate îndreptate spre acest mare „dar şi mister” — preoţia. 

Lucrarea de faţă încearcă să-l conducă pe cititor în taina vocației la preoţie şi, mai 
ales, în marele dar al Preoţiei prin care cel ales devine, nu mai mult nici mai puţin, 
„alter Christus”, deşi poartă această comoară în vase de lut (cf. 2Cor 4,7). 

Pornind de la cuvintele Sfintei Scripturi, prin care Isus întemeiază marele sacra- 
ment al Preoţiei şi-l încredinţează apostolilor şi Bisericii, scoțând în evidenţă, rând pe 
rând, învăţătura apostolilor, mai ales a sfântului Paul şi a autorului Scrisorii către 
Evrei, folosindu-se pentru a vorbi mai bine despre preoţie, de cuvintele părinților Bi- 
sericii şi trecând toate prin experienţa şi prisma proprie, părintele Anton Dancă ne 
oferă un material vast, bogat şi variat, cu referinţă la sacramentul Preoţiei şi are meri- 
tul de a ne deschide şi incita tot mai mult pentru a-l cunoaşte, preţui, apăra şi, desigur, 
de a-l vesti cum se cuvine tinerilor aspiranţi la slujirea preoțească, precum şi tuturor 
oamenilor dornici de a se apropia de Dumnezeu, prin viaţa şi ministeriul preoţilor. 
Pusă în comparaţie cu sacramentul Căsătoriei, preoţia nu înseamnă o renunțare la o 
iubire faţă de o persoană sau alta, ci înseamnă o îmbrăţişare a unei iubiri ce depăşeşte 
orice altă iubire limitată, prin care cel ce o alege devine asemenea lui Cristos, mort 
şi înviat pentru toţi. 

Multitudinea de idei, de analize, de soluţii pe care autorul le propune sunt un ghid, 
o lumină nu numai pentru seminarişti şi preoţi, ci pentru orice suflet dornic să 
cunoască darurile lui Dumnezeu oferite oamenilor. 

t Petru GHERGHEL, 
Episcop de Iaşi 


LUDOVIC GILLOT, Meditaţia, (traducere de pr. Eduard Ferenţ), Spirituali- 
tate 4, Sapientia, laşi 2001, 228 pag. 


Meditaţia este un act conştient de iubire faţă de Dumnezeu şi faţă de suflet, fiind 
simultan rugăciunea minţii şi a inimii. Sfântul Francisc de Sales spune că meditaţia 
este o reflecţie atentă, susținută şi întreţinută voluntar în minte, pentru a stimula voinţa 
spre afecţiuni sfinte şi salutare, determinând-o să ia hotărâri practice şi concrete. 

Izvorul meditaţiei este lectura personală a Cuvântului lui Dumnezeu, de aceea este 
necesar să ne însuşim o mare familiaritate personală cu acest Cuvânt. Nu-i suficient 
să-i cunoaştem numai aspectul lingvistic şi exegetic. Trebuie să primim Cuvântul lui 
Dumnezeu cu o inimă deschisă şi rugătoare, pentru ca el să pătrundă adânc în gându- 
rile şi simţămintele noastre şi să nască în noi un spirit nou, „mintea Domnului” (/Cor 
2,16). Această asimilare a gândului Domnului este unul din roadele meditaţiei. 

Fiind meditaţia un dialog cotidian cu Cristos Domnul, toţi membrii Poporului lui 
Dumnezeu sunt chemaţi să mediteze. În mod deosebit, ea trebuie să facă parte din 
viaţa preoţilor, seminariştilor, persoanelor consacrate, dar şi laicii trebuie să recurgă 
des la meditaţie fiindcă ea este poarta prin care se intră şi se participă la misterele 
vieţii lui Cristos. 

În contextul social al mileniului al treilea, imaginea şi ecranul computerelor ame- 
ninţă să elimine lectura din viaţa omului, zgomotele şi agitația frenetică împiedică 
reculegerea, activismul desconsideră introspecţia, iar meditaţia clasică creştină este 
ameninţată de unele forme pseudo-mistice de meditaţie orientală: pseudo-gnoza şi 
mesalianismul. Esenţial este să nu uităm că harul al cărui izvor este mereu Duhul 

Sfânt, nu este un bun propriu, adică firesc şi datorat sufletului, ci este darul lui Dum- 
nezeu şi, ca atare, trebuie implorat necontenit; că unirea sufletului care se roagă cu 
Dumnezeu se realizează în „mister”, mai ales prin intermediul Tainelor Bisericii. 

Viaţa de rugăciune, sub orice formă a ei, vocală, mintală, liturgică, personală, 
simplă sau mistică este un dar al Duhului Sfânt. Metodic, ea include trei momente: 
acela al purificării sau înfrânării patimilor; acela al iluminării interioare prin ungerea 
spirituală a Duhului Sfânt; şi acela al unirii cu Treimea mântuitoare prin Cristos în 
Duhul Sfânt şi sfinţitor. 

Despre toate acestea tratează pr. Ludovic Gillot în cartea tradusă acum în limba 
română din limba franceză. Consider că această carte este actuală, dar, mai ales, nes- 
pus de ilustrativă în acest domeniu teologic delicat. 

Traducând Viaţa, Castelul interior şi Drumul perfecțiunii de sfânta Tereza de 
Avila (deşi încă nu au fost publicate), făcând un comentariu asupra Tratatului iubirii 
lui Dumnezeu de sfântul Francisc de Sales, am ajuns la concluziile autorului cărţii de 
faţă, de aceea am tradus-o în limba română. 

Am intervenit, când a fost cazul, în textul autorului, în sensul că am îmbunătăţit 
notele din subsolul cărţii. De cele mai multe ori, citatele şi trimiterile erau indicate 
sumar, autorul presupunându-le cunoscute. Le-am verificat pe toate apelând la operele 
critice ale autorilor citați, fie în franceză fie în italiană. Uneori, pentru confirmarea 
ori mai buna înţelegere a lor, în note am indicat unele trimiteri ori explicaţii per- 
sonale. 

Cartea se doreşte a fi un ghid spiritual pe calea unirii omului cu Persoanele Treimii 
mântuitoare de o fiinţă şi de viaţă-făcătoare. 

E. Ferenţ 


Cardinal FIORENZO ANGELINI, Între oameni, (traducere de pr. Petru 
Mareş), Spiritualite 5, Sapientia, laşi 2001, 239 pag. 


Cartea este scrisă pentru toţi. Autorul este un cleric, un cardinal, a cărui scurtă bio- 
grafie se găseşte pe ultima pagină, care e introdus destul de bine în viaţa oamenilor. 

Cartea conţine scurte discursuri ale unui om cu o largă experienţă a vieţii, care, 
prin cuvântul său, evită să o facă pe învățătorul, dar încearcă mai mult să provoace 
conştiinţa omului, oferindu-i o hrană „semipreparată”, pe care, apoi, fiecare să o di- 
gere, inclusiv autorul, întrucât există multe locuri unde el se adresează sieşi. 

Firul roşu al cărţii este, fără îndoială, credinţa, întrucât e valoarea inestimabilă a 
omului, care devine prin ea mai om. Credinţa îi oferă răspunsurile exhaustive la între- 
bările legate de scopul existenţei sale şi de dorinţa lui profundă de a fi veşnic fericit. 
Însă nu este exclus nici cel care nu are darul credinţei. 

Laitmotivul cărţii este „viaţa”, şi aceasta văzută în lumina credinţei. Viaţa are o 
valoare extraordinară, divină, iar administrarea, apărarea, perfecţionarea şi atingerea 
scopului final al vieţii dă sens întregii noastre existenţe. Autorul subliniază caracterul 
unitar al vieţii, în sensul că viaţa muritoare are deja prezentă în ea însăşi viaţa nemu- 

ritoare; viaţa trupului şi a sufletului formează o viaţă unică în sensul că trupul nu e 
trup fără suflet şi invers. Urmarea e că cine slujeşte trupul, slujeşte şi sufletul. 

Autorul cărții este Cardinal, fiind chemat de Biserică să lucreze în domeniul sănă- 
tății, devenind responsabil, mai întâi, cu organizarea asistenţei spirituale a bolnavilor 
din spitalele din Roma şi, apoi, la Consiliul Pontifical al Lucrătorilor Sanitari pentru 
Pastorala sănătăţii, un organism al Sfântului Scaun creat de papa Ioan Paul al II-lea. 

Gândurile cuprinse în această carte au fost formulate şi rostite cu diferite ocazii şi 
au un stil deosebit de personal. Autorul îşi exprimă propria trăire, bucuria de a trăi 
preoţia punând împreună atât momentele de intensă trăire personală, cât şi de slăbi- 
ciune, fără a ascunde că mai are mult de făcut în propria viaţă sufletească. 

O caracteristică pe care o vom găsi în aceste rânduri e voinţa de a lucra chiar cu 
riscul de a greşi. Un gând exprimat deseori de el este că cel ce munceşte poate greşi, 
dar cel ce nu munceşte a greşit total. Cartea se adresează unei categorii foarte largi de 
cititori, şi în special acelora care muncesc conştienţi că muncă implică asumarea unor 
riscuri. 

P. Mareş 


PETRU SESCU, coord., Introducere în Sfânta Scriptură, Studii biblice 1, 
Sapientia, laşi 2001, 396 pag. 


Apariţia cărţii Introducere în Sfânta Scriptură răspunde, fără îndoială, unei nece- 
sităţi urgente semnalate printre manualele noastre de şcoală. Au apărut tot felul de 
cărți, însă o introducere în sensul adevărat al cuvântului era dorită de toţi. De fapt, ea 
este un instrument de pătrundere în lumea biblică, de analiză a textului şi de percepere 
a obiceiurilor şi a tradiţiilor care se află întotdeauna în spatele cuvintelor sacre. Fără 
a emite pretenţii aparte, autorii, cu multă timiditate, dar şi cu nespusă dragoste pentru 
cuvântul lui Dumnezeu şi cu pasiune pentru ceea ce au făcut, reuşesc să pună înaintea 
cititorului un îndreptar util de lucru şi chiar necesar. Este vorba de trei temerari îndră- 
gostiţi de studiul Bibliei, pr. Petru Sescu, pr. Toma Encuţă şi pr. Mihai Percă, care au 
răsfoit zi şi noapte Cartea Sfântă şi nu şi-au dat răgaz până ce nu au alcătuit prezenta 
lucrare. Însemnările ce au apărut în Biblia de la Ierusalim au servit ca text de bază la 
alcătuirea textului, care vrea să fie, înainte de toate, un curs de iniţiere pentru cei ce 
fac primii paşi în lumea plină de imagini şi de idei, care este Biblia. 

Foarte interesante sunt paginile în care autorii dezbat unele probleme legate de na- 
tura textului biblic şi, în acest context, abordează tematici colaterale cum ar fi: tradu- 
ceri, textele de la Qumran, canonul biblic. De asemenea, împărţirea în etape biblice 
ţinând cont de marile evenimente, care au zbuciumat istoria Israelului, s-a dovedit a 
fi instructivă, iar sub aspect pedagogic deosebit de utilă. Acest fapt facilitează lectura 
prezentului curs oferindu-i cititorului mai puţin avizat puncte de reper ce trezesc inte- 
resul pentru o introducere ce se vrea vioaie. 

Un cuvânt al Bibliei să ne îmbărbăteze în munca noastră de pionierat: „Fii tare şi 
hotărât ca să păzeşti şi să îndeplineşti toate, după cum ţi-a poruncit Moise, robul 

meu,... să fie aproape cartea învăţăturii acesteia de gura ta şi să cugeţi la ea ziua şi 
noaptea” (Jos 1,7-8). 
Cred că acest curs va fi de un real folos tuturor acelora care iubesc Biblia. 
VI. Petercă 
VLADIMIR PETERCĂ, Wege zum Bibelstudium. Midrasch, Targum, 


Septuaginta, Talmud, Studii biblice 2, Sapientia, laşi 2001, 238 pag. 


Cartea Wege zum Bibelstudium (Căi spre studiul Bibliei) este rodul unui curs de 
exegeză midraşică, pe care părintele Vladimir Petercă l-a ţinut între anii 1985-1986 
şi, respectiv, 1988-1989, în calitate de profesor invitat, la două cunoscute universităţi 
din Germania: Westfälische Wilhelms-Universităt din Münster şi Ludwig-Maxi- 
milians-Universităt din München. Fiind un curs ţinut în Germania, era normal ca 
limba predării să fie germana. Publicându-l acum, în România, autorul a preferat să 
păstreze forma originală, germană, şi datorită dificultăţilor pe care le ridică traducerea 
textelor şi a termenilor tehnici în limba română. În jargonul bibliştilor se spune că cea 
mai importantă limbă biblică este germana! 

Cartea Wege zum Bibelstudium deschide orizontul bogat al literaturii intertesta- 
mentare. Dintre aceste scrieri, părintele Petercă a ales să le prezinte pe cele mai im- 
portante: Midraşul, Targumul şi Talmudul. 

Astfel, în prima parte vorbeşte despre Midraş. Scrierile midraşice (de la midraș, 
explicaţie, comentariu) reprezintă o expunere a textului biblic, cu o finalitate didactică 
şi morală, după anumite reguli rabinice. Cele mai vechi aparţin epocii tanaitice (sec. 
II-III) şi sunt comentarii la Cartea Exodului (Meki/ta), Leviticului (Sifră), Numerilor 
şi Deuteronomului (Sifre). Perioada următoare, epoca talmudică (sec. IV-VI), este 
considerată epoca de aur a midraşului. Cea mai faimoasă colecţie este Midrash Rabah 
(Marele Midraş), compusă dintr-un comentariu la cele cinci cărţi ale Pentateuhului 
şi din Meghillot Rabbot, comentariu la cele cinci cărți Meghilot: Cântarea Cântărilor, 
Rut, Lamentaţiuni, Qohelet şi Estera. 

În partea a doua, autorul se opreşte asupra Targumului. Targumul s-a născut dintr-o 
necesitate practică. După cum se ştie, momentul central al cultului sinagogal era lec- 
tura biblică. Se citea un text din Tora şi un altul din Profeţi. În Palestina, lectura se 
făcea după textul ebraic, însă, întrucât începând cu secolul al V-lea î.C., limba vorbită 
de popor nu mai era ebraica, ci aramaica, s-a impus necesitatea ca cineva să traducă 
textul ebraic în limba poporului. Se stabilise, de asemenea, ca traducătorul să fie di- 
ferit de lector, iar traducerea să fie o glosare, şi nu o repetare identică a textului biblic. 
Era acesta un mod pentru a distinge sfinţenia textului ebraic de comentariul său. 
Astfel s-au născut Targumim-urile, adică versiunile aramaice ale Bibliei ebraice, pen- 
tru uzul liturgic sinagogal. Mai târziu au avut şi un uz scolastic. 

În partea a treia, a patra şi a cincea, autorul oferă câteva exemple de exegeză mi- 
draşică. Este vorba de Septuaginta (traducerea greacă a Bibliei ebraice), de capitolul 
al XVI-lea din Cartea profetului Ezechiel şi de modul în care sunt folosiţi psalmii în 
Septuaginta. 

Partea a şasea este dedicată Talmudului. Talmudul (învăţătură) este format din 
Mişna şi Ghemara. Mișna (repetare) este prima culegere oficială a doctrinei iudaice 
postbiblice şi are un caracter juridic. A fost alcătuită de Rabi Iuda, numit şi Ha-Nasi 
(Principele) sau Rabenu Ha-Qadosh (Maestrul nostru, sfântul), pe la sfârşitul sec. al 
II-lea d.C., pe baza unui material transmis de tannaim (repetitorii), maeştri evrei care 
au scris între sec. I şi al III-lea d.C. Ghemara (completare) este comentariul pe care 
rabinii posteriori epocii tanaitice (ammoraimii) l-au făcut la Mişna. În funcţie de locul 
provenienţei, se deosebeşte Ghemara palestineză, care este parțială, şi Ghemara 
babiloniană, care este completă. Ca şi Ghemara, şi Talmudul este dublu: palestinian 
sau ierusalimitan (redactat pe la sfârşitul sec. al III-lea) şi babilonian (sec. V-VI). 
Primul este opera academiilor rabinice din Cezareea şi din Tiberiada; al doilea, al şco- 
lilor rabinice din Babilonia. 

Cu speranţa că această carte va putea contribui la umplerea unei lacune a literaturii 
biblice, o recomandăm tuturor celor doritori să cunoască mai profund contextul şi mo- 
dul în care s-au născut cărţile sacre. 

Şt. Lupu 


ALOIS BIŞOC, coord., Cuvinte pentru viaţă. Culegere de omilii — Anul A, 
Sapientia, laşi 2001, 419 pag. 


Predicarea cuvântului lui Dumnezeu constituie una dintre misiunile cele mai im- 
portante ale Bisericii. Începând cu Conciliul al II-lea din Vatican a fost redescoperită 
tot mai mult valoarea omiliei. Această formă de predică a fost prezentată de către 
părinţii conciliari ca o datorie care trebuie îndeplinită cu conştiinciozitate şi zel apos- 
tolic: „Este stăruitor recomandată omilia ca parte integrantă a Liturghiei; pornind de 
la textul sacru, în ea sunt prezentate, de-a lungul anului liturgic, misterele credinţei 
şi normele vieţii creştine. La Liturghiile care se celebrează cu participarea poporului, 
în duminici şi sărbători de poruncă, omilia nu se va omite decât din motive grave” (SC 
52). 

Scopul omiliei este de a anunţa istoria mântuirii care se actualizează în celebrare, 
de a prezenta din Sfânta Scriptură misterele credinţei şi normele vieții creştine, de a 
anunţa faptele minunate ale lui Dumnezeu în misterul mântuirii. În acest sens, Conci- 
liul al II-lea din Vatican învaţă că omilia trebuie „să izvorască în primul rând din 
Sfânta Scriptură şi din liturgie, ca o vestire a faptelor minunate ale lui Dumnezeu în 
istoria mântuirii, în misterul lui Cristos, care e mereu prezent şi activ în noi, mai ales 
în celebrările liturgice” (SC 35). 

În concret, omilia este o acţiune liturgică, este explicarea unui aspect din lecturile 
Sfintei Scripturi sau din alte texte din Liturghia zilei, ținând seama de misterul cele- 
brat şi de exigenţele particulare ale ascultătorilor. În contextul cultului, omilia se 
deosebeşte de celelalte forme de predică prin faptul că este proclamarea cuvintelor şi 
a faptelor mântuitoare ale lui Dumnezeu, cu scopul de a-i conduce pe credincioşi la 
o participare conştientă şi coerentă la misterului lui Cristos şi al Bisericii. De ase- 

menea, ea are scopul de a-i conduce pe credincioşi la o mentalitate nouă, la un stil de 
viaţă nou, la fel nou de a face comuniune în comunitate, la o metodă nouă după 
criterii speciale de a considera lumea prezentă şi de a inaugura domnia lui Cristos 
asupra lumii întregi. Predica liturgică are, într-adevăr, cuvinte pentru viaţă, cuvinte 
atât pentru viaţa aceasta, cât mai ales pentru viaţa veşnică, având puterea, cu ajutorul 
harului, de a orienta întreaga viaţă a creştinului spre Cristos, în aşa fel încât Cristos 
să devină unica realitate, norma de gândire şi de acţiune, până la renunţarea la toate 
pentru el. este vorba de o moarte pentru o viaţă nouă, de a muri şi a învia cu Cristos 
pentru viaţa veşnică. 

Volumul conţine o culegere de omilii care este rezultatul probelor omiletice date 
de către studenţii teologi din anul V de la Institutul Teologic Romano-Catolic din laşi, 
cărora le aducem vii mulţumiri pentru alcătuirea şi redactarea acestui material. Apre- 
ciem valoarea acestor omilii şi le recomandăm tuturor celor care vor să aprofundeze 
mai mult cuvântul lui Dumnezeu şi în consecinţă că trăiască mesajul biblic propus în 
mod continuu de către Sfânta Biserică în liturgie. 

A. Bişoc 


ALOIS BIŞOC, coord., Chemaţi la sfințenie. Culegere de predici în cinstea 
sfinților, Sapientia, laşi 2001, 230 pag. 


Aceste predici, cele mai multe dintre ele în cinstea sfinţilor, sunt opera studenţilor 
teologi de la Institutul Teologic Romano-Catolic din laşi, operă care este tocmai re- 
zultatul mai multor faze de pregătire la misiunea de a proclama Cuvântul lui Dumnezeu. 

Încă din primele secole, pe lângă cultul adus lui Isus Cristos, Biserica i-a cinstit 
pe apostoli şi pe martiri, şi împreună cu ei pe Sfânta Fecioară Maria şi pe îngeri, invo- 
când ajutor prin mijlocirea lor. După aceea, la cultul lor au fost adăugaţi cei care au 
imitat cu mai mare fidelitate viaţa lui Cristos, şi în sfârşit au fost incluşi toţi cei care 
în diferite moduri s-au dovedit, prin practicarea virtuţilor creştine şi a carismelor, 
vrednici de venerarea şi imitarea credincioşilor (cf. LG 50). 

Sfinţii sunt cei care au corespuns la opera salvifică a lui Dumnezeu-lubire, cei care 
s-au străduit zi de zi să realizeze în propria viaţă cuvântul Evangheliei, şi pe care Bi- 
serica îi recunoaşte în mod oficial ca atare, cei pe care Apostolul îi recunoaşte ca fiind 
o „mulţime mare, pe care nimeni nu o poate număra, de toate naţiunile, triburile, po- 
poarele şi limbile”(4p 7,9). Sfinţii pe care Biserica ni-i propune spre venerare, pentru 
a ne fi modele şi patroni spirituali, sunt, aşadar, figuri exemplare care pot să aibă o 
influenţă nespus de benefică asupra noastră, care avem atâta nevoie de exemple bune 
şi încurajatoare. 

Poate unii vor obiecta întrebând dacă mai este de actualitate să propui omului de 
astăzi, aşa de încrezut în cuceririle sale ştiinţifice şi în ajutorul maşinilor, nişte sfinți 
patroni şi protectori care să fie invocaţi în diferite momente ale vieţii, care să-l apere 
mai ales în clipele mai dificile şi primejdioase. Răspunsul nu poate fi decât afirmativ, 
pentru că nevoia de a se încredința cuiva şi căutarea siguranţei absolute sunt profund 

înrădăcinate în inima omului, pentru că ei sunt, aşa după cum îi numeşte Rugăciunea 
a treia Euharistică, „mijlocitorii noştri la Dumnezeu”. 

Mulţumind studenţilor teologi care au colaborat la redactarea acestui volum de 
predici tematice la diferite sărbători, vrem să credem că el este o invitaţie de a cu- 
noaşte mai bine semnificaţia şi mesajul unor sărbători, de a-i cunoaşte mai bine pe 
sfinţi, şi mai ales de a-i imita în viaţa lor sfântă. De aceea, considerăm că acest ma- 
terial este util nu numai pentru cei însărcinaţi în mod oficial cu misiunea de a predica, 
ci pentru toţi cei care vor să descopre noi modele şi motive de a înainta pe calea desă- 
vârşirii creştine, pe calea sfinţeniei, cale pe care au parcurs-o cu atâta succes sfinţii 
Bisericii. 

A. Bişoc 


ALOIS BIŞOC, coord., Mors fidelium, imitatio Christi. Predici la înmor- 
mântare, Sapientia, laşi 2001, 147 pag. 


A face o predică sau a ţine un discurs cu ocazia unei înmormântări nu este un lucru 
uşor nici chiar pentru cel mai experimentat predicator sau orator. Cu atât mai dificil 
este cu cât cineva este la începutul acestei misiuni. Ne putem imagina ce-au simţit 
tinerii studenți în teologie când au pregătit, au proclamat în faţa colegilor şi au re- 
dactat aceste predici de înmormântare. Fără îndoială că ei au dat dovadă de mult curaj 
în abordarea acestei tematici şi, în acelaşi timp, de multă conştiinciozitate şi serio- 
zitate în pregătirea lor pentru a putea îndeplini apoi cât mai bine, ca preoți, misiunea 
de predicatori ai cuvântului lui Dumnezeu oricând şi în orice circumstanţă. 

Biserica cere ca în orice celebrare a înmormântării să fie acordată o mare impor- 
tanţă proclamării cuvântului lui Dumnezeu şi instruirii credincioşilor asupra semnifi- 
caţiei morţii creştine. „Sensul creştin al morţii se manifestă în lumina Misterului pas- 
cal al morţii şi învierii lui Cristos, în care se află singura noastră speranţă. Creştinul 
care moare în Cristos Isus «pleacă din trup şi se sălăşluieşte la Domnul» (2Cor 5,8)” 
(CBC 1681). Astfel, cuvântul lui Dumnezeu, care proclamă Misterul Pascal, măreşte 
speranţa credincioşilor că într-o zi se vor revedea în Împărăţia lui Dumnezeu, îi încu- 
rajează în practicarea cultului morţilor şi îi îndeamnă să dea mărturie în lume despre 
o viaţă cu adevărat creştină. 

De asemenea, Biserica învaţă că „liturgia cuvântului din cadrul înmormântării cere 
o pregătire cu atât mai atentă cu cât adunarea prezentă în acel moment poate cuprinde 
credincioşi mai puţin asidui la liturgie precum şi prieteni necreştini ai defunctului. 
Omilia, în special, trebuie «să evite genul literar al elogiului funebru» şi să lumineze 
misterul morţii creştine în lumina lui Cristos cel înviat” (CBC 1688). Omilia trebuie 
să fie, mai degrabă, o ocazie de reconfortare care provine din speranţa creştină şi din 
credinţa în cuvântul Domnului şi în rugăciunea Bisericii. Numai în cazuri deosebite 
şi pentru motive bine justificate vor fi prezentate aspecte din viaţa răposatului, şi 
atunci numai cele pozitive şi adevărate, evitând orice exagerare, adesea ipocrită şi 
jenantă, referitoare la „meritele” defunctului. Aşadar, trebuie scoasă mai mult în 

evidenţă natura pascală a morţii creştine, trebuie consolidată credinţa celor botezați 
că într-o zi vor învia cu Cristos la o viaţă nouă. 

Aceste predici nu sunt intenţionate pentru a fi folosite în timpul celebrărilor funebre 
în forma în care sunt redactate. Ele nu constituie nici un tratat integral despre cele din 
urmă lucruri, nu conţin nici comentarii omiletice exhaustive asupra textelor scriptu- 
ristice şi liturgice, ci sunt doar nişte eseuri care conţin gânduri şi sugestii pentru ase- 
menea ocazii speciale. 

Mulţumim studenţilor teologi de la Institutul Teologic Romano-Catolic „Sfântul 
Iosif” din Iaşi pentru elaborarea şi publicarea acestor predici în volumul de față, pe 
care îl recomandăm nu numai preoţilor, ci tuturor celor care vor să aprofundeze şi să 
mediteze mai mult asupra misterului morţii creştine, al învierii morţilor şi al vieţii 
veşnice în Împărăţia lui Dumnezeu. 

A. Bişoc 


